
D.L.L.J. 


— Ar atstumas sumažėjo? 

— Ne. 

— Tai gal atstumas nepasikeitė? 
- Ne. 

— Vadinasi, atstumas padidėjo? 


— Taip. 


I 


EDAs MIEGOJO prispaudęs smilkinį prie lango stiklo, uniformi- 
nę kaklaskarę pasikišęs po galva, milinę prasisegęs iki liemens. 

Iš pradžių traukinio vagone buvo vienas. Išsirinko vietą 
taip, kad galėtų važiuoti veidu į priekį. Stotyse į traukinį lipo 
vis daugiau kareivių, beveik visi vilkini tokia pačia uniforma 
kaip ir jis. Po poros valandų aplinkui visur jau buvo prisėsta. 
Jis nieko nekalbino. Žiūrėjo į tamsą už lango, tai užsimerk- 
damas, tai vėl įsižiūrėdamas į tolį. Ties smarkiu posūkiu gir- 
dėdavosi, kaip grindimis slysta automatai. Kažkur, kitame 
vagono gale, skambėjo mobilusis telefonas, bet niekas neat- 
siliepė. Du kareiviai netoliese nuo jo prašneko tarme, kurios 
jis negalėjo atskirti, balsai prislopinti, santūrūs. Vis pasikar- 
todavo vienas žodis, „žuvo“. 

Jis iš naujo perlankstė kaklaskarę į priegalvį, apsičiupi- 
nėjo vidinę kišenę, vokas tebebuvo kur buvęs. Kažkas nusi- 
keikė į tuodviejų kareivių pusę, ir šie nutilo. Jis atrėmė gal- : 
vą į šaltą lango stiklą, pilvas silpnai gurgė. „Žūti“, pagalvojo. 
Paskui užmigo. | 


— Ei, pabuskit. 
Kažkas purtė jį už peties. Jis atmerkė akis, pakėlė gal- 

vą. Už lango buvo matyti snieguotais laukais kylanti saulė 
ir tankus eglių miškas. Šalia įsitaisęs kareivis mostu parodė 
link praėjimo tarp sėdynių. Ten stovėjo aukštas ūsuotas pus- 
karininkis, už antpečio užsikišęs uniforminę kepurę. Virš 
kišenės ant krūtinės prisiūtos kelios pasižymėjimo juostelės. 
Ant uniforminės palaidinės rankovių dvi žvaigždutės. 

— Artaijūs Edas? 

— Taip, leitenante. 


— Eikite paskui. 


Leitenantas sustojo tambūre, permetė akimis kažkokį do- 
kumentą. Traukinys susvyravo, Edui teko žingtelti žingsnį į 
šalį, kad neprarastų pussiausvyros. 

— Karlas Edas? Kur jūs, sakot, dislokuotas? 

— Šiaurinio regiono brigada, D 28, trečiasis pėstininkų 
padalinys. 

— Važiuojat iš Sornėjaus? 

— Taip. 

— Jums naujas įsakymas. Ką tik atėjo nuo štabo asisten- 
to. Netrukus turėsite išlipti Dagoje, tokiame miestelyje. Jus 
paims iš stoties. 

Edas paėmė dokumentą. 

— Man tuoj reikės išlipti? Buvau supratęs, kad turėsiu va- 
žiuoti kažkur labiau į pietus. 

Leitenantas nuleido balsą. 

— Tai kol kas, rodos, neoficialu. Tačiau panašu, kad šią- 
nakt netekome keleto kilometrų. Iš visko sprendžiant atro- 
do, kad jau beveik kas dieną prarandam po gabalėlį pakran- 
tės, fronto linijos nuolat kilnojamos vis šiauriau. 

Už lango prašmėžavo apsnigtas bėgių ruožas. 

— Dar girdėjau, kad atakavo Sornėjų. Šiąnakt. Antskry- 

džiai. Taip kad laiku iš ten ištrūkote, taip sakant. 

Edo žvilgsnis ėmė klydinėti. Sugirgždėjo vagonai. 

— Lėktuvai? Bet niekas juk nesitikėjo, kad... 

Traukinys pradėjo stabdyti, Edas įsistebeilijo į spygliuo- 
tą šerkšno lopinėlį apatiniame lango kamputyje. Leitenantas 
susiglostė ūsus. 

— Visai nieko nežinojote? 

— Ne. 

Leitenantas ranka parodė pro langą. 


— Daga. 


Edas išlipo į peroną ir pažvelgė išilgai traukinio, - bus per 
dvidešimties vagonų, lokomotyvas daugiau kaip už šim- 
to metrų tolimesniajame perono gale. Iš tolimesnio vagono 
dar išlipo saujelė kareivių, jis priskaičiavo ne daugiau kaip 
pusę būrio. Galvos ir ginklai ant žvilgančio sniego metė il- 
gus siaurus šešėlius. Edas užsitraukė ant kaktos kepurę, nu- 
leido ausines. 

Du kartus pasižiūrėjo į perono laikrodį. Minutinė ro- 
dyklė rodė dvylika, valandinė buvo sustojusi tarp aštuonių 
ir devynių. 

Stoties pastato langai uždangstyti portjeromis. Iš kami- 
no vertėsi tiršti juodi dūmai. Vis dairydamasis į dangų jis 
perėjo bėgius ir užlipo ant kitos platformos. Dangus žydras, 
beveik nė debesėlio. Šiaurėje kilo septyni ar aštuoni lėktuvai, 
iš paskos vilkdami ilgas riebias dūmų juostas. Jis atpažino. 
motoro garsą — krovininiai. 

Išlipusių kareivių grupelė peronu nužygiavo prie užda- 
ryto kiosko šalia stoties pastato. Netoliese — atvira didžiulė 
sankryža su keliomis saugumo juostomis. Jam už nugaros 
girgždėjo traukinys, trankiai užsidarinėjo durys. Traukinys 

vėl pajudėjo, iš lėto riedėdamas į pietus. Edas tebestovėjo ant 
platformos, žiūrėdamas, kaip iš akių dingsta dvi mirksinčios 
raudonos paskutinio vagono šviesos. Saulės šviesa pailgais 
blyksniais atsimušė į vagonų stogus. 

Stoties durys buvo užrakintos. Jis atsistojo užuovėjoj už 
kampo, iš akių nepaleisdamas dviejų dengtų sunkvežimių, 
įsukančių ir stojančių prie kiosko. Niekas jam nepamojo. 
Stebėdamas, kaip sunkvežimiai išvažiuoja, apsikamšė kak- 
laskare, pajudino rankas, kelius, palankstė pirštus, papūtė 
šiltą kvapą į kumštines pirštines. 

Įkypai priešais, kitoj gatvės pusėj, matėsi senoviškas gel 
tonai dažytas medinis pastatas. Ant stogo du siauri kaminai 
leido tirštus baltus dūmus. 

Laikrodis ant stoties sienos rodė tą pat kaip ir jo — be dvi- 
dešimt dešimt. Jis patrepsėjo ant kietai suminto sniego, mė- 
gindamas batuose suriesti pirštus. Žvalgėsi palei gatvę, grę- 
žiodamasis į abi puses. Tolumoje stiepėsi aukšti gyvenamieji 
namai, įstaigų pastatai, vandens bokštas. Jis iš lėto įtraukė 
oro per nosį, iškvėpė per burną, pamėgino atspėti, kiek ga- 
lėtų būti šalčio, 

Vėl pasižiūrėjo į senąjį medinį trobesį. Nesėkmingai 
stengėsi įžiūrėti, kas pavaizduota iškaboje virš įstiklintų 
durų. Viduje, už lango, iš lėto tai šen, tai ten judėjo žmonės, 
jis įdėmiai sekė juos akimis. 


Jis įžengė į didžiulį prieangį su Alinginėmis durimis. Atsidavė 
maisto svilėsiais ir šlapia vilna. Nusidaužė sniegą nuo batų. 
Pastebėjo ant rūbinės sienos audeklą su išsiuvinėta Biblijos 
citata. Iš didokos salės atsklido balsų ošimas, sunkių batų 
kaukšėjimas ir indų bei įrankių barškėjimas. 

Lėtai įėjo į salę, pastebėjo vien civilinius drabužius. Ant 

sienų kabėjo peizažai, ant lubų - didžiuliai šviestuvai. Į jį pa- 
sisuko keletas veidų, beveik vien tik vaikai ir senyvos mote- 
rys. Ėjo gilyn palenkęs galvą į priekį, rankas prispaudęs prie 
siūlių. Stipriai atsidavė taukais, keptais svogūnais ir šviežia 
duona. Jis stengėsi, kad batai kuo mažiau kaukšėtų. Už pre- 
kystalio stovėjo mergina su prijuoste. Aukšta, stambi, ban- 
guotais šviesiais plaukais. 

— Tik paklaust norėjau. Gal galėčiau nors kiek valgio nu- 
sipirkti. 

Ji atsakė rankomis rodydama į ausis ir išleisdama stiprų 
gerklinį garsą. Atrodė visa įsiterpusi, vikriai gestikuliavo, 
trūkčiojo pečiais ir vėl rodė sau į ausis, 

Po akimirkos jis linktelėjo supratęs. 

Ji pasiėmė samtį, parodė į puodą ant suolo ir vėl gūžtelė- 
jo pečiais. 

— O... daugiau nieko neturite? 

Ji kilstelėjo antakius, jis gestu atsiprašė. 

— Atleiskit. 

Ji skubiai išsitraukė užrašų knygelę ir padavė jam rašalinį 
parkerį. 

Atleiskit, užsimiršau, rašė jis. Ar daugiau jokio kito valgio 
neturit? Aš sumokėsiu. 

Ji perėmė parkerį. 

Mums draudžiama dalyti maistą nevietiniams, parašė ji. Jis 
pastebėjo, kad ji žiūri į jo ginklą. O jūs nevietinis. 

Jis metė akį į duris, pro kurias neseniai buvo įėjęs, padve- 
jojo, vėl ėmėsi rašyti: 

Aš kilęs iš vakarų pakrantės. Mano tėvai čia gyvena. 

Ji, rodės, nereaguoja. Jis pasisuko į duris, palingavo galva, 
buvo beeinąs. 

Ji palietė jo milinės rankovę, jų akys susitiko. Tavo geros 

akys. Gal vis dėlto duosim tau ko nors užkąsti. 

Ji parodė į kitą merginą kiek tolėliau ir greit prisidėjo 
ranką prie burnos. Jis šyptelėjo, kilstelėjo smakrą dėkoda- 
mas ir pasuko prie antrosios merginos. Ši buvo tamsiaplau- 
kė, žemesnio ūgio. Smulki nosis, ryškūs skruostikauliai, 
akys žalios, žvilgančios. Ant siauro dilbio matėsi ilga nude- 
gimo žymė. 

— Kiek suprantu, norit valgyti, - tarė ji. 

Balsas aukštas, guvus. Jis tuoj pat pasitrynė pilvą. 

— Dar nuo vakar nieko burnoj neturėjau. 

Nuo artimiausios lentynos ji nusiėmė gilią lėkštę, įpylė 
penkis samčius sriubos. 

— Jūs uniformuotas, o visvien užėjot vidun. Mums liepta 
nieko tokiems neduoti. 

Ant lėkštės krašto padėjo ruginę bandelę ir atkišo jam. 
Jis žvelgė į sriubą, kol kas neimdamas. 

— Aš tikrai nenorėčiau... Nes jeigu, sakykim, kas nors iš 
čia sėdinčių pasipiktintų... Bet pinigų aš turiu, jeigu ką. 

Ji papurtė galvą, vėl atkišo lėkštę. 

— Mums liepta neimti pinigų. 

Jis paėmė lėkštę, dugnas buvo karštas, reikėjo laikyti už 
kraštų. 

— O kodėl? 

— Todėl, kad taip liepta. 

Ji pranyko už sukamų durų kitoje prekystalio pusėje. Jis 
kiek luktelėjo, po to iš plastmasinės dėžutės išsiėmė šaukštą. 

Eidamas žiūrėjo čia į sriubą, čia į grindis, atsisėdo prie 
tuščio stalo, nugara įkypai atsukdamas kitiems. Prie sienos 
jam priešais stovėjo vargonai. Jusdamas už audeklo besiver- 
žiantį šiltą orą, jis atsisegė milinės apykaklę. 

Sultinys su morkomis, porais ir skritinėliais pjaustytomis 

bulvėmis. Bevalgant tamsiaplaukė vėl pasirodė duryse. At- 
sistojo prie vežimėlio, ėmė šluostyti padėklus, akimirką kaž- 
ką tikrino sąraše ar važtaraštyje, pakabintame ant sienos. 

Sriuba buvo sūri ir karšta. Gurėjo suvirę šakniavaisiai. 
Prie stalo jam už nugaros sėdintis senas vyriškis ir būrelis 
senyvų moterų kalbėjosi prislopintais balsais, nežiūrėdami į 
jo pusę. Kiek tolėliau žaidė maži berniukai. 

Jis pasižiūrėjo į stovinčią ir kažką kriauklėje skalaujan- 
čią tamsiaplaukę. Atsikando kąsnį ruginės bandelės, pasrė- 
bė dar šaukštą sriubos. Tamsiaplaukė nežiūrėjo į jį. Jis valgė, 
vis atsisukdamas į jos pusę. Ji ir toliau į jį nežiūrėjo. Jis pa- 
purtė galvą, nurijo dar šaukštą, pasėdėjo kokią minutę užsi- 
merkęs. 

Lauke prie saugumo juostų privažiavo žaliai dažyta ma- 
šina, juodais registracijos numeriais su geltonomis raidėmis. 
Jis pakilo, perėjo per salę, nenuleisdamas akių nuo prie kios- 
ko sustojusios mašinos. Išėjęs į lauką išsyk vėl pajuto veidą 
žnaibantį ir tarsi įtempiantį šaltį. Apsisukusi mašina priva- 
žiavo prie medinio pastato. Išlipo uniformuotas vairuotojas. 
Aukštas ir plačiapetis, apvaliais žandais, po akimis sudaran- 
čiais gilias raukšles, trumpam prisidengė ranka akis, kad ne- 
apakintų atšvaitai nuo lango stiklo. 

— Artaijūs Edas? 

— Taip. 

— Galite palaukti čia, grįšiu po kokių dešimties minučių. 
Reikia užsipilti benzino. Pasimatysim ana ten. 

Vairuotojas mostelėjo į kiosko pusę, Edas skubiai linkte- 
lėjo. Mašina dingo gatvėje pasisukusi į dešinę už stoties. 


Jis pasidėjo automatą ant gembinės, išsiėmė apkabą, ant vir- 
šaus paguldė kuprinę. 

Salėje tamsiaplaukė vėl buvo prapuolusi už sukamų durų. 
Grįžęs prie savo lėkštės, pats sau linksėdamas jis stambiais 
kąsniais valgė bandelę, dideliais gurkšniais paskubomis rijo 
sriubą, žvalgėsi į laikrodį, į kioską. 

Pakilęs priėjo prie šviasiaplaukės ir atidavė savo lėkštę. 
Paėmė sąsiuvinį ir rašiklį. 

Koks jos vardas? Tos tamsiaplaukės? 

Parkeris perėjo į kitas rankas. 

O ką? 

Blondinė nesišypsojo. Jis pamąstė. Blondinė ištiesė są- 
siuvinį. 

Ji nėščia. 

Jis perskaitė žodžius dar sykį, pasižiūrėjo į sukamas du- 
ris. Ana mergina vis dar tebebuvo viduj. 

Dijuredė. 

Blondinė pastebėjo jo miną, linktelėjo. Jis pakartojo var- 
dą pats sau, pamėgino kelis kartus visaip jį ištarti. 

Kaip reikia tarti? 

Blondinė papurtė galvą. 

Nežinau. 

Jų žvilgsniai susitiko keletui sekundžių, jis vos pastebi- 
mai linktelėjo. 

Ačiū. 

Pabraukė žodį ir dar sykį pažvelgė į sukamas duris. 
Tamsiaplaukės nesimatė. 

Pasuko prie išėjimo. Ėjo skubėdamas, stengdamasis ju- 
dėti kuo tyliau, žiūrėdamas į grindis. 


Lauke saulė buvo užėjusi už debesų. Aikštelėje priešais kios- 
ką tebebuvo tuščia. Jis pažvelgė į laikrodį, atsistojo užuovė- 
joje už garažo šiaurinėje medinės trobos pusėje. Sniege tarp 

aukštų pušų buvo išmintas takas. Jis žengė į neliestą snie- 
g3 priešais plačias duris. Nesimatė nė vieno žmogaus. Bato 
nosimi mynė ornamentus, vis pasižvalgydamas į gatvę, kur 
buvo nuvažiavusi mašina. Medžių šakos palengva siūbavo, 
balti dūmai iš abiejų kaminų lėtai raitėsi apie viršūnes. 

Iš kitos garažo pusės iš už kampo kažkas artinosi. Jis be- 
matant išsitiesė. Vos už keleto metrų pasirodė tamsiaplau- 
kė. Jo nepastebėjusi, pasuko tiesiai prie stoties ir kiosko. 

— Ačiū už pietus. 

Pažinusi jį, sustojo. Odine kumštine pirštine jis persi- 
braukė per barzdos šerius, pats sau pakartodamas vardą. 

— Skani sriuba. 

Ji ištarė „aha“. Jo žvilgsnis atsargiai tyrinėjo jos prijuostę. 
Nieko nesimatė. 

— Pamaniau, kad spėjot dingti, — tarė ji. 

Iš prijuostės kišenės išsitraukusi voką žengė artyn. 

— Ar padarysi man paslaugą? 

Jis pamėgino sugauti jos žvilgsnį. 

— Jei tik galėsiu. 

Apsidairiusi ištiesė jam voką. 

— Čia tokiam Ulafui Pedersenui. Gal kur sutiksi. Jis sa- 
vanoris. Padeda jums. 

Jis žvelgė į jos rankas, paskui į veidą. Ji ir toliau kalbėjo 
nuleidusi akis. 

— Išvažiavo prieš tris savaites. Gal tau pasiseks jį sutik- 
ti, — kalbėjo iš reto, kryžiuodama rankas ant krūtinės, — gal- 
paklausk dėl jo, kai nuvažiuosi į naują vietą. 

Jis nusitraukė pirštinę, paėmė voką. Nugarėlė užklijuota 
lipnia juostele. Ant abiejų pusių didžiosiomis raidėmis užra- 
šytas vardas, po apačia - „Daga. Viduje sulankstytas lapas 
ir dar kažkas, nedidelis, kietas, pailgas daiktas. 

— Aišku. Galiu pabandyt. 

Jų akys trumpam susitiko, ir jis pagalvojo: anas nieko ne- 
žino. 

Ji žingtelėjo atgal į sniegą. 

— Galir pasiseks, - tarė jis. - Ką gali žinot. Visai galimas 
daiktas, kad kur sutiksiu. Pedersenas? 

Ji linktelėjo. Jis įsidėjo voką į vidinę kišenę šalia kitų po- 
pierių. 

— Aš visur paklausinėsiu. 

— Tu labai geras. 

— Tai jūs geros, kad pavalgydinot mane. 

Saulė porai sekundžių išlindo iš už debesų ir vėl pradin- 
go. Jis bato nosimi įspaudė dar vieną pėdsaką sniege. 

— Ar daug kareivių užeina pas jus? 

Jis patapšnojo ranka per vidinę kišenę. Ji papurtė galvą. 

— Ne, mums liepta jums neduoti maisto. Visi, čia apsi- 
stoję, žino. 

Kokios ilgos jos blakstienos. Jis žiūrėjo į nuogus dilbius. 
Raudona žymė tįso plačia juosta iki pat alkūnės linkio. Oda 
labai plona ir švelni, jis bandė įsivaizduoti, koks jausmas 
pirštų galiukais braukiant per ją. | 

Ji pastebėjo, kad jis žiūri. Jis atsikrenkštė. 

— Tai vis tiek... jūs labai geros, kad davėt man pavalgyt. 
Labai labai ačiū. 

Ji šyptelėjo, nusibraukdama kažkokią dulkelę nuo peties. 

— Man jau turbūt reikia į vidų. 

Šypsodamasis jis dar sykį paplojo sau per kišenę. 

— Ulafas Pedersenas? 

Ji linktelėjo, persimetė žvilgsniu su juo ir pasigręžė eiti. 
Jai sujudėjus prijuostė subangavo. Jis žvelgė jai pavymui, kol 


ji dingo. 

Liko stovėti, jos žingsniai antroje garažo pusėje vis tilo ir 
tilo. Pakėlė galvą į debesis, į medžių viršūnes, pasidairė po 
gatvę, po tuščią aikštelę prie kiosko. 


Juodi odiniai mašinos sėdynių apmušalai atrodė labai šalti. 
Jis įsitaisė gale. Ant grindų ir prie galinio lango gulėjo dau- 
gybė mažų kartoninių dėžučių su užsienietiškais antspau- 
dais ant šonų. 

— Žodžiu, benzinas sutvarkytas. Reikia žinot vietas, kur 
gauti. 

Vairuotojas važiavo vairą laikydamas viena ranka. Jie pra- 
suko pro gyvenamąjį rajoną, stovėjimo aikštelę su apsnigtais 
automobiliais, mokyklos pastatą ir nedidelį prekybos centrą. 
Kiek tolėliau ant kalvos stovėjo bažnyčia, aplink plytėjo dyki 
plotai su daugybe akmenų ir apdegusių medgalių. Vietoj 
bokšto kyšojo milžiniški smailūs plieniniai pastoliai. Langai 
išdaužyti, fasadai išgriuvę, pajuodę nuo suodžių. 

— Nelaimingas atsitikimas, — tarė vairuotojas pietietiška 
grebluojančia tarme. - Man rodos, krikštynos. Vaikas išme- 
tė degančią žvakę zakristijoj. Senoviniai krucifiksai ir skulp- 
tūros iš keturiolikto amžiaus, sienų tapyba. Viskas pražuvo 
per dvidešimt šešias minutes. 

Jie išsuko į platesnį plentą, saulė spigino į akis. 

— Tai čia jūs iš šiaurės atvažiavot, — vairuotojas akimis ieš- 
kojo Edo žvilsnio galiniame veidrodėlyje. - Kuris ten, D 282 

Edas numykė, lūkuriuodamas. 

— Gerokai toli nuo čia? Turbūt mažiausiai... koks tūks- 
tantis kilometrų, tiesa? 

— Taip. Važiavau visą naktį. 

Vairuotojas padidino greitį, kelias buvo beveik neap- 
ledėjęs. 

— Ir kokia nauda iš to? Siųst žmogų iš taip toli? Ką čia 
veiksit, jeigu atvirai? 

Edas kokią sekundę luktelėjo. 

— Nežinau. Atseit, iškilo kažkokios ypatingos speciali- 
zacijos poreikis, taip man sakė, daugiau nieko nežinau, tik 
įsakymą prisistatyti gavau. 

Vairuotojas lengvai papurtė galvą, sekundei kilsteldamas 
antakius. 

— Nors Radas,... tiesa, — jis niūniavo pats sau, paskui per 
petį skubiai žvilgtelėjo į Edą, - turbūt esat girdėjęs? Apie 
pulkininką leitenantą Radą? 

Edas pasitaisė apykaklę. 

— Ne. 

Mašinai iš kairės prašmėžavo tankus spygliuočių miš- 
kas. Po ilgo posūkio kraštovaizdis perėjo į vos vos nuokal- 
nėn besileidžiančią žemumą. Toli priešakyje tarsi milžiniš- 
kas plokščias diskas spindėjo saulė, virš jos tįso būrelis skys- 
tų debesų, kurie į žemyno pusę pietų link drisko į plačius 
išsiliejančius brūkšnius. | 

— Jūra ten, apačioje. 

Vairuotojas sekundę pasimasažavo smilkinius, po to į 
nedidelį dėklą įdėjo diskelį ir įstūmė jį į kompiuterį valdymo 
pulte. Edas žvelgė į milžinišką saulės atspindį. Nuo šviesos 
taip smarkiai prisimerkė, kad vaizdas net liejosi pro blaks- 
tienas. 


Mašina sustojo prie šalutinio kelio, vedančio į ūkininko so- 
dybą. Buvo matyti keli pagalbiniai pastatai, aukšti vartai at- 
skyrė privažiavimą. Vairuotojas paliko įjungtą motorą. Edas 
žvalgėsi aplink, stengdamasis pagauti vairuotojo žvilgsnį, ta- 
čiau nesėkmingai. 

Po pusės minutės iš už namo išniro trys vyrai baltais vil- 
noniais apsiaustais. Nešini automatais, veidus prisidengę 
apsauginėmis kaukėmis su prakarpomis akims ir burnai. 
Dviese atidarė vartus. Mašinai pravažiavus, abu kilstelėjo 
dešinę, apmautą kumštine šviesios odos pirštine. 


Pravažiavusi sodybą mašina pakilo ant nedidelės aukštumė- 
lės. Kitoje pusėje atsivėrė didžiulė dykynė, panaši į apsnigtą 
ganyklą. Jie iš lėto pervažiavo negilų griovį, priešais matė- 
si neryškios ratų žymės, palei žemę kilo ir sūkuriavo palai- 
do sniego debesėliai. Dešinėje plytėjo jūra, pačiame pakraš- 
tyje — kelios salelės. Tokioje akinančioje šviesoje horizonto 
buvo neįmanima įžiūrėti. Edas stebeilijosi į salas ir debesis, 
mėgino nustatyti, kurioje pusėje pietūs. 

Jie pasuko į kairę trijų kelių sankirtoje ir netrukus pri- 
artėjo prie akmeninio namo su dvigubais vartais ir stambia 
užkarda. 

— Teseniojus, — tyliai ištarė vairuotojas. 

Ant nedidelių kupstų aplink namą Edas įžiūrėjo po du 
kulkosvaidžius ir prieštankinį pabūklą. Du baltai apsirengę 
kareiviai peržiūrėjo dokumentus. Jis labai atidžiai pasitikri- 
no, kad paduotų reikiamą voką. 


Jie įvažiavo į aukštą pušyną, kuriame paskirom žybčiojan- 
čiom dėmėm ant sniego lašėjo saulės šviesa, laukymėje tolu- 
moje matėsi pora žalių apvalių palapinių. Kelias ėjo tiesiai,- 
matėsi gilios ratų vėžės, teškėjo su žeme susimaišiusio snie- 
go pliurzė, blykčiojo užšalę vandens klanai. Netrukus deši- 
nėje pasirodė trys žali mediniai namukai, šalia stovėjo išsi- 
rikiavęs būrys kareivių. Vairuotojas sustojo prie tolimiausio 
namo, išlipęs atidarė galines dureles. Edas išsikėlė bagažą, 

pastebėjo, kad vairuotojas prisidengęs akis laikosi įsitvėręs 
mašinos stogo. 

— Še tau..., — lėtai tarė vairtuotojas, — kažkoks negeru- 
mas užėjo. 

Perkėlęs kartonines dėžutes į bagažinę, vėl sėdo prie vai- 
ro. Pakeitė diskelį, suspaudė keletą mygtukų pulte. 

— Nežinau, kas darosi, — loštelėjo galvą, atsiduso. — 
Metas judėt toliau. 

Jis dūrė pirštu į duris namo fasade. 

— Eikit į vidų štai ten ir laukit. 


Automobiliui tiesiu keliu važiuojant atgal, Edas žvalgėsi ap- 
link, žiūrėjo į tris namukus tarp medžių. Kiek atokiau su- 
stojęs būrys klausėsi vado. Niekas nesidairė, žiūrėjo tiesiai, 
Jis nepažino uniformų. Kelias sekundes stovėjo nejudėda- 
mas. Vadas kalbėjo stipriu aukštu balsu. 


Sienoje priešais matėsi durys su juodomis raidėmis: SEKR, 
Jis jau kurį laiką sėdėjo prie pat jų ant oda apmuštos kėdės. 


Laukujės durys prasivėrė, įėjo kažkas iš vadų. Edas atsimer- 
kė, skubiai atsistojo. Aukštas vyriškis ruda barzda. Ant uni- 
forminės palaidinės rankovių prisiūti viršilos atpažinimo 
ženklai. 

— Tai jūs šiandien atvažiavot? Edas? Iš šiaurinio sekto- 
riaus? Jau beveik viską apie jus žinau. 

Jis ištiesė ranką. 

— Niulundas. 

Siauri pečiai ir stambios rankos. Kietas rankos paspau- 
dimas. Antakiai pusiau suaugę, barzda trumpa ir reta. 

— Neatrodot labai stiprus. Kažin, ar tiksit. 

Balsas kimus. Edas kilstelėjo savo daiktus. 

— Dar neaišku, ką reikės daryti. Kiek fizinės jėgos reikės. 

Išėjo į lauką. Eidamas pušynu tarp namukų Niulundas 
spjaudė į sniegą. Paėję galiuką, pastebėjo kelis užmaskuotus 
sunkvežimius ir priešlėktuvinius pabūklus, išdėstytus neto- 
lygiai vieną nuo kito. 

— Turit įsidėmėti kelis dalykus: čia Teseniojus, viskas ne 
taip, kaip kitur. Žmonės susirinkę iš įvairiausių vietų. 

Perėję porą ilgų medinių lieptų, įsuko į kietai sumintą 
pliką taką. 

— Aš čia jau daugiau kaip metai, ir tai galiu tik spėlioti, 
kiek čia išvis žmonių, pastiprinimas gali atvykti labai greitai. 
Tikiuosi, pradedat suprasti, kad čia reikalavimai ne bet ko- 
kie. Ne kokia paprasta bazė. Ir tik keli teturi susidarę visą 
vaizdą. O gal ir nė vienas. Gal tik Radas. 

Tarp medžių laukymėje sušmėžavo žalia palapinė. Šiek 
tiek įkasta į žemę, iš už kraštų kyšojo sausos šakos ir skujos. 
Niulundas stabtelėjęs, įsižiūrėjo į Edą. 

— Tikriausiai žinot, kad Teseniojui vadovauja pulkinin- 
kas leitenantas Radas? 

— Taip, jau supratau. 

Niulundas atitraukė palapinės uždangą ir pažvelgė į tam- 
są. Edas žiūrėjo prisimerkęs, nieko nematydamas. 

— Išsirinkit vietą, — tarė Niulundas rodydamas. — Ir 
čiužinį. Ir būkit palapinėje, kol gausit naujus nurodymus. 
Ugnies kurti nevalia. Tai tiek informacijos. 

Nusiėmęs nuo pečių kuprinę Edas įėjo į palapinę. Joje 
buvo šalta kaip ir lauke. Ant grindų gulėjo šakos, audeklo 
pakraščiai apšerkšniję. 

— Man nevalia susikurti ugnies? 

— Ne. Nuo šiandienos draudžiama visoje teritorijoje. 

Aplink židinį gulėjo čiužiniai, keli iš jų tušti. Edas žing- 
telėjo prie vieno iš tolimesnių. 

— "Tos vietos užimtos, — tarė Niulundas. Jis parodė į čiu- 
žinį prie pat įėjimo, — čia vienas laisvas. 

Edas pakėlė akis. 

— Bet šitie juk irgi tušti? 

— Ne, visi, išsskyrus šitą, iš tikrųjų užimti. 

Edas prisiartino prie įėjimo, nubraukė porą šakų nuo 
čiužinio. Niulundas tebestovėjo susidėjęs rankas ant krūti- 
nės. Edas toliau tylėjo. 

— Aš pranešiu Radui, - tarė Niulundas. — Ber ir taip nu- 
jaučiu, nusivils, - atrodai per skystas. 

Edas pakėlė akis į jį. 

— O kątu žinai, kam aš per skystas? 

Spitrijo Niulundui į akis. Kažkur tolumoje girdėjosi ko- 
mandos. Nė vienas nejudėjo. 

— Aš čia esu išbuvęs ilgiau negu tu, Edai, daug ilgiau. 
Tu žemo ūgio, neišpildai uniformos, veidas vaikiškas. Kal 
bėdamas beveik į akis man nežiūri. Nesusigraibai su auto- 
matu, eidamas velki kojas. Radas ne iš tų, kur bet ką pa- 
sirinktų. Ar tu bent treniruotas kaip reikiant? Man rodos, 
nebūtų iš tavęs didelės naudos mūšyje. Ar tu išvis spėjai pa- 
būti mūšyje tame savo Sornėjuje? Matau iš akių, kad tu, be 
abejonės, esi kiškis. 

Jie tebelaikė surėmę žvilgsnius. Edas negalėjo susilaikyti 
nepapurtęs galvos ir nenusišaipęs. 

— Aš turbūt geriau treniruotas už daugumą čia esančių- 
jų. Dalyvavęs varžybose ne kartą... sporto... Nuo kada pasi- 
darė taip svarbu, kokio ūgio... 

Niulundas pertraukė jį: 

— Tu primeni man vieną vaikiną, Edai, su kuriuo lankiau 

tuos pačius mokymus iki kol jis metė. Mes jį parmesdavom 
ant žemės miškelyje prie pat sporto salės. Žemas ir skystas 
kaip ir tu. 

Niulundas šyptelėjo. 

— Po to apmyždavom jį. Nutraukdavom jam kepurę, pri- 
myždavom ir vėl ant galvos užmaukšlindavom. 

Edas spoksojo į jį, piktai šnopuodamas. Niulundas išsi- 
viepė dar plačiau. 

— Šiandien tik pirma diena kaip čia atvažiavęs, Edai. 
Matyt, greit ir vėl pasimatysim. Aš nepamirštu tų, kurie 
man į akis šoka. 

Jis nusispjovė visai šalia Edo, spjaudalas nutūpė ant 
bato. 

— Sėdi palapinėj, Edai. Čia įsakymas. 

Edas, neatsiliepdamas, staigiais judesiais nuo kuprinės 
atrišo miegmaišio kilimėlį. 

Niulundas žengė kelis žingsnius nuo palapinės. 

— Klausyk tu, Edai, čia, Teseniojuj, yra, kas tave pažįs- 
ta, — jis vėl nusišiepė, balsas staiga suminkštėjo. — Tik neži- 
nau, kas toks. O būtų labai įdomu. 

Edo iškvepiamas oras telkėsi tirštais kamuoliukais. Jis 
klausėsi labai įdėmiai, tačiau nepakeldamas akių. 

— Čia tikrai kažkoks nesusipratimas, Edai. Tave papras- 
čiausiai kažkas su kažkuo supainiojo. 

Edas išvyniojo patiesalą ant čiužinio. Akys ėmė įprasti 
prie tamsos. Jis ir toliau laikė lūpas tvirtai sučiaupęs. 

Niulundas šaipydamasis pranyko taku tarp medžių. 
Edas patyliukais keikėsi, naršydamas kuprinėje, atsisėdo 
ant patiesalo, greitai nusivilko milinę, vilnonį megztinį ir 
kelnes, užsitraukė dar vienus apatinius baltinius, trumpas ir 
ilgas apatines kelnes. Trindamas rankas ir kojas, susivilko 

viršutinius drabužius. Iškvepiamas oras buvo tirštas ir be- 
veik baltas. 

Šalia židinio stovėjo vandens kibiras su ledo plutele. 
Malkų nesimatė, tik stambi pušies šaka. Pasidairė po pala- 
pinę, priėjo prie kibiro ir spyrė — daug stipriau nei buvo keti- 
nęs, taip stipriai, kad šis apvirto. 

Skubiai pastatė kibirą. Pirštais apčiupinėjęs, niekur ne- 
pajuto, kad grindų užtiesalas būtų sušlapęs. 

Pažiūrėjo į kibirą. Pastebėjo, kad vanduo užšalęs iki pat 
dugno. 


Apsuko dar vieną ratą aplink židinį. Vaikščiojo ratu po 
palapinę, tai pirmyn, tai atgal. Žiūrėjo į laikrodį, žiovavo. 
Laikrodis rodė vos po pusės pirmos. Smarkiai pamosikavo 
rankomis, pasipurtė iš šalčio, pašokinėjo, kiek galėdamas gi- 
liau įsikišo batuotas kojas tarp čiužinių, jusdamas, kad ėmė 
niežtėti pėdą. Valandėlę pašvilpavo kažkokios dainos nuo- 
trupas, garsiai kelis kartus nusičiaudėjo, jautė, kaip sukasi 
galva, kosėjo, murmėjo ilgus keiksmažodžius. Po sumestais 
miegmaišių kilimėliais ir storu boloniniu audeklu, atsiduo- 
dančiu prakaitu ir pelėsiais, rado nedidelę kareivišką gertu- 
vę. Lėtai atsuko, paragavo. Grynas stiprus spiritas, be proto 
šaltas, su geležies prieskoniu. 


— Karlai Edai! 

Jį šaukė aukštas švelnus balsas. Priėjęs prie angos, ati- 
traukė užtrauktuką, instinktyviai prisidengė akis, kad saulė 
neapžilpintų. 

Nedidelioūgio, tvirtai sudėta, šviesiais plaukais. Kalbėjo su 
svetimu akcentu, prisistatė Fošberg pavarde. Uniforma kaip 
ir jo. Ant rankovių prisiūtos vyresniojo seržanto žvaigždutės. 

— Kodėljūs palapinėje? 

— Toks įsakymas. 

Ji stovėjo už nugaros susidėjusi rankas. 

— Būti palapinėje? Kas jums davė tokį įsakymą? 

Kažkas jos veide klausimo metu pasikeitė. Edas nusuko 
akis į židinį. 

— Kažkoks Niulundas. 

Ji papurtė galvą. 

— Palapinės šiuo metu, kiek žinau, išvis nenaudojamos. 
Niulundas bus ne taip supratęs. Pasiimkit daiktus, ir eime. 

Ji pasilenkė į priekį, pataisė dvi palapinę įtempiančias 
virves. Tolumoje, miške, girdėjosi marširuojančių kareivių 
trepsėjimas. Edas susivyniojo čiužinio kilimėlį. 


Kurį laiką paėję upelio vaga, smirdinčia išmatomis, jie išlin- 
do į taką. Tolumoje važiavo tankų ir sunkvežimių kolona, 
kitoje pusėje mirgėjo jūros šviesa. Smarkiai kuteno vienos 
kojos pirštus. Jis spardė žemę bato galu, mėgino judinti vi- 
sus pirštus. 

— Kur einam? - paklausė. 

Ji nepritariamai papurtė galvą, apsidairė. 

Įsukę į mišką, kurį laiką ėjo smėlėtu taku, kol medžiai 
truputį praretėjo. Perkirto kelias laukymes, priguldytas ne- 
aukštų nukirstų medžių rietuvių. Giliau tarp ištisai suaugu- 
sių brūzgynų stovėjo daugybė technikos ir kažkokių daiktų, 
apklotų apsnigtu brezentu. Jie leidosi stačiu šlaitu, kuriuo : 
vingiavo keturi išvažinėti keliai, vedantys į didžiulius dvi- 
gubus vartus ant kalno. Priešais didžiulių apšviestų tunelių, 
įkypai besileidžiančių žemyn į kalno gilumą, angas judėjo 
kareiviai, iš gilumos girdėjosi šauksmai, burzgimas ir duslus 
įjungtų motorų dundėjimas. 

Ji ėjo greitai, kartkartėmis mesdama akį per petį. 


Jie priėjo atvirą vietą — porą besniegių aikštelių, priaugusių 
geltonai rudos žolės, šen ir ten juodavo nedidelės duobelės su 
užšalusiu, su žeme sumišusiu vandeniu. Giliau tarp krūmų 
kitoje pusėje sušmėžavo žemas medinis dviaukštis pastatas, 
tiesiai prieš įėjimą — striukas vėliavos stiebas. Dešinėje po 
didžiuliais medžiais matėsi stovėjimo aikštelė. 

Ji atsisuko. 

— Turit žinoti vieną dalyką. Neturėčiau iš esmės nieko 
sakyti, bet... 

Ji padarė beveik nepastebimą pauzę. 

— Būtent šiuo metu padėtis be galo komplikuota. Ap- 
linkybės taip susiklostė, įvykių neįmanoma prognozuoti. 

Ji vėl trumpai patylėjo. 

— Tarkim, kelis mūsiškius rado negyvus. Mūsų pačių te- 
ritorijoje. 

Jis stovėjo jai už nugaros visai prie pat, nežinodamas, ką 
sakyti. | 

— Betgi... neįtikėtinas dalykas? 

Ji žvelgė į laukymę. 

— Yra ir anksčiau pasitaikę kartą kitą. Beveik visada nu- 
šaudavo iš nugaros, ir jokių kovos požymių. Tačiau vakar 
rado daug nužudytų kareivių — praktiškai vienu metu. O du 
net čia, Teseniojuje. Vienas negyvas, kitas sunkiai sužeistas, 
kulkos tiesiai stubure, nebegali kalbėti. Ir tai - užkardintoje 
teritorijoje. Suprantat? 

Edas apsidairė, įdėmiai patyrinėjo miško pakraštį sau už 
nugaros, tvirtai sugniaužė automatą, tačiau nieko nepaste- 
bėjo, išskyrus vėjo judinamas šakas, sniegą, kelmą, tviskantį 
beržo kamieną, juodai rudos plikos žemės lopus. 


26 


— Aš tik pamaniau, kad jums derėtų žinoti. 

Jie vėl pasuko link namo. Nuo jo kaip tik nuvažiavo du juo- 
di automobiliai užtamsintais stiklais. Saulė pranyko po švie- 
sių pilkai baltų debesų sankaupa. Per aikštelę jų pusėn pora 
šuorų šūstelėjo vėjas, Edas nuleido smakrą prie krūtinės. 

— Ir dar keletas kitų įvykių, - toliau kalbėjo ji, - aš pati 
visko nežinau. Bet vienas dalykas man aiškus: laiko mažai. 
Dėl to jus ir pasikvietė iš taip toli. Kalbama apie įvairiausias 
išeitis. Be jūsų dar keli žmonės iš šalies atsiųsti. Joks sutapi- 
mas, kad būtent dabar. 

Jis lingavo galvą kildamas automobilių keliu ir jai iš pa- 
skos artėdamas prie namo. 

— Tas Niulundas, - tarė jis, - davė suprasti, kad būtina 
atitikti ypatingus reikalavimus, norint čia pasilikti. 

Ji atsakė nė nesusimąstydama. 

— Visus įsakymus dėl operacijų duoda Radas, o ima tik- 
rai ne bet ką. Niulundas tai puikiai žino. Jis užsirašo sava- 
noriu beveik visur, nesvarbu, ką reikėtų daryti, tačiau Radas 
to nelabai paiso. 

— Mano, šiaip jau, visoje kuopoje geriausi įkvepiamo de- 
guonies kiekio rezultatai, jeigu tas bent kiek... 

Ji pertraukė jį. 

— Vilką mini, 

Keliu jiems priešais kažkas ėjo. Kažkoks puskarininkis. 
Edas atidžiai įsižiūrėjo. Vyriškis skysta barzda. Nebuvo jo- 
kių abejonių — Niulundas. 

Edas prisigretino prie Fošberg. Ryžtingai statė kojas 
smarkiai spausdamas jas prie batų padų, tvirtai laikyda- 
mas automatą ant krūtinės. Jie priartėjo. Fošberg kilstelė- 
jusi ranką palietė kepurę. Edas atlošė pečius, įsisitebeilijo į 
Niulundą ir rodydamas į medinį pastatą, tarė: 

— Ar tik kažkas čia nelaužo taisyklių? 

Iš kamino rūko tiršti dūmai. Niulundas sustojo. 

— O gal čia kokia išimtis? — nenusileido Edas. 

Niulundas pasitaisė pirštines, vėl ėmė eiti, nieko neatsa- 
kydamas. 

— Raportuosite man vėliau, — tarė jis Fošberg per petį. 

Ir paskubomis nutolo laukyme. 


Prie įėjimo į medinį pastatą stovėjo du sargybiniai su šalmais 
ir automatais. Fošberg atsistojo rankas susidėjusi už nugaros, 
veidas be išraiškos, vėjyje draikėsi kelios plaukų sruogos. 

— Edai, tikiuosi, jau būsit supratęs, kad čia bataliono 
štabas? 


Abu sargybiniai spoksojo sau priešais, regis, nesiklausydami. 


Jie sėdėjo ant dviejų paprastų kėdžių beveik pačiame korido- 
riaus gale. Kelerios uždarytos durys, aukštos lubos. Traukė 
skersvėjis, kvepėjo kava ir senu medžiu. Pasidėjęs kepurę ant 
kelių, batuose judino kojų pirštus. 

— Aš kažkaip keistai jaučiuosi. Akys peršti, skruostai 
tirpsta. | 

— Šiąnakt buvo minus dvidešimt vienas, — iš burnos jai 
sklido aštrus kvapas, — greit apšilsit. Vėliau jums tikrai leis 
pailsėti. 

Antrajame aukšte aidėjo žingsniai, visai priešais už užda- 
rų durų girdėjosi tai pakelti, tai prislopinti balsai. Atsidarė 
dar kitos durys, pro jas išėjo jefreiteris ir leitenantas, pro šalį 
nuskubėjo du pasiuntiniai. Ant sienų kabėjo aliejumi tapyti 
aukštų kariškių portretai ir juodai baltos išrikiuotų kuopų 
nuotraukos. 

Edas užsimerkė, sulaikė kvėpavimą. Vis dar tirpo kojų 
pirštai - pamėgino juos pamasažuoti per odinio bato nosį. 
Giliai įkvėpė, po to iškvėpė. Pulsas padažnėjo, širdis supla- 
kė smarkiau. 


Fošberg jau buvo atsistojusi ir pešiojo jį už rankovės. Jis paki- 
lo, gnybtelėjo sau į skruostą, krumpliais pasitrynė akis. 

Jie įžengė į kambarį kairėje. Viduje susikaupę priešais 
mirgančius kompiuterių ekranus sėdėjo apie dešimt žmonių, 
kai kurie su ausinėmis. Kiti skubriais judesiais rašė ant di- 
džiulių sulankstytų popieriaus lapų, klavišai, rašiklių smai- 
galiai, kažkoks nepertraukiamas cypčiojimas. Edas žvelgė 
priešais. Ant sienų kabėjo didžiuliai žemėlapiai, prismaigs- 
tyti adatėlių ir įvairiaspalvių vėliavyčių. 

— Seržantas Edas iš D 28, - tarė Fošberg. 

Atraportavusi pasitraukė į šalį. Nuo kompiuterių termi- 
nalo pakilo neaukštas žilaplaukis vyriškis aštriu žvilgsniu. 
Apėjęs rašomąjį stalą, prisiartino prie Edo, nužvelgė jį ir iš- 
tarė žemu balsu: 

— Visi kiti prašom palikti mus vienus. 


Durims užsidarius, vyriškis vos vos linktelėjo: 

— Laisvai, — jis grįžo prie stalo, — aš esu pulkininko lei- 
tenanto Rado atjudantas, — jis atsisėdo, - pats Radas dabar 
neturi galimybės jūsų priimti. Įvyko kai kas nenumatyta. 

Atsikrenkštęs jis atlošė galvą į krėslo atkaltę. 

— Turiu jums pasakyti, kad vyksta kai kas visiškai ne- 
numatyta... tačiau, kad tai suprastumėt, reikėtų plačiau pa- 
aiškinti. Šiais laikais nenumatyti dalykai atsitinka nuolatos, 
todėl mes laikomės aukščiausio laipsnio kovinės parengties. 
Dėl to pats sensacingiausias dalykas, taip sakant, nenorma- 

lumas, ir įvyksta tada, kai atsitinka tai, ko būtent ir tikie- 
si, Tai nepaprastai sudėtinga, na tarkim, kaip įprasti prie to, 
kad nuolat reikia galvoti atvirkščiai? Sutinkate? — jis nutilo 
ir šyptelėjęs pasilenkė. — Kaskart tai aiškinant tenka labai 
apgalvoti ką sakai, kad nebūtų nereikalingų nesusipratimų. 
Ar susigaudot ką noriu tuo pasakyti? 

— Manau, taip. 

Jis atsivertė segtuvą, gulintį ant stalo, ir ėmė skaityti. 

— Aha...jūs iškviestas čia... disponuoja kompetencija, kuri... 
Vienas puskarininkis Teseniojuj... kurį jūs gerai pažįstate... 
aha... — jis paskaitė dar gabalėlį, pritariamai mykdamas. 

— Turėsite su kai kuo susitikti. 

Užvertė segtuvą. 

— Seržante Biorjesonai! 

Durys atsivėrė, įėjo aukštas vyriškis. 

— Štai, — ištarė atjudantas, šypteldamas, - jūs, rodos, jau 
pažįstami. 

— Tikrai taip, — atsiliepė ilgšis. Jis pasižiūrėjo į Edą, pas- 
kui vėlį atjudantą. - Mes kartu mokėmės parengiamuosiuo- 
se kursuose. Nors bus jau keleri metai nuo to laiko. 

Edas atidžiai nužiūrėjo Biorjesoną. Plaukai smarkiai 
atidengia kaktą, ryškus smakras ir labai šviesi oda, ikritę 
skruostai. Veidas geranoriškas, akys žvitrios, kūnas tvirtas, 
gunktelėjęs. 

Edas labai abejojo, ar pažino seržantą. 

Atjudantas susidėjo rankas. 

— Eikit, apsistosit pašiūrėse Svaneklepene. Vėliausiai šį- 
vakar atvyks dar du vyrai. Ryt gausit visą reikalingą įrangą. 
Išsiilsėkit kiek tik galit. Ir nekalbėkit su kitais bazėje. Visus 
įsakymus tiesiogiai perduos Radas arba aš. Gali tekti susi- 
ruošti labai greitai. Supratot? 

Mums išėjus iš štabo, Biorjesonas sustojo ant plento. 

— Juk atpažinai mane? Matijas Biorjesonas iš D 282 

Edas atidžiai įsižiūrėjo į veidą. Kakta ir ausų link bėgan- 
čios smulkios raukšlelės sudarė tarsi raštą, matomą tik iš la- 
bai arti. | 

Jis nuleido akis, minutėlę galvojo, ką pasakyti. 

— Lyg ir atpažinau. Bet ne iš karto. 

Jie išsuko iš plento. 

— Aš pats žinau, kaip būna, - tarė Biorjesonas. - Kartais 
nebeatskiri, kuriuos esi sutikęs, o apie kuriuos esi tik girdėjęs. 

Edas atsakė linkteldamas ir kosteldamas. 

— Tai jau tikrai. Tik po kurio laiko pradedi atsiminti. 


Girdėjosi, kaip medžių šakomis tykiai šnara vėjas. 

— „o paskui dar tas Karlsonas. Atsimeni tu jį, Edai? 
Karlsoną? Su tatuiruotėmis? 

Jie iš pradžių kiek paėjo tarp medžių už namo, paskui 
medžiai praretėjo, ir jie atsidūrė kylančioje uolėtoje vietovė- 
je. Skardžio plyšiuose baltavo sniego lopai ir blizgančios, tar- 
si vinguriuojančiais pylimais susigrūdusios ledo nuolaužos. 

— Jis paskui neteko kojos, — tarė Biorjesonas. - Nuo ske- 
veldrų. 

Minėjo dar kitas pavardes, klausinėjo. O tą, atsimeni, jį 
atsimeni, turi gi atsiminti? O ją? Na ją, juk žinai? 

Edas ėjo neatsilikdamas. Atsakinėjo trumpai, kartkar- 
tėmis, paminėjus kokią smulkmeną, sumurmėdavo „uhu“.- 
Uolos perėjo į plokštumą. Kurį laiką jie ėjo tylėdami, kol 
Biorjesonas sulėtino žingsnį. Priešais plytėjo vien sniegu 
dengtos uolos, kiek žemėliau — tviskantis ledo diskas ant 
jūros. Saulė vėl buvo išlindusi, tačiau jau kybojo danguje 
daug žemiau. Edo žvilgsnis klaidžiojo palei salas, horizontą. 

Lengvas vėjas traukė per nugarą ir sprandą, jis žvarbo. 

— Į tą pusę vakarai, tiesa? 

— Taip. O pietūs ten, - patvirtino Biorjesonas. 

— Keista man tai matyti, — tarė Edas, giliai įkvėpda- 
mas. - Mažas būdamas vasaras dažnai leisdavau tokiose 
vietose. Žaisdavau ant štai tokių uolų, nes mes vasarą bū- 
riuodavom, aš visą laiką sėdėdavau prie pat vandens ir žiūrė- 
davau į dumblius, gaudydavau krabus, ir šiaip. 

Biorjesonas stovėjo atsukęs nugarą. 

— Ber tai visada būdavo vasarą, - tęsė Edas, - kai šilta. 
Tada sunkiai įsivaizduodavau, kad uolos niekur nedingsta 
ir Žiemą. 

Biorjesonas atsikrenkštė, pasisuko eiti tolyn, Edas suga- 
vo jo žvilgsnį. 

— Galbūt pasirodys keista, — tarė, — tačiau aš nelabai ką 
prisimenu apie tavo minimus žmones. Man išvis sunku vis- 
ką galvoje surūšiuoti. Be abejo, atsimenu D 28 kareivines ir 
didįjį stadioną už jų. Ir Jonkę, ir DD, ir Perą Sanderį, ir ki- 
tus. Bet visi tie vardai — pats nežinau. Aš per ilgai važiavau, 
nuo pat vakar vakaro, gal dėl to. Manau, man turbūt reikia 
pamiegoti. 

Jie praėjo keletą uolų — plikus rausvo granito luitus šiau- 
rės pusėje, iš kito šono padengtus neįprastai storu lygiu ledo 
sluoksniu. 

— Kiek dar liko eiti? —- paklausė Edas. 


— Mes maždaug pusiaukelėje. 


Nusileido į daubą, perėjo ją sukdami į šiaurę per miškingą iš- 
laužą ir užkilo ant nedidelės keteros. Edas prisimerkęs žiūrėjo 
į dangų, aplink saulę nusidažiusį šviesesne spalva. Apsnigtuo- 
se plotuose priešais matėsi siauros įkypai išmintos pėdos. 

Biorjesonas sustojo, apsidairė. 

— Tu savąjį irgi laikyk pasiruošęs, — parodė į Edo gink- 
lą. - Juk girdėjai, kad šiandien Teseniojuj rado žmones nu- 
šautus? 

Edas linktelėjo, skubiai persikabindamas ginklą per petį. 

— Ber tikriausiai išstatė postus... dabar visur? 

Biorjesonas linktelėjo, spjaudydamas į sniegą. 


Jie pasiekė negilų tarpeklį. Pasiremdami rankomis nusiropš- 
tė žemyn. Vis taikydami minti ant kupstų, per vidurį per- 
kirto užšalusią pelkę ir pakilo palei uolą. 

— Aš visai suprantu, kad tu manęs taip tiksliai neprisi- 
meni, - užvedė kalbą Biorjesonas. - Mes matėmės vos kar- 
tą, o tavo pavardę aš įsiminiau visai atsitiktinai. 

Jie žygiavo toliau, nelėtindami tempo. Edas jautė, kaip 
nugara teka prakaitas, tačiau kartu buvo ir šalta. 

— Aštauvieną kartą perdaviaulaišką, - tarė Biorjesonas. — 
Vienas iš mano būrio sykį kažkokiam šlaite ant žolės rado 
krūvą laiškų, juos ten tikriausiai vėjas atpūtė, iškritusius iš 
pašto maišo ar panašiai. Visus adresus buvo nuplovęs lie- 
tus, išskyrus vieną: ant vieno laiško buvo parašyta „Edas“. 
„Karlas Edas“. 

— Šitą tai aš atsimenu. Vieną kartą gavau laišką, seną ir 
sudriskusį. 

— Tai va. Aš paėmiau tą laišką, perdaviau kažkam iš tavo 
kuopos, o jis perdavė tau beveik iš karto, man atrodo, aš dar 
net pats mačiau. Ir nuo to laiko žinau, kas tu toks. 

Edas žingsnis po žingsnio tyrinėjo savo batus. 

— Jei gerai prisimenu, laiškas buvo nuo tėvų. Tada aš 
jiems dar rašydavau. 

Jis nusuko akis, sučiaupė lūpas. Stojo tyla, jie ėjo toliau. 

Klampojo per skystą uolas dengiantį sniegą. Tyla vis il- 
gėjo. 

— Mama parašo, kai tik gali, - pertraukė ją Biorjesonas. — 
Jie dar saugūs, tėvas užsiima prekyba, tai turi daugybę pažįs- 
tamų rytinėje pakrantėje. 

— Oaš nežinau, kur mano tėvai dabar, - tarė Edas, - net 
nežinau, ar gyvi. 

— Tikrai? 

Edas susilaikė nuo impulso tylėti ir kalbėjo toliau. 

— Nors, manau, turėtų būti evakuoti saugumo sume- 
timais. Tėvas invalido vežimėlyje. Tik aš kažkaip... man iš 
tikrųjų atrodo, kad paprasčiau visai apie juos negalvoti. Jau 
greit bus ketveri metai, kaip nekalbėjau su jais. 

Jautė Biorjesono žvilgsnį. Pats stebeilijo kažkur pro šalį, 
sau priešais, rąžėsi, apsimesdamas, kad nieko nepastebi, tuo 
pat metu bato galu spardydamas sniegą. 

— "Tai va... nesu kalbėjęs su jais nuo visuotinės mobilizaci- 
jos. Iki pat dabar tarnavau šiaurėje, D 28. Nesu buvęs šitose 
vietose beveik ketverius metus. 

— Taip taip, - pratarė Biorjesonas, keletą metrų patylė- 
jęs. — Tu pats iš čia, iš vakarų pakrantės? | 

Edas jautė, kad kažkas sukasi galvoje, kad skauda pirštų 
sąnarius ir pulsuoja vienoje pėdoje. 

— Taip, iš Čia. 

Biorjesonas nelėtindamas tempo žingsniavo palei uolas. 
Edas mėgino pataikyti į jo įmintas pėdas. Toli jūroje prie 
skardžio styrojo į krūvą susigrūdusios lytys. 

— O atsimeni inkilą? - paklausė Biorjesonas. - Per ma- 
nevrus Stura Mosene? Mudu tada net keliais žodžiais per- 
simetėm. 

Kalnas nebesileido taip stačiai. Priešais žėlė tankūs brūz- 

gynai. Biorjesonas sustojo, atlenkė į šalį šakų glėbį ir įlindo į 
šabakštynus. Edas nusekė paskui. 

— Inkilą? 

— Tu buvai su baltu raiščiu. Jūs buvot priešai. Kažkas iš 
mūsiškių netyčia pašovė paukščio lizdą medyje, ir šis atsi- 
dūrė ant žemės. Nežinau, kiek netyčia. Šiaip ar taip, lizdas 
nukrito, visi paukščiukai išbirę gulėjo samanose. Būtum gir- 
dėjęs, koks cypimas, tėvai — ratais mums virš galvų, rypuo- 
dami ir klykaudami. — Biorjesonas lindo vis giliau ir giliau į 
krūmus, kiek pritūpęs, paskui save nešdamasis beveik baltą 
iškvėpto oro sūkurį, vis prilaikydamas plonas šakeles, kad 
šios nedrožtų Edui. — Sustoję žiūrėjom į tuos paukštyčius, 
kažkas paspyrė vieną, visi juokėsi. Visai užsimiršom. Paskui 
staiga — balti raiščiai visur. Tu ir dar keli. Visur. Mes - ap- 
supti ir negyvi. 

Paėję dar kelis šimtus metrų per krūmus atsidūrė atviro- 
je vietoje, iš vienos pusės apsuptoje aukštų pušų. 

— Taip, šitą aš prisimenu, - tarė Edas, — taip man rodos. 

— Čia nieko tokio svarbaus, — tarė Biorjesonas. — Tik 
mudu, vienaip ar kitaip, valandėlę pastovėjom drauge kal- 
bėdamiesi. 

— Aha, - pakartojo Edas, — prisimenu. Stovėjom, kalbė- 
jomės, ir niekam neberūpėjo kovinės pratybos? Visi žiūrėjo 
į paukščiukus? 

Biorjesonas linktelėjo. Žvalgėsi po plytinčią vietovę. 
Netoli medžių stovėjo dvi žemos žalios trobos su langų 
kiaurymėm, kareivių nesimatė. Aikštelėje tarp namukų žio- 
jėjo nukasta šulinio skylė ir kažkokia apsnigta dauba. 

— Svaneklepenas, — tarė, gerdamas vandenį iš nedidelės 
gertuvės, - naudojama tik kaip rezervas, bet elektra yra. 

Edas žvelgė į sniegą ir krūmus, į medžių kamienus, su- 

tankėjusį mišką, šmėžuojantį tolėliau, neįžiūrėdamas nie- 
ko daugiau, išskyrus riedulius, šakas ir smulkias šakeles. 
Pasitikrino automatą. 

— Kiek jau čia, Teseniojuj, prabuvai? — paklausė. 

Biorjesonas paskaičiavo ant pirštų. 

— Septynis mėnesius. Ar, pala, aštuonis, devynis... gal 
dešimt. Pats tiksliai nežinau. 

Jis išsiviepė. 

— Aš visai kaip ir tu. Irgi nieko neatsimenu. 


Edas sėdėjo ant vieno apatinių gultų, skubiai varstydamasis 
dešinį batą. 

— Šilta ir gera. Ir prie tokių lovų nepasakysi, žmogus, kad 
pratęs. 

Sausai čepsėdamas, Biorjesonas gėrė iš didžiulio van- 
dens kaušo. 

— Tikrai ne, niekas kitas Teseniojuj taip prašmatniai ne- 
gyvena. Aišku, išskyrus karininkus. 

Edas nusiavė dešinę kojinę, numetė į kampą. Visi pirštai, 
išskyrus didįjį, buvo pabalę. Smarkiai patrynė juos ranka, 
oda buvo nejautri. 

— Užsikaisk puodą, - Briojesonas dūrė pirštu į kampą su 
virykle, - užvirs per valandžiukę. 

Edas apatinėje spintelėje susirado neplautą puodą, pripy- 
lė vandens, pastatė ant kaitvietės. 

— Lauke kažkaip keistai šalta, — tarė, — šaltis visai kitoks, 
negu šiaurėj. 

Biorjesonas pasistatė batus ant laikraščio prie radiatoriaus. 


Edas pasignaibė koją. Vis tiek nejautė mažesniųjų pirštų. 
Aplink mažylio nagą baltavo dėmės. Vėl įkišo koją į maisto 

likučius ant puodo dugno, viršutiniuose odos sluoksniuose 
vis stipriau tirpo ir durstė. 

Persivilko sausais kareiviškais marškiniais. Biorjesonas 
gulėjo ant savo gulto, iki kelių užsitraukęs apklotą. Poškė- 
jo barako sienos ir radiatoriai, silpnai atsidavė pelėsiais ir 
dulkėmis. 

— Klausyk, - Edas bandė susigaudyti. - Kaip tu sugalvo- 
jai rekomenduoti mane Radui? Kodėl jūs mane čionai išsi- 
kvietėt? Ką mums iš tikrųjų reikės daryti? 

Biorjesonas atsiduso. 

— Suprantama, tu neturėtum kol kas nieko žinoti. Atvirai 
tariant, būtų geriausia, kad nieko nežinotum, jeigu, tarkim, 
operacija neįvyktų. Jei nepavyktų jos įvykdyti su mumis, gal- 
būt norėtų atlikti ją vėliau, tik su kitais. Tokiu atveju jokia 
informacija negali būti nutekėjusi, niekas neturi nieko žinoti 
be reikalo — per didelė rizika. 

Edas pagalvojo. 

— Bet mes būsim keturiese vis dėlto? 

Biorjesonas nutylėjo. 

— Ar čia kokia žvalgyba, ar kas? 

Biorjesonas šyptelėjo. 

— Tai tu manai, kad tave iššaukė iš už tūkstančio dviejų 
šimtų kilometrų, kad į žvalgybą suvaikščiotum? 

— Natai sakyk gi. Mes juk abu dalyvausim, gali bent ką 
nors pasakyti? 

Biorjesonas kiek pagulėjo nejudėdamas, po to papurtė : 
galvą. 

- Tai daug sudėtingiau, nei tu įsivaizduoji. Šiuo metu 
gaunami labai prieštaringi raportai, visi čia tik suka ratus, 
atrodo, lyg kažko lauktų, lyg kažkas dar rimtesnio turė- 
tų atsitikti, lyg fronto linijos staiga imtų ir pajudėtų į šią 

pusę. Pasiruošę viskam... kaip minos žemėje. O mus su ta- 
vim perkelia į čia, į tokią nuošalią vietą, tarp uolynų, be 
ryšio su kitais. Gal tau čia koks sutapimas atrodo? — Jis 
trumpam nutilo. - Be to, aš irgi ne viską apie mūsų opera- 
ciją žinau. Tiesiog nežinau, nes per daug visokių aplinky- 
bių. Pamėgink apie tai paprasčiausiai negalvoti, taip būtų 
lengviausia. 

— Bet tu iš esmės žinai? Bendrais bruožais? 

Biorjesonas kažką išsitraukė iš kuprinės išorinės kišenės. 

— Patrauk porą. | 

Ištiesė tą kažką — didelę sidabruotą gertuvę su išraižyta 
data, beveik artipilnę. 

— Slaptas gėrimas. 

Edas nusuko metalinį dangtelį, nugėrė du didelius gurkš- 
nius. Nudegino gerklę ir ryklę. 

— Supranti dabar, ką noriu pasakyti? - Biorjesonas šyp- 
sojosi. - Supranti taktiką? Paprasčiausia apie tai išvis ne- 
galvoti, kol nesi įvarytas į kampą. 


Iš kuprinės išsitraukęs porą karo lauko brošiūrų, Biorjesonas 
vėlatsigulė į lovą ir ėmė vartyti. Edas atsisėdo gulte, pakaitom 
čia užsimerkdavo, tai pastebeilydavo prisimerkęs. Kojų pirš- 
tai įgavo rausvą atspalvį. Tikrindamas, ar visus jaučia, lankstė 
juos aukštyn ir žemyn. Gerą valandėlę prasėdėjo užsimerkęs, 
juto, kaip pakaušyje ir prie antakių lengvai pulsuoja. 

Biorjesonas pakėlė smakrą. 

— Girdėjau, - pagurkšnojo iš gertuvės, paskui giliai įkvė- 
pė, - girdėjau, kad vakar subombardavo Sornėjų. Tą pačią 
dieną, kai išvažiavai. 

Edas sumurmėjo „uhu': 

— Sužinojau traukiny. 

— Palei visą fronto liniją didžiuliai nuostoliai — per šim- 
tas vyrų. Teritorija degė, pusės D 28 nebėra. Juos užklupo. 

Edas atsilošė, sėdėdamas pusiaugula rausėsi kojų pirštais 
į maisto likučius, vis aiškiau jusdamas, kaip šiluma sklaidosi 
po visą pėdą ir kyla blauzda aukštyn. 

— Šimtas vyrų... velniai rautų. Visos tenykštės kareivi- 
nės ir... 

Biorjesonas jį pertraukė. 

— Tai tu, Edai, supranti? 

Kalbėjo akis įsmeigęs kažkur į tolumą, kasydamasis 
smakrą. 

- Jei ne aš, ir jei Radas nebūtų davęs įsakymo, būtum li- 
kęs šiaurėje, priešakinėse linijose. Būtum tarp tų šimto. 

Edas atsiliepė ne iš karto, pirma pažiūrėjo į nejudantį lo- 
voje Biorjesoną, susidėjusį vieną koją ant kitos. Tačiau atsa- 
komojo žvilgsnio nesulaukė. 

— Ir kas? Gal nori, kad aš tau padėkočiau, ar ką? 

— Nene, nieko aš nesakau. Atsipalaiduok. Tik sakau: to- 
kie faktai. Būtum likęs šiaurėje. - Biorjesonas pasikišo po 
galva dar vieną pagalvę. - Tu galbūt vienintelis iš viso savo 
pulko išsigelbėjai, tu suvoki? 

Edas buvo beatsakąs, kai Biorjesonas pametėjo jam ger- 
tuvę. 

— Išgerk dar, tarp kitko. Dar daug liko. 

Edas padvejojo, pasvėrė gertuvę rankoje. Po to apsime- 
tė nugėręs porą didelių gurkšnių ir rūpestingai užsuko 
dangtelį. 

— Ačiū. 

— Tik ką aš norėjau pasakyti, - Biorjesonas prašneko pa- 
tylėjęs kokią minutę, — kad tokio dalyko visgi negali išmest 
iš galvos. Aš apie D 28 beveik visą dieną galvojau. 

Jis gulėjo rankas susidėjęs po galva, įkypai žvelgdamas į 
lubas: 

— Negali išmest iš galvos, kai ten šitiek esi prabuvęs. 
Pagalvok, o kaip, pavyzdžiui, visos tos tetulytės iš valgyk- 
los, koks jų likimas po to, kai ant teritorijos užskrido lėk- 
tuvai? Ar ji, tarp kitko, dar tebebuvo tenai, ta gražioji? Ana 
Kristina? 

Edas susimąstė. 

— Ilgi plaukai, — nenusileido Biorjesonas, - kartais susi- 
pindavo kasas. Ana Kristina? 

— Aaa... taip, ji tebebuvo. Man rodos, mačiau ją valgykloj 
kažkurią dieną prieš išvažiuodamas. 

Biorjesonas gulėdamas pats sau linksėjo galva. 

— Pasikalbėdavai su ja? — jis kasėsi kaklą ir pečius. - Tu, 
matai, išbuvai ten ilgiau nei aš, taip sakant. Tu ją pažinojai? 

Edas atlošė galvą į sieną. 

— Aš sujja, aišku, sveikindavausi. 

— Aš tarnavau su tokiais dviem. Pradėjo jie jos žvalgy- 
tis, - ėmė pasakoti Biorjesonas. - Abu beveik vienu metu. Ir 
žinojo abu, kad va tas kitas irgi susidomėjęs. Vienas iš jų nie- 
ko nedrįso imtis. Veidas kaip kokio penkiolikmečio, turbūt 
pats jautė, kad jo prastesni šansai. 

Biorjesonas prisidengė burną ir nusikosėjo. 

— Antrasis buvo pavarde Greneris. Karlas Greneris, gal net 
žinai, kuris? Geras vaikinas, kartais tik per daug triukšmau- 
davo. Jis tai ėmėsi reikalo iš pašaknų, visų pirma išsirūpino pa- 
žadą, kad gaus pasiskolinti vieną štabo civilinį automobilį kurį 
vakarą. Po to palaukė jos kažkurią popietę prie virtuvės įėji- 
mo, kai ji susiruošė namo. Pasiūlė pasivažinėti iki apžvalgos 
bokšto ant Jetehateno ir pasižiūrėti į Sornėjų. Žinai tą kavinę 
ten, viršuje, esi buvęs ten kada nors? Vaizdas visa neblogas. 

Edas linktelėjo. 

— Matyt, jai pasirodė, kad mintis gera, ir jie susitarė pa- 
simatyti penktadienį. Bet per pietus ji priėjo prie jo, saky- 
dama, kad vakare bus didžiulė šiaurės pašvaistė, todėl no- 
rinti susitikti dar vėliau, davė adresą, kur jos atvažiuoti. — 
Biorjesonas šyptelėjo. - Viskas atrodė puikiai, visiems mū- 
siškiams taip atrodė. Aš jam paskolinau vieną savo juodą 
švarką, kol jis ruošėsi, apsupom jį ratu, šūkaudami visokias 
nesąmones, pats gi supranti, važiuoja ant kalno su mergi- 
na, viskas gi ir taip aišku. Na, šiaip ne taip jis išvažiavo į tą 
mikrorajoną, matyt, ten jos tėvai gyveno, kažkur Pešborge. 
Privažiavęs prie namo pamatė policijos mašiną, daugybę 
žmonių. Vargais negalais rado Aną Kristiną, sėdinčią kam- 
pe ir verkiančią. Dingęs jos jaunesnysis broliukas, niekas 
jo nematė visą dieną, jam tebuvo vos šešeri, ar panašiai. O 
buvo viduržiemis, kokie dvidešimt šalčio lauke. Taigi vie- 
toj Jetehateno Karlui staiga teko eiti į pagalbą. Pasiskolinęs 
slides ir tvirtus batus, ir visa kita iš jos tėvo, su dar keliais 
vyrais išvažiavo tiesiai į mišką, pasišviesdami kalnakasių ži- 
bintais. Ir su mano švarku — nenusivilko jo, nespėjo apie tai 
pagalvoti, kaip pats sakė. Aišku, žmonių buvo daug, visas 
kvartalas padėjo. Nusigavo jie į Jetoseną. Jis, suprantama, 
visą laiką galvojo apie ją, juk beveik net nespėjo su ja pasikal- 
bėti. Pavažiavus kokius dešimt kilometrų, ieškotojų grandi- 
nė iširo, neradusi jokių pėdsakų, kai kurie pasuko atgal, o su 
jais ir jis, nes buvo šalta. O grįždamas jis pataikė įvažiuoti į 
didžiulę pusnį, to niekas nepastebėjo — juk niekas jo nepa- 
žinojo. Kai išsiropštė, visi jau buvo nuvažiavę, o jam buvo 
nulūžusi vienos slidės nosis. Miške nesiorientavo, vos numa- 
nė, kur atsidūręs. O dar šalta kaip ašigaly — ir taip jau buvo 
sustipęs, o dabar teko eiti pėsčiomis, vienam. Ar, teisingiau 

pasakius, bristi per sniegą. Su mano švarku. Jis, man rodos, 
truputį ir išsigando, nežinodamas, ar tuo keliu grįžta. Tik 
staiga virš galvos mato — šiaurės pašvaistė, tokia didžiulė, 
tamsiai žaliai mėlyna, tarsi traukianti kaip akivaras, ir jis dar 
labiau išsigando, pats sakė — ją pamatęs tik stengėsi žiūrėti 
į priekį ir nuduoti, kad jos nėra. Galop po kokios valandos 
gal išėjo į kažkokio gyvenamojo rajono gatvę, visai neįsivaiz- 
duodamas, kur atsidūrė, paskambino prie pirmo pasitaikiu- 
sio namo durų, paskui ėmė eiti prie Anos Kristinos namų. 
Visas sušalęs. Pakeliui jį pasivijo vaikas, klausdamas, ar jis 
irgi kaip visi ieško Alekso. Taip, jis atsakęs, tada berniukas 
nusekė paskui, vis klausinėdamas apie miško šukavimą, kiek 
toli jie nuėję, kur, jų galva, Aleksas nuklydęs, ir taip toliau. 
Taip jie visą kelią kalbėjosi, Greneris atsakinėjo kaip sugebė- 
damas, virš galvos jie visą laiką matė tą vilnijančią šviesą, de- 
gančią danguje, tarsi vibruojančią ir besiraitančią. Pakalbėjo 
ir apie ją — berniukas sakė, kad jam šiaurės pašvaistė patin- 
ka, o Greneris tvirtino, kad jam ne, bent jau ne šįvakar. Kai 
jie priėjo namą, žmonių jau nebebuvo, policijos mašina dar 
tebestovėjo, bet šiaip buvo tuščia, Greneris įėjo į vidų, pašau- 
kė, pastebėjo, kad berniukas nusekė paskui jį, ir atsisėdo ant 
suolo prieškambaryje. Antrame aukšte atsidarė durys, laip- 
tais nusileido Ana Kristina, visas veidas nuo verksmo rau- 
donas, tik staiga ji kad suriks ir puolė prie berniuko, pakėlė 
jį, - Biorjesonas caktelėjo liežuviu, — tai ir buvo jis, tai buvo 
Aleksas, jį Gerneris parsivedė pats to nežinodamas. 

Biorjesonas palingavo galvą. 

— Tai kas ten buvo atsitikę? — pasiteiravo Edas. — Su... 
tuo Aleksu? 

— Tas ir buvo. Pats supranti, kas po to įvyko, ar ne? Gre- 
neris bematant pasidarė lyg koks didvyris, išaukštintas iš- 

liaupsintas, tėvas net susiruošė konjaku jį vaišinti, žodžiu, 
išgarbintas be galo ir be pabaigos. Niekas dorai nesusigaudė, 
ką jis iškrėtė, tas Aleksas, pats nenorėjo pasakotis, kur buvęs 
užlindęs, ir nieko iš jo nepavyko ištraukti, sėdėjo sau ir kai 
tik kas ko paklausdavo, užsidengdavo rankomis ausis. O pas- 
kui viskas per sumaištį ir pasimiršo, nuplaukė - juk visiems 
taip nežmoniškai palengvėjo, kad nieko baisesnio neįvyko, 
kad jis grįžo sveikas ir gyvas. 

Biorjesonas nutilo. 

— O tai kaip ten toliau buvo? - paklausė Edas. 

— Kas — kaip toliau? 

— Su Greneriu ir Ana Kristina. 

Biorjesonas pakeitė kūno padėtį. 

— Hm. Aš net nežinau. Kai atgavau, mano švarke, kas 
be ko, buvo didžiausia skylė išplėšta. O šiaip — ne, nežinau. 
Man rodos, kad jie gal buvo kartu kurį laiką, šiaip ar taip 
truputį bendravo. Po to aš su juo nelabai kalbėjau, netrukus 
po to jis pasiprašė perkeliamas į kitą kuopą . 

Biorjesonas šyptelėjo, kilstelėjo gertuvę: 

— Ber tai, ką aš norėjau pasakyt: tokios kaip ji įsimena. 
Kaip Ana Kristina. Tokių maža, ir jų nepamirši. Šiaip sa- 
kau — nedaug tokių, čia tik senos bobos daugiausia. Išskyrus, 
aišku, Aną, tą Fošberg. Ji visai nieko. Nors ne ką aš težinau. 

Edas užmetė akį į uniforminį apsiaustą, pasvertą ant kė- 
dės atlošo. Popierių nesimatė, laiško nesimatė, vidinė kiše- 
nė visiškai paslėpta už kėdės atkaltės. Saugoti, pagalvojo jis,- 
Dijuredė, labai saugoti. Pedersenas, Ula Pedersenas. O gal 
Ulafas? 

Jie kurį laiką gulėjo šnekučiuodamiesi. 

— Žinai, metas miegoti, — tarė Biorjesonas, — greit vaka- 
ras. Truputį pailsėsim, paskui pavalgysim. 

Edas pasiliko koją puode, užsitraukė dar vieną apklotą 
nuo viršutinio gulto, išlankstęs storą audeklą, užsiklojo ant 
kojų. Biorjesonas jau kvėpavo giliai ir ritmingai. Edas užsi- 
merkė, jusdamas, kad nugara prakaituoja, kaip greit muša 
širdis, o po akių obuoliais kažkas sukasi. 


Atsibudęs nuo veriamų durų taip staigiai ištraukė koją iš puo- 
do, kad indas apvirto. Atvertęs jį, išlipo iš lovos. Automatas 
stovėjo kur stovėjęs — atremtas į sieną. 

Į vidų įėjo Fošberg. Jai už nugaros akis nudelbęs į grindis 
stovėjo kitas kareivis. 

- Jaunesnysis seržantas Granvikas nuo šio momento pri- 
sijungia prie jūsų. Vėliau šįvakar atvesiu ketvirtąjį. 

Ji išėjo, Biorjesonas priėjo pasisveikinti. Veido oda lin- 
kusi rausti, kumptelėjusi nosis, ryškios šviesios akys. Pečiai 
platūs, rankos nedidelės, ant smakro ir skruostų - tarsi koks 
raštas iš randų ir nelygumų. Nusiėmęs kepurę kareivis link 
čiojo jiems sakant savo pavardes. Jie klausinėjo apie kelionę, 
jis atsakinėjo tyliai, netikėtai žemu balsu. 

— Dvi dienas. Autobusu iš pat rytinės pakrantės, - žvilgs- 
nis klaidžiojo, — visur eilės. Mylių mylias. 

Biorjesonas jam parodė gulrą virš Edo. 

— Galim dar valandėlę pailsėti. Paskui bus vakarienės 
metas. Atrodo, kad tau bus ne pro šalį išsimiegoti. 

Edas atsigulė, pro pusiau primerktas akis apžiūrinėda- 
mas Granviką, užsitraukė apklotą ant kojų. Veidas smarkiai 
išblyškęs, judesiai sulėtinti, plaukų kupeta susigulėjusi ant 
galvos. 

— Tiesa, - atsiliepė Granvikas. 

Edas pasižiūrėjo į langą, pro kurį smelkėsi silpna raudo- 

na saulės šviesa, spalvindama sieną virš stalo. Užsimerkė, 
užsitraukė apklotą ant krūtinės, jusdamas šilumą po sunkiu 
audeklu. Galvoje nebedunksėjo. 

Po kokios minutės iš Biorjesono lovos pasigirdo knarki- 
mas. Edas juto smigčiojimus, kylančius kojomis. Jau buvo 
beužmiegąs, bet išsiblaškė nuo garso, sklindančio iš viršaus. 
Luktelėjo, atsimerkė. Nuo viršutinio gulto jį pasiekė tankus 
šnopavimas. | 

Girdėjosi ir dar kitas garsas. Granvikas atsargiai krutėjo 
lovoje, keletą kartų iš viršaus pasigirdo prislopintas inkšti- 
mas. Edas įsistebeilijo į antklodę, pasiklausė, pasisuko į ra- 
miai gulintį ir jau šniokščiantį Biorjesoną. 

Vaitojimai iš viršaus nesiliovė. 

Edas dar luktelėjo, garsai netilo, netgi stiprėjo. Edas pa- 
suko apatinę kūno dalį taip, kad sugirgždėtų lova, pirma vie- 
ną kartą, paskui antrą, truputį garsiau. Atsikrenkštė. Garsai 
iš viršaus nesiliovė. 

Pagulėjo nejudėdamas, vien klausydamasis. Miega, pa- 
galvojo, verkia, miega arba verkia. Miega ir verkia? Verkia 
pats to nežinodamas? 


Kai Edas atsibudo, už lango jau buvo visiškai tamsu. Atsikėlė, 
kiti dar tebegulėjo lovose. Pasidairė tualeto, iš lėto prisiarti- 
no prie jau nebemiegančio Biorjesono. 

— Lauke, - Biorjesonas tyliai nupasakojo kelią. 

Edas užsitraukė batus. 

— Būtinai pasiimk automatą, - tarė Biorjesonas. 

— Bet juk sargyba išstatyta? 

— Išstatyta. Bet automatą vis tiek reikia pasiimti. Toks 
įsakymas. 

Edas griebė ginklą, išėjo į lauką. Šaltis suėmė veidą ir kak- 
lą, jis susisagstė apsiaustą. Lėtai nuėjo tarp medžių, iškėlęs 
ginklą ir visą laiką dairydamasis aplinkui. Spindėjo žvaigž- 
dės, mėnuo. Nosį badė aštrus kvapas. Jis gūžėsi žingsniuoda- 
mas kietai išmintu taku per sniegą. Pušys stovėjo tiesios ir ne- 
judrios, iš šiaurės pusės, iš tankesnio miško, atsklido silpnas 
ošimas. Mėnesienos šviesa pilkai melsvai spalvino sniegą ir 
medžių kamienus. Kiek atokiau įžiūrėjo išdrikusius medžių 
šešėlius, paspartino žingsnį. Girdėjosi, kaip nuo šalčio plonai 
treškėdamos lūžta smulkios šakelės. Pirštu vis lietė saugiklį. 

Už aukštos eglės virš tamsios užšalusios duobės gulėjo 
permesti du ploni nužievinti rąstai. Jis tuoj pat atsisagstė kel- 
nes ir pritūpė su pakeltu automatu, vis apsidairydamas per 
abu pečius, 

Smulkiais plonais skivytais plėšė nuo laikiklio tualetinį 
popierių. Kai grįžo į baraką, Biorjesonas stovėjo virtuvėlėje ir 
kažką makalavo puode pušies šakele. Granvikas dengė stalą, 
dėliodamas popierines lėkštes ir plastmasinius puodelius. 

— Visais būdais bandau išgramdyt tavo kojų grybelį, — 
Biorjesonas tiesė Edui puodą ir medinį samtį, — tik kad ne- 
išeina, turėsi pats išmėžti. 

Maisto atliekų ant dugno nebebuvo, puode garavo karš- 
ta bulvių košė. Edas pamaišė, pastatė puodą ant stalo, Bior- 
jesonas ant plokščio dubens išdėliojo pilnus sausgyslių mė- 
sos gabalus ir užpylė padažu su žaliais taškeliais. 

— Nieko geresnio neradau. O jei rimtai — tai net žvėriš- 
kai skanu. 

Susėdo. Edas apžiūrinėjo valgį. 

— Ar nereikia nors kiek palikti, - pratarė, - ketvirtajam? 

— Tai jau ne, - nusišypsojo Biorjesonas, - šito ir taip vos 
trims užteks. 

Jie valgė, užsigerdami aitriu alum, kurį Biorjesonas buvo at- 
šaldęs sniege. Edas žiūrėjo į muses, tupinčias ant palangės, į 
sniego kristalus už stiklo, paskui — tiesiai į tamsą, tokią pat 
juodą ir šalimais, ir tolumoje. Termometras už lango neįžiū- 
rimas, nesimatė ir antrosios trobelės. | 

— Kaip tave dar vadina, - Biorjesonas pasiteiravo už sta- 
lo, - be Granviko? 

— Peras. 

Biorjesonas linktelėjo. 

— Kaip ten padėtis rytų pakrantėj? 

— Nieko gero. 

— Nedaug iš ten žinių mus pasiekia. Ar nieko žmonės, 
ar patyrę? 

Granvikas sekundei kilstelėjo akis. 

— Tu pats, sakau, ne toks jau senas atrodai. 

Granviko žvilgsnis ėmė lakstyti stalo paviršiumi tai šen, tai ten. 

— Atsipalaiduok, aš gi tik klausiu, - Biorjesonas nusišyp- 
sojo, - kiek tau metų, atsakyti nebūtina. 

— Dvidešimt treji, - atsakė Granvikas. 

— Matai, kaip. O man dvidešimt šešeri. 

Jis nukreipė klausiamą žvilgsnį į Edą. 

— Bus dvidešimt penkeri greit. 

— Dvidešimt penkeri. Tai būsim beveik kaip trys broliai, 
o aš vyriausiasis. Man tai tikrai labai atitinka, aš ir pats esu 
dviejų vyresnysis brolis, nors viena iš jų pana. Tai vadinasi 
tu, Edai, būsi man už seserį? 

Biorjesonas nusijuokė, pasižiūrėjo į Granviką, kuris at- 
sakydamas irgi trumpai šyptelėjo. 

— Maniau, kad būsim keturiese, - Edas irgi nusišypsojo 
Biorjesonui. — Gal pats paliksi seserim galiausiai, kai ketvir- 
tasis atsiras? 

Granvikas nusišaipė, nusišluostė lūpas, sučepsėjo. 
— Tai kaip ir pavalgėm, — apibendrino Biorjesonas. 


- „Čikagą“? 

Biorjesonas išdėliojo apdraskytas kortas ant stalo. Už- 
pakalinėje kortų pusėje buvo pavaizduotas ornamentas iš 
trijų nedidelių karališkų karūnų. Nuėjęs prie lovos atsinešė 
pasidabruotą gertuvę. 

- Na ką, ką pasakysit? Granvikai? Juk moki „Čikagą“? 

Granvikas papurtė galvą. 

— Nemoki? Tai kokius moki? 

Granvikas nuo stalo paviršiaus atitraukė rankas. 

„Čirvų septynakę“ moku. „Šūdžių“. Ir „Raudon- 
barzdį . 

— Eik tu čirvų septynake ir raudonbarzdi! Jau tokia nuo- 
bodybė, kad žaist neįmanoma. 

— Tai pažaidžiam ką nors, ką visi moka, - tarė Edas. 

Biorjesonas ištuštino savo alaus puodelį, tyliai atsirūgo. 

— Okei. Ką nors, ką visi moka, gerai. „Plaukė ežere '? 
„Marink lapę ? | 

Jis vaipėsi, traukė pečiais, atsilošęs į kėdę, ėmė dalyti. 

— Tada „Šūdžių“. Arba „Dvėselieną“, kaip mes kad sa- 
kom. „Dvėseliena“ visai nieko. Paskui palošim „Čikagą“. 

Prieš kiekvieną padėjo po tris užverstas kortas. 

— Negalima pasilikt paskutinės kortos tūzo, dešimkės ir 
dviakės. 

Dar padalijo po tris kiekvienam, šįkart atverstas, uždė- 
damas jas ant pirmųjų trijų. 

Granvikui teko prastos kortos. 

> Šitą laimėsi, Granvikai, - kikeno Biorjesonas, gniauž- 
damas kumštį ant stalo, - kertam, kad laimėsi. 

Jis kiekvienam į ranką davė po tris kortas, likusių krū- 
velę nustūmė į šalį. Pradėjo Edas, jie žaidė tylėdami, grei- 
tai, girdėjosi tik, kaip pokši radiatorius, ir sausai čeža ant 
stalo dedamos kortos. Granvikui paimti krūvą teko pirmą- 
kart, Biorjesonui antrą ir trečią kartą. Edui teko valetas, 
dama ir karalius, tad atsikratė jomis greitai, paskutinioji 
krūvelė buvo užversta, jam buvo likę tik jo paties šešios kor- 
tos ant stalo. 

Biorjesonas, atsisukęs gertuvės dangtelį, gurkšnojo. 

— Tiesiog juokinga, kaip tau sekasi. 

— Tu pats kortas maišei, - atrėžė Edas. 

Sulošė dar kelis sykis. Edas atvertė damą ant stalo ir bai- 
gė lošti. 

— Velnias. 

Biorjesonas atidžiai žiūrėjo į Granviko delną, kur kortų 
buvo likę daugiau negu jam. 

— Taigi sakiau tau, Granvikai, kad tu ir būsi dvėselie- 
na, — kalbėjo Biorjesonas juokdamasis, — taip ir nujaučiau. 

Edas žvelgė į juos. Jie iškart ėmė žaisti lėčiau. Granvikas 
kaskart atidžiai atsirinkdavo kortą prieš ją parodydamas. 

— Gal čia tau koks strateginis žaidimas, ką? - Biorjesonas 
prisimerkė. 

Granvikas neatsiliepė, Biorjesonas žiūrinėjo savo kortas, 
dvejodamas, kuria atsikirsti. 

— Čia gi viso labo tik „Dvėseliena“, nėra mužikiškesnio 
žaidimo. Grynai, - jei sekasi, tai sekasi, ir viskas. 

Edas sukryžiavo rankas, žvelgdamas į kortų krūvelę ant 
stalo. Ne visai taip, beveik, bet ne visai, jei Granvikas visą laiką 
turės geresnę kortą, tai galės perimti visas geras, ir gal laimės. 

Granvikas sėdėjo neregėm akim, viena po kitos bėgo 
sekundės, kaskart jis ištraukdavo kortą labai atsargiai, ap- 

žiūrinėdamas savo ranką. Kai atėjo jo eilė, ištraukė karalių. 
Biorjesonas luktelėjo, ištiesė sidabrinę gertuvę. 

— Paimk vieną, nepakenks, Granvikai. 

— Ne, ačiū. 

— Ė, taigi išgerk. 

— Ne, ačiū. 

— Ką, gal tavo raukšlių išvagotą veidą raudonis išmuš? 

Granvikas įsispoksojo į Biorjesoną. 

-Ė, neįsižeisk, — išsiviepė Biorjesonas, - bet tu juk tikrai 
iš veido atrodai kaip antroji mėnulio pusė. - Jis vėl kilstelėjo 
gertuvę. - Gal tada kokius pavilgus pasidaryk, jei tau vidi- 
niam vartojimui netinka? 

Granvikas išmušė gertuvę Biorjesonui iš rankų, pakilęs 
nuo kėdės, nuėjo per kambarį durų link. Edas greit atvertė 
gertuvę, truputis degtinės spėjo ištekėti ant kortų ir stalo. 
Kelių kortų spalvos ėmė lietis. 

— Kas čia tau, po velnių, darosi, jau menko juoko nebesu- 
pranti gal? 

Granvikas ėmė kaip padūkęs trauktis batus, nieko neat- 
sakydamas, tampydamas ir tąsydamas aulinius. Biorjesonas 
žiūrėjo į jį nenuleisdamas akių. Granvikas ant pečių užsime- 
tė uniforminį apsiaustą. 

- Jei eini į lauką, pasiimk ginklą, toks įsakymas! 

Granvikas nusiplėšė automatą nuo sienos, lupte atlupo 
duris ir išeidamas trenkė jomis kiek galėdamas. 


Edas palaukė porą sekundžių prieš pakeldamas akis į Bior- 
jesoną. 

— Visai be reikalo tu. 

Biorjesonas marškinių rankogaliu šluostė kortas, spalvos 
maišėsi ir liejosi. 

— Ko norėjo, tą ir gavo, — jis numetė į šalį tūzą, — ir tegu 
dar pabando sykį išpilt mano gėrimą, — jis gėrė pakėlęs ger- 
tuvę, kita ranka ant stalo vartaliodamas kortas. - Ar šiaip, 
ar taip, vis tiek tai jis. Tai jis liko dvėseliena. 


Biorjesonas pakilęs traukė kažką iš plastmasinio maišelio 
po lova. 

— Įdomu, kaip jį ir išrinko tokį? Graaanvyyyykąą. 

Edas matė, kad Biorjesonas rankoje laiko į foliją suvynio- 
tą šokolado plytelę. 

— Aš ant kai kurių iš karto pamatau, - tarsi skubėdamas 
prašneko Biorjesonas. — Jie tokie kuklučiai, tokie tylučiai. 
Ir aišku, jie tinka kai kurioms operacijoms, jokių problemų. 
Tačiau likusius reikalus tvarko kiti. Atsakingus reikalus 
tvarko kiti. 

Edas žiūrėjo į šokoladą, stebėjo, kaip Biorjesonas dedasi 
į burną kvadratėlį po kvadratėlio. 

— Ašjo nepažįstu, — tarė Edas, - man jis pasirodė nieko. 

— Bet toks keistai tylus, sutinki? — aš iškart matau. Ne- 
žinau, jis, aišku, tam tikra prasme tinkamas, ant poprie- 
riaus. Bet ne taip, kad... 

Visai prie pat barako pasigirdo garsus pokštelėjimas, 
Edas ir Biorjesonas tuoj pat susižvalgė, šoko prie sienos, 
griebę ginklus, atsistojo į pasalą kuris kurioj pusėj, nenuleis- 
dami akių vienas nuo kito, trūksmingai kvėpuodami atlaužė 
saugiklius. 

— Čia tik aš! Granvikas! 

Atsidarė durys. Jis vėl riktelėjo: 

— Čia tik aš! 

Jis įžengė į vidų, trumpai šyptelėjo nežiūrėdamas į juos, 
ryškiai subaltavo dantys, gaudė orą, kalbėjo užsikirsdamas. 

— Pats iššovė, pamiršau nuleisti saugiklį. Nieko ypatingo. 
Nieko baisaus, aš tik pamiršau. 

Paskubomis išsitraukęs plastmasinį maišelį iš kuprinės, 
atsisėdo, atsirėmė į stalo koją, atsukdamas jiems nugarą. 
Drebančiomis rankomis išėmė įtvarą iš vamzdinės. 

— Bent šovinį išėmei? 

Granvikas linktelėjo. 

— Kur pataikei? 

— Tiesiai į sniegą, netoli šulinio, aš tik pamiršau nuleisti 
saugiklį. Paprasčiausias žioplumas. 

Biorjesonas susižvalgė su Edu, jo veidą trumpam iškreipė 
grimasa. Papurtė galvą: 

— Be reikalo niekas nešaudo, Granvikai, vienas šūvis gali 
bėdos pridaryt daugiau, negu reikia, čiagi aišku kaip dukart 
du, kad tave galas! 

Granvikas neatsiliepė, toliau išrinkinėjo automatą, sute- 
pė riebalais šluotelę.Visą laiką sėdėjo pasilenkęs į priekį, su- 
sikaupęs, kurį laiką garsiai šnopavo, nežiūrėdamas, kur žvel- 


gia kitų akys. 


Praėjo gerokai laiko. Edas ir Biorjesonas gulėjo savo lo- 
vose, Granvikas tebesėdėjo ant grindų, tepė batus tepalu. 
Už barako buvo visiškai tylu, tik zyzė ant sienos įtaisytas 
jungiklis. 

Edas atsisėdo, užsikišo pagalvę už nugaros. Žiūrėjo į 
priešais gulintį Biorjesoną. 

— Kiek laiko, kaip tau atrodo, reikės laukti, kol įvyks ope- 
racija? 

Biorjesonas persivertė ant šono. 

— Nežinau. Ne per ilgiausiai. 

Edas atsigręžė į Granviką, pabandė nusišypsoti. 

— Klausyk, Perai, o tu žinojai, kad štai šitas velnio pa- 
mestas Biorjesonas, kad jisai žino, ką mes turėsim daryti, ir 
visvien nieko nesako. Argi ne pikta — argi jis neturėtų pasi- 
dalyti savo išmanymu? Dar žiūrėk, pasirodys, kad turi kokį 
planą, ar panašiai, kurį galėtų atskleisti. Jei panorėtų, daug 
pasakytų, ką? 

Biorjesonas pakėlė galvą, buvo kažką besakąs, staiga lyg 
ir šyptelėjo: 

— Galiu tik tiek pasakyti: tai nepaprasta operacija, to- 
dėl nėra jokio plano, kurį galėtum atskleisti, nėra nieko, — 
tai visiškai nenumatomas dalykas. Atsipalaiduokit nors 
truputį, luktelkit kokią dieną - net neaišku, ar iš viso kas 
nors bus. 

Edas lūkuriuodamas tebežiūrėjo į Granviko pusę, tačiau 
šis neprisidėjo prie pokalbio. 

— Tai kad aš negaliu apie tai negalvoti, ir viskas. 

Biorjesonas įsispokojo sau priešais. 

— Gerai, sakykim tada, - jis akimirksniui nutilo, - kad 
štai tau dangus, jei jau netveri negalvojęs, tai pasižiūrėk į 
dangų. Arba pauostyk orą. Pastebėk dar sniegą ant žemės. 
Šalta, tiesa? Šalta pasiutusiai, jau kelios savaitės. Visą laiką 
vėjas iš rytų ar šiaurės vakarų. Pastovios oro sąlygos, aukštas 
slėgis. Tiesa? 

— Na? 

Biorjesonas nutilo. 

— Ne, daugiau dabar nieko nesakysiu, — atsiduso, - man: 
vis tiek daugiau ir nevalia nieko sakyti. 

Edas įsistebeilijo į lovos dugną sau virš galvos. 

— Gerai, tada dar kitas dalykas: kas vadovaus operacijai? 
Turėtum bent tai pasakyti. 

Biorjesonas tylėjo. 

— Ketvirtasis? — nenusileido Edas, - ketvirtasis, kuris 
dar pasirodys, — ar jis ir vadovaus operacijai? 

Biorjesonas tebetylėjo. 

— Beje, gal tu žinai, kas jis toks? 

Sugirgždėjo čiužinys, Biorjesonas pakeitė kūno padėtį. 

— Argi taip jau labai svarbu, jeigu ir žinočiau? 

Balsas griežtas. Edas neatsiliepė, gulėjo tylėdamas. Visi 
keletą minučių patylėjo. 

Staiga atsidarė durys, įėjo Fošberg, vedina šešiais karei- 
viais. Granvikas pakilo, Biorjesonas pasisveikino. Pro pu- 
siau praviras duris traukė šaltis. 

— Naujas Rado įsakymas, - tarė Fošberg, — nes šįvakar 
dar kai kas atsitiko. Dėl šios priežasties aš ir apsauga įsiku- 
riame barake, čia, šalia. Tiesiog tokia tvarka. Du iš mūsų 
pasikeisdami lauke eis sargybą. Jūs privalote ilsėtis, o rytoj 
devintą valandą prisistatyti Radui. Tikėtina operacijos die- 
na - poryt. Supratot? 

— O ketvirtasis? — paklausė Edas. 

Trumpam visi nuščiuvo, stojo tyla, visi sižiuro į jį. Edas 
pakilo, žvilgteldamas į Biorjesoną. 

— Sakėte, kad šįvakar pasirodysite su ketvirtuoju? 

— Ketvirtasis... nebegali dalyvauti, — tarė Fošberg. Atsi- 
krenkštusi linktelėjo Edui. - Ketvirtasis... negalėjo atsigauti 
iki Teseniojaus. Dėl šios priežasties prie jūsų grupės prisi- 
jungs kitas žmogus — tikriausiai rytoj. 

Ji saukomandavo kareiviams, ir visi drauge dingo, uždary- 
dami duris. Edas sutiko sukamą Biorjesono žvilgsnį. 

— Nebegali dalyvauti, — tarė Edas, - ketvirtasis nebegali, 
ir taip toliau. Kas čia turima omeny? 

Biorjesonas skėstelėjo rankomis. 

— Supratimo neturiu, ir aš žinau tiek pat, kiek ir tu. 

Granvikas pasidėjo savo batus prie kitų. Žiūrėjo į grin- 
dis, regis, nieko nesiklausė. Edas ir vėl atsigulė į lovą, spok- 
sodamas į metalinių kablių eiles išilgai lovos rėmo. 


Biorjesonas stovėjo prie durų, rankoje laikydamas cigarečių 
pakelį. 

— Einu pamyšti į lauką. Paskui jau bus laikas miegoti. 

Granvikas sėdėdamas rausėsi kuprinėje. Durims užsi- 
trenkus Edas dukart nusižiovavo. 

— Ilga diena. Gerai, kad bent jau prisivalgėm šįvakar. 

Granvikas sumurmėjo „uhu', išsitraukęs palaikį rankš- 
luostį ir muilinę, nuėjo į virtuvėlę prie prausyklės. Išsirangė 
iš marškinių, įsipylė vandens ir ėmė paskubomis praustis 
veidą ir pažastis. 

— Aš vakar išvažiavau iš D 28 šiaurėj. Juos subombarda- 
vo tą pačią dieną, tu girdėjai? Beveik tuoj man išvažiavus. 

— Tikrai? Ne, nieko nežinojau. 

Granvikas nutilo, nusišluostė veidą. Edas lūkuriavo, 
dirsčiodamas į laikrodį, prieš vėl prasižiodamas, gerai pa- 
svarstė. 

— Aš išvis nesuprantu, kodėl čia atsidūriau. Prieš dieną 
sužinojau, kad reikės važiuoti, paaukštino laipsniu, praėjau 
medicininį patikrinimą, tik susikroviau daiktus, - ir į kelio- 
nę. Ar tu ką nors žinai, kodėl tave pasirinko? 

— Ne. Ne, aš irgi nieko nežinau. Viskas įvyko labai grei- 
tai. Su niekuo nespėjau net atsisveikinti. 

Jis pakabino rankšluostį ant radiatoriaus, priėjęs prie 
savo kuprinės iš kosmetinės išsitraukė kažkokią tūbelę. 

— O Radą matei, tarp kitko? — paklausė Edas. — Visą lai- 
ką tas Radas ir Radas, Esi jį kada nors sutikęs? 

Granvikas kelis kartus sukosėjo, jo skruostai blizgėjo. 

— Ne, tiktai ją, tą vyresniąją seržantę, Fošberg, Ir dar ke- 
lis bataliono štabe. 

— Šiaip ar taip, ryt devintą. Kelios valandos ir beliko. 

Granvikas stovėjo pusiau nusisukęs, greitais sukamaisiais 
judesiais veidą trindamas permatomu tepalu, akių baltymai 
žibėjo atmušami raudonos šerpetotos odos. Edas pastebėjo, 
kad Granvikas žiūri į sieną prie durų. Visi trys automatai 
tebestovėjo prie sienos. Biorjesono taip pat. Edas pasitikri- 
no dar sykį, greitosiomis pamėgino įspėti, ar Granvikas tą 
pastebėjo, ar tik šiaip užsižiūrėjo į tą pusę. Jokios reakcijos 
nebuvo, Granvikas vėl nusisuko. Edas buvo kažką besakąs, 
tačiau apsigalvojo, ramiai gulėdamas pasvarstė, patylėjo. 

— Gerai, o tada tas ketvirtasis, - tarė po kurio laiko. - Jie 
rado daugybę nušautų, tu girdėjai? Aš ir galvoju apie tą ket- 
virtąjį ir ... 

— Vakar tarp tų nušautųjų buvo, rodos, ir leitenantas. 

Granvikas palingavo galvą, Edas nusikeikė. Valandėlę 
buvo tylu. 

— Kiek aš suprantu, turėsim atlikti kažką gana... — pra- 
tarė Granvikas, — tiesa, man pasirodė, kad štabo žmonių 
kažkokios ypatingos minos... tarsi tai būtų kažkas ypatingai 
ypatingo. 

Per lovos galą jis užsikorė į viršų ir atsigulė, lovos su- 
drebėjo. 

— Ber ką aš žinau. Gal čia tik man taip... 

Durys atsidarė, Granvikui nespėjus užbaigti sakinio, 
Biorjesonas įėjo į vidų ir ėmė vilktis drabužius. 

— Jau po pusės pirmos, miegokim. 

Jis nusispjovė į kriauklę, Edas tyrinėjo sieną šalia savęs, 
jautė, kaip akys pačios merkiasi. Biorjesonas nusimetė kel- 
nės ant kėdės. 


56 


— Graaanvyyyykai, tu gal tamsos bijai? Vis vien ne kas 
kitas, o tu turėsi šviesą užgesinti, pats supranti. 

Granvikas neatsiliepė, tiesiog išjungė šviesą. Biorjesonas 
atsigulė triukšmingai girgždindamas lovos spyruokles. 

— Ai, velnias, ne tą norėjau pasakyti... ne visai, — prašne- 
ko vėl. - Tik pagalvojau, mums reikia išsimiegoti visiems, 
tiesiog būtina. O patys žinot, kaip būna: tas, kas neužmiega, 
būna priverstas klausyti, kaip kiti knarkia. 

— Tikiuosi, kad bent jau nieko nesapnuosiu šiąnakt, — 
tarė Edas, - daug paprasčiau atsibusti po nakties be sapnų. 

Anuodu neatsiliepė. Edas papurtė galvą, prikando liežuvį. 

— Fošberg paims mus ryt aštuntą nulis nulis, — tarė 
Biorjesonas. 

Trijulė raivydamasi ieškojo, kaip patogiau atsigulti, cypė 
spyruoklės. Edas giliai kvėpavo, kilnojo apklotą ir antklodę, 
leisdamas į vidų prasiskverbti vėsesniam orui. Pulsas buvo 
dažnas. Galiausiai jis atsimerkė, pasiklausė tylaus ritmingo 
kvėpavimo iš viršaus ir iš Biorjesono pusės. Vien alsavimas, 
nieko daugiau. 

Pasižiūrėjo į tą pusę, kur numanė esant tuščią gultą virš 
Biorjesono. Kurį laiką jo žvilgsnis ten ir liko. Iš pradžių buvo 
visiškai tamsu, jis keletą kartų pasitrynė akis. Paskui kontūrai 
labai lėtai ėmė ryškėti. Galvugalis, apkloto kraštas, pagalvė. 


II 


PIRMI ŽINGSNIAVO trys Fošberg kareiviai, Edas ėjo paskui 
Fošberg ir Biorjesoną. Granvikas žingsniavo paskutinis, pa- 
skui jį — likusieji trys iš sargybinių pajėgų. 

Pirmieji trys judėjo atsargiai, nuolatos žvalgydamiesi į vi- 
sas puses, laikydami paruoštus ginklus. Tolumoje tarp pušų 
kamienų buvo matyti raudonos kylančios saulės šviesa. Oras 
atrodė tirštas, badė šnerves ir kaklą. Medžių kamienus, riedu- 
lius ir sugulusių kerpių kupstus dengė storas šerkšno sluoks- 
nis, laužantis šviesą, žaižaruojančią ant negilaus sniego. 


Trobelėje jie skubėdami papusryčiavo: kietduonė, silpna 
kava, džiovintų obuolių skiltelės. 

— Pasiimkit viską, ką turit, - pasakė Biorjesonas, - naktį 
tikrai buvo apie dvidešimt. Ir asmeninius daiktus pasiimkit, 
jei čia nebegrįžtume. 

Už langų dangus tebebuvo mėlynai juodas. 

— Seksim paskui kitus, — toliau dėstė Biorjesonas, — vi- 
siems tylėt, ypač, kai eisim mišku, jei nėra ypatingos būtiny- 
bės — jokių pokalbių. Galėsim pasitarti vėl išėję į atviresnę 
vietą, ant uolų. Kai nusileisim prie Kasavikeno, jums dar kai 
ką parodysiu. 

Jiems išėjus iš trobelės, Fošberg grupė jau stovėjo prie šu- 
linio, visi vilkini baltais maskuojamais drabužiais. Po jos ko- 
mandos visi šeši užsidengė veidus apsauginėmis balto šilko 
kaukėmis. 

Atsidūrė tankiai jaunuolynu ir krūmais apaugusioje vie- 
tovėje. Kareiviai priešakyje išsisklaidė, kurį laiką pasižval- 
gė, paskui linktelėjo einantiems iš paskos. Edas laikė smakrą 
įkniaubęs į šaliką, iš lėto kvėpavo pro nosį, jautė, kad norėtų 
šlapintis. Porą kartų jo akys susidūrė su kurio nors iš sar- 
gybinių, juos sunkiai skyrė, — ant veido audeklas, balta me- 
džiaga ir dvi apvalios skylės akims. Nuo tol bandė vengti net 
į jų pusę atsigręžti. 

Dangus vis šviesėjo. Įkvepiant oras draskė plaučius, buvo 

justi aiškus druskos ir kažko su metalo priemaiša kvapas. Ar 
aš sapnavau, pagalvojo, sapnavau šiąnakt, kad... kažkas. Virš 
burnos. Kažkas kažkam užkimšo burną. 


— Ar čia galima kalbėtis? | 

Jie buvo išėję į plyną uolėtą ruožą. Biorjesonas atsakyda- 
mas linktelėjo. 

— Ar nepažįsti čia, Teseniojuj, žmogaus, pavarde Pe- 
dersenas? 

Biorjesonas skubiai pakėlė galvą. Skruostų duobutės 
buvo smarkiai paraudusios, likusi oda išblyškusi. 

— Oką? Tas Pedersenas? 

Edas kiek patylėjo, juto, kaip nuo šalčio tempia akių 
kampučius. 

— Pažadėjau tam Pedersenui perduoti linkėjimų nuo vie- 
nos sutiktos merginos. Aš net nežinau, ar jis čia išvis yra. 

— Kur sutikai tą merginą? 

— Dagoje. 

— Otas Pedersenas turėtų būti čia, Teseniojuj? 

Edas lūkuriavo. 

— Nežinau, ir ji nežinojo. Aš tiesiog pažadėjau, kad pa- 
klausinėsiu ten, kur pakliūsiu. Tai ir visa istorija. 

— Tokių linkėjimų, savaime aišku, neleidžiama perdavi- 
nėti, juk ir pats galvą ant pečių turi. 

Jie vėl iš lėto pajudėjo, batai slydinėjo uolas dengiančiu 
plonu šerkšno ir sniego sluoksniu. 

— Beto, aš net nežinau, ar čia yra koks Pedersenas. Man 
rodos, nepažįstu nieko tokia pavarde. Pedersenas? - Ne. 

Edas praleido Biorjesoną porą metrų į priekį, pasižiūrėjo 
sau pro petį, pagalvojo, pirštinėta ranka vėl pasičiupinėjo vi- 
dinę kišenę, pasitikrino, ar tebėra laiškas. 

— Tarp kitko, ką turėjai tam Pedersenui perduoti? — pa- 
klausė Biorjesonas. 

— Nieko. Paprasčiausiai linkėjimų. 

— O mergina, kuo ji vardu? 

— Kad... nesakė. Pedersenas turėjęs pats suprasti, kad čia 
ji. Daugiau nieko ir nebuvo, visa istorija. 


— Kai ateisim į vietą, tikiuosi, duos ko nors karšto atsi- 
gerti. 

Granvikas pasivijo Edą. Ant smakro ir smulkiais lopi- 
nėliais po skruostikauliais augo šviesūs šeriai, padengti plo- 
na sušalusių garų plėvele. Toliau jie ėjo greta. Pasitaikė keli 
plokšti uolynai, apšalę ledu, kuriuos teko apeiti, kad nepa- 
slystų. 

Fošberg stovėjo kiek priešais, rodydama į ilgą lieptą, pa- 
gal stačią uolų sieną besileidžiančią prie vandens. 


— Žiūrėkit, — tarė Biorjesonas. 

Jis stovėjo pačiame liepto gale, neapledėjusiame kampe. 
Jam už nugaros horizontą užstojo kelios salelės, vandenį 
tarp jų kaustė žvilgantis permatomas ledo apklotas. 

Jis nusileido trumpais maudyklos laipteliais, išėjo ant ledo, 
paėjėjo kelis žingsnius link kranto, atlaužė nedidelį pailgą ledo 
gabalą, pusiau išsikišusį iš įskilusios vietos. Metęs žvilgsnį į 
Edą ir Granviką, stovinčius ant liepto, pritūpė ir smarkiu ju- 
desiu sviedė ledo gabalą palei pat paviršių. Nuolauža slydo itin 
greitai, plonai ir šaižiai brėždama ledą, netrukus garsas virto 
prislopintu ošimu. Edas atidžiai jį sekė, gabalas vis tebeslydo, 
nors jo jau nebebuvo galima įžiūrėti, šviesa, ledas, dangus ir 
saulė liejosi į vieną. Klausa dar suvokė silpną slydimą kažkur 
tolumoje, garsas vis silpnėjo, bet taip ir nenutildamas. 

— Norėjau, kad pamatytumėt, - tarė Biorjesonas, užlipęs 
ant lieptelio. Paraudusios akys blizgėjo, tačiau žvelgė įdė- 
miai, o lūpose žaidė šypsenos užuomina. Jis išsitraukė kažką 
iš uniformos kišenės ir ištiesė Edui. — Pasidalykit. 

Edas atvyniojo foliją ir išėmė nedidelę ploną šokolado ply- 
telę. Biorjesonas pirštu rodė į salas ir jūrą ta kryptimi, kuria 
dingo ledo nuolauža. Edas, jusdamas, kaip burnoje tirpsta šo- 
kolado kvardratėlis, ištiesė antrąją plytelės pusę Granvikui. 

— Kaip jau sakiau, - Biorjesonas linktelėjo ir mirktelėjo 
Edui, prieš lieptu patraukdamas į viršų pas Fošberg, - tai ir 
norėjau jums parodyti. 

Edas liko stovėti, užsižiūrėjo. Jie žino apie varžybas, ledą, 
kad aš čiuoždavau, dalyvaudavau varžybose. 


Ledas? 


— Dabar be dešimt devynios, - tarė Fošberg, pasisukusi 
į Biorjesoną. 

Jie perkirto du šlaitu besileidžiančius aptvarus, paki- 
lo ant kalvelės viršūnės ir sustojo atviroje aikštėje priešais 
žemų kareivinių eilę. Ten stovėjo keletas šarvuočių ir kaž- 
kokios motorinės transporto priemonės, apdengtos tamsiu 
brezentu. 

— Vyresnioji seržante, - tarė Edas, - prašau leidimo ap- 
silankyti tualete. 

Fošberg gestu parodė į užpakalinę artimiausių karevinių 


pusę. 


Edas praėjo per dvejas duris. Prie vienos prausyklės štovė- 
jo pagyvenęs beveik plikas vyriškis apatiniais baltiniais. Jis 
skutosi. 

— Kas tu toks? — paklausė garsiai. 

Edas jau buvo atsistojęs prie pisuaro. Stabtelėjęs išsitiesė. 

— Karlas Edas, seržantas. 

Vyriškis žengė artyn. Adomo obuoliu tekėjo plona krau- 
jo srovelė. Tirštų skutimosi putų pritepta gerokai už ausų 
spenelių. Ranka, laikanti skustuvą, buvo be kelių pirštų. 
Kaktą vagojo gilios horizontalios raukšlės, prie antakių su- 
darančios lankus. Jis įsistebeilijo į Edą siauromis, ryškiai 
mėlynomis akimis. 

— Edas? Tai tave čia atsikvietė? 

Vyriškis susidėjo rankas ant krūtinės, skustuvą stipriai 
spausdamas tarp nykščio ir sužalotos rankos likučio. 

— Taip, - atsiliepė Edas. 

— Ko čia atvažiavai? 

Edas padvejojo. 

— Nežinau. Reikia atlikti kažkokią operaciją. Nesu tik- 
ras, kas tai. 

— Nežinai, ir visvien leidiesi atvežamas? Kaip suprasti? 

Klausimai biro vienas po kito, balsas stragus, aukštas. 

— Kaip suprasti, kad tu sutikai? | 

Edas atsikrenkštė, susivaldė nešyptelėjęs. 

— Ber..... aš juk privalau vykdyti įsakymus. 

Vyriškis grįžo prie kriauklės. 

— Taip, tiesa. Jūs, aišku, privalote vykdyti įsakymus, kaip 
ir visi kiti. Visai teisingai. Gerai. Tačiau jūs išleidžiate iš akių 
du svarbius dalykus. Pirma, tai karininkų tualetas. 

Edas susisiautė švarką, apsižvalgė, tyliai keiktelėjo. 

— Antra, privalote kreiptis į mane „pulkininke leitenante“. 

Edas atidžiai pasižiūrėjo į vyriškį, kuris vėl atsuko jam 
nugarą, veidrodyje pasimatė, kaip jis pakėlė skustuvą prie 
skruosto. 

Pulkininke leitenante? 

Edas paskubomis traukėsi prie durų. 

— Prašom atleisti, pulkininke leitenante. 

Vyriškis neatsigręždamas tebestovėjo prie kriauklės. 

Edas dar nebuvo spėjęs prisijungti prie gretos Fošberg 
priekyje, kai iš nedidelio pastato išėjo vyriškis mūšio lauko 
uniforma. Fošberg sukomandavo. „Ramiai“. Edas spoksojo 
priešais, pats sau keikdamasis ir mėgindamas nuvyti mintis 
apie spaudimą pūslėje. Netrukus pažino vyriškį. 

Atjudantas sustojo priešais, atsikosėjo, leido Fošberg ra- 
portuoti. 

— Edai, Biorjesonai, Granvikai, — tarė jis, - paskui mane. 


Į pastatą jie pateko per apšviestą rūbinę per dvigubas duris. 
Ant sienos švieslentėje sužybsėjo žalia lempelė, abejas duris 
atrakino iš vidaus. 

— Eikit tiesiai pas jį, — tarė atjudantas. 


Salės gilumoje jie sustojo, išsirikiavo priešais nedidelį pa- 
aukštinimą su milžiniška juoda rašomąja lenta. Vienintelis 
šviesos šaltinis — nedidelė lempelė prie pulto. 

Radas žengė porą žingsnių į priekį. Dėvėjo keturkam- 
pius akinius. Atsistojo visai prie pulto, patylėjo, paskui labai 
iš lėto ėmė žingsniuoti pagal jų gretą. 

— Tai, ką čia viduje išgirsite, - konfidencialu. Tai reiškia, 
kad ši informacija jokiomis aplinkybėmis negali išeiti už šio - 
kambario sienų. Ar gerai supratote? 

— Taip, pulkininke leitenante. 

Radas sustojo ties Edu, įsižiūrėjo nutaisęs ryžtingą miną. 
Veidas išblyškęs, raukšlės gilios, skutimosi putų ant kaklo 
nė Žymės. 

Iš atjudanto jie gavo po kėdę, Radas kilstelėjo distancinio 
valdymo pultelį ir nukreipė į kažkokį tašką sienoje, užsidegė 
plačiaekranis diaprojektorius, mėlyna šviesa, atsimušdama į 
akinius, krito jam tiesiai ant veido. 

— Tai, be abejonės, pasirodys staigmena. — Jis padarė 
trumpą pauzę, susidėdamas rankas ant krūtinės. - Kaip čia 
paprasčiau pasakius, - padėtis labai rimta. 

Ant rašomosios lentos pasirodė didžiulis žemėlapis, 
Radas dar kartą paspaudė mygtuką, žemėlapį užliejo gelto- 
ni ir juodi dryžiai, 

— Vaizdas nutrauktas šiąnakt. Juodi ruožai - mūsų jau 
prarasti arba tuoj bus prarasti. Taigi daugiau nei trečdalis 
visos mūsų teritorijos. Geltonuosius plotus tebekontroliuo- 
jame, tačiau fronto linijos net kelios, - kaip matot, mums 
gresia rimtas pavojus iš abiejų pusių. 

Per pailgą žemėlapį tęsėsi du didžiuliai juodi laukai, — 
vienas užėmė visą šiaurinį galą, antrasis pietine dalimi plačia 
juosta driekėsi nuo vakarų pakrantės kiaurai per visą šalį į 
rytus. Piečiausieji taškai ir didžiulė zona šiaurėje bei šiaurės 
rytinėje dalyje tebebuvo geltoni. | 

Edas keletą sekundžių stebeilijo, paskui pasuko galvą, 
norėdamas palyginti savo reakciją su kitų, jis tik matė, kad 
Granvikas prasižiojęs, o Biorjesonas susidėjęs koją ant kojos. 
Trečdalis, pagalvojo Edas, jusdamas, kaip padažnėjo kvėpa- 
vimas, trečdalis... iš tikrųjų? Tiek daug? Jie kartodavo mes 
kontroliuojame padėtį arba sutelkę pajėgas sugebėsim atsilaikyti, 
bent jau iki šiol. Jis tyrinėjo žemėlapį, purtė galvą, vėl sekė 
kitų žvilgsnius. 

— O mes šiuo metu, - pasirodė nauja skaidrė, padidintas 
vakarų pakrantės žemėlapis, — kaip tik čia. — Iš lėto Radas 
leido rodomajai lazdelei slysti į pietus pagal juodą plotą, kol 


64 


ji pasiekė geltoną kranto dalį. - Galime konstatuoti, kad 
pusė vakarų pakrantės jau prarasta, priešas gana greitai iš- 
stūmė ne vieną batalioną, kalba, trumpai tariant, eina apie 
šimtus kilometrų. 

Jis išjungė diaprojektorių, vėl stojo prietema. 

— Pastaruoju metu rimčiausia mūsų problema yra infor- 
macijos perdavimas tarp ryšių stočių ir kovinių padalinių. 
Iš esmės turėtų būti neįmanoma nei kelti trikdžius, nei pa- 
siklausyti, bet vis tiek, atrodo, priešui vis pasiseka ir pasise- 
ka. - Radas išsitiesė. - Mes, savaime suprantama, įtariame 
informacijos nutekėjimą ir darome viską, kad susektume. 
Tačiau tuo pat metu viskas jau yra taip toli nuėję, kad nebe- 
liko nė vieno saugaus kriptografo rakto, šifrai pasimetę arba 
nebegalioja, daliniai praktiškai visai neturi tarpusavio ry- 
šio. — Jis nugerė kelis gurkšnius vandens iš ant pulto stovin- 
čios stiklinės. - Kaip suprantat, tai vienas blogiausių dalykų, 
galinčių atsitikti, ypač čia, vakarų pusėj. Nes jei neteksim vi- 
sos pakrantės, iškils grėsmė taip pat prarasti žemes pietuose 
ir rytuose, ir tada galbūt — sakau, galbūt — teks nutraukti pa- 
sipriešinimą visur, visoje šalyje. Apibendrinant — toliau taip 
tęstis nebegali. Problemą sprendėme visą žiemą, bet išeities 
taip ir neradome. Būtent dabar padėtis katastrofiška. Štai 
čia jūs ir pasitarnausite. 

Radas mostelėjo atjudantui, šis žengė į priekį, nešdamas 
kažkokį didelį daiktą, padėjo jį ant pulto ir grįžo prie išilgi- 
nės sienos. Radas pačiupinėjo storą pusiau permatomą plas-- 
tikinę klijuotę, į kurią buvo įsuktas daiktas. 

— Teseniojus. — tarė jis. — Tai joks sutapimas, kad jus iš- 
kvietė į bazę. Vos vos į pietus nuo čia, - jis iškėlė ranką, - ke- 
turioliką kilometrų į tą pusę, eina fronto linija. 

Paprašęs juos prieiti arčiau prie pulto, išvyniojo daiktą iš 

klijuotės. Tai buvo pailgas stiklinis indas, pripildytas van- 
dens. Viduje plūduriavo didžiulis šviesiai pilkai balkšvo ledo 
gabalas. Radas išgriebė jį sužeistąja ranka ir iškėlė, nuo jo 
kapsėjo lašai. 

— Ledas, pagalvosite. Ir, aišku, būsite teisūs. Tačiau tai 
dar ne viskas. Tai sūrių vandenų ledas. 

Radas pakėlė ledą į akių aukštį, viršuje šis buvo plokščias 
ir kietas, apačioje duobėtas ir iškorėjęs. 

— Ar žinot ką nors apie ledą? Pavyzdžiui, ar žinot, kad 
sūrus vanduo šiose vietose užšąla ne prie nulio, o prie vieno 
su puse laipsnio šalčio? 

Niekas neatsiliepė. 

— Atkreipkit dėmesį ir į tai, kokio jis storio. Kokio? Hm, 
iš akies primetus — apie šešiolikos-septyniolikos centimet- 
rų, tiesa? 

Radas nuleido gabalą atgal į vandenį, smulkūs šalti van- 
dens lašeliai užtiško jiems ant veidų. 

— Jūra, kur druskos koncentracija siekia 3,5 procento, už- 
šąla vidutiniškai kokių penkiolikos centimetrų storio ledu. 
Šiose vietose daugybė jūros srovių, potvynių ir atoslūgių. 
Druskingumas šiaip jau yra sunkinančios aplinkybės, bet 
visą laiką raportuojama, kad aplink visur viskas sukaustyta 
ledu, ir toliau į pietus, pagal visą vakarų pakrantę - ledas, nuo 
vienuolikos iki devyniolikos-dvidešimties centimetrų storio. 
Be sniego. Nežinau, tai jums gal ir nedaro didesnio įspūdžio. 

Jis įsistebeilijo į juos, pirma į vieną, paskui kitą, priete- 
mos šviesoje lankiškos raukšlės, atrodė, vis gilėja ir gilėja. 

— Paskutinį kartą toks storas ledas šiose vietose buvo 
prieš keturiasdešimt dvejus metus. 


Jis atsistojo prie rašomojo stalo, nusiėmė akinius. 

— Noriu pabrėžti, kad užduotis, kurią jums patikėsiu, gali 
turėti lemiamos įtakos mūšiams pagal visą vakarų pakran- 
tę, o galbūr ir likusiai šalies daliai, tai visai įmanoma. - Jis 
akimirkai nutilo. — Jeigu jums pasiseks, sunku įsivaizduoti, 
kad toks dalykas negirdimai praslystų šalies vadovybei pro 
ausis. Planuojama jus gausiai apdovanoti, iki gyvos galvos. 
Supratot? Pažiūrėkit, 

Jis atsistojo prie katedros, šviesa nuo lempelės sklido iš 
apačios, jo judančių rankų šešėliai praslinkdavo jo veidu. 
Įjungęs diaprojektorių, uždėjo sužalotąją ranką tiesiai ant 
milžiniško šviesos keturkampio, kuris netrukus pasimatė 
ant galinės sienos prieš juos. Keturi pirštai visiškai pašalinti, 
likęs tik nykštys ir delnas. 

— Sudarysite grupę iš keturių žmonių, ketvirtasis tuoj 
ateis čia, planas jam jau išdėstytas. 

Jis staiga pakėlė ranką, atidengdamas gyvūną su daugybe 
plonų kojų, storomis žnyplėmis ir ilgomis antenomis - kra- 
bą. Mesdamas milžinišką šešėlį jis tūnojo ant sienos, į visas 
puses judindamas antenas. Radas stumtelėjo jį nykščiu, šis 
pabėgėjo keletą smulkių žingsnių ir iškėlė vieną žnyplę. 

Radas vėl uždėjo ranką ant krabo, šio kojos kyšojo iš po 
delno ir nykščio. 

— Matėt, kas svarbiausia? Kaip jis juda, štai kas man įdo- 
mu. O kaip gi jis juda? Jis nebėga į priekį. Bet nebėga ir at- 
gal. Ne, jis juda šonu. Krabas visada taip, tai labai ypatinga 
taktika, krabas ja naudojasi ir gelbėdamasis, ir puldamas. —. 
Radas šyptelėjo. - Kaip tik to bus ir iš jūsų reikalaujama. Iš 
priešo perspektyvos žvelgiant, jūs judėsite taip pat, būsit ne 
ofenzyvoj ir ne defenzyvoj. Nei taip, nei taip. Priešingai, visai 
netikėtai — jūs judėsite šonu. — Prieš vėl pakeldamas žvilgsnį 
į juos, įsižiūrėjo sau priešais į vieną tašką grindyse, - Kitas 

dalykas: operacija turi būti įvykdyta tamsoje, kitaip išvis bus 
neįmanoma jos atlikti. - Radas kilstelėjo sveikąją ranką, iš- 
tiesė smilių: — Taigi, pirma: krabas. Antra: operacija tam- 
sos priedangoje. Pavadinimas pats savaime prašosi, argi ne? 
Todėl kodinis operacijos pavadinimas ir bus „Juodasis kra- 
bas“, grupė taip pat vadinsis „Juodasis krabas. Ar aišku? 

Edas spoksojo, galvą pakėlęs į sieną, krabas iš lėto kruti- 
no kojas. Biorjesonas su Granviku dusliais balsais patvirtino 
supratę. 

— Araišku? — pakartojo Radas. 

— Taip, pulkininke leitenante! — atsiliepė visi trys. 

Radas vėl uždėjo skaidrę su žemėlapiu, rodydamas salą, 
kur jie dabar yra. 

— Jūsų užduotis: ledu iš Teseniojaus turėsite nugabenti 
tam tikrą techninę įrangą pagal pakrantę iki... štai čia, - ro- 
domoji lazdelė pagaliau pasiekė geltoną teritoriją, — į vieną 
mūsų ryšių stotį Galės saloj, būtent čia. Dabar tai vienintelė 
mūsų kontroliuojama stotis visame archipelage, jei neskai- 
čiuosime stočių sausumoje. Man tikriausiai nereikės aiškin- 
ti, kokia nepaprastai svarbi ši techninė įranga. 

Ranka mostelėjęs jiems virš galvų, jis paliepė įjungti šviesą. 

— Oras dabar visiškai nusistovėjęs, būkit nusiteikę išsi- 
ruošt į kelią kurią nors artimiausią naktį. O dabar metas su- 
sitikti su ketvirtuoju grupės nariu. 

Edas pasijuto priverstas užsimerkti, viena ranka prisidengti 
veidą, kol įsiplieks apšvietimo lempos, prisimerkęs mėgino pa- 
sidairyti. Tolėliau prie įėjimo stovėjo du vadai ir nusisukę šne- 
kučiavosi, vienas — atjudantas, antrasis, daug aukštesnio ūgio, 
buvo ką tik įžengęs pro duris, veido nebuvo galima įžiūrėti. 

Radas jiems šūktelėjo, aukštasis vyriškis atsigręžė. Ruda 
barzda, vešlūs antakiai, jo žvilgsnis slydo per kambarį. Edas 

mintyse nusikeikė, kartu jusdamas, kaip suskaudo už kak- 
tikaulio, skubiai žvilgtelėjęs į Biorjesoną, pasitikrino, kaip 
šis reaguoja. 

— Viršila Niulundas ir yra numeris ketvirtas. Jam, kaip 
jau minėta, operacijos planas žinomas. Jis vėliau suteiks jums 
smulkesnę informaciją, — tarė Radas. 

Niulundas atsistojo šalia Biorjesono, visi pakilo, Radas 
tebestovėjo priešais. 

— „Juodasis krabe“, ramiai! 

Edas žvelgė į priekį, dar negalėdamas iki galo atsimerkti. 

— Dar pasimatysime prieš jums išvažiuojant, — tarė 
Radas, - greičiausiai rytoj po pietų. 

Ketveriukė atidavė pagarbą, apsisuko ir nuėjo prie dvi- 
gubų durų. 


— Edai! 

Nepakeldamas akių, Edui artinantis, atjudantas sėdėjo 
ant kėdės prie ilgosios sienos. 

— Mes čia jums turim kai ką. Perduota iš Sornėjaus. 

Jis ištiesė telefakso išrašą, pačiame viršuje buvo užrašyti 
keli skaitmeniniai kodai ir sutrumpinimai. 

Karlai, išgirdę apie nelaimę kelis kartus bandėm tau prisiskam- 
binti, tačiau susisiekti su Sornėjum — gali ir nesapnuot, net su ligoni- 
ne neįmanoma. Tėtis visą laiką apie tai kalba, ir man jau gana... 

Toliau nebeskaitydamas Edas pasuko prie durų. Radas 
stovėjo tarpduryje, kiti jau buvo spėję išeiti. 

— Skaičiau apie tavo pasiekimus, - Radas paspaudė Edui 
ranką. - Ir Skandinavijos pirmenybėse tarp jų. 

Rankos paspaudimas tvirtas, oda virš krumplių tarsi 
kremzlėta. Kurį laiką Radas žiūrėjo Edui per petį su nuto- 
lusia šypsena veide. 

— Turiu keletą klausimų, - prašneko Edas. 

— Klausau. 

- Jeigu teisingai supratau, reikės čiuožti pačiūžomis. 

— Teisingai. 

— Oar nėra pakrantės jėgerių dalinių, kurie... 

Radas jį pertraukė. 

— Žinokit, jog tai slapta informacija, — jis kalbėjo greit, 
žodžius tarsi skirstydamas porcijomis. 

— Jūs keturiese esate geriausi, kuriuos pavyko atsikviesti. 
Mums visai nebeliko pakrantės jėgerių. 

Edas lėtai linktelėjo, jo žvilgsnis klydinėjo. 

— Padėtis ir toliau lieka įtempta, - tęsė Radas. - Tiek 
įtempta, kad, tarkim, dabar jūs jau nebegalit persigalvoti. Jei 
kuris nors iš jūsų negalėtų dalyvauti, tai turėtų asmeninių 
padarinių. 

Radas kiek kilstelėjo smakrą, Edui nepavyko įvertinti, 
kiek iš jo balso tembro būtų galima spręsti apie jo jausmus 
šiuo metu. 

— Arjus dar kas nors domina? - iš reto paklausė Radas. 


Edas pasuko į rūbinę, kur jo laukė kiti. Eidamas apžiūrinėjo 
vienas duris paskui kitas, skubėjo. Galop rado duris su rei- 
kiamu ženklu. 

— Maniau, kad jau pirma atlikai savo reikalus? 

Vienas Fošberg kareivis atsistojo priešais tualeto duris 
jas blokuodamas. 

— Ne, tada nespėjau. Ne ten nuėjau. 

Kareivis pasitikrino ginklą, po to nusekė Edui iš paskos. 

— Tu neįsižeisk. Tačiau mums įsakyta jūsų iš akių nepa- 
leisti. 

Edas atsisagstė sagas, ėmė tuštinti pūslę, akių kampučiu 


70 


stebėdamas, kaip kareivis prie kriauklės geria vandenį. 

— Tai nieko. Net malonu toks dėmesys. 

— Tu, man rodos, nesupranti kaip reikiant, - žemu balsu 
paniekinamai iškošė kareivis, — jei manai, kad aš sekioju iš 
paskos, norėdamas tave apsaugoti. 

Edas, plaudamasis rankas, klausiamai pasižiūrėjo į kareivį. 

— Jei būčiau tavo vietoje, — toliau kalbėjo šis, — būčiau 
labai atsargus. Mes gaunam įsakymus. Jei kuris, sakykim, 
mėgintumėt pabėgti, ar panašiai... 

Jis kilstelėjo ginklą. Edas tik pasižiūrėjo, nežinodamas 
ką pasakyti. Kareivis parodė į duris, ir beveik pašnibždo- 
mis tarė: 

— Keliauk dabar atgal. Kitaip jie ims domėtis. 

Durys ūžteldamos užsidarė jiems iš paskos. 


Biorjesonas su Niulundu stovėjo rūbinėje šnekėdamiesi, 
Edui įėjus, Granvikas žengė prie jo, nors iki šiol stovėjo atsi- 
rėmęs į sieną. 

— Na tai bent jau žinom, koks reikalas. 

— Visko labai daug iš karto, - atsiliepė Edas. 

— Tau atrodo įmanoma? - paklausė Granvikas. - Kad 
tai gali būti lemiama... visai šaliai. Juk jie kaskart tą patį arba 
kažką panašaus kartoja? 

Stojo trumpa tyla. 

— Aš vis dėlto dar ne iki galo įsisąmoninau, kad jie pa- 
sirinko mane, - Granvikas skėstelėjo rankomis, - jau bus: 
daugiau nei metai nuo paskutinio karto, kai stovėjau ant 
pačiūžų. | 

— Ar čiuoždavai ir lauko arenose? - paklausė Edas. 

— Ne, dažniausiai uždarose patalpose. 


— Ledo ritulys ar kaip? 

— Ne, figūrinis čiuožimas. Ir dar kai kas. 

— Figūrinis čiuožimas? Ir tu dalyvaudavai varžybose? Su 
piruetais ir panašiai? 

— Aišku. Bet paskui mečiau, čiuožinėdavau tik dėl for- 
mos palaikymo, žiemą. Ant ežerų ir šiaip. 

— Figūrinis čiuožimas... įdomu, ką Biorjesonas apie tai 
pasakytų. 

Jis pastebėjo Granviko žvilgsnį. 

— Atsiprašau, ne tą norėjau pasakyti. Aš nieko jam ne- 
užsiminsiu. 

Nežiūrėdamas į anuos jis mostelėjo galva į jų pusę. 

— Reikėtų gal su jais pakalbėti. 

Biorjesonas tebestovėjo linksėdamas į kažką pasakyto, o 
Niulundas skubiai sulankstė kažkokį popierių. 

— Tai vis dėl to pasitikėjo tavim, - Niulundas paplojo 
Edui per petį, - o nebūtum pagalvojęs, — nusijuokė. - Tu, 
tikiuosi, nepyksti už tą palapinę vakar? Aš tik truputį pajuo- 
kavau, tikiuosi, kad tu supratai? 

— Savaime aišku. 

Niulundas žvitriai pasisuko į kitą pusę. 

— Otu - tas Graaanvyyyykas? — tarė vaipydamasis. 

Granvikas pasižiūrėjo į ištiestą Niulundo ranką. 

— Granvikas, — tarė jis. 

— Iš rytinės pakrantės? 

Granvikas linktelėjo. 

— Vyrukais iš rytų pakrantės, girdėjau, negalima pasi- 
tikėt. 

Granvikas žiūrėjo į juos, čia į vieną, čia į kitą. 

— Juokauju, — nusijuokė Niulundas. - Negi nesupranti? 

Edas atidžiai pasižiūrėjo į besišypsantį Biorjesoną, pas- 
kui į Niulundą, patyrinėjo jų veido išraišką. 

— Pas aprūpinimo viršininką reikia būti ne anksčiau kaip 
po penkiolikos minučių, - tarė Biorjesonas. - Jis kažkokiose 
laidotuvėse. 


Jie išsiskirstė kas sau po rūbinę, Edas atsistojo prie sienos 
su langais, išlygino lapą ranka, perbraukdamas nykščio nagu 
palei kraštus, kad nesiraitytų. 


Karlai, 

Išgirdę apie nelaimę kelis kartus bandėm tau prisiskambinti, 
tačiau susisiekti su Sornėjum — gali ir nesapnuot, net su ligonine 
neįmanoma. Tėtis visą laiką apie tai kalba, ir man jau gana pa- 
kyrėjo, o kadangi jis nesugeba prisėsti, tai paprašė manęs, vadina- 
si, tu bent jau negalėsi skystis, kodėl aš rašau, o ne jis. 

Laikraštis pilnas nuotraukų, mes net nežinojom, kad netoliese 
esama tokių sandėlių. Būk geras, kai tik galėsi, patvirtink, kad esi 
sveikas ir gyvas, tėtis sėdi kiauras dienas ir klausosi naujienų, jo- 
kio malonumo jų klausytis, todėl atsiliepk. 

Mes pas Ulą Ekberge. Policija nebeleido ilgiau pasilikti na- 
mie, nes aptikta dar vienas branduolinių atliekų palaidojimas. 
Čia tik formalumas, kad mus evakavo, netruks daugiau kaip 
mėnesį tas sanavimas, jie taip sakė. Laimei, Ekbergas kaip tik 
už draudžiamos teritorijos ribos, ir netgi, jei tėtis iš pradžių visai 
nenorėjo važiuoti, aš vis tiek paprašiau, kad mus autobusiuku 
pavežtų iki čia, nes Ula jau praeitą mėnesį buvo siūliusi butą, o 
čia nežmoniškai daug sniego ir juk tikrai vietos netrūksta antram: 
aukšte, bet ji, aišku, per mažai kūrena, ir man dėl to viską skau- 
da, reikia palei nugarą laikyti šildykles, man sąnariuose skausmai 
paaštrėjo nuo tada, kai čia atvažiavom, ir sėdėti reikia ypatinga 
poza, kad nepradėtų mausti klubų. 

Dar norėjau papasakoti, kad Viljamas čia, sa mumis. Aš pa- 

staraisiais metais reguliariai lankydavausi pas savo gydytoją, ir 
pagal jo išvadą man geriausia ieškoti paramos iš savo artimiausių 
draugų, žodžiu, tai net nediskutuotinas klausimas. Vilis pasta- 
ruoju metu irgi neturėjo kur gyventi, ir tėtis taip pat nesipriešino, 
kai pasiūliau, tai tu tikrai neturi teisės prieštarauti. Be to, jis pa- 
deda tėčiui atsisėsti ir pasikelti iš vežimėlio, ir per visus slenksčius 
čia namuose persiristi, tai visiems dėl to daug lengviau. 

Turėtum pabandyti gauti atleidimą kokį savaitgalį ir atva- 
žiuoti, tėtis sėdi namuose ir visą laiką skaito, pabandė rašyti kaž- 
kokią susivienijimų ir ratelių istoriją, ar panašiai, tik man tikrai 
sunku suprasti, kokia iš to nauda, bet jis sako, kad nori dirbti to- 
liau, gavo pasiskolinti kompiuterį su klaviatūra, tai gali sėdėti. Bet 
jis lygiai kaip ir anksčiau nenoriai eina į lauką, į gryną orą, sako, 
kad per šalta, kad ir egzema paaštrėja, bet aš juk žinau, kad jis 
nenori, kad žmonės matytų jį taip sėdintį, matyt, niekas ir toliau 
nepasikeitė, nors čia juk niekas jo nepažįsta. Bet kaip ten bebuvę, 
visiems atrodo, kad taip gal ir geriau, nes labai jau sunku tempti 
ratukus per tą sniegą. Be to, iš grafikų sąjungos jam paskyrė gana 
gerą pensiją, tai ji, aišku, neprapuls dabar, kai jis nebedėsto — stu- 
dijų rateliai juk panaikinti. 

Kaip sakiau, privalai kaip galėdamas greičiau atsiliepti ir pa- 
tvirtinti, kad esi sveikas. 

Mama 

Rašyk mums adresu: 

per 

Ulą Jakobson, Komutatoriaus g. 4 

5 85 85 Ekbergas 


Edas suglamžė popierių ir susigrūdo į vidinę kišenę, eida- 
mas prie minkštasuolių, pastebėjo, kad Granvikas į jį žiūri. 
— Gavai laišką? —- paklausė, - iš namų? 

Edas atsilošė tuščiame fotelyje. Vengė Granviko žvilgs- 
nio, garsiai dūsavo, susikryžiavęs rankas žiūrėjo pro langą. 

— Taip, čia nuo tėvų. Laiškas. Tai kas, jei ir taip? 

— Ar geros naujienos, ar blogos? 

Edas leido klausimui pakibti ore, buvo besakąs kažką 
šiurkštaus, bet susilaikė. Kvėpavo giliai, iš lėto, tankiai mirk- 
čiodamas. 

— Ne, pats nežinau. Čia nuo mamos. 

Granvikas linktelėjo. 

— Ašiš saviškių jau kelias savaites nieko negirdėjau. 

Edas patyrinėjo jį kurį laiką, pasižvalgė po kambarį. 

— Turi su kuo rašyt? 

Granvikas pasigraibė kišenėse. 

— Rods, ne. 

— Man reikėtų rašiklio. Ir popieriaus. 

— Fošberg tikrai turės. 

Pro langą jie matė ją ateinant palei atvirą aikštę, staiga ji 
pamojo jiems į įėjimo pusę. 

— Išsirikiuot, — sušuko Biorjesonas, — eilė aprūpinimo 
viršininkui. 

— Paskui parašysiu, - Edas taisėsi uniforminį švarką. — 
Reikia popieriaus ir rašiklio. 


Rašau atsakydamas į tavo laišką: aš nežuvau per jokią katastro- 
Ją. manęs net nebebuvo Sornėjuje, kai tai įvyko, manau, kad tu, 
tėtis ir Viljamas turėtumėt paskambinti į artimiausią polikliniką, 
nueiti viena komanda ir pareikalauti kokių nors tyrimų ir... 


Jis papurtė galvą, juodu su Granviku pasivijo kitus, laukian- 
čius prie įėjimo. 

Nesijaudinkit, tėte, mama, brangieji, nes jūsų atsidavęs sūnus, jis 
šiuo metu visiškai saugus kažkur šalies viduje, nuostabaus grožio 
gamtos kampelyje, jis puikių draugų apsuptyje, per dienas lošia 
kortomis, o paskui... 


Durys užsitrenkė jiems pavymui, jis tvirtai apsivyniojo šali- 
ką ir nusileido kepurės ausines. 


Pasiskirstę mažais būreliais jie sunkiais ritmiškais žingsniais 
per žvyrą ir ploną sniegą judėjo atvira vietove. Einant pagal 
ilgą sandėlio sieną žingsnių keliami garsai atsimušdavo į juos 
aidu kaip trumpos aštrios kulkosvaidžių serijos. Dangus ply- 
tėjo tamsiai mėlynas su skystais karpytais debesimis, saulė 
kabojo aukštai. Įkypai iš priekio vėjas plūsčiojo silpnais, bet 
lediniais gūsiais, atnešdamas kažko deginto kvapą. 

Edas ir Granvikas ėjo šalia. 

— Mama rašo apie kažkokią nelaimę Sornėjuje, laikraš- 
čiuose skaitė. Aišku, čia tik tokios kalbos, oficiali versija. Tai 
buvo ataka. | 

— O, kad gaučiau laišką iš namų, - tarė Granvikas, - už 
tai dabar galėčiau tikrai daug atiduoti, atvirai sakau. 

— Minėjo dar kažkokias branduolines atliekas, ten, kur 
jie gyvena, — tęsė Edas, — ir čia grynas blefas, ten tikriausiai 
irgi laukiama puolimo. 

— Mano jaunesnioji sesuo priklauso savanorėms, — tarė 
Granvikas. Vieną kartą, prieš pat man išvažiuojant, kai jos 
rinko malkas prie ežero, atskrido paklydęs sviedinys, tik 
staiga lyg koks didžiulis sprogimas ir milžiniškas vandens 
stulpas tiesiai iš ledo, ji stovėjo ant kranto beveik prie pat, ją 
sužeidė skeveldros. Nespėjau jokių naujienų iš ligoninės iš- 

girsti prieš išvažiuodamas, už tai dabar daug atiduočiau, net 
nežinau, ar tėčiui kas nors pranešė. 

Edas žiūrėjo, kaip sargybinis tikrina savo automato tai- 
kiklį. 

— Mano tėvui virusas stubure, ar kažkas tokio, pusiau 
suparalyžiuotas, neaišku, kodėl. Sėdi invalido vežimėlyje. 

Jie išsuko iš už kampo ir patraukė toliau į pailgo pastato 
pusę. Didžiuliai garažo vartai kilo beveik iki plokščio stogo. 
Angoje išdygo stambus tamsiaodis vyriškis. 

Granvikas skėstelėjo rankomis. 

— Klausiau atjudanto, bet man nieko nebuvo gavę, pasak 
jo. O rytoj mums jau gal ir į kelią. Įsivaizduoji, o kas, jei aš 
taip ir nespėsiu gauti jokios žinios iki tol? 

— Tikrai ką nors sužinosi prieš išvažiuodamas. 

Edas pastebėjo, kad atsakė visai negalvodamas. 

— Tu taip manai? 

— Tu tikrai taip manai? - pakartojo Granvikas. 

— Nesirūpink, iki vakaro vis kas nors paaiškės. Iki vaka- 
ro jau Žinosi. 


Fošberg raportavo ir įsakė sargybai likti lauke, o Edas, 
Granvikas, Niulundas ir Biorjesonas suėjo į vidų. Vartai gai- 
liai cypdami užsidarė paskui juos. Jie atsidūrė milžiniškoje 
halėje su remonto duobe cementinėse grindyse. Ant vienos 
sienos sukabintos aukštos lentynų ir nedidelių kartoninių 
stalčiukų sistemos, ant kitos - plieniniai karnizai ir kabliai, 
prikabinti drabužių ir tuščių pakabų. 

Vyriškis atrodė peržengęs vidutinį amžių. Stambus ir 
labai aukštas, rudai juoda oda, skvarbaus žvilgsnio. Vilkėjo 
dailidės kelnes su daugybe kišenių ir dirbtinio kailio striukę. 
Stovėjo kiek atsilošęs, užsikišęs nykščius už petnešų. 


77 


— Mane vadina aprūpinimo viršininku. — Jis probrėkš- 
mais šypsojosi. - Neklausykit jų. Aš sandėlio darbuotojas, ir 
niekas daugiau. Atsakingas už sandėlį, jokių kitų įgaliojimų 
neturiu, — jis bilsnojo medpadžiu į grindis. 

Biorjesonas ištarė „taip , kiti palinksėjo. 

Vyriškis apvedė ranka palei sienas. 

— Čia mano vienintelės valdos. Gyvas galas daiktų, taip va- 
dinama mundiruotė, ir daugiau nieko. Ką aš išduodu, ką man 
grąžina, diena iš dienos nesibaigianti upė, visą laiką nešioju 
tai iš vienos pusės prekystalio, tai iš kitos. O dabar atsklei- 
siu šiokią tokią paslaptį. — Jis greit sumirksėjo. - Būtent jums 
keturiems. Yra dalykas, kurį čia išmoksti vertinti labiau negu 
visa kita. Dirbu čia jau beveik dvidešimt metų, todėl žinau, ką 
sakau. Ką aš galėčiau turėti omeny? Kaip jums atrodo? 

— Kad žmonės nesimaltų ir netrukdytų visą laiką? - pa- 
bandė Niulundas. 

— Ėė, ne visai taip. O jūs ką pasakysit? 

Granvikas nurijo seiles. 

— Kad ko nors nepavogtų. 

— Ne visai pro šalį, bet ne visai ir teisingai. O judviem 
kaip regis? 

Edas su Biorjesonu purtė galvas. Vyriškis atsikrenkštęs 
nusispjovė į kampą. 

— Kad daiktai būtų sveiki, kai juos man grąžinsit. 
Svarbiausia, ko aš noriu, kad man juos grąžintumėt. Bet čia 
aišku, čia ir taip savaime aišku. Tačiau, visų pirma man rei- 
kia, kad jie būtų sveiki. Dėmėti, alyvuoti, supurvinti - man 
nesvarbu, čia jau skalbykla pasirūpins. Tačiau kad būtų svei- 
ki. Suprantat? Kad nebūtų skylių ar perplėšimų medžiagoj, 
kad nebūtų sudraskyta ar sugadinta. Tuoj parodysiu. 

Priėjęs prie dėžės už prekystalio, ištraukė baltus medvil- 

ninius apatinius marškinius. Nugaroje buvo matyti kelios 
apvalios skylės juodais krašteliais. 

— Kurią čia dieną atnešė. Patys matot, kad šis vaikinas 
nelabai galvą suko dėl aprangos, kažkaip ėmė ir visą medžia- 
gą nugaroj jam tokiom keistom skylėm išskylėjo. Ir iš kur 
tik tos skylės, nesuprantu, jūs gal suprantat? Šiaip ar taip, 
gryna velniava. Kaip tik ir galima šitaip nesaugot daiktų, už 
kuriuos kažkas kitas sumokėjo. Šitie juk sugadinti, tik iš- 
mest tokius dabar beliko. Ir jis toks ne vienas, beveik kiek- 
vieną dieną — visą laiką — tokius man neša. — Jis atsistojo 
priešais Biorjesoną. - Aš kiekvieną dieną matau drabužius 
su tokiom skylėm, žmonės nesaugo jiems patikėtų daiktų, 
leidžia jiems suplyšti - švarkams, uniforminėms kelnėms, 
megztiniams. — Atsistojo priešais Edą, įsižiūrėdamas siau- 
romis akimis. — Šalmus, net ir tuos sugadina. Suprantat? 
„Be reikalo būtų per švelniai pasakyta. Tai tiesiog negirdė- 
tas švaistymas. Tai iš esmės ir viskas, ką noriu pasakyti. Ir 
įrangą, ir aprangą reikia saugoti, saugoti tai, kuo esi aprūpin- 
tas. Negalima apsileist, nesirūpint, bet kaip su daiktais elg- 
tis. — Jis vėl treptelėjo medpadžiu. - Suprantat? 

Nuskambėjo atsakymas. 

— O ypač aš tai norėjau pasakyti jums keturiems. Turint 
omeny visą specialiąją aprangą ir įrangą, kurią turėjau jums 
gauti. Aš gi mačiau, kad jums įsakymas skirtas dėl kažko... 
buvo iškart aišku iš rekvizitų. Teko gerokai paprakaituoti, 
taip kad žinokite. Įrangos trūksta, kai ko ir visai varganai 
tėra, pasakysiu jums. Dabar, kai gausit daiktus, noriu, kad 
pažadėtumėt: saugokit, kai būsit kelyje, būkit atsargūs, ne- 
žioplinėkit ir be reikalo nesugadinkit, kad nebūtų man jokių 
tokių apvalių skylučių. Pažadat? 

— Taip. 

Jis linktelėjo, mostelėjo ranka į metalines duris halės 
gale. 


— Gerai. 


Jie pateko į mažesnę patalpą su didžiuliu darbastaliu vi- 
duryje. 

— Buvo padavę tik jūsų dydžius, - tarė sandėlininkas, - ir 
daugiau nieko. Nuoširdžiai tikiuosi, kad viskas sukomplek- 
tuota, nes neturim jokių rezervų. Kai kurių dalykų vienodų 
nebuvo, tai turėsit tarpusavy susitarti ir pasidalyti. 

Jis išnyko už halės durų. Balsas atsklido jau iš ten. 

— Jeigu kas, aš būsiu čia. 

Edas priėjo prie vienos krūvos ant darbastalio, pamatė 
kuprinę, lednagius, pačiūžų batus. Juto, kaip stipriai galvo- 
je tarsi kokia švytuoklė sujudėjo. Skubiai užpildęs plaučius 
oru, pastovėjo, kol pulsas pamažu suretėjo, visą laiką žiūrė- 
damas į akmenines grindis, negali būti, galvojo, negali būti, 
kad tik aš vienas taip jaučiuosi. Dar luktelėjo, galop nurijo 
seiles, pakėlė akis — niekas neištarė nė žodžio, niekas į jį ne- 
atkreipė dėmėsio, visi buvo užsiėmę rankiodamiesi aprangą. 

— Čia aiškiai mano daiktai, — Niulundas pakėlė didžiulį 
slepiamos spalvos apsiaustą. — Čia tik aš toks aukštas. - Jis 
šyptelėjo. - Tiesa, Edai? Tu juk, pavyzdžiui, vargu, ar tokio 
pat ūgio. Tai tikriausiai šitas ne tavo? 

— Sprendžiant iš tos didžiulės šūdų dėmės ant krūtinės, 
tai tiksliai tavo, ne kitaip. 

Biorjesonas nusivaipė, Niulundas staiga išpūtė orą pro 
šnervės, paskui irgi išsišiepė. 

— Gerai jau gerai, Edai. 

Edas delnu užčiuopė vilnonių apatinių paviršių, pats sau 
šyptelėjo. 

— Būtinašiltai apsirengti, kaip supratau, — tarė Niulundas, 
išversdamas apsiaustą baltąja puse į viršų, — pastarosiom 
naktim buvo ar ne dvidešimt penki šalčio. 

— Ir nežinojau, kad tu toks čiuožinėjimo žiemos sąlygo- 
mis specialistas, - tarė Edas, pabandymui trukteldamas už 
gelbėjmo lyno. - Būsi, matyt, daug čiuožinėjęs, kad spėjai 
įvaldyti tokius ypatingus įgūdžius. 

Niulundas pakėlė galvą, keliais pirštais persibraukdamas 
barzdą. 

— Kokias čia nesąmones šneki? 

— Man tik šiaip įdomu... ar tu tikrai tiek jau esi čiuožęs. 
Nesinorėtų gi, kad pakliūtų kas nors, prie ledo nepratęs. 
Gali būti rizikinga, jei tektų laukti ko nors, kas, pavyzdžiui, 
nemoka čiuožti. Taip juk visi galėtume atsidurti pavojuje. 

Niulundo žvilgsnis nenustygo vietoje. 

— Po galais, Edai, - tarė Biorjesonas, susižvalgydamas su 
Niulundu. 

— Bet tai juk rimtas dalykas. Ką, gal ne? - Edas žiūrėjo 
į Granviką. — Visi turėtų būti maždaug vienodo pajėgumo 
čiuožėjai, kitaip bus neįmanoma kartu čiuožti. 

Niulundas vėl purkštelėjo. 

— "Tai gal tau atrodo, kad mane Radas šiaip sau išsirinko? 

— Akivaizdu, nes tu čia pakliuvai iš rezervinių sąrašo. 

Niulundas dirstelėjo į Biorjesoną. 

— Kokį galą, kokių rezervinių? 

— Ketvirtajam grupės nariui nepavyko atkakti iki Tese- - 
niojaus, iškilo kliūčių pakeliui. Todėl tave paėmė kaip atsar- 
ginį, - tarė Edas. 

— Nė minutę nebuvo kalbos apie jokį kitą ketvirtąjį, iš- 
skyrus Niulundą, - įsiterpė Biorjesonas. 

Edas atidžiai nužvelgė Biorjesoną. 

— Ką tu sakai. 

Jie ir toliau spoksojo vienas į kitą tylėdami. Užteks vieno 
žodelyčio, pasakysiu vienintelį žodį, ir bus aišku, kad paga- 
vau jį meluojant, sakyk tą žodį, tuoj pasakysiu. 

- Fošberg, — ištarė jis. 

Biorjesonas nusuko akis. 

— Spjaut man, kątu įsivaizduoji, Edai, - tarė Niulundas, — 
bet aš visą laiką buvau ketvirtasis, tikrasis grupės narys, be 
to, man regis, tau reikėtų truputį prikąsti liežuvį. 

— Čia pagrįstas klausimas. Nuo kada klausti draudžia- 
ma? Nemanau, kad kuris iš mūsų turi teisę ką nors slėpti. 
Ypač būdamas rezervinis. 

— Niekas iš mūsų nėra joks rezervinis! — pakėlė balsą 
Niulundas. 

— Aš tave suprantu, negi lengva susitaikyti su tokiu daly- 
ku, kad ne nuo pat pradžių buvai numatytas į grupę. 

Žingtelėjęs prie Edo, Biorjesonas skubiai ištempė jį į 
halę. Jie sustojo už ilgos drabužių kabyklos ant ratukų. 

— Velniai rautų, - sušnypštė, — ką čia išdarinėji, sakyk 
tiesiai? 

Edas atsiduso, mesdamas žvilgsnį į sandėlininką, užsi- 
ėmusį prie rašomojo stalo. 

— Juk jau sakiau: aš tik noriu žinoti, ar visi yra vienodo 
pajėgumo čiuožėjai. 

— Ne tu čia vadovauji. 

— Ka tai turi bendro? 

Biorjesonas uždėjo vieną ranką jam ant peties, giliai įkvė- 
pė ir prašneko stipriai čiaupydamas lūpas: 

— Mes turim laikytis draugėj, pats supranti, kad nega- 
lima šitaip ginčytis tarpusavy. Gausi truputį apsiraminti, 
Toks jau jo būdas, to Niulundo, aš žinau, bet nieko čia nepa- 

darysi, pabandyk pakentėti, o jis turės irgi nusileisti. Aš su 
juo paskui pakalbėsiu. 

Edas juto, kaip galvoje vėl įsisiūbuoja švytuoklė, kvėpavo 
labai giliai ir atsargiai, porą sekundžių pasimasažavo smilki- 
nius, kartu linkteldamas Biorjesonui. 

— Okei, - jis iš lėto markstėsi. - Laikysiuosi tyliau. 


— Čia juk mano pavardė ant jų parašyta, — tarė Granvikas. 

Grįžę atgal pamatė Niulundą laikant rankoje porą pa- 
čiūžų ir nagu braukant per ašmenis. 

— Mano daug didesnės kojos už tavo. Koks tavo, tarp kit- 
ko, dydis? Trisdešimt septintas? Tokiu atveju teks kreiptis į 
moteriškų batų skyrių. 

— Dydis, čiuožiant tokiomis pačiūžomis, neturi reikš- 
mės, — atsiliepė Granvikas. 

Niulundas pakėlė kitą porą. 

— Tai imk mano. 

Granvikas nusisuko atsidusdamas. Edas klausėsi įdūręs 
akis į stalą. Pakėlė tamsiai žalius šiltus apatinius baltinius, 
atidžiai patikrino rankovių ilgį, ištiesė drabužį ant stalo, pa- 
sižiūrėjo, ar apykaklė pakankamai plati. Granvikas dar kaž- 
ką pasakė, Niulundas tuoj pat atsikirto, jie apsikeitė dar ke- 
liomis replikomis, tai vienas, tai kitas kažką vis pasakydavo. 
Edas sukando žandikaulius — reikia pasistengti —- pabandė 
išvis nesiklausyti. 

— Ko čia dabar nepasidalijat? —- pasidomėjo Biorjesonas. - 

— To Graaanvyyyyko batų dydis kaip panos, — tarė 
Niulundas. — O jis niekaip su tuo negali susitaikyti. 

Granvikas atsikrenkštė: 

— Jo paties pačiūžos ne taip aštriai išgaląstos. Todėl su- 
keitė su manosiomis. 

— Kas greitesnis, tas pirmesnis, — tarė Niulundas. 

— Ant jų juk mano pavardė parašyta. 

— Otir ne. Parašyta Granvikas, o ne Graaanvyyyykas. 

Biorjesonas paskubomis ištraukė popieriaus kamuoliu- 
kus iš savo batų. Stojo tyla, Niulundas atsuko nugarą. 

— Dabar tai aš rimtai tau sakau: atiduok jam pačiūžas, — 
tarė Edas. 

Jis akimirkai užsimerkė, atleido žandikaulius. Niulundas 
tebestovėjo nusigręžęs, Biorjesonas žiūrėjo čia į vieną, čia į 
kitą. 

— Aš asmeniškai irgi manau, - pritarė Biorjesonas, - kad 
galėtum atiduot jas. 

Niulundas plačiai išsišiepė suraukšlėdamas žandus: 

— Padarysim va kaip: trauksim burtus. Bus bent jau są- 
žininga. 

Išsitraukęs didžiulę monetą iš kišenės, pamėtėjo Bior- 
jesonui: 

— Aš imu herbą. | 

Biorjesonas patrynė monetą į uniforminę medžiagą sau 
ant pilvo. 

— Tai tau skaičius, ar ne? — atsisuko Niulundas į 
Granviką. | 

— Aš, atvirai tariant, nesuprantu logikos, — tarė Edas, — 
tu juk turi savo porą, kam tau dar ir kitos prireikė? 

Biorjesonas sukosėjo. 

— Neturim tokiems dalykams laiko. Metu. Gi sakė, kad 
pasidalytume daiktus sąžiningai. 

Moneta sukdamasi pakilo iki lubų ir nukrito, Biorjesonas 
paukšteldamas priplojo ją sau prie dilbio. 

— Herbas? - pasidomėjo Niulundas, klausiamai kilstel- 
damas smakrą. - Aha, vadinasi, pačiūžos mano. 

Jis pabarškino krumpliais į metalinius pačiūžų peilius, 
Granvikas priėjęs pasiėmė Niulundo porą, keikdamas tyliai, 
bet taip, kad kiti išgirstų. 

— Neimk taip į širdį, Granvikai, - tarė Niulundas, - juk 
tikriausiai bus galima tavąsias išgaląsti. Gali pasiklausti san- 
dėlininką, jis tikrai pažinos ką nors, kas galėtų sutvarkyt. 

— Tai ir pats galėjai lygiai taip pat jį paklaust jau iš 
pat pradžių, — tarė Edas, aiškiai girdėdamas dūsaujantį 
Biorjesoną. 

— Maniau, kad jau išsiaiškinom. 

— Nežinojau, kad tu toks priešgyna, Edai, — tarė 
Niulundas. 

Edas atsakė labai ramiai: 

— Nežinojau, kad tu toks nemokša čiuožėjas. 

Jie spoksojo vienas į kitą kiekvienas savo kambario gale, 
Niulundas, atsirėmęs į stalo galą, laižėsi lūpas: 

— Otu pats, tu, matyt, tikras profesionalas, ar ne? — tarė 
jis, — tu geriausias visoj armijoj, taip, matyt, įsivaizduoji? 
Skaičiau tavo dosjė, laikraščių iškarpas, ir kita. Nesiginčiju, 
kad tu vienas labiausiai žadančių šalyje, bet tai buvo daugiau 
kaip prieš trejus metus, paskui staiga nustojei dalyvauti var- 
žybose, — būdamas vienas geriausių savo amžiaus grupėje, 
pasitraukei įpusėjus šalies pirmenybėms, kuriose tau pirmą 
kartą buvo leista dalyvauti, prieš pat finalą pavarei į kelnes 
ir nepasirodei, kaip tik prieš tą finalą, kurį, visų nuomone, 
būtum laimėjęs. | 

Edas skubiai nudūrė akis į grindinį, buvo kažką besakąs, 
užsikirto, iš burnos atsklido tik trumpas nesuprantamas 
garsas, jis užsikosėjo, pabandė iš naujo: 

— Čia tu... man rodos... truputį ne taip supratai... 

— Tikrai? Tai dosjė neteisybė parašyta? Kelias dienas 

prieš tai laimėjai kelerias varžybas, per apšilimą viskas atro- 
dė, kaip turi būti. Šicame, kaip palauk tas... Tingsvalyje? 

— Taip, bet... 

— Tai ko nečiuožei per patį finalą? 

— Todėl, kad... 

— Kad? 

Kad, galvojo Edas, atvažiavo, jis atvažiavo, staiga pama- 
čiau sėdint tribūnose, invalido vežimėlyje, iš anksto man 
nieko nepasakęs. 

Tyla patalpoje vis ilgėjo. 

— Tai visiškai niekam neįdomu, - tarė Edas, - viena tik 
pasakysiu: taip, aš manau, kad čiuožiu geriau už daugumą. 
Vėliausiai rytoj ir pamatysi, jei niekas nepasikeis. 

— Bet tu atsakyk į klausimą, kodėl nebedalyvavai varžy- 
bose, jei jau buvai misteris Didžioji ateities viltis? 

Edas liežuvio galiuku braukė per vidinę priekinių dantų 
pusę: 

— Šioje situacijoje, be jokios abejonės, daug svarbiau iš- 
siaiškinti, kokia tavo kompetencija. Aš kelerius metus daly- 
vaudavau varžybose, Granvikas irgi yra dalyvavęs. O tu, ką 
tu esi padaręs, kad įrodytum savo kvalifikaciją? Ką tu žinai 
apie ledą? 

Niulundas keikdamasis nusisuko. 

— Jeigu tai ką nors pakeis: čiuošim tikrai ne nulyginta 
ledo arena uždarose patalpose, - įsiterpė Biorjesonas. - Be 
to, tokiai užduočiai neišrinks bet ko. Gal tu nepasitiki Rado 
nuomone? 

— Gal tu, Biorjesonai, jo auklė? Gal Niulundas pats ne- 
gali atsakyti? 

Visi sužiuro į Niulundą. 

— Žinai ką, man sunkiai suvokiama, kodėl aš išvis turė- 

čiau dėl ko nors atsiskaitinėti. Mane paskyrė į grupę, mani- 
mi pasitiki, ar to negana? 

— Aš nepasitikiu, kol nesu matęs tavęs čiuožiant, — spy- 
rėsi Edas. 

— O nuo kada tu čia vadovauji, bliam? 

— Nieko aš nevadovauju, aš esu tik realistas. 

— Tai palauk ir pamatysi. 

— Laukt, kol pamatysiu, kad visa operacija žlunga dėl vie- 
no nemokšos? 

— Aš tave įspėju, Edai. 

— Įspėjinėk sau sveikas. O aš likusius įspėju: dėl rezervi- 
nio su vogtom pačiūžom. 

Niulundas bėgte perbėgo kambarį, riktelėjęs užsimojo į 
Edo pusę, Biorjesonas metėsi į priekį, atitraukė teberėkiantį 
Niulundą, tada pasigirdo slopus trinktelėjimas iš halės pu- 
sės, sušnypštė veriamos durys. 

— Tu šūdžiau... 

Biorjesonas tvirtai laikė Niulundą per pečius, Edas te- 
bestovėjo sugniaužęs kumščius, kai pasigirdo garsi komanda 
ir aprūpinimo viršininko atsakymas: 

— Taip, pulkininke leitenante! 

Biorjesonas, nenuleisdamas akių nuo jų, pašnibždomis 
nusikeikė, Niulundas sustingo per vidurį judesio, paskui ašt- 
riais žingsniais grįžo prie savo drabužių šūsnies. 

Radas jau stovėjo halės tarpduryje. 

— Na, ir kaip čia sekasi? 

Niulundas atsikrenkštė, Edas atidavė pagarbą žvelgda- 
mas į grindis ir tankiai šnopuodamas per šnerves. 

— Mes kaip tik tikrinam aprangą, - ištarė Biorjesonas. 

Radas patylėjo keletą sekundžių, žiūrėdamas tai į Edą, 
tai į Granviką, tai į Niulundą. 

— Ojūs kaip? 

— Edo, kiek suprantu, netenkina aprangos kokybė, - tarė 
Niulundas, - jam atrodo per prasta. Dėl to jis nesivaldo ir 
pyktį ant mūsų išlieja. 

— Melas, - tarė Edas, - tai Niulundas... 

— Užteks, gana, - nutraukė jį Radas. 

Niekas kambaryje nesujudėjo. 

— Tokiems dalykams laiko nėra, — tarė jis. — Užtat pa- 
klausykit labai atidžiai. Nauji įsakymai. 

Pakeltu balsu jis sukomandavo „ramiai!“, ketveriukė iš- 
sitempė, visiems beveik kartu sudaužus batų kulnis, salėje 
nuaidėjo tarsi iššovus. 

— Visai nauji įsakymai, - tęsė Radas, rūpestingai užda- 
rydamas duris. - Meteorologų nuomone, oro sąlygos greit 
keisis. Dėl to nebegalės vykti mūsų operacija. Tai reiškia: 
nebegalės vykti rytoj. Tai savo ruožtu reiškia, — jis linktelė- 
jo jiems, atkišdamas smakrą, - kad teks iškeliauti šiandien. 
Kai tik sutems. 

Jis apėjo aplink stalą. 

— Laikrodis rodo lygiai 12. 21. Saulė leidžiasi tuoj po pu- 
sės keturių, tada turir būti pasiruošę iškeliauti. Kitaip ta- 
riant: pasiruošimams turit tris valandas. - Jie stovėjo nejudė- 
dami. - Netrukus čia, netoliese esančioje karininkų valgyk- 
loje, gausite pietus. Po to susitiksime prie Raudonųjų vartų 
kiaurakalnyje, ten gausit galutines instrukcijas. Pasiimkit 
visą aprangą. Ar supratot? 

Jis pasisuko į Edą, durdamas į jo pusę sužalota ranka: 

— O tu, Edai.... mudu dar turėsim pasikalbėti atskirai 
prieš pat išvažiuojant. 

Jis pasuko pro duris, jau eidamas iš halės kažką įsakė ap- 
rūpinimo viršininkui. Biorjesonas su Granviku skubėdami 

ėmė grūsti daiktus į kuprines, Niulundas stovėjo laikyda- 
mas pačiūžas, šypsodamasis puse lūpų. Edas garsiai, kad visi 
girdėtų, išleido orą pro šnerves. 

— Jau šiandien, - tyliai Biorjesonui tarė Granvikas, - tam 
aš visai nebuvau pasiruošęs. | 

— O kas, bliam, buvo? - atsiliepė Biorjesonas. 

Jie toliau energingai pakavo. Edas susuko boloninius 
drabužius į vieną suveltą mazgą, likusius daiktus sukimšo 
į viršutines kišenes. Buvo karšta, jautėsi stebimas, žvalgėsi į 
lubas, atrodė, kad apšvietimo lempos nusileidusios žemiau, 
negu jos buvo jiems tik įėjus, viena ranka atsirėmęs į stalviršį 
kita tebekišo drabužius, giliai kūno viduj kažkas gniaužėsi, 
jam staiga užėjo noras kuo garsiau surikti. 

Jie išėjo į halę nešdamiesi peikenas. Aprūpinimo virši- 
ninkas stovėjo drebėdamas nuo šalčio, linktelėjo jiems ei- 
nant pro šalį. 

Edas pasuko prie jo. 

— Gal turit popieriaus ir su kuo rašyt? 

Vyriškis pasižiūrėjo pagal suolus sau už nugaros. Tuo pat 
metu pasigirdo balsas: 

— Deja. Be Rado leidimo jums draudžiama turėti rašymo 
priemonių ir poperiaus, — sargybinis viena koja jau stovėjo 
peržengęs halės slenkstį. 

— Netgi šitaip? —- pabandė nusišypsoti Edas. 

Aprūpinimo viršininkas kilstelėjo antakius, ištiesė ranką. 

— Na, vis tiek - sėkmės. 

Edas paėmė jo ranką. 

— Ačiū. 

Pajuto kažką delne, ploną, kietą keleto centimetrų ilgio 
daiktą aštriu galiuku. Net nežiūrėdamas beveik iš karto su- 
sigaudė, daiktas medinis, galiukas iš anglies arba grafito. Jis 

suspaudė pirštus, ieškodamas aprūpinimo viršininko žvilgs- 
nio, tačiau šis, užuot atsakęs, nuėjo prie kitų, kurie jau laukė 
prie vartų. Rado nebebuvo. 

— Atsiminkit, — tarė aprūpinimo viršininkas garsiai, — 
atsiminkit, ką sakiau. Kad būtų viskas sveika. Visi daiktai 
sveiki! 


Edas atsisėdo nelaukdamas kitų. Jiems padavė plonai išmuš- 
tą bifšteksą su aromatiniu sviestu, gruzdintų bulvių skiltelė- 
mis ir griežinėliais pjaustytų pomidorų. 

— Viešpatie, koks maistas, - nudžiugo Biorjesonas. 

Ant kiekvieno padėklo — po permatomą plastmasinį 
puodelį su raudona ovalo formos tablete. 

— O kas čia dabar? - šūktelėjo jis į virtuvės pusę. 

Langelyje pasirodė karininkų valgyklos virėjas. 

— "Ta piliulė? Ypatingos paskirties ypatingi vitaminai. 
Pats susigaudysi, ereliškoms akims. 


Edas žiopsojo pro langą, kramtė, klausėsi, ką kiti kalba. 

— Visi turės mintinai išmokti kelionės maršrutą, — pus- 
balsiu kalbėjo Biorjesonas, — žadėjo, kad gausim specialiai 
sudarytus jūrlapius. Silpnai Auorescuojančius, na, tokius 
kažkokius. 

— Taip pat ir atsarginius maršrutus, — pridėjo Niu- 
lundas. —- Reikės nemažai į galvą susidėti per porą valandų. 
O beto, dar turėsim... 

Edas pasičiupinėjo kelnių kišenę, pieštuko nuograuža 
tebebuvo. Kiti ir toliau kalbėjosi, jis ranka tariamai pasika- 
sė koją, paskui nuslydo pirštais link švarko vidinės kišenės, 
užčiuopė laiškus tarp audeklo sluoksnių. Atsargiai įsikišo 

ranką į kelnių kišenę, pasitaisė pieštuką taip, kad nudrožtas 
galiukas neįstrigtų į siūlę. 

— „„Edai, tu irgi klausaisi? - kreipėsi Biorjesonas. 

— Taip taip. Aišku. 

— Nes turėsim dabar labai daug visko peržiūrėti. — 
Biorjesonas pirštu parodė į jūrą. - Mes su Niulundu čia sa- 
loj jau kiek laiko prabuvę, o judu juk iš kitur. 

— Nors tu, Edai, turbūt gerai susigaudai šcheruose? — pa- 
klausė Niulundas. 

Edas susitrynė paskutines bulves: 

— Bent jau į pietus einant. 

Biorjesonas išsitraukė jūrlapį, tarstelėjo kažką apie mas- 
telį, Edas daugiau nebesiklausė — balsai, sklindantys visai 
šalimais, pirštai, rodantys į jūrų kelius tarp salų, nutolo. Jo 
paties žvilgsnis kurį laiką gulė ant plastmasinio puodelio, 
kol paėmęs išgėrė jo turinį. 

Kiti jau buvo kibę į desertą. Jis lėtai įspaudė šaukštelio 
galvutę į šokoladinį pudingą ir pakėlė prie burnos. 

Pudingas buvo kambario temperatūros, be jokio skonio. 


Vedami į uolos ertmę jie įėjo per dar porą durų, paskui - že- 
myn ilgais spiraliniais metaliniais laiptais. Oras šaltas, iškve- 
piamas garas maišėsi tarsi baltų dūmų debesėliai, palengva 
priartėjantys prie stiprių lempų ant juodai rudų kalno sienų 
ir iškart išsisklaidantys. 


Pagaliau jie pasiekė didžiulę apšildytą patalpą žemomis lu- 
bomis. Radas paprašė juos susėsti viename pasitarimų stalo 
kampe. 


— Pasitarimas, — ištarė jis ir kurį laiką skaitė tylomis iš 

lapo. — Reikalas gana paprastas. Užduoties tikslas - kiek- 
vienas iš jūsų privalėsite štai po vieną tokią nugabenti į tam 
tikrą vietą. — Jis pasiuntė ratu pusmetrio ilgio plokščią kon- 
teinerį su juodais nailoniniais diržais. 

— Mes ją vadinam dviguba kapsule. Arba dviguba kap- 
sulės tūba. Iš pažiūros ji gal ir mažai kam tikusi, ir tai gryna 
tiesa. Tai yra, kol ji tuščia. Tačiau visai kas kita, kai ją užpil- 
dys! Ji palyginti lengva, kaip pastebėsit, nešama pritvirtinta 
prie kuprinės dugno, užpildyta svers apie penkis kilogramus. 
Nepralaidi orui ir vandeniui. Spyna skaitmeninė, jos jūs iš- 
vis nelieskit. Su nedidele išimtim: jei iškiltų pavojus kapsu- 
lei pakliūti į priešo rankas, privalėsite nedelsdami sunaikinti 
jos turinį pasinaudodami pora specialių kombinacijų, paro- 
dysim kaip. Jei laiku nepasieksite savo kelionės tikslo, turi- 
nys susinaikins pats savaime. 

Jis priėjo prie baltos rašomosios lentos, ir paėmęs Aomas- 
terį užrašė: 13. 40). 

— Be to, pakeista galutinė stotis, turėsit nusigauti kiek to- 
liau į pietus. Dėl priežasčių, į kurias aš čia negaliu gilintis, tai 
absoliučiai būtina. — Jis budriai žvelgė į juos. - Nuo šiol jūsų 
kelionės tikslas yra Ėdė, kur, kaip jums galbūt žinoma, turi- 
me savo radijo ryšio centrą ir bazę. Apgailestauju dėl to, kad 
vis iškyla būtinybė nuolat pabrėžti, jog tai tiesa: Ėdė, kaip sa- 
kiau, tebėra mūsų kontroliuojama, nors, deja, sklando gandas, 
kad yra priešingai. Tačiau sakau: Ėdę kontroliuojame mes. 

Jie patvirtino supratę, Edui pasirodė, kad Biorjesonas su- 
sižvalgė su Niulundu. 

— Toliau, - kalbėjo Radas, - oras: stabilus, apsiniaukę su 
pragiedruliais, apie minus dvidešimt laipsnių. Šiaurės rytų 
arba šiaurės vėjas nuo trijų iki septynių metrų per sekundę, 


taigi, apibendrinant galima sakyti, kad pavėjui. 

— Galima klausimą, pulkininke leitenante? 

Biorjesonas kėlė ranką. 

— Aš įsivaizduoju, kad galėsime naudotis radijo ryšiu su 
Teseniojumi? 

— Savaime aišku, kad kievienas turėsite su savimi mobi- 
lųjį radijo siųstuvą, tas tiesa. Tačiau naudokitės juo tik esant 
būtinybei, įsiminkit, tik neišvengiamai būtinybei, didžiulei 
rizikai... Kodas bus pasakytas tik prieš pat pat jums išva- 
žiuojant. 

— Dar vienas dalykas, - Radas išsitraukė akinius. - Nei 
GSC, nei DLM funkcijos siųstuvuose neveiks, nes esam pa- 
tyrę didelių nesklandumų dėl trikdžių, - jokiais parodymais 
nebegalima pasitikėti, taigi turėsit apsieiti su žemėlapiu ir 
kompasu. 


— Dar vienas svarbus dalykas: slaptažodis. Operacijos 
slaptažodis. - Radas nuleido balsą. - Atmerkta akis. Pakar- 
tokit patys sau tyliai. Atmerkta akis. 


Jis parodė į lentą. 

— Taigi, valandų dabar trylika ir ... keturiasdešimt šešios 
minutės. Popietę liksite čia, uoloj, aprūpinsim jus kai kuria 
įranga. Penkiolika trisdešimt penkios jus nugabens į išei- 
ties tašką prie jūros. O iki, — jis padelsė, vėl ėmė rašyti ant 
lentos, — rytoj aštuntą valandą trisdešimt minučių privalo- 
te būti prie jūrų gairės Ėdės saloj. Aštuonios trisdešimt, nes: 
tada patekės saulė. Pajudėję iš čia turėsit apytikriai septy- 
niolika valandų laiko. | 

Jis mostu pasišaukė prie savęs karininką iš antrojo kam- 
bario galo. 

— Dabar Juhansonas jums suteiks specialią informaci- 

ją. - Radas atsuko jiems nugarą, įsidėjo popierių į unifor- 
mos kišenę ir nežiūrėdamas į juos tarė: 

— Visiems, išskyrus jus, Edai. Su jumis noriu pasikalbėti 
prie keturių akių. 


Radas sėdėjo aukštoje odinėje kėdėje už tamsaus rašomojo 
stalo. Kambarys buvo nedidelis, beveik plikomis sienomis, 
keletas lentynų, daugybė segtuvų. 

Edas sėdėjo ant biuro kėdės jam priešais. Pasidėjęs ran- 
kas ant kelių, žvilgsniu gręžė stalinės lempos stovą. Radas 
pametėjo jam nedidelę kartoninę dėžutę. 

— Gal pastilę? Nuo užkimimo? 

Edas paėmė vieną. Rausvos spalvos. 

- Šįryt, — pradėjo Radas, susidėdamas koją ant kojos, — 
jūs įžengėte tiesiai į karininkų tualetą, iš pažiūros, lyg visiš- 
kai nesusigaudydamas, kas ir kur. O vėliau, prieš pat pietus, 
girdėjau, kaip jūs su Niulundu... tai va. - Jis lūkuriavo, su- 
kinėdamas oro sklendės ratuką. — O dalykas, dėl kurio jūs 
čia, sakykim, štai koks. Aš vis svarstau vieną klausimą. Jis 
galbūt nelabai konkretus, tas klausimas, taigi tikriausiai ne- 
bus taip lengva į jį atsakyti. Tačiau aš visvien norėčiau jums jį 
užduoti. — Jis atsisėdo, vos vos šyptelėjęs. — Taigi, aš pats sau 
mąsčiau: štai tas Edas. Karlas Edas, tiesa? Tiesa. O kas jis 
per vienas? Koks jo būdas, pavyzdžiui, kaip jis mąsto, kam 
gyvenime teikia pirmenybę? Nujaučiu, ką dabar galvojat, — 
kad čia juk ne vienas klausimas, o visa virtinė. - Jis prisitrau- 
kė pastilių dėžutę, papurtė, ši subarškėjo. - Gerai, sakykim 
taip. Iš tikrųjų klausimas, kuris mane domina, visiškai nėra 
abstraktus, jis, taip sakant, išplaukia iš visų kitų klausimų, 
ir skamba taip: ar teisingai mes pasirinkome? — Jis padarė 

trumpą pauzę, akimirkai pakreipė galvą į šoną. — Taigi ar 
jūs tinkamas žmogus šiai operacijai įvykdyti? — Jis nemirk- 
sėdamas žiūrėjo tiesiai į Edą. - Štai į kokį klausimą norėčiau 
atsakymo. Ar tinkamas? Jūs - tinkamas? 

Edas prasižiojęs kurį laiką žiūrėjo į šoną. Nuleido akis, 
buvo kažką besakąs, apsigalvojo. 

— Nežinot, ką atsakyti, - tarė Radas. — Tai nieko. Ir ne- 
būtina. Kol kas nebūtina. Žinot, Karlai, papasakosiu jums 
vieną istoriją. 

Jis atidarė stalčių vienoje rašomojo stalo pusėje, ištraukė 
sidabrinės spalvos rėmelius ir padėjo priešais Edą. 

— Ar atspėsit, kas čia toks? 

Fotografija išblukusi, joje rudaplaukis berniukas, maž- 
daug dvylikos metų. Berniukas plačiai šypsojosi, rodydamas 
pradantę. Ant marškinių krūtinės prisegtas nedidelis rau- 
donas blizgantis ženkliukas su užrašu Navigare. 

— Kaip sakiau, - tarė Radas po keleto sekundžių, — 
spėkit. 

Edas pasižiūrėjo dar iš arčiau, paskui pastūmė rėmelius 
nuo savęs. 

— Gal jūsų sūnus. 

— Teisingai. Mano sūnus. Georgas. Jam dabar jau gerokai 
per dvidešimt penkerius, nuotrauka seniai daryta. - Jis kal- 
bėjo iš lėto, kelis kartus baksteldamas pirštu į nuotrauką. — 
O dabar paklausykit. Kai jam buvo maždaug dvejais metais 
daugiau nei šitoje nuotraukoje, mudu kartu atostogavome, 
tik mudu. Buvom kažkokiam kurorte prie Viduržemio jū- 
ros, beveik ir pamiršau, kaip jis vadinasi. Buvo labai karš- 
ta, bet jis tikrai nenuobodžiavo. Pakilus ant žole apaugusios 
kalvos prie paplūdimio viešbučio, buvo galima virš jūros pa- 
skraidyti parasparniu. Ir nuskrisdavai netoli, ir pakildavai 

visai neaukštai. Ar taip ir vadinasi —- parasparnis? Ant nuga- 
ros uždeda tokius sparnus, ir tada šoki žemyn. O gal tiesiog 
skraidyklė? Georgas norėjo pabandyti. Iš šalies atrodė visai 
paprasta, kai kiti skraidė, ir pigu. Visi privalėjo dėvėti gelbė- 
jimosi liemenes. Užlipau su juo ant kalvos. Nereikėjo ilgai 
laukti, eilė priėjo greit. Jis užsidėjo tą burinį sparną, ar kaip 
čia pavadinus. Nuo sparno kabėjo plonos virvelės ir pora sto- 
rų lynų — pora inkarų. Ten dirbantis vyras paprašė manęs 
palaikyti vieną inkaro lyną, kol Georgas sulauks tinkamo 
momento, mat svarbu, kad šokant žemyn pūstų pakanka- 
mai stiprus vėjas. - Radas kalbėjo laisvai, bet be išvedžioji- 
mų, nė mirksniui nenuleisdamas nuo Edo akių. - Pagaliau 
pūstelėjo tinkamas gūsis, antrasis vyriškis bematant palei- 
do savo lyną, riktelėjo man irgi paleisti. Kai pabandžiau, pa- 
sirodė, kad lynas susivijęs man aplink ranką. Georgas jau 
buvo truputį pakilęs, mane trūktelėjo prie krašto. Paleisk, 
sakė man visi, tačiau aš niekaip negalėjau atleisti kilpos. Ji 
buvo iš plieninio lyno, iš išorės apsukto tvirta virve. Lyno 
gijos ėmė trūkinėti, susipainiojo su virve, taip susidarė dar 
viena kilpa, kuri užsiveržė pati savaime. Georgas tebekabė- 
jo ore, kažkaip keistai pasviręs. Tada pūstelėjo smarkus vė- 
jas, mane nežmoniškai trūktelėjo ir staiga, — jis liko laisvas. 
Kilpa atsileido. Ir toks be galo keistas jausmas rankoje. Kai 
pasižiūrėjau, pamačiau, kad ji visa raudona, kad trūksta ke- 
turių pirštų. Žvelgiau į Georgą, sparnas staiga subliuško, in- 
karo lynas bloškėsi į jį ir susivijo. Jis nukrito tik vos vos nuo 
pakilimo vietos, tiesiai ant kietai suplakto smėlio. Sparnas 
vartaliojosi nuo vėjo, kuris grįždamas dar pamėtė Georgą 
čia aukštyn, čia žemyn, labai staigiai ir stipriai. Visi nubėgo 
į apačią. Tuo pat metu pamačiau savo pirštus. Gal pasiro- 
dys neįtikėtina, bet žemai kilpoje šmėkščiojo kažkas raudo- 

nas, — akimirką aš vėl regėjau savo pirštus. Paskui sparnas 
vėl susisuko, ir Georgas dingo po juo. 

Edo žvilgsnis sustingo, jis kvėpavo kiek galėdamas tyliau. 
Radas vėl pakėlė nuotrauką. 

— Pasilikau šią seną nuotrauką rėmeliuose. Jam po ko- 
kių poros metų pasidarė geriau. Tačiau jis jau nebebuvo toks 
kaip anksčiau. Kažkas buvo sužalota. Turiu omeny ne tai, 
kas jums galbūt atrodo. Jis ir vaikšto, ir kalba, ir pats pri- 
sižiūri, ir šiaip. Tačiau negali, kaip čia pasakius... dirbti. 
Pavyzdžiui, negali tarnauti armijoje. Neįmanoma tiksliai 
pasakyti, kas jam yra. Tačiau kažkas atsitiko atminčiai. Ji 
tarsi sudužo. - Jis padėjo nuotrauką atgal į stalčių, ir uždarė 
jį. - Bet ši fotografija daryta dar iki tol. 

Jis tylomis stebėjo Edą. 

— Kalbant apie mane patį, - galop ištarė, - tai ką gi, žmo- 
nės žiūri, stebisi, nors ir neklausia garsiai. Aš juk žinau, kaip 
būna. Pripratau, kad reikia paaiškinti. Apie pirštus. - Jis pa- 
dėjo sužalotą ranką ant stalo. —- O ar negalėjo prisiūt jam 
tų prištų, galvoja žmonės. Žmonėms tokie dalykai visada 
įdomu. Išmokau suprasti, kad beveik visi galvoja vienodai. 
Paklausti drįsta nedaug kas, bet pagalvoja visi. 

Sulyg krumpliais vingiavo platus netaisyklingas rumbas 
geltonai baltu paviršiumi. Po oda ryškėjo storos, violetiniai 
mėlynos kraujagyslės. 

— Turbūt nemažiau kaip trisdešimt žmonių padėjo ieš- 
koti. Visas jų būrys vaikščiojo, spardydami smėlį, kol mes - 
laukėm greitosios. Vienos greitosios Georgui, vienos man. 
Tačiau pirštai kažkaip pasilaidojo, dingo kažkur smėlyje. O 
paskui jau buvo ir per vėlu ką nors daryti. 

Jis atitraukė ranką. 

— Aš tada buvau kapitonas. Teko išmokti šaudyti kaire. 

Kitaip nebūčiau leidęs sau priimti visų paaukštinimų. — Jis 
lengvai sudavė ranka per stalviršį, paskui dar sykį. - Man 
toj rankoj išsivystė kažkoks ypatingas jautrumas, todėl turiu 
būti labai atsargus. Štai, pavyzdžiui, šitaip. Jūs gal vos pa- 
justumėt. O man... - Nekeisdamas veido išraiškos jis sudavė 
per stalą kiek stipriau. - Nervai reaguoja daug stipriau, nei 
normaliai. Ypatingai jautri oda, dilgsėjimas, suerzinimas, 
kylantys ypač lengvai, persiduoda toliau ir pakeliui į ranką 
ir petį Žymiai sustiprėja. 

Jis pakilo, atsirėmė į sieną, susidėjęs rankas ant pilvo. 

— Mes iš esmės turime labai mažai laiko. Aš jau savo 
papasakojau. Jūsų eilė. Pabandykit atsakyti į klausimą. 
Atsimenat, kaip jis skamba? 

— Taip, — atsiliepė Edas, jo akys ėmė lakstyti. - Aš irgi... 

Jis įsiklausė, kaip skamba balsas, įkvėpė oro. 

— Tai va, — tarė jis garsiau, - man atrodo, kad aš galiu 
įvykdyti operaciją. Tikrai manau, bent jau taip man dabar 
atrodo. 

— Aš ne to jūsų klausiau. Aš klausiau: ar jūs tinkamas 
žmogus. 

Jų akys susitiko, Edas Rado veide nepastebėjo jokių per- 
mainų. 

— Aš nelabai suprantu. 

Radas atsisėdo ant šoninio staliuko. 

— Gerai, sakykim taip. Aš savo ruožtu jau žinau atsa- 
kymą. 

Edas trumpai padvejojo: 

— Jūs manote, kad aš tinkamas? 

Radas šyptelėjo, paskui vėl surimtėjo. 

— „Juodasis krabas - labai rizikinga operacija. 


Edas linktelėjo: 

— Tačiau jūs manote, kad aš ją sugebėsiu įvykdyti? Kad 
mes sugebėsim? 

— Aš niekada nesiimu vykdyti plano, jei manau, kad jis 
bus bergždžias. O čia ne visai paprasta užduotis, kaip jau 
sakyta. 

— Jūs, vadinasi, manote, kad mes planą įvykdysime? 

— Ar aš dar neatsakiau į šį klausimą? 

Jis pakilo bereikšmiu veidu. Edui pasirodė, kad girdi tylų 
nematomo laikrodžio tiksėjimą. Įtraukė oro: 

— Ar galiu jūsų kai ko paprašyti? 

Radas patylėjo keletą sekundžių, paskui linktelėjo. 

— Kadtai, - Edas atmetė galvą, - ką man sakėt, pasaky- 
tumėt ir kitiems. Kad jie irgi žinotų. 

— Ką turite omeny? 

Edas pasitikrino, ar durys sandariai uždarytos. 

— Gal būtų gerai. Jeigu jie žinotų... 

Žodžiai pakibo ore, Radas žvelgė į jį suraukęs antakius, 
kvėpuodamas taip smarkiai, kad net šnervės išsiplėtė. Kiek 
įtempęs lūpas žemu balsu, švelniai šypsodamasis tarė: 

— Arjūs visada sėdite, kai su jumis viršesni kalba? 

Edas atsistojo. 

— Prašau man atleisti. 

— Ir paprašysiu kreiptis „pulkininke leitenante“. 

Balsas be galo ramus. 

— Klausau, pulkininke leitenante. 

— Negirdėjau. 

— Klausau, pulkininke leitenante. 

Radas pravėrė duris, parodydamas ranka. Edas pasuko 
prie durų, akių kampučiu stebėdamas, kaip Radas glostosi 
pakaušį. 

— Edai, — tarė Radas, balsas vėl pasikeitęs. 

Edas sustojo prie staktos. 

— Galit perduoti kitiems, — tarė Radas. - Perduokit, kad 
dabar penkiolika po dviejų. - Jų žvilgsniai susitiko paskuti- 
nį kartą. — Visai netrukus jums bus paskirta dvidešimt mi- 
nučių laiškams parašyti. Po to privalėsite susiruošti daiktus. 


Viskas. 


— Klausau, pulkininke leitenante. 


Juhansonas nuvedė juos į nedidelę auditoriją, parodė po at- 
skirą suolą, kur buvo padėta rašiklių, trintukų ir liniuotų są- 
siuvinių. 

— O pigesnio popieriaus jau neberadot? - paklausė Edas. 

Krūptelėjo išgirdęs savo paties balsą, Juhansonas pakėlė 
galvą iš savo kampo, bet nė vienas veido raumenėlis nekrus- 
telėjo. 

— Sakau, kad žinotumėt iš anksto, — tarė jis, — tai, ką pa- 
rašysit, savaime aišku, bus tikrinama karinės cenzūros. 

Edo ir Biorjesono akys susitiko, ir Granviko — jo buvo 
žvilgsnis pastiręs. 

— Nuo šio momento turite devyniolika minučių, — tarė 
Juhansonas. 


Viršutiniame kampe Edas užrašė datą. Rašiklį laikė stipriai 
suspaudęs, tušinukas judėjo pamažu, kruopščiai, milimet- 
ras po milimetro. 


Mama tr tėte, 


Ačiū už laišką. Aš niekur nedalyvavau, kai įvyko katastrofa, todėl 
atsidūręs pavojuj nebuvau. Esu saugioj vietoj. Tik sunku susisiekti, 
nes daug operacijų. Atsiprašau, kad iki šiol neatsiliepiau. Tikiuosi, 

Biorjesonas rašė stipriai sučiaupęs lūpas. Granvikas sėdėjo 
nusisukęs. Niulundas, išsiplėšęs vieną lapą, jau pradėjo antrą. 


kad esat sveiki gyvi ir gerai laikotės ten, kur apsistojot. Iki, mama 
ir tėte. Man netrukus į kelionę, progai pasitaikius vėl parašysiu. 
Galbūt pasiseks kada nors susitikti. 


Iki, 
Karlas 


Jis išplėšė lapą pagal perforaciją ir pasidėjo priešais. 

— Liko septynios minutės, — pasigirdo iš Juhansono 
kampo. 

Edas perskaitė, ką parašęs. Po to kilstelėjo lapą abiem 
rankom, sulankstė į keturias dalis ir atsargiai suplėšė į smul- 
kius skutelius. Kiti sužiuro, jis apsimetė, kad nepastebi, plėšė 
toliau, kol skuteliai pasidarė tokie maži, kad perplėšti tapo 

nebeįmanoma. Kam nors kitam, kam nors kitam vietoj jų, 
reikia parašyti kam nors. 


Perduoti 

Prieš nuleisdamas rašiklio smaigalį ant popieriaus pasižiū- 
rėjo į suolviršį. 

Dijuredei 


iš valgyklos geltonam mediniam pastate priešais Dagos geležin- 
kelio stotį. 


Tu manęs tikriausiai net neatsimeni, mes matėmės vakar. Aš tas 
kareivis, kuriam davei sriubos. Aš tik norėjau pasakyti, kad man 
patiko su tavim šnekėtis ir kad galvojau apie tave. Tikiuosi, kad 
tau viskas gerai. Saugok vaiką 

Čiupęs trintuką ištrynė paskutinį sakinį, prirašė beprasmiš- 
kų raidžių kombinacijų, vėl ištrynė. 


Saugok 


Leido rankai pailsėti, klausydamasis rašiklių skrebenimo, 
pradėjo vėl rašyti: 


tai, kas svarbu. 


Kelis sykius perskaitė sakinį. 
— Jums leidus, surinksiu laiškus, — tarė Juhansonas, - ne- 
pamirškit aiškiai užrašyti adreso. 


Linkėjimai 


Karlas Edas 


Jis sulankstė lapą, pakilo, nežiūrėdamas į kitus. Juhansonas 
vaikščiojo tarp suolų, rinko laiškus. Priėjęs prie Edo, ištiesė 
ranką. Edas, laikydamas laišką sau ties klubu, vos vos purtė 
galvą. | 

— Duok jau duok. Ar galiu paimt? 

— Ne, - tarė Edas, - neturiu kam parašyt. 

— Neturi kam rašyt? - paklausė Juhansonas rodydamas 
pirštu, — o čia kas? 

Edas perplėšė popierių į dvi siauras juosteles. Juhansonas 
įsižiūrėjo į jį, už jo Biorjesonas ir kiti. 

— Nė vieno žmogaus? 

Edas papurtė galvą. 

— "Tu, Edai, rimtai nesveikas, - tarė Niulundas. 

— Aš tikrai neturiu kam rašyt. Ar, teisingiau pasakius, 
nežinau, ką reikėtų... 

— Paskui gailėsies, - tarė Biorjesonas. 

— Tau, aišku, geriau žinot nei man? Aš nežinau, kaip ra- 
šyti, juk negaliu... 

Biorjesonas kažką sumurmėjo ir nuėjo, Granvikas jau 
buvo išsliuogęs pro duris, Edas kambaryje liko vienas. 

Pasižiūrėjo į likusią lapo dalį, susilaikė nekosėjęs, vėl pa- 
sižiūrėjo į popieriaus skiautes, užsimerkė, mesdamas skutus 
į šiukšlių dėžę, pajuto duriantį skausmą galvoj. 

Įkišęs ranką į vidinę kišenę išsitraukė laišką. Ulafas 
Pedersenas. Kruopščiai apčiupinėjo mažytį, beveik negirdi- 
mai šnarantį iškilimą. Pasidėjo laišką tarp delnų, palaikė su- 
spaudęs, pauostė, pirštų galiukais pabarbeno į šiurkštų po- 
pierių, — garsas švelnus. Kiek galėdamas cyliau išsiplėšė tris 
lapus iš liniuoto sąsiuvinio, sulankstęs tarp jų įdėjo laišką ir 
perlenkė dar kelis kartus. Be galo atsargiai įsidėjo pluoštelį į 
uniforminio švarko vidinę kišenę. 


— Aš gerai pažįstu šį daiktą, — tarė Granvikas, keldamas 
savo kapsulę, — pasiuntiniai iš B 16 tokius visą laiką nešio- 
davosi. Vadindavo juos tūbelėm. Nors šios kiek didesnės. 
Dažniausiai laikydavo jose diskelius. 

— Sakai, tūbelės, - tarė Niulundas. 

— Aba, - nusišaipė Biorjesonas, - su baltai mėlynai rau- 
dona pasta. Triguba dantų apsauga. 

— Gaivus burnos kvapas ir sveiki dantys. Dantistų aso- 
ciacija rekomenduoja. 

Siauram pailgam kambary jie krovėsi įrangą, išdėliotą 
ant tvirtų medinių suolų. Edas, iki juosmens įlindęs į vilno- 
nį apatinį kombinezoną, tikrino, ar sveikos odinės kumšti- 
nės pirštinės, ar paruoštas apsiaustas su jūrlapiu kišenėje ant 
krūtinės. Vienu metu skubiai apsidairė. Kiti buvo įsitraukę 

į pokalbį apie kažkokį įrankį. Greitosiomis išsiėmęs laišką 
iš uniforminio švarko kišenės, nežiūrėdamas į jį, persidėjo į 
apsiaustą. Kiti ir toliau kalbėjosi, juokėsi. 

— Galir tu nori pasikaustyti, Edai? — priėjęs Biorjesonas 
atkišo ritinėlį apsauginio pleistro nuo nutrynimų, — tau to- 
kie baisūs batai teko, kad gal geriau iš karto apsilipdyk. 

Edas šyptelėjo, užkeldamas koją ant suolo. 

— Tai vaidini gailestingąją seserį? O ką aš sakiau nuo pat 
pradžių? Kad tu vis tiek sesute paliksi? 


Edui einant prie atokiau stovinčio suolelio pasirodė, kad 
Biorjesonas į savo kuprinę grūda kažkokį didelį daiktą, o 
Niulundas jį užstoja. Išgirdę jį artinantis abu apsigręžė ir 
apie kažką prašneko, o Biorjesonas skubiai užvertė kupri- 
nės dangtį. 

— Visuose tas pats? - paklausė Edas, rodydamas į maisto 
davinius ant suolo. 

— Visuose tas pats. 

Edas, pasiėmęs termosą ir vieną paketą, staiga žingtelė- 
jo į kairę taip, kad viena koja įsirėmė į Biorjesono kuprinės 
šoną, kojos pirštai pataikė į kažką didelį, keturkampį, pa- 
sigirdo slopus, stiprokas dunkstelėjimas, tarsi atsitrenkus į 
ploną medžio ar plastmasės daiktą. 

Biorjesonas krūptelėjo. 

— Ką čia... bliam išdarinėji? — paklausė lyg ir juokda- 
masis, bet ryžtingu judesiu pasistatydamas kuprinę sau už 
nugaros. 

— O ką? - Edas lūkuriavo. — Juk kiekvienam po termosą? 

Vieną sekundės dalį jis matė, kaip Biorjesono žandi- 
kaulių raumenys įsitempė, paskui mina peraugo į šypseną. 
Staiga šalia atsistojęs Niulundas paplojo Edui per nugarą. 

— Tikros karo spalvos, Edai, — tarė jis, — iš tavęs tikras 
Juodasis krabas. Juodasis vėžys! O Biorjesonas — Juodoji 
medūza! 

— Papildomas davinys, - tarė kažkas nuo durų. 


Jie nutilo, atjudantas, žiūrėdamas į juos be žodžių, įėjo į vidų. 
Paskui padavė kiekvienam po permatomą apvalią plokščią 
dėžutę. Viduje — trys skyreliai su aštuoniomis įvairių spalvų 
tabletėmis. 

— Tos trys mėlynos nuo skausmo, — tarė tvirtu ramiu 
balsu. - Tai reiškia — nuo neištveriamo skausmo. Jokiu 
būdu nevartokit daugiau kaip po vieną iš karto. Žalio- 
sios — žaibiška energija, pavadinkim taip. Labai stiprios, pa- 
tys suprasit, kad ne kokia gliukozė. Tikrai prireiks. Tokiu 
atveju nedvejokit, organizmas tikrai pakels, bet nevartokit 
tol, kol nepajusit, kad būtinai reikia, žmogus įstengia daug 
daugiau, nei įsivaizduoja. Pastebėkit, kad ant mėlynų yra 
po mažytį apvalų iškilimą, žaliosios tarsi gofruotos, turėsit 
atskirti tamsoje. — Jis persibraukė ranka kaktą ir plaukus. — 
O geltonoji — patys susigaudysit. Absoliučiai kraštutiniam 
atvejui. 

Edas žiūrėjo į geltonąją tabletę. Blizgantis paviršius su 
mažyčiu juodu atvaizdu. Tabletę sandariai supo plastmasi- 
nis apvalkalas ir metalinis žiedas. Ant jo matėsi tas pats juo- 
das atvaizdas, juoda kaukolė su sukryžiuotais kaulais. 

— Tai sėkmės, — tarė atjudantas. — Iš širdies norėjau pa- 
linkėti. Sėkmės. 

Ir pasišalino. 


Jie stovėjo katras prie savo suolo, rengdamiesi vis storiau ir 
storiau. Edas pasitaisė paskutinį kapsulės diržą, pasitikrin- 

damas, ar svoris tolygiai pasisikirstė. Pasukiojo viršutinę 
kūno dalį. Niekur niekas neveržė. 

Ėmėsi atidžiai pakuoti kuprinę. Dėjo daiktą po daikto, 
drabužius, kišeninį žibintuvėlį, žiūroną, du plastmasinius mai- 
šelius su degtukais ir alyva pačiūžų peiliams sutepti. Žvilgsnis 
nuslydo Granviko suolu, paskui Niulundo. Be keleto mažes- 
nių daiktų negalėjo įžiūrėti nieko daugiau kaip drabužius. 

Dar kartą užmetė akį į Biorjesono kuprinę. 


Už dvigubų kiaurakalnio durų laukė visureigiai su įjung- 
tais motorais ir užgesintais žibintais. Radas stovėjo prie 
pirmojo automobilio, pravėręs galines dureles. 

— O judu į antrąją mašiną, - tarė uždarydamas jas pa- 
skui Niulundą ir Biorjesoną. 

Tolumoje jiems už nugaros nyko paskutinė dienos šviesa, 
palei debesų būrį ties horizontu, tarp siaurų netaisyklingų 
debesėlių, besikryžiuojančių ir pereinančių vienas į kitą, ryš- 
kėjo šviesiai rausvi ruožai. 


Edas ir Granvikas susigrūdo ant galinės sėdynės, tarp jų pa- 
sodino sargybinį. Nuo sėdynės šlaunims buvo šalta. Atsidavė 
kažkuo labai aštriu. 

Įlipęs Radas buvo beduodąs įsakymą vairuotojui, tačiau 
nutilo per pusę žodžio. 

— Kas čia, po velnių...? 

— Paprastas benzinas. Kanistro dangtelis, pasirodo, buvo 
ne iki galo užsuktas. 


Jie važiavo uolėtomis plynaukštėmis, dengiamomis plonu 
sniego sluoksniu. Automobilio ratai kartas nuo karto nu- 

grimzdavo į kiaurymes ir plyšius, bet užsikabindavo, iškilda- 
vo ir gabendavo juos toliau, Žemės spalvos maišėsi nuo tam- 
siai pilkos iki mėlynos, dangus akyse vis labiau temo, mėnuo 
trumpam dingo už plačių debesų, tačiau greit ir vėl išlindo. 

Edas pastebėjo, kad vienas jo kelis stipriai prispaustas 
prie durų, o antrasis prie kažkieno kojų, pamėgino pajudinti 
pečius, bet nepavyko. Kiti sėdėjo tylėdami, jis kvėpavo grei- 
čiau, juto, kad kažkas staiga tarsi pasisuko kūne, jis įtraukė 
oro, pasiruošė kažką sakyti, pasižiūrėjo į Radą. Pirmasis vi- 
sureigis zigzagais sukinėjosi tarp jau nuolaidžių uolų, slyste- 
lėjęs porą kartų grįžo į ankstesnes vėžes ir važiavo toliau. 

— Visko, vykdant tokią operaciją, savaime aišku, neįma- 
noma numatyti, - tarė Radas pakeltu balsu, kad perrėktų 
motorą: 

— Galit atsidurti nenumatytose situacijose, pavyzdžiui, 
kad ir mūsų buvę įtvirtinimai pakrantėse, - mums nežino- 
ma, kuriais jie naudojasi, kai kuriuos spėjom sunaikinti, ta- 
čiau ne visus. 

Edas jautė, kaip nugara ir sprandu teka prakaitas. Su- 
kando dantis, kad iš gerklės neprasiveržtų koks garsas. 

— Padėsim jums kuo galėdami. Jų dopleriai ir anksčiau 
nesklandžiai veikė, DAR bei IR taip pat, tad šiąnakt truk- 
dysim kiek įmanydami, oro drėgnumas, be to, labai didelis, 
jiems nebus lengva. 

Edas rijo ir rijo seiles, viduje ir toliau kažkas vartaliojosi, 
jautė gumulą ryklėje, kvėpavo vis sekliau. 

— „. po dvidešimties minučių akys visiškai pripras prie 
tamsos, - kalbėjo Radas, - visada galvokit apie tai, ką ir ko- 
dėl nusprendžiate, jokiu būdu nesirinkit maršruto, jei ne- 
sat jo iš anksto patikrinę. - Pusiau pasisukęs pasižiūrėjo į 
juos. — Ir dar... 

Pamatęs Edą, nutilo per pusę žodžio. 

— Kas yra? 

Edas sudejavo, ranka pagraibė durų rankenos. 

— Sustok! — įsakė Radas vairuotojui. 

Edas kone išvirto lauk, atsitūpė ant plokščios uolos, tu- 
pėdamas gaudė orą, iš gerklės niekas nebeatkilo. Pūtė ne- 
žmoniškai šaltas vėjas. 

— Ne, tas benzinas tikrai negerai, - tarė Radas lipdamas 
lauk. 

Edas atsisėdo, įsispoksojo į uolynus. Jeigu dabar trenk- 
siu, jeigu trenksiu, pribėgsiu, partrenksiu jį, paskui nubėgsiu 
prie medžių, nubėgsiu antai prie tų medžių, trenksiu ir pa- 
bėgsiu, pasislėpsiu, visur tamsu, jeigu aš. 

Radas suėmė Ed3 per pečius, pastatė ant kojų. 

— Geriau? Paprastai užtenka gryno oro. 

Edas pamėgino pasižiūrėti jam į akis. 

— Man būtinai reikia vieną dalyką pasakyti... 

— Sakykit greitai. 

— Biorjesonas, —- pradėjo Edas, - ir Niulundas... 

Stengėsi įvertinti Rado akių išraišką. 

— Aš kalbėjau su jais, — ramiai atsiliepė Radas. — Ne- 
begalvokit apie tai. 

Edas susilaikė nepasakęs ką buvo ketinęs, porą sekun- 
džių tylėdamas žiūrėjo į jį 

Sulipus į mašiną Radas liepė vairuotojui važiuoti atsida- 
rius vieną langą. 


— Bet svarbiausiam dalykui, - Radas žvelgė čia į galinę 
sėdynę, čia į tamsias uolas už lango, - pasiruošti nebus sun- 
ku: jūs privalot veikti kaip vienetas, vieningai ne tik ledu pri- 
valote čiuožti — tai turite vieningai atlikti ir galvoje. Viską 

kitką turite išmesti iš galvos. Privalote įvykdyti užduotį, tai 
vienintelis jums svarbus dalykas. 

Pirmasis visureigis susimėtė keletą kartų ir įstrigo pogi- 
lėje dauboje. Vairuotojas nusikeikęs sustojo. 

— Nieko tokio, — tarė Radas rodydamas, - jūra antai, už 
kokių penkiasdešimt metrų nuo čia, ne daugiau. 


Artėjant prie pakrantės, Radas ėmė žvalgytis į dangų ir mėnulį. 
— Galėtų daugiau būti debesų, — ištarė kone pats sau. 
Ant uolų lopais gulėjo plonas sniego sluoksnis, vėjas sū- 

kuriais nešė jį į jūrą. 


Jie susirinko priedangoje po aukšta uolos siena visai prie pat 
kranto. Vėjas pūtė visai šalia, prie kalnų papėdės, gūsiais 
nešdamas druskos ir puvėsių kvapą. Ketveriukė stovėjo vi- 
duryje, apsupti Rado, sargybinių ir vairuotojo. 

Radas vėl prašneko, Edas mėgino pagauti kitų žvilgsnius, 

„matė įsitempusius veidus, — jie nereagavo, atrodė, tik klauso- 
si berte beriančio Rado. 

— Dabar penkiolika penkiasdešimt, jūsų, savaime aišku, 
lauks Ėdėje, pranešim jiems šiąnakt. Važiuodami būkit la- 
bai atsargūs, bet visą laiką stenkitės išlaikyti tempą. Būdami 
toli nuo sausumos, galit kalbėti normaliu tonu, kad pačiūžos 
girdisi — ne jūsų valioj, suplanuoti saugesnio kelio nei šis ne- 
įmanoma, nes nežinom, kokios jų stebėjimo sistemos kokio- 
se vietose įjungtos, be to... 

Edas ir vėl pabandė susižvalgyti su kitais, išdažyti vei- 
dai atrodė be išraiškos: Biorjesonas, Granvikas kumpa nosi- 
mi, Niulundo barzda. Staiga pasijuto priverstas pasiremti pei- 
kena ir greit nusisukti. Apsimetęs, kad čiaudėja, pirštine kelis 
kartus pasitrynė aplink vokus, pamatė, kaip ji nusidažė. 

Radas išdalijo radijo siųstuvus ir šifrus. 

— Pavažiuosit kelias minutes ir jau būsit jų teritorijoj. 
Dvi, tris jūrmylės. Gal tik kokias dešimt minučių. 

Paspaudė jiems ranką. 

— Sėkmės, — tarė ryžtingu balsu. Kratė ranką iš lėto, il- 
gai. - Padarykit, ką galit. 

Edas stovėjo paskutinis, lyg kažką išgirdęs, slopų bal 
są, vis stiprėjantį galvoje, atsikrenkštė, tonas nusilpo, pe- 
reidamas į vėjo švilpimą, krūtinėje iš lėto, bet stipriai ban- 
gavo: garsai ir judesiai vienu ir tuo pačiu metu; jis buvo 
priverstas prasižioti, nuo oro suskaudo gerklę, viena ranka 
prisidengęs lūpas apsimetė, kad nė karto nesuriko. 

Radas paėmė jį už rankos, atsargiai linkteldamas. 

— Aštikrai manau, kad jums pavyks. Sėkmės. 


Radas drauge su sargybiniais ir vairuotoju grįžo prie visur- 
eigių. Pakeliui besileidžiant prie paplūdimio Edas atsisuko 
ir akimirką matė juos tarsi tamsius siluetus, susirinkusius 
prie uolos kiek aukštėliau. Jis pamojavo: Kai kurie atsakyda- 
mi kilstelėjo ranką. 


Jis stovėjo su kitais trim visai prie pat vandens. 

Visur aplink juos, čia skaidrus, čia tamsus, tylus, lygus, 
su didžiuliais mėnulio apšviestais, o kitur paskendusiais gi- 
liame milžiniškų debesų šešėlyje, plotais, tarp ištisų virtinių 
salų ir salelių. Kiek tik užmato akis — matinis, nusidriekęs, 
tviskantis, lygut lygutėlis, daugelyje vietų beveik juodas. 

Perštėjo skruostus. Jis laikė tvirtai suspaudęs automatą ir 
peikeną. Atsitūpė. Įsistebeilijo. 

III 


— ŽEMIAU - gryna košė, — tarė Niulundas, atsargiai iš- 
traukdamas peikeną iš tamsios skylutės lede. - Bet bus ko- 
kie dvylika trylika centimetrų. 

Edas stovėjo ant kranto, statmenai iš priešakio pūtė aš- 
trus ir šaltas vėjas. Pasikabino automatą vamzdžiu žemyn, 
buožę priglausdamas prie dešinio peties, du kartus patik- 
rino saugiklį, nuėmė medžiagos skiautelę ir gumelę nuo 
vamzdžio. 

— Edai, ateini? 

Nesuprato, kurio čia balsas. Šalia tamsių sustingusių 
kitų pečių ir galvų kontūrų kyšojo pačiūžų lazdos, ginklai ir 
peikenų smaigai. Jis pasitaisė apsiausto gobtuvą ir prisiveržė 
automato diržą. 

— Dabar šešiolika valandų šešios minutės, - Biorjesonas 
išsiėmė jūrlapį. Metas į kelionę. 

Edas čiūžtelėjo keletą žingsnelių, paskui — greitą žingsnį 
dešiniąją pačiūža, kad išlaikytų pusiausvyrą. Ledas po kojo- 
mis juodavo, atrodė plonas, kone trapus. Jis pagilino kvėpa- 
vimą, suretino širdies plakimą. Ir tarė labai tyliai: 

— Taip. Aš pasiruošęs. 

Kitų veidai — tik išvien platūs tamsių slepiamųjų dažų 
potėpiai. Ledas plonai cypė ir treškėjo. Už nugarų inkštė vė- 
jas, daužydamasis į uolų sieną. Mėnulio diskas šmėkščiojo 
pro debesis, vakaruose dangus buvo kiek giedresnis, nei virš 
sausumos. 


Iš pradžių jie čiuožė beveik tiesiai į vakarus. 
— Pirmą gabalą iki Halso žinau mintinai, - Niulundas 
išvažiavo į priekį. 

Edas liko paskutinis, smarkiai spirdamasis kojomis, įgijo 
greitį ir jau nebesijautė toks sustingęs. 

— Reikia dar labiau į vakarus. 

— Čiuožiam dabar beveik tiesiai į pietvakarius. 

— Ne, kol kas negalim laikytis pietvakarių krypties, pir. 
ma reikia vakarų-pietvakarių. Dabar — kuo greičiau atsiplės. 
ti nuo salų. 


Prislopinti balsai. Edas tylėjo. 


Granvikas prisiartino prie jo. 
— Kaip tu? Viskas gerai? 
— Aš gyvenime taip niekada nesijaučiau, — atsiliepė 


Edas. - O tu? 


Jie atsidūrė tarp keleto plokščių salelių, prieš čiuoždami to- 
liau patikrino ledo storį. Greitis stipriai padidėjo, ledas žibė- 
jo ir žaižaravo tamsiai pilkai mėlynai, tarpais net juodai. 


Edas pamėgino šlaunų ir blauzdų raumenimis surasti ritmą, 
pamažu įsitraukė judindamas rankas nelyg švytuokles, paju- 
to, kad nebešalta nugarai, pastebėjo, kad jau aplenkė kitus. 


Ledas priešais buvo nuklotas šešėlių, vietomis tviskantis 
mėnulio šviesoje. Edui akmirką pasirodė, kad ledas visiškai 
kaip atviras juodas vandens paviršius. 

Paskersavęs į kitus, praleido juos į priekį. Granvikas 
čiuožė neišnaudodamas daugiau energijos nei būtina, bet 
kartais lyg ir pasispirdamas kažkaip papildomai, Niulundas 
palaikė greitį, tačiau nesulenkdavo kiek reikiant kojų, apie 
Biorjesoną sunku spręsti, buvo nučiuožęs per toli į priekį. 

Atėjus Edo eilei vesti, jis vėl pajuto galvoje pažįstamą die- 
gimą ir pulsavimą. Pakaitomis atsispirdamas tai dešine, tai 
kaire koja, juto, kad vis lengviau atsispirt ir slyst, vienodu 
tempu ir ritmu, atsispirt ir sklęst, ir vėl atsispirt. Pasistengė 
išstumti mintį apie ledą, dar padidino greitį, jusdamas, kad 
nebelieka pasipriešinimo tarp pačiūžų ir ledo. Nekreipė dė- 
mėsio į vėjo gūsius į veidą, galvojo vien apie tai, kaip išlaikyti 
greitį, pasispyrimas po pasispyrimo, pamažu ėmė vis rečiau 
kaitalioti žingsnį nelėtindamas greičio, žiūrėjo, kad išlaikytų 
reikiamą kryptį, sklęsti, galvojo, nesiliesti, visiškai nieko, nė 
vieno bereikalingo judesio, tik kiek būtina, ir taip visą laiką. 

Pastebėjo, kad visiškai nebešalta, suprato, kad kažkurią 
sekundės dalį probrėkšmais šypsojosi. 

Kiti čiuožė visai šalia. 


— Dabar jau turėtume būti jų teritorijoj. Ar nereikėtų 
truputį apsiraminti? 

— Šnibždėti nebūtina, — tarė Biorjesonas. 

Edui pasirodė, kad ledas priešais dar plonesnis negu tas, 
kuriuo jie ką tik čiuožė. Žemyno pusėj negalėjo įžiūrėti nie- 
ko daugiau, išskyrus įvairuojančius juodų ledynų ar žemės 
kontūrų atspalvius. 

— O ledas čia tikrai tvirtas? 

— Aišku, kad per daug į vakarus negalim išlįsti, - atsiliepė 
Niulundas, - ten aš irgi ledu nepasitikiu. 

— Ber šitas, ant kurio stovim? — Granvikas patikrino 
ledą, - man panašu į sušalusią obuolienę. 

Biorjesonas dairėsi į visas puses. 

— Negalim visą laiką tikrinti, prarasim greitį. 

— Mes su Biorjesonu praeitą savaitę vieną naktį čiuožėm 
pabandyti, - tarė Niulundas, — ir tada atrodė ledas visai 

toks pats kaip dabar, ledėsis, kaip kad vadina, arba juodle- 
dis. Tada nusigavom iki kitos pusės, ledas visur atlaikė. 

— Gerai, pačiuožkim truputį ryčiau, - rodė Biorjesonas. — 
Tik atsiminkit: išlaikom pakankamą atstumą, ir iš šonų, ir iš 
priekio, ir iš nugaros. Jokių man kolonų ir jokių gretų. 

Jis uždėjo ranką Edui ant peties. 

— Gerai, kad tu pastabus. 


Jie užuovėjoj, tarp dviejų salelių, pailsėjo, atsigėrė. Mėnulis 
vis dar slėpėsi už debesų būrio, salos pietuose skendėjo ne- 
įžiūrimos. 

Edas pastebėjo, kad sustojęs užsigalvojo, matė tarsi pa- 
veikslėlius iš vaikiškos knygos. Barzdoti vyrai iš sporto fe- 
deracijos, garsūs plojimai pirštinėtomis rankomis, kažkokia 
muzika kulisuose, vėliavėlės virš tribūnų, jo rankose - alavi- 
nė nugalėtojo taurė, vokas su banknotais, gėlių puokštė. 


Jie pralėkė tamsų švyturį, iki pat viršūnės apšalusį metro 
storumo balto aštriakampio ledo gabalais. Per vidurį kabėjo 
milžiniškas ledo luitas, atsikišęs tiesiai į priekį, rodės, tuoj 
tuoj nukris. 

Išlindus mėnuliui, Edas pasitikrino jūrlapyje, po to pagal 
kompasą. Atsiliko, iš kelių kartų mėgindamas nustatyti, ko- 
kia artimiausia sala. 


— Ir toliau nė ženklo. 

Jie tupėjo atsukę nugaras vėjui, pačiame atviro ledo lauko 
viduryje. 

— Kaip tylu visur, - tarė Granvikas. - Kur jie? Aš vis dar 
niekur nieko nematau, tai kur jie? 

Kurį laiką niekas nepratarė nė žodžio. 

— Tamsu, - tarė Niulundas. - Tai dėl to, kad tamsu. Ir 
atsimink, koks šcheras, šitas šcheras didžiulis. 

— Beprotybė taip galvoti — jie gali gulėti bet kur, — tarė 
Biorjesonas. — Turim būti pasiruošę, postai gali būti išstaty- 
ti bet kur. Ir dar ledas. Pirma buvom visai prie pat prapūtos, 
nežinau, ar jūs pastebėjot, pračiuožėm vos per dešimt metrų, 
turim būti dar atsargesni, bet greičio nemažinti. Helsės sala 
kažkur ten, manau, kad ledas, galimas daiktas, ten silpnesnis. 

Edas įvertino, kad matomumas virš jūros geriausiu atve- 
ju apie penkiasdšimt metrų, gal trisdešimt. 

— Aš vos spėju dairytis, - tarė Granvikas, — tik į tą ledą 
ir žiūriu, ar neįskilęs, ar jis ten išvis yra, juk jis absoliučiai 
permatomas! Kaip gali nebijot čiuožt per ledą, kurio net ne- 
matai? 


Jie tylėdami pačiuožė kelias minutes, greitis atrodė žymiai 
"didesnis nei dešimt mazgų. Edas kelis šimtus metrų atidžiai 
žvalgėsi, paskui prisigretino prie Biorjesono. 

— Mes čia kažkur, tiesa, — tarė, kilsteldamas apsiausto 
kišenę su jūrlapiu. - Prie Balderio salos? 

Priešais visiškai juodavo, jie sulėtino greitį. 

— Ar ne per daug pasidavėm į šalį? 

Biorjesonas pasižiūrėjo į vos vos raudonas linijas jūr- 
lapyje. 

— Taigi pats žiūrėk, kur esam. — Jo akių nesimatė akiduo- 
bėse, kol staiga ant rainelės sutviskėjo ašaros. 

— Beto, tu klysti. Ne Balderis čia. Mes net ne toj pušėj. 

Jis kelis sykius apsidairė. 

— Mesjjau daug toliau, maždaug ties Ramsholmenu. Tas 
velnio ledas, aš tau pasakysiu... 

Edas įdūrė akis į jūrlapį, paskui vėl į ledą. Tamsoje 
nepastebėjo jokių permainų, nei priešais, nei už nuga- 
ros. Klaidingai nuskaitė? Matyt. Susikaupt, nieko dau- 
giau, tik budrumo, į visas šalis dairytis, geriausia čiuožimo 
technika, - tik nusiraminus, kiek tik įmanoma labiau nusi- 
raminus. 


Jie iščiuožė į milžinišką ledo plotą, Edas žvilgsniu fiksavo 
vieną tašką, negirdimai niūniuodamas kažkokios melodijos 
atkarpą. Batų sutvirtinimai prie peilių atrodė kieti ir patiki- 
mi, jis padidino greitį, visiškai išlygindamas ritmą, melodijos 
ornamentas grįždavo sulyg ketvirtu pasispyrimu. Jis šnopa- 
vo, juto kaip nugara rieda prakaitas, pamėgino kvėpuoti pro 
nosį kiek galėdamas ilgiau. Laikas nuo laiko užmesdavo akį 
pro petį pasižiūrėti, kad kiti neatsiliktų. 


— Gult! 

Per apsirikimą vos neįčiuožė į kažkokią salą, bet iškart 
nejudėdami sustingo ant ledo. Edas išdarinėjo grimasas, 
mėgindamas gūžtis nuo vėjo šuorų. Ant odos tirpo smul- 
kios sausos snaigės, nesimatė, ar jos iš salos, ar iš dangaus. 


Išžvalgius artimiausią pakrantę, Biorjesonas nusprendė, kad 
jie atsidūrę netoli didžiulio jūrų kelio pradžios. 

— Čia, — sušnibždėjo jis, rodydamas Edui jūrlapį, - mes 
čia. Hornės sala, Dragarnos sekluma. 

Siuntė ratu dėžutę su cukraus lakšteliais. Edas pastebė- 
jo, kad nejaučia ausų galiukų. Viršutinė lūpa giliai įskilusi. 

— Kryptis dar pusė bėdos, - Biorjesonas palingavo gal- 
vą, — bet gylio atstumų tiesiog neįmanoma tiksliai įvertinti 

tokioj tamsoj. Jau pračiuožėm tris jūrkelius. Kasamės tikrai 
palyginus greit, bet tiek pertraukų toliau nebegalima daryti. 

— Šitose vietose dar ir sraunu, — pridėjo Niulundas, - jo- 
kiu būdu per daug nepriartėkit, ypač jei uolos leidžiasi sta- 
čiai į jūrą. | 

Išlindo mėnulis, naujai nuspalvindamas kraštovaizdį. 
Melzgani šešėliai, juodos linijos, nupilkę ledo laukai ir ap- 
snigti salynai toliuose. Šviesa pradingo taip pat greit, kaip ir 
buvo pasirodžiusi. Vėl užtemo. 

- Čiuožiam. 

— Pala. 

Edas išsitraukė jūrlapį, atidžiai patyrinėjo. 

— Biorjesonai, - sušnibždėjo, — ar tu tikrai žinai? Čia 
Hornė? 

— Taip. 

Edas pasisukinėjo su kompasu, dar sykį nustatė kryptį. 

— Tokiu atveju juk ne į tą pusę čiuožiam? Reikėtų labiau 
į pietvakarius. Ar bentjau į pietus. Mes juk visai ne už archi- 
pelago ribų, nes judam beveik tiesiai į rytus? 

— Ką? 

— Pasižiūrėk, juk to kurso laikydamiesi turėtume atsi- 
remti į kokius nors jų įtvirtinimus? 

— Suprantu, kad tarp salų sunku įvertinti gylį, — atsakė 
Biorjesonas. — Bet aš juk peržiūrėjau maršrutą mažiausiai 
penkioliką kartų ir žinau tiksliai, kur čiuožti, — iškošė pro 
dantis. - Dabar čiuožiam beveik visai pagal kursą. 

Edas nurijo seiles. 

— Bet.... 

— Nėra laiko. Liko dar gerokai daugiau nei šimtas jūr- 
mylių. 

— Edai, nustok jau, - sušnibždėjo Niulundas. - Mes skubam. 

Biorjesonas pasiruošė atsispirti, kiti dar tebesižvalgė pro 
žiūronus. Edui staiga apsisuko galva, kažkas sumirgėjo po vo- 
kais, jis pasitrynė akis. Mažiau, pagalvojo, kažkaip reikėtų ma- 
žiau, mažiau šnekėti, ką aš išmanau, pasimečiau jūrlapy, pra- 
radau orientaciją. Dažniau atsigert, daugiau cukraus valgyti. 

— Aš gal kaip nors ne iš tos pusės į jūrlapį pasižiūrėjau. 

Kiti jau buvo leidęsi į kelią, kone dingę toli tamsoje. 

Jis skubiai apmetė akimis kalvelę, netoliese tamsėjančius 
kontūrus, vėl pasižiūrėjo į kompasą. Rodyklė sustojo kone 
statmenai važiavimo krypčiai. Trys siluetai jam priešais 
skriejo tiesiai į rytus. 


— Sakytum, per tylu. 

Kurį laiką jie čiuožė palei pailgų salų būrelį, plyšius tarp 
uolėtų krantų buvo nugulęs plonas sniego sluoksnis, sužvil- 
gėdavęs ir bematant išnykdavęs už nugaros. Dešinėje matėsi 
vien neaprėpiami ledo laukai, platėjantys, gilėjantys ir pra- 
puolantys tamsoje. Ivirtas, tankus, skaidrus ledas po pa- 
čiūžomis blykčiojo juodas ir drauge perregimas, pro šviesius 
skystus debesis trumpam švystelėjo mėnuo. 

Edas prisiartino prie Granviko, kuris čiuožė kiek palin- 
kęs, ašarotomis akimis žvelgdamas sau priešais. 

— Per tylu, kad patikėtum. Aš gi priešo, gali sakyt, kaip 
ir nematęs, bet žinau, kad jie kažkur čia, gal kaip tik guli ir 
taikosi į mus su kulkosvaidžiu. 

Tolėliau priekyje Niulundas su Biorjesonu atrodė kaip 
greiti siūbuojantys šešėliai, šen bei ten ant ledo driekėsi ne- 
gilios palaido sniego pusnys, sūkuriuojančios nuo čiuožėjų 
sukelto vėjo, 

Granvikas papurtė galvą. 

— Kaip Niulundas ir sakė — šcheras šitoj vietoj labai pla- 
tus. Aišku, kad jie išsidėstę postus, bet pats pagalvok, — 
jiems trūksta žmonių, kad galėtų stebėti visą plotą. Kažkur 
čia, palei neužšalusius pakraščius, be abejonės, patruliuoja jų 
laivai. Bet per tą ledą aš daugiau beveik apie nieką negalvoju, 
grynai kaip ir tu — irgi nespėju sužiūrėti, kur čiuožiam. 


Ir vienam, ir kitam ėmė trūkti oro. Biorjesonas priekyje 
įsuko į poplatį sąsiaurį. Jie pasekė akimis įšalusius lede plast- 
masinius plūdurus. 

— Turėtų mus bent jau radaruose matyti. Mes jau turbūt 
giliai giliai jų teritorijoj. 

— Išvesti iš rikiuotės, Radas gi sakė. 

Edas atgalia pirštinėta ranka nusišluostė ištekėjusius 
snarglius. 

Netrukus pastebėjo, - sustingę į varveklį. 


— Nors aš iš dalies ir suprantu, ką turi omeny, — tarė 
Granvikas, — jeigu jau ką. Jeigu jau ką, — tai man atrodo, kad 
visur tas pats, — anoj pusėj, prie rytinės pakrantės, irgi ne ki- 
taip. Mes juk žinojom, kad viena fronto linija kažkur netolie- 
se, bet aš niekad ten taip ir nepakliuvau, taip nieko ir nepama- 
čiau, vis patekdavau į linijas kažkur labiau užnugaryje. Bet vis- 
vien žinojau, kad kažkas vyksta, nors niekad mūšyje tiesiogiai 
nedalyvavau. Žinojau, kad jie kovoja, aišku, girdėdavau grana- 
tas, matydavau smėlio maišus. Bet dažniausiai būdavo... kaž- 
kaip pernelyg tylu, kad patikėtum. Lygiai kaip ir dabar. 

Be žodžių nučiuožė kokį šimtą metrų, pralėkė kažkokią 
jūrų gairę ir stambių ledo lyčių sangrūdą, susispaudusių, su- 
virtusių viena ant kitos. Krūva buvo gigantiška, daug dides- 
nė nei atrodė iš tolo. 

Edas patikrino laikrodį. 

— Greit bus trys valandos, — ištarė, nesusimąstydamas, 
kokius žodžius. 

Įkvėpė oro, viską kruopščiai pergalvojo prieš vėl kreipda- 
masis į Granviką. 


— Atsakyti nebūtina. Nieko nesakyk, jei nenori. Bet man 
reikia tavęs pasiklausti. 

Nepasižiūrėjo, kaip Granvikas reaguoja. Luktelėjo, kol 
pasibaigs nelygus ledo ruožas, gruoblėtesnis paviršius, di- 
desnis pasipriešinimas, pačiūžų peiliai kurį laiką tarsi gran- 
dė ledą , po to — vien tolygus, veik negirdimas slysmas. 

— Aš iš esmės tik vieną klausimą, - vėl prašneko Edas. 

Lūkuriavo, pastebėjo, kad Granvikas žiūri į jį. Edas pa- 
sitrynė akis, jautėsi nesaugiai, nežinodamas, ar toliau tylėti, 
ar ne, apsižvalgė, kad Niulundas su Biorjesonu būtų pakan- 
kamai nutolę. 

— Man tik įdomu, - Edas skubėdamas rinko žodžius, — 
man tiesiog įdomu... ar tu manim pasitiki? Tau visai nebūti- 
na atsakyti. Bet man įdomu. 

Granvikas tylėjo, krenkštė. Ilgokai nieko nesakė. 

— Bent jau žinosi, — tarė Edas, nenuleisdamas nuo 
Granviko akių. —- Norėjau, kad žinotum. Kad jei kartais... 
kas. Žodžiu - jei. Tokiu atveju laikysiuos arčiau tavęs. Arsu- 
pranti, ką noriu pasakyti? Ne, nieko nesakyk. Neatsakinėk. 
Tik apgalvok, ką pasakiau. 


Niulundas pristabdė, kad Granvikas atsidurtų smaigalyje. 
— Paeiliui turim vesti. Laikykitės gerokais tarpais viens 
nuo kito, 
Jie aplenkė du didžiulius ledo plotus, apklotus sniegu. 

Sniegas rodėsi šviesiai pilkas. Edas pastebėjo savo šešėlį — 
aštriais kontūrais, visiškai juodą, labai trumpą. 


— Ar atkreipėt dėmesį, - Biorjesonas pačiūžos smaigaliu 
atsargiai spardė ledą, — kad jau vėl daug kietesnis. Senesnis 
ledas, kitos kilmės. Kažkur netoliese dar viena upė įteka, 
vanduo gėlas. 

Jie stovėjo tarp dviejų atžymų, gėrė vandenį, Niulundas 
spjaudėsi skrepliais. Matomumas buvo sumažėjęs, saky- 
tum, dėl pusiau tiršto rūko, dangus ir vėl apsiniaukęs. 

— Nuo čia, bliam, atsargiai, čia žemyn, paskui šitaip, ten 
paskui sąsiauris. Sekat savo jūrlapiuose, ne? Gali būt postų 
prie Hiumplarnos, o gal kartais dar ir ten, nežinau, visai ne- 
reikėtų rodytis šitoj vietoj, bet mes neišlįsim iš už iškyšulio. 
Srovė saugi, nors lede gali būti prapūtų. 

Jie nusistebėjo dėl tankaus, keisto, simetriškai lede išsi- 
dėsčiusių nedidelių apskritimų ir linijų ornamento, kažkuris 
pakeikė vėją. 

Prieš jiems pajudant Edas pamėgino nemačiomis pasi- 
tikrinti kompasą. Kiti išnyko vienas paskui kitą. Jis bandė 
įžiūrėti rodyklę, o drauge — ir į kurią pusę jie čiuožia. Bet no- 
rėdamas neatsilikti turėjo vėl nuleisti kompaso gaubtelį. 


Išvažiavę iš sąsiaurio jie dar sykį susirinko į krūvą. Edas pa- 
stebėjo, kad jam visas smakras aptekėjęs sustingusiomis 
seilėmis ir kad stipriai šąla priekinė šlaunų pusė. Klausėsi 
sustoję. Vėjas, regis, dar sustiprėjo. Buvo atsidūrę netoli di 
dokos salos, kuri, iš pažiūros, priklausė ištisai salų grandi- 
nei, besitęsiančiai sausumos link. 

Pajudėjus greitis vėl buvo didžiulis. Čiuoždamas Edas po 

kojomis išgirdo stiprų garsą, keliabalsį ištęstą šaižų toną, au- 
gantį ir plyštantį į obertonus, be to — dar ir žemesnius dun- 
desius, kylančius virš priešais plytinčio sąsiaurio ir galiausiai 
išskystančius į slopų ošimą ir girgždėjimą. 

Ledas, pagalvojo jis, kas čia daugiau bus, atrodo, lyg 
būtų... galas žino... koks gylmatis ar hidrofonai, čia pa- 
prasčiausiai ledas, sprogymė kur nors nubėgo, čia turi būti 
ledas. 

Buvo girdėti dar ir kitas garsas, stipresnis, dar žemesnio 
tembro. 


Edas susigretino su Granviku. 

— Aš perimu. 

Granvikas kažką sumurmėjo, laikydamas peikeną pri- 
spaustą prie automato. 

— Beje, — tarė Edas, - kaip pačiūžos? Mačiau, kad tu vis 
pasitaisai čiūžį. Gal pabandyk va šitaip? 

Granvikas vos linktelėjo, bet ir toliau čiuožė kaip čiuo- 
žęs. Edas apsimetė, kad nežiūri. 

— Klausyk, tau nenutrynė? 

— Nene. 

— Aš tik pagalvojau. Nes kai kurie taip čiuožia, kai nu- 
trina. Arba pajunta, kad tuoj mėšlungis sutrauks. Tau jas, 
tikiuosi, pagalando? 

Tyla. 

— Ar pagalando? 

Granvikas linktelėjo. 

— Pagalando. Nors... — jis trūktelėjo pečiais. - Nežinau, 
kiek nuo to geriau. 

— O rimtai? 

— Pusė bėdos, - greit atsiliepė Granvikas, — pačiūžos ge- 

ros. — Jis išsitiesė, pasispyrė porą kartų į šoną ir leido Edui 
atsiplėšti. 

— Tu dabar pirmas? 

Mėnulio šviesa trumpam užkrisdavo ant jų, užklupda- 
ma netikėtai, ir vėl dingdavo. Jie vėl čiuožė plonesniu, beveik 
juodu ledu. 


— Geros pačiūžos, tikrai, — vėl pasigirdo Edui už nugaros. 


Niulundas stovėjo, rodydamas žemėlapyje ir vedžiodamas 
kažkokį daiktą aštriu smaigaliu pagal daugybę išbrėžtų 
raudonų brūkšnių. Edas pasitikrino savo jūrlapyje, o kartu 
ir atgavo kvapą, laikė pasiruošęs kompasą, mintyse karto- 
damas maršrutą. Ten, va kur mes stovim, paskui čia, aha, 
sekluma, ten švyturys, Stekerio tarpsalis, Akselbrotetas, 
Eldarna, aha. 

— Okei? - paklausė Niulundas. — Visi sekat? 

Edas pakėlė savo kompasą, kiti apsupo jį ratu. 

— Ne, - tarė lėtai, bet labai aiškiai. - Aš nesusigaudau. 


Į jį įsispoksojo trys poros žibančių akių. 

— Aš atvirai sakau, neturiu žalio supratimo, kur mes. 

Po smakru jis čiupinėjo lednagius. Veidai jam priešais at- 
rodė kaip ištemptos juodai žalios kaukės, akys baltos ar rau- 
donai baltos, iš dangaus virš galvos likęs tik tamsių debesų 
kupolas. 

— Va rytai, - tarė Edas, rodydamas į kompaso rodyklę. —- 
Pastarąją valandą mes vis sukam ir sukam į rytus. - Jis kvė- 
pavo kiek galėdamas lėčiau. - Anksčiau ar vėliau šitaip juk 
įvažiuosim tiesiai į juos? 

— Ka tu čia kalbi? 


Niulundas išsitraukė savo kompasą, Biorjesonas sekun- 

dę vaipėsi apnuogindamas viršutinius dantis. 

— Kokie čia tau rytai? 

Biorjesonas skubiai mostelėjo Granvikui, kuris bematant 
išsitraukė savo kompasą iš apsiausto kišenės. 

— Bet... 

Edo kompaso rodyklė buvo nukrypusi beveik lygiai de- 
vyniasdešimt laipsnių palyginus su kitų. 


— Labai keista, - tarė Granvikas, 

Edas tylėjo, vien spoksodamas į rodyklę. Slinko sekundės. 

— Deviacija, Edai, — tarė Niulundas, nykštį laikydamas 
tiesiai virš savo rodyklės. - Trys rodyklės prieš vieną. Ar ži- 
nai, kas yra deviacija, Edai? 


— Nieko tokio ar panašaus kišenėse? 

Biorjesonas pirštinėtomis rankomis aptapšnojo Edo ap- 
siaustą, priartėjo prie vidinės kišenės, ranka beveik čiuopda- 
mas popierius. Edas staigiai įtraukė krūtinę. 

— Ne. Ne. | 

— Nieko metalinio? Tu tikras? 

— Taip. 

— Makaulė tavo skardinė, - tarė Niulundas. Biorjesonas 


vaipėsi, Edas pabandė šyptelti. 


Jie šiek tiek išsisklaidė. 

— Sandėly aiškiai kažkoks besmegenis dirba, — tarė 
Biorjesonas. — Bet iš bėdos turi radiją. - Jis tuo pačiu pasi- 
žiūrėjo į laikrodį. - Nors, tiesa, tu žinai — jokiu kitu atveju, 
išskyrus kraštutinį. O jei kartais atsiskirtume... 

Jis neužbaigė sakinio. 

— Šiaip ar taip, mes čia, antai Stekeris, — jis rodė į jūrla- 

pį. - Kad žinotum ateičiai. Jis uždėjo ranką Edui ant nu- 
garos: 

— Tu žinai, aš juk ir pats visą kelią nuo Teseniojaus gal- 
vojau, kad mano kompasas traukia truputėlį, nors visai į kitą 
pusę, į vakarus. | 

Edas atsakė į šypseną. Kurį laiką ir toliau laikė ištempęs 
lūpas, sulaukė, kol Biorjesonas nuims ranką. Ir toliau šypso- 
josi, žiūrėdamas į automato gaiduką. 

— Žinot, kokį esu girdėjęs absurdą, - prašneko Granvikas, 
Edą nustebino jo balsas. - Jei ledas kur nors būtų per plonas 
ir nelaikytų. Vienintelis išsigelbėjimas tokiu atveju — čiuožti 
kuo greičiau. Jei sustotum, ledas neišlaikytų jokiu būdu, bet 
jei padidini greitį, perleki. 

Niulundas gėrė iš tamsaus plastmasinio butelio. 

— Bet čia gi ne tiesa. 

— Žinau, tikriausiai absoliučiai ne tiesa. 

— Aštą irgi esu girdėjęs, — atsiliepė Biorjesonas, — bet čia 
nesąmonė, kaip tik juk atvirkščiai, jei svoris ant ribos. 

Stojo tyla, Edui panūdo kažką pasakyti, iš anksto neži- 
nant ką, jis pasitikrindamas į kitus užmetė akį, niekas jam 
nesišypsojo, niekas į jį nežiūrėjo. Papurtė pats sau galvą, su- 
kando žandikaulius, nutylėjo. Atsargiai nusišluostė ledo ko- 
šelę nuo plienu švytinčių pačiūžų peilių trikampių, pajuto, 
kad ėmė pulsuoti vienoje pėdoje. 

Aplink juos nebuvo nieko, išskyrus didžiulę ošiančią 
tamsą. 


Čiuožė nugara jausdami silpnus, nevienodais tarpais atšuo- 
liuojančius vėjo gūsius, ledas kai kur buvo pasidengęs šiurkš- 
čiais šerkšno kristalais, dėl to jie iš pradžių sulėtino greitį, 
bet paskui nebekreipė dėmesio. 

Ir vėl pasigirdo serija garsų, savotiškų dundenimų, susi- 
liejusių su slopiais, beišnykstančiais tonais. 


— Juk šičia anksčiau viskas buvo mūsų. Įsivaizduoji? 

Edas užmatė rankos judesį virš ledo, atpažino Niulundą, 
jie čiuožė visai greta, balsas prislopintas, uždusęs. 

— O dabar - nebeliko. - Niulundas galiuką patylėjo. — 
Prarasta teritorija. Kad širaip mums reikėtų. Sakau, kad 
šitaip mums reikėtų savo pačių teritorijoj, šitaip sėlinti, įsi- 
vaizduoji? Kai juk čia viskas mūsų? 

— Esu čia buvęs, — atsakė Edas, — vaikystėje čia dažnai 
būdavau, mes čia buriuodavom kažkur, aš ir tėtis. 

— Keista įsivaizduoti, kad... 

Riksmas įkypai jiems priešais. Jie staiga plačiu lanku su- 
stojo. Matė tamsų pavidalą, smarkiai mojuojantį, gestiku- 
liuojantį. Šalia jo beveik skersai jų važiavimo krypčiai juoda- 
vo pailgas tamsus ledo brėžis. 

— Aaaaaa! 

Edas įžiūrėjo juodą blykčiojančią juostą tamsesniajame 
ledo ruože, juodasis pavidalas čiuožė jiems priešais, tai buvo 
Granvikas. | 

- Jis įkrito, įkrito, — išplėstos akys, rankos iškeltos, — jis 
įkrito, saugokitės, nevažiuokit, nevažiuokit per arti! 

Nusikeikęs Niulundas akimirksniu išsitiesė ant ledo, 
Edas truputį atsitraukė, matė tamsų tašką vidury blyk- 
čiojančios juostos, vėl riksmas, kažkokie kiti garsai, jam at- 
rodė, kad mato, kaip Biorjesono ranka kažką daužo ir dau- 
žo, „aaaaaaaa. Niulundas nusitraukė gelbėjimo lyną nuo 
kuprinės. 

— Aš aukščiausias, — tarė jis. 


— Atsargiai, bliam kiek gali! 

Edas išsitraukė žiūronus, skubiai išžvalgė apylinkes, pa- 
skui įsižiūrėjo į tamsų šešėlį, besiblaškantį vandenyje, lūž- 
tantis ledas, vėl slopus riktelėjimas, pliuškenimas, ledo ly- 
tys, besigrūdančios viena ant kitos, smarkūs rankų judesiai, 
vėjo gūsiai nepaliaujamai daužėsi į plikus jo paties sprando 
ir kaktos lopelius. 

— Velnias, velnias, - šnibždėjo jis, nuolat žvalgydamasis 
aplink. Jie buvo labai toli nuo artimiausios salos, milžiniška- 
me, visiškai lygiame ledo plote, kraštovaizdyje nebuvo nieko, 
už ko galėtų užkliūti akis, vien tamsa, plūstanti į visas ketu- 
rias pasaulio šalis. 

Niulundas atrodė nelyg pailgas luitas šalia juodos vandens 
juostos. Biorjesono šešėlis tarsi išaugęs, viršutinė kūno dalis 
stengėsi iškilti, atrodė, buvo jau pusiau išlindusi iš vandens. 
Vėl lūžtantis ledas, Biorjesonas vėl išnyko, triukšmingai gar- 
galiuodamas, Niulundas kažką sušuko, paskui dar kartą, 
smūgiai į ledą, mėnulis beišlendąs iš už debesų, Biorjesono 
galva ir krūtinė vėl pasimatė virš ledo, jis ropojo, kasdamasis 
rankomis lyg plaukdamas, šlumštelėjo, Niulundas nusiran- 
gė atbulas, pasimatė besispardančios Biorjesono kojos, visas 
kūnas čiūžtelėjo atgal, bet pagaliau jis visas išlindo iš van- 
dens. Garsi dejonė. Pasiraivęs ant ledo, atsitraukė toliau, ir 
dar toliau nuo vandens. Du besirangantys juodi pavidalai. 
Šliauždami abu buvo labai ryškiai matomi mėnulio šviesoje, 
automatai vilkosi ledu po krūtinėmis, lėtai lėtai jie šliaužė 
vis arčiau Granviko ir Edo. 

Niulundo akys pusiau primerktos, kvėpuodamas pražio- 
ta burna jis nutraukė nuo Biorjesono pačiūžas, pastatė jį ant 
kojų. Biorjesonui iš gerklės sklido gargimas, jis baisiai trūks- 
mingai kvėpavo, atrodo, kad negali kalbėti. Iš poros pra- 
kirstų vietų po akimi sunkėsi kraujas, jis susmuko, Edas ir 

Granvikas jam padėjo atsistoti, akys išsiplėtusios, iš akių te- 
kėjo, varvėjo nuo rankovių, galva nusviro atgal tarsi atlaužta. 


Jie sustojo tartum tanki siena, saugodami nuo vėjo. 

— Paskubam, paskubam, kiek galim! —- šaukė Niulundas, 
makaluodamas rankomis ir draskydamas, plėšte plėšdamas 
nuo Biorjesono apsiaustą. — Velnias, greičiau, padėkit jam! 

Granvikas numetė ant ledo porą plonų pirštinių ir mai- 
šelį nuo gelbėjimo lyno, privedęs Biorjesoną artyn, grei- 
tais judesiais nutraukė nuo jo kuprinę, kapsulę, viršutinius 
ir apatinius drabužius. Niulundas šluostė jį nedideliu 
rankšluosčiu, visą laiką be atvangos monotoniškai bambė- 
damas, beprotiškai lakstančiomis akimis. Ištraukęs dra- 
bužių pamainą iš plastmasinių maišų, greit įpylė iš termo- 
so sultinio. Biorjesonas vis dar nebuvo ištaręs nė žodžio, 
gėrė spjaudydamas, kaušelis kretėjo, ant ledo plėtėsi tam- 
sios dėmės. 

— Akivaras, — tarė Niulundas, žiūrėdamas pro žiūro- 
ną. — Čia, po velnių, daugiau nei 290 metrų gylis, turėjom 
susiprasti, kokia rizika. Akivaras. 

- Jis kraujuoja, — tarė Granvikas rodydamas. - Tau bėga 
kraujas, Biorjesonai. 

Biorjesonas lėtai pakėlė kairę ranką. Iš dviejų žaizdų vi- 
dinėje riešo pusėje mušė dvi plačios kraujo čiurkšlės, Edas 
įžiūrėjo plonus siūlus tamsiame plote, sausgysles? Granvikas 
švariai nušluostė žaizdas rankšluosčiu. Čiurkšlės vėl bema- 
tant prasisunkė, Ir vėl. Rankšluostis netrukus paliko juodas. 

Niulundas atsitūpė, vėl atsistojo murmėdamas, kažką 
greit sušnekėjo, patrepsėjo, vėl atsitūpė, pats sau burbėda- 
mas po nosim, panaršęs po kuprinę, staiga ištraukė į plėvelę 
suvyniotą cilindro formos kompresą. 

— Tikriausiai... nelabai gili žaizda, — tarė purtydamas 
galvą. 

Granvikas pasižiūrėjo prisikišęs. 

— Bet ne pati negiliausia. 

— Tik įsipjovė truputį. Velnias, o velnias! 

Niulundas sulankstė nosinę, pritvirtino kompresą bintu 
ir stipriai užrišo gumulą Biorjesonui aplink riešą, 

— Reikėtų palaukti prieš čiuožiant, kad visiškai nustotų 
kraujuoti, — tarė Edas. 

— Ne. - Biorjesonas gaudė orą. - Ne, - pakartojo, atsigė- 
rė iš kaušelio, nusipurtė, pasitrynė smakrą, kur matėsi didelė 
raudona žymė. — Ne, viskas... gerai... nieko... baisaus. — 
Kvėpavimas tebebuvo tankus, po žodį kas antrą kvėptelėji- 
mą. — Mes turim... toliau... laikas... 

— Imsi šildyklę? — paklausė Niulundas. 


TT evo ne... ne, 


— Peikena, - tarė Biorjesonas, sėdėdamas ir audamasis 
dar porą sausų kojinių, — pamečiau peikeną... Man jos dar 
prireiks. 

— Aš ištrauksiu, — tarė Niulundas. 

Biorjesonas kvėpavo kiek lygiau. 

— Saugokis tada... kiek gali, - tarė, — nors ledas turbūt 
išlaikys, jei atsigulsi... saugokis nesušlapk. 

Niulundas jau gulėjo ant ledo, prie akivaro iš lėto nusi- 
rangė, į priekį ištiesęs savo lazdą ir peikeną. Akivaras driekė-- 
si į vakarus, vis labiau išplatėdamas. Į žemyno pusę žiūrint 
matėsi tik juodi susiliejantys salų siluetai. 

Biorjesonas žiūrėjo į Edą atvertęs galvą. 

— Atrodė tarsi... būčiau įvažiavęs į plyšį ar panašiai. 
Tiesiai įskridau. O dar kai žinai, kad trys šimtai metrų 

po kojomis... trys šimtai metrų. Kol pasieksi dugną. 


— Turim drabužių tik trims dar tokiems pasipliuškeni- 
mams, — pasakė Granvikas. - Ar nereikėtų čiuožti atsar- 
giau, taip juk netruksim visi keturi kur nors įlėkti? 

Jie gėrė iš beveik plokščio plastmasinio butelio, ratu siun- 
tė pakelį stiprių mentolinių tablečių. Edas jautėsi keistai ra- 
mus, nors pulsas buvo smarkiai padažnėjęs. 

— Bet turim išlaikyti greitį, - tarė Niulundas. 

Biorjesonas linktelėjo. 

— Reikia atidžiau. Prakeiktas ledas... per dažnai tikrinti 
irgi negalim. Nes jei nečiuožiam pakankamai greitai, galim 
iš karto apsisukt ir grįžti. Argi ne? 

— Kaip žaizda? 

Edas parodė į ranką. 

— Nieko. 

— Tai kraujas nustojo bėgti? 

Biorjesonas pasitaisė apsiausto rankovę. 

— Nežinau. Turbūt greit nustos. Žaizda nelabai gili. 

— Tikriausiai nieko baisaus, - tarė Niulundas. 

Kurį laiką niekas neištarė nė žodžio. | 

— Bet ar nereikėtų, —- prašneko Granvikas, - susisiekti su 
Teseniojum per mobilųjį radiją? Gal koks gydytojas kur. 

— Ne ne ne. - Biojesonas nusispjovė. - „Kraštutiniu at- 
veju ? Ir šitaip mus pelenguoja dėl kažkokio įbrėžimo? Kuris 
net nebekraujuoja. -— Jis įtempęs žvilgsnį dairėsi į priekį. — 
Reikia čiuožti toliau. Galbūt va ten. — Jis rodė išilgai akiva- 
ro. — Va ten tikriausiai prasigausim. 


Jie čiuožė palei juodai tviskančio vandens pakraštį, kol aki- 
varas susiaurėjo. Rado sugurintą ledą ir daugybę beveik ap- 

valių lyčių aptirpusiais kraštais. Remdamiesi lazdomis Edas 
su Niulundu nusprendė čiuožti kokius dešimt metrų toliau. 
Vienas paskui kitą jie sulipo ant didžiulių lyčių, atsargiai jas 
stumdami ar spardydami yrėsi, kol atsidūrė kitoje proper- 
šos pusėje. 

Ten Biorjesonas tuoj pat padidino greitį, Granvikas ir 
Niulundas nusekė paskui. Edas akimirką pastovėjo, smar- 
kiai šaldamas nugarą ir veidą. Keikėsi, šnibždėjo ilgiausius 
keiksmus, negalėdamas paaiškinti, iš kur jie. 


Niulundas sustojo pačiame ledinio lauko viduryje. Prieš tai 
nesustodami jie lėkė beveik dvidešimt minučių. 

Palaukė, kol kiti susirinks, pasižiūrėjo į stovintį ir į su- 
lenktą rankovę besišnypščiantį Biorjesoną. 

— Tuoj aštuonios. Jei niekas neprieštarauja, siūlau netru- 
kus padaryti pertrauką antai ten ant Kalheteno. 

Niekas neatsiliepė. 


Niulundas su Edu sustojo atokiau, pašliaužė ledu, pasie- 
kę uolą išlipo į sausumą ant didžiulio plokščio akmens. 
Susigūžę užkilo ant kalno iškeltais ginklais. Kalhetenas 
buvo beveik plokščia, kokio šimto metrų ilgio salelė, mėnu- 
lio šviesoje ji atrodė tamsiai pilka. Jie žvalgė apylinkę pagal 
uolas, pasikeisdami judėjo į priekį trumpomis atkarpomis. 

— Ką - viskas ramu? 

— Taip. Šitaip šalta, o dūmų niekur nesimato. Čia tikrai 
nieko negali būti. 

— O slėptuvės? 

— Čia elektros nėra. 

— Kviečiam anuos. 

Jie sėdėjo užuovėjoje už gūbrio, Granvikas gulėjo kiek že- 
miau ir žvalgėsi pro žiūroną. Ratu keliavo termoso dangtelis 
su karšta sriuba. Sėdėjo įsitempę, kartkartėmis nustodavo 
kramtę, kad nepraleistų kokio garso. 

— Kaip tu, Biorjesonai? 

— Gerai. Nustojo kraujuot. — Jis kostelėjo, plačiai nusišyp- 
sojo. — Jaučiuosi puikiai. Grynas oras į naudą. Juk aš visada 
mėgau sportišką gyvenimo būdą. Ir veido odai sveika, tiesa? 

Jie nusijuokė. Aplink buvo beveik visiškai tylu. 

— Aš tik... - Niulundas sėdėjo susidėjęs rankas už gal- 
vos. - Aš tik vieną daiktą norėjau jums parodyt. Tikrai 
pamanysit, kad aš koks boba. Bet aš tiesiog turiu kam nors 
parodyt, nors tu ką. 

Jis išsitraukė kažką iš apsiausto kišenės ir laikė apgniau- 
žęs ranka, 

— Aš turiu jaunesnį brolį. Jo vardas Konradas. Skirtu- 
mas tarp mūsų beveik penkiolika metų. - Sakiniai dėstė- 
si iš reto. - Tėvas su mama išsiskyrė, paskui vėl susituokė, 
ir taip atsirado jis, Konradas. Jam buvo kokie aštuoneri, 
kai tai atsitiko. Turbūt į antrą klasę ėjo, tada dar nebuvo iš- 
mokęs plaukti, taigi lankė plaukimo mokyklą. Jis vieninte- 
lis iš klasės dar nemokėjo plaukti. Tačiau vieną dieną ėmė 
ir paplaukė, bent jau truputį, paskambino man vien dėl to, 
kad pasigirtų, nes aš jau gyvenau kitame mieste, tai jis ir pa- 
skambino. Aišku, norėjo pasirodyti Lenai, žodžiu, mamai. 
Zirzė ir prašinėjo kelias dienas, kad ji ateitų į baseiną, ku- 
ris buvo prie pat jo mokyklos. Galų gale jiems pavyko sutar- 
ti dieną ir laiką. Vieną popietę. Po paskutinės pamokos jis 
atsisėdo ant laiptų prie baseino ir ėmė laukti. Sėdėjo sėdė- 
jo. Kažkieno pasiklausė, kiek valandų. Po truputį temo, jis 
tebesėdėjo. Galų gale išėjo mergina iš kavinės ir ėmė klausi- 

nėti. Šiaip ne taip jiems pavyko darbe surasti jo tėtį, kad at- 
važiuotų ir jį pavežtų. Kur tuo metu buvo Lena? To juk tėtis 
nežinojo, ir... 

Jis nutilo, Granvikas pašnibždėjo iš savo plyšio: 

— Ką ten veikiat? Ar nereikia mums paskubėti? 

— Tuoj, - Niulundas palaukė kelias sekundes prieš tęs- 
damas. — Vėliau vakare ji grįžo namo. Konradui iš karto 
nieko nepasakė, o jis, matyt, stovėjo viršuje ant laiptų ir gir- 
dėjo, kaip ji pasakoja tėčiui, kad sutiko draugę, ir jos nuėjo 
į restoraną. Tėtis turbūt nieko neatsakė, tik nutylėjo, tačiau 
Konradas nusileido laiptais ir kažką jai riktelėjo. Ji atrėžė, 
kad nekeltų tiek triukšmo dėl tokio nieko. Tada jis pagriebė 
vieną jos porcelianinę lėkštę nuo sieninės lentynos, tokią su 
vaisiais, kurią ji buvo radusi kažkokiame aukcione, ir sviedė į 
lubas taip, kad šukės pažiro po visą kambarį. Ji užbėgo laip- 
tais į jo kambarį, lovoje susirado jo medžiaginę varlę, atidarė 
balkono duris, nuplėšė varlei galvą, išmetė kūną į sodą, o pri- 
ėjusi prie jo įgrūdo galvą jam į rankas. Jis sudavė jai į pilvą, 
ji sudavė jam per galvą, jis vėl trenkė jai, davė ir davė, tėčiui 
teko įsikišti ir juos išskirti. 

Edas sėdėjo nejudėdamas, nuo maisto atrodė, kad krau- 
jo apytaka pagerėjo, pasijuto daug žvalesnis, budresnis. 
Niulundas nurijo paskutinį sumuštinio kąsnį. 

— Netrukus po to jis, Konradas, pateko į kažkokius prie- 
žiūros namus, per socialinį skyrių ar panašiai, kurį laiką ten 
išbuvo. Aš suradau varlės kūną, prisiuvau galvą ir vieną va-- 
karą pasiėmiau eidamas aplankyti jo tuose namuose. Kai iš- 
traukiau ją iš maišelio, jis tik pažiūrėjo į mane akis išplėtęs. 
Paksui ėmė juoktis. Gyvenime niekada nebuvau girdėjęs... 
tokio juoko. Paskui jis paėmė varlę. Ir vėl nuplėšė jai galvą. 
Jam buvo aštuoneri. 

Niulundas ištiesė ranką. 

— Nuo tada visur su savimi nešiojuosi. Pažiūrėkit. - Ant 
pirštinėto delno gulėjo žalia pliušinė varlės galva. — Jis ne- 
benorįs niekada jos matyti, pasakė ir tris kartus išmetė var- 
lę į koridorių. Man teko vėl neštis ją namo. Nuo tada galva 
kažkaip visur su manim, net nežinau. Net čia. Varlės galva. 
Tokios tokelės. 

Galva iš lėto apėjo ratą. Edas nusitraukė pirštinę, palietė 
pliušinį varlės žandą. Akys didžiulės, baltos, su netaisyklin- 
gais juodais vyzdžiais. Prie kaklo matėsi išardyti tamsiai ža- 
lio siūlo dygsniai. 

- Jis pats vienas paėmė ir nuplėšė, — tarė Niulundas. 


— Juk buvo... nustoję? 

Niulundas rodė į Biorjesono apsiaustą. Rankovė šlapia, 
juoda ir blizganti nuo rankogalio iki pat alkūnės. 

— Nieko baisaus. 

— Tu tikras? - Edas pasilenkė pasižiūrėti iš arčiau. 

Sukrešėjęs kraujas karojo tarsi tamsiai raudono ledo 
mezginiai. 

— Čia daugybė kraujo. 

— Esu matęs ir daugiau. 

— Bet tu juk negali...? 

— Vis tiek dabar jau nebegalim grįžti, nebėra. kaip. 
Keliaujam toliau, aš kaip nors. 

Edas matė, kad Niulundo veidas įsitempęs, akys laksto, 
kad jis kažką norėtų pasakyti. Biorjesonas atsistojo. 

— Nebegalim daugiau švaistyti laiko. Tiesą sakau? 

Niulundas neatsiliepė. 


Jie išsisklaidę atsargiai judėjo pagal kalną, aplenkdami atsi- 

kišusią uolą. Kažkuris parodė ranka, visų žvilgsniai bema- 
tant nukrypo į tą pusę. 

— Gult. 

Edas susmuko ant uolos, atlaužė gaiduką, vos alsuoda- 
mas įsiklausė. Priešais plytėjo nedidelė aikštelė, joje iš že- 
mės netolygiai išsikišę gulėjo keletas juodų pailgų pavidalų. 
Tolėliau ant ledo kilo didžiulis beveik taisyklingas ketur- 
kampis daiktas. 

— Aiškiai nušauti. Tikriausiai pragulėjo visą savaitę, — 
tarė Niulundas. 


Jie šiek tiek luktelėjo, paskui vis pabėgėdami priartėjo prie 
pakrantės, kol pro persisukusius plieninius bėgius ir sunio- 
kotus pabėgius išėjo ant ledo. Paėjėję rado dar kelis sušalu- 
sius vyrų kūnus. 


— "Taip, čia mūsiškiai. Iš trečiosios dalies. - Niulundas ap- 
žiūrėjo transportinį automobilį, pusiau įšalusį į ledą, juodą 
nuo suodžių. Parodė į vairuotojo kabiną. — Ten viduj dar du. 
tom rankom, gulintį ant pilvo. Uniforma tokia pati, kaip ir 
jų pačių dažniausiai dėvima. Kareiviška kepurė nusiritusi, 
plaukai šviesūs, trumpai kirpti. Nuspaudęs saugiklį Edas 
atsiklaupė, — galvos nebuvo galima atkelti nuo ledo, tad pa- 
bandė iš šono įsižiūrėti į veidą. Oda mainėsi baltais ir mėly- 
nais atspalviais. 

— Ei, tik nežiūrėk! — tarė Granvikas. - Niekada nežiūrėk 
į akis. Paskui gailėsies. 

Niulundas pirštine smarkiai patrynė per motoro gaubšlę 
ir nutepė suodžiais išorinę pačiūžų pusę. 

— Baisiai jau jos blizga. 

Kiti priėję prie mašinos pasekė jo pavyzdžiu. 


Jie vėl užsidėjo pačiūžas. 

— Tu nebegali toliau taip čiuožti kaip niekur nieko, — 
Granvikas pasisuko į Biorjesoną. 

Biorjesonas papurtė galvą. 

— Tavo tiesa. Gal ir negaliu. 

Niulundas su Granviku pasikeisdami nušluostė sušalu- 
sį kraują, nutraukė raištį, uždėjo naują kompresą. Tolygiai 
plėsdamosi prasimušė naujos tamsios dėmės. 

— Arvisginereikėtų pabandyti susisiektisu Teseniojum? — 
paklausė Granvikas. - Per radiją. 

— Ne, - paprieštaravo Biorjesonas. — Aš visai gerai jau- 
čiuosi, nebegalim ilgiau gaišti. Čia juk tik kraujas. Kiek da- 
bar valandų? 

Per liemenį užsiveržė kuprinės diržą, pasitikrino kom- 
pasą. 

— Važiuojam. Į tą pusę antai. 

Jis pajudėjo pirmas. Edas akimirkai čiuožtelėjo prie kitų, 
dar tebestovinčių, akys susitiko su Granviko akimis, paskui 
su Niulundo. Jie žiūrėjo Biojesonui pavymui. Paskui vėl su- 
sižvalgė. 


Biorjesonas sėdėjo tarpeklyje palinkęs į priekį, susiėmęs už 
pilvo, sunkiai gaudydamas orą. 


Pračiuožę kelis hiordus ir aplenkę seklumą žyminčios gairės 
stiebą, jie lėtai įsuko į sąsiaurį ir išlindo netoli daugybės su- 
sispietusių salelių. Edas šnairuodamas mėgino pasižiūrėti, 
kaip Granvikas atsispiria, bet čiūžius buvo sunku atskirti, jei 

nebūdavai nuo jo tam tikru kampu ir atstumu. Kairės kojos 
judesiai atrodė normalūs, tačiau dešine koja jis iš pažiūros 
nepajėgė palaikyti ricmo. 

Biorjesonas ranka mostelėjo į artimiausią šcherą ir susi- 
lenkęs nučiuožė tiesiai prie uolų. 


— Man baisiai bloga. 

— Tu ir toliau kraujuoji, taip? 

Edas susižvalgė su Granviku ir Niulundu, po to jie visi 
vėl nukreipė akis į Biorjesoną. Buvo pastebėję, kad jis atkrei- 
pė dėmesį į jų tylą. 


Niulundas iškėlė mobilųjį radiją taip, kad visi matytų. Jie 
linktelėjo. Biorjesonas leido silpnus garsus. Niulundas lėtai 
rinko šifrą. 

— Būstine, čia „Juodasis krabas“. Būstine, čia „Juodasis 
krabas“, atsiliepkit. 

Jo balsas buvo beveik negirdimas. 

— Būstine, čia „Juodasis krabas“, atsiliepkit. 

Jis spaudinėjo įvairiausius mygtukus. 

— Būstine, čia „Juodasis krabas, atsiliepkit. 

Skėstelėjęs rankomis jis dar kartą pamėgino užmegzti 
ryšį, tada ištiesė mobilųjį radiją. Edas vos galėjo įžiūrėti žo- 
džius ant raudonai mirgančio displėjaus. Ryšys neveikia. 

— Išgersiu tabletę. - Biorjesonas tebesėdėjo susilenkęs. — 
Ir tada važiuosim toliau. 

— Bet tau gi teka kraujas. 

— Išgersiu tabletę. Negalim čia pasilikti. 

Jie pasižvalgė pro žiūronus. Toli vakaruose Edui pasiro- 
dė, kad įžiūri tamsią nepertrūkstamą liniją. Niulundas pasi- 
suko į Edą su Granviku. 

— Jis teisus, čia sustoti negalim, — apgaubęs Biorjesono 
pečius šildomu pledu padėjo jam atsistoti. - Gabensim tave 
tandemu, kol rasim vietą, kur galėsi pailsėti, kad nustotų. 

Biorjesonas pusiau primerktomis akimis sugriebė Niu- 
lundo ištiestą lazdą ir linktelėjo jam, tuo pat metu išsiimda- 
mas savo apvaliąją dėžutę. 


Kol jie didino greitį, Edas jautė, kaip šąla pirštai ir pėdos, o 
veidas visiškai nejautrus. Staiga užgulė sunkiai nusakomas 
nuovargis. Biorjesonas stovėjo Niulundui už nugaros nežy- 
miai palinkęs į priekį, viena ranka laikydamas lazdą, o ant- 
raja peikeną. Jie kurį laiką čiuožė sąsiauriu, iš pažiūros nie- 
kur nepertraukiamu salų. Vėjo kryptis vis keitėsi, o stipru- 
mas pastebimai didėjo. 


— Dabar tu, Edai, - tarė Niulundas. 

Buvo visai uždusę, Biorjesonas laikė pirštine prisidengęs 
veidą. 

— Man atodo, kad ledas čia šiaip sau, - tarė Niulundas. — 
Anksčiau mačiau pragraužas. Dabar tu, Edai, - pakartojo 
sukdamas akis į šalį. 


Edas laikė peikeną pasispaudęs po dešine ranka, juto, kaip 
dreba Biorjesono kūnas. Jie spyrėsi pačiūžomis vienu rit- 
mu, Granvikas čiuožė pirmas, palyginti netoli išsiveržęs į 
priekį. 

— Kiek toliau į pietus, - sušnibždėjo Biorjesonas, — aš 
nespėjau pasakyti. Toliau į pietus už Katanabeno, Usiojaus, 
Hosšero — žinot tas salas — čiuožti negalima, ten ledas plo- 
nas, kaip nežinau kas. Čia jau nebetoli, ledas gali imti lūžinė- 
ti, užtektų vėjui pasisukti vos truputį, ir viskas akimirksniu 

gali pasikeisti, jei pietys ar vakaris. — Jis išleido nesupranta- 
mą garsą. - Bet... ir link sausumos per daug negalima. 

Arčiau prie kranto valandėlę stebėjo labai tankiai apsta- 
tytą salą, namų stogai kyšojo ilga kampuotų kontūrų linija, 
tačiau nesimatė nė vieno žiburio. | 

— Nekalbėk tiek daug, - tarė Edas, - pamėgink pasiilsė- 
ti, aš čiuošiu, o tu tik iš paskos kaip nors. 

Jis padidino greitį. Nuo ledo vėl pasigirdo keistas garsas, 
augantis ir plintantis į visas puses, kol pagaliau nutilo. 

— Tikrai labai neįprastas garsas, — tarė Biorjesonas, — 
man rodos, kad čia dėl jūros vandens, nes tada skambėjimas 
kitoks... nei paprasto ledo. 


— Sako, — tęsė jis, - kad yra toks žodis, kuris, pamiršau 
koks, bet kad yra žodis, kuris... jį žmonės vartoja šiuose 
kraštuose, Teseniojuj irgi, čia gal tik tokios šnekos, na šiaip 
ar taip, tai pavadinimas, pavadinimas ledo, kuris nei lūžta, 
nei išlaiko, aš niekaip iki galo nesuprantu kaip, bet turėtų 
būti tokia... ledo rūšis, neišlaikantis, bet ir nelūžtantis ledas. 
Gal čia kaip tik toks ledas mums priešais. 

Niulundas su Granviku aiškiai išsiskyrė mėnulio apšvies- 
tame plote. Edas žvilgtelėjo sau per petį. Biorjesono veide 
jokios išraiškos, akys užmerktos, antakiuose ir panosėje su- 
sidaręs milimetro storio beveik balto ledo ar šerkšno sluoks- 
nis. Kūnas, palyginti koks buvo anksčiau, pasunkėjęs. 

— Prakeiktas akivaras, — tarė Edas, — ir reikėjo tau ten. 
įkristi. Taip velniškai nepasisekė. 

— Ne, tai ne nesėkmė. 

Edas porą kartų stipriai pasispyrė, kai kurie kojų raume- 
nys buvo aptirpę. 

— Kątuturi omeny? 

— Kadtai jokia nesėkmė. Neapsižiūrėjimas... štai kas. 

Priešais Edas lyg ir matė pailgus, siaurus dar kitų salų si- 
luetus. Už tolimiausios driekėsi vien tiršta tamsa. 

— O man vis dėl to, — tarė Edas, — tavęs gaila. 

— Ne, negaila. Mesk čia gailėjęs, visai negaila. - Bior- 
jesonas užsikosėjo. - Daug žmonės sutaupytų, jeigu negai- 
lėtų visko ir visų. 


Biorjesonas paleido peikeną iš rankų ir jo svoris išnyko, Edas 
pajuto, kaip staiga stipriai persmelkė kūną. Niulundas su 
Granviku, sustoję netoli nuo kažkokios salelės, sėdėjo tyri- 
nėdami jūrlapį. 

- Čia, — tarė Niulundas. - Paskui čia. Reikės aplenkti 
Kaljenę, Klovšerą, gal ir Useniojų. 

Biorjesonas įsitaisęs pusiaugula į jų klausiamus žvilgs- 
nius atsakė parodydamas į viršų pakeltą nykštį. 

— O čia kas? - sušnibždėjo Edas. 

Ant iškilios salos ar gūbrio kokius šimtą metrų į pietry- 
čius pasimatė nedidelė žėruojanti švieselė, paskui staiga din- 
go. Visi tuoj pat sugulė, Edas išsitraukė žiūronus. 

Du šviesos taškeliai greta vienas kito sparčiai judėjo vie- 
na kryptimi, vienas dingo, paskui vėl pasirodė. 

— Ugnis, — sušnibždėjo jis, — mažiausiai du. postai. 
Cigaretės. 

— Kažin, ar jie mūsų neišgirdo, - sušnibždėjo Granvikas. 

— Pučia ne į jų pusę. 

Niulundas pasidairė į dangų. Mėnuo buvo dingęs kažko- 
kiame daugybę pilkai ir juodai banguojančių debesų sluoks- 
nių primenančiame verpete. 

— Reikia nešdintis iš čia, kol ta didžiausia skylė debesy- 

se neužplaukė. Turim septynias aštuonias minutes, o gal ir 
nė tiek. 

Šviesos taškeliai nejudėjo. Edas rodė beveik į priešingą 
pusę. Prie didokos uolos jūroje įkypai jiems už nugaros buvo 
matyti didelis pailgas kontūras, šiaurės pusėje įrėmintas 
dangaus. Daiktas priminė stambų patrankos vamzdį. 

— Oro pajėgos, - Niulundas žiūrėjo pro savo žiūronus, — 
bliam, mes jų bazės vidury. 

Edas juto, kad pulsas padažnėjęs, plaukai užausiuose 
sušalę į plonas sruogas, degina kojas, prispaustas prie ledo, 
raumenys atrodė kieti, lyg kampuoti. 

— Antai, - Niulundas prišliaužė kiek arčiau kitų. - Matot 
tą stačią salą? — Jis vėl pasižiūrėjo į dangų. - Gaunamės ten, 
kol mėnuo neišlindo. 

Jis atsiklaupė, atsargiai nusisegė pačiūžų peilius. 

— Aš pirmas. Ir kad išlaikytumėt reikiamą atstumą. 
Nešaudyt. Kas beatsitiktų, - nešaudyt. Pasimatysim kitoj 
pusėj. 

Ir nušliaužė. 


— Biorjesonai, tu pajėgsi? — sušnibždėjo Edas. 
Biorjesonas užsimerkė. 
— Aš pavargęs. Bet žinoma... pajėgsiu. 


Biorjesonas judėjo trūkčiojamai, iš lėto, vos pusę kelio nu- 
sigavus atsigulė ant šono, Granvikui teko padėti jam vėl: 
atsikelti. Edas šliaužė paskutinis, rangydamasis prieš save 
stūmė pačiūžas ir kuprinę. Šen bei ten ant ledo matėsi tam- 
sūs rėžiai, kraujo dėmės. 


Edas atsisėdo prietemoje šalia Niulundo, nugara atsilošda- 

mas į uolą. Kalno šlaitas virš jų kilo aukštyn, pranykdamas 
tamsoje. 

Biorjesonas tysodamas pusiaugula gaudė orą pravira 
burna, žvilgsnis klydinėjo tai šen, tai ten. Vėjas pūtė tiesiai iš 
priekio, jie spaudė smakrus prie krūtinės laukdami Granviko, 
kuris buvo nušliaužęs pasižvalgyti prie sausumos. 

— Ar matėt, - sušnibždėjo artindamasis, - kas ten? Atviras 
vanduo, platus ruožas. Beveik tiesiai vakarų-rytų kryptimi. 

— Ar girdit? 

Biorjesonas nuslydo į gulimą padėtį. Pakėlė ranką. 

— Girdit? Garsas! 

Jie įsiklausė. 

— Ką mes turim girdėti? - sušnibždėjo Niulundas. 

— Negirdit? Klausykit! 

Edas negirdėjo nieko, išskyrus vėją, jis smarkiai šalo, juto 
silpnai traškantį apsiaustą ir kelnes. Ant ledo matėsi, kaip 
milžiniški šešėliai siaustosi virš atvirų paviršių. 

— Aš dar kartą perrišiu, - sušnibždėjo Niulundas. 

— Surišk stipriau, - pasakė Granvikas. — Pažiūrėk, kad 
būtų paklota kas nors jam atsigulti. 

— Aš ne kvailys. 

Niulundas iš kuprinės ištraukė atsarginius drabužius, at- 
sargiai ištiesė ant ledo ir išlygino juos, paguldė Biorjesoną ir 
užklojo atsarginiu apsiaustu. 

— O, kad turėtume kokias rogutes ar ką nors, - sušnibž- 
dėjo Granvikas. 

— Netrukus mėnuo vėl užeis už debesų, — tarė 
Niulundas, — tada reikės į žvalgybą. 

Jis klausiamai pasižiūrėjo į kitus, Edas kelias sekundes 
padelsė. 


— Gerai jau gerai, — sušnibždėjo. — Nueisiu. 

Edas atsigulė kniūbsčias plyšyje prie nelygios uolos, šalia 
ledo pakraščio. Sukiodamasis ir stengdamasis, kad veidas 
būtų kuo arčiau akmens, žvalgėsi pro žiūroną. Kiek tolėliau 
tviskėjo vandenkelio properša, saloje priešais įstrižai kilo 
milžiniški keturkampiai kontūrai, jis nesuprato, ar tai kal- 
nai, ar kas kita, šviesos taškelių nebesimatė. Properša buvo 
platesnė, nei manė iš pradžių, siauriausia vieta dabar jam pa- 
sirodė tolimesniojoje pusėje. 

Debesys danguje šiek tiek sutirštėjo, iš šiaurės regimai 
artėjo stambesni būriai. Jis atsargiai pūtė šiltą kvapą į kumš- 
tines pirštines, judino pirštus batuose. 


Išgirdęs grįžtantį Edą, prieš tai tupėjęs Niulundas atsistojo. 

— Labai plati properša, - sušnibždėjo Edas, — reikės pa- 
sitarti, kaip... 

Niulundas paėmė Edą už rankos, kažką įdėjo į delną, į 
šalį sukdamas nesuvokiamą žvilgsnį. Edas pametė mintį, įsi- 
žiūrėjo. Spalvas iškraipė mėnulio šviesa, jis tik suprato, kad 
laiko apvalią atidarytą dėžutę. Pakreipęs ją kitu kampu pa- 
stebėjo. Nebebuvo. Vienos tabletės nebebuvo. Plomba nu- 
plėšta. Geltonosios tabletės nebebuvo. 

Pamatė, kaip tamsoje blykstelėjo siauros Niulundo akys. 
Pasijuto itin sutrikęs. 

— Ką... 

Edas atsitūpė, skubiai patikrino sveikąjį Biorjesono rie- 
šą. Pastebėjęs kraują ant kelnių, šokte pašoko ant kojų, įsi-- 
tvėrė uolos krašto, pajuto ranką sau ant peties, susitvardė ne- 
surikęs. 

— „ne tavo kraujas, ne tavo, Edai, - sušnibždėjo kažkas. 

Stovėjo nejudėdamas. Atkreipė dėmesį į savo tankų alsa- 
vimą. Burna plačiai pražiota, kad tik neprasiveržtų koks gar- 

sas. Kažkas vėl paplojo jam per petį, vėjas ir šaltis skverbėsi 
tiesiai į gerklę. Jis įsispoksojo į tamsą, užsimerkė, atsimerkė. 
Vėl užsimerkė, vėl pasižiūrėjo, nejusdamas jokio skirtumo. 


— Granvikui suskaudo pilvą, tai jis nuėjo ir atsisėdo antai 
ten. — Niulundas atkišo termosą. — Aš tik nusisukau, ką tik 
buvau jam šilto gerti padavęs. Velnias rautų... Tik spėjau nu- 
sisukti, sakė, kad nori gerti, o paskui nusisukau, nes norėjau 
vėl pabandyti su Teseniojum susisiekti. Perkūnas. Jis sakė, 
kad nori gerti, paskui nutilo. Pagalvojau, kad gerai jam bus 
nuo šilto gėrimo. Paskui tik pamačiau... dėžutę. 


Edas vėl atsargiai pritūpė. Biorjesono kepurė nuslinkusi ant 
pakaušio, skystus barzdos šerius dengė beveik nematomas 
ledo kristalų sluoksnis, lūpos išbalusios, vietomis iš po dažų 
baltavo siauri odos ruoželiai. Edas nusiėmė pirštinę, uždėjo 
delną Biorjesonui ant veido. 

— Jau buvo netekęs litro, jam taip atrodė, - Niulundas 
pritūpė šalia. — Litro. Jis man jau anksčiau sakė, dar mums 
šliaužti nepradėjus. Tiesiog, matyt, nenorėjo būti našta. 

Niulundas išsitraukė mobiliojo ryšio radiją. Akys parau- 
dusios, veidas kažkoks užsisklendęs, tokios jo išraiškos Edas 
anksčiau nebuvo matęs. Susisiekti nepavyko. Ryšys neveikia. 

Edas susižvalgė su Granviku, pagalvodamas, kaip nepa- 
prastai iš lėto slenka laikas. 


Patikrinę ledą visi drauge perkėlė Biorjesono kūną giliau į 
plyšį. 
— Nieko nebegalėjom padaryti, - sušnibždėjo Niulundas. 
— Bet turbūt būtume galėję ... prieš tai? 


— Tik - ką? 

Niulundas nusuko Biorjesono veidą nuo angos. 

— Niekas jo neras. Čia gera vieta. 

Jie pastovėjo nuleidę galvas, pažiūrėjo. Niulundas sušnibž- 
dėjo kelis žodžius. Edas netrukus irgi prisidėjo prie jo, kiek 
vėliau ir Granvikas. Edas, ir toliau šnibždėdamas, nesėkmin- 
gai pamėgino prisiminti, iš kur ta žodžių virtinė. Tik vienas 
dalykas buvo aiškus — tekstas rimuotas ir labai senas. 


Jie atidžiai žvalgė apylinkes. Buvo neišpasakytai sunku ra- 
miai laikyti žiūroną. Pribloškė mintis, kad nebejaučia šalčio. 


Paskubomis susirinko ką buvo išsidėlioję ant ledo. 

— Dabar negalim sau leisti apie tai galvoti, - šnibždėjo 
Niulundas. — Reikia viską pamiršti. Paskui, gal. Čia viskas 
tiesiog nepasisekė. Reikia judėti toliau. Stipriai įsiskaudėjo 
kojas, pats nesuprantu. Ir dar tas vėjas, einam iš čia. Ir laiko 
jau kiek. Krabas. Negalim čia įstrigti. Susitariam? — dabar 
tikrai reikia laikytis išvien, o apie tai - nekalbam, gerai? 

Jie paskubomis peržiūrėjo Biorjesono įrangą, išsidalino 
maistą iš kuprinės, papildomas šovinių apkabas, rankines 
granatas iš šaudmenų juostos. 

— Manreikia persidėti daiktus, - sušnibždėjo Niulundas 
ir atsisėdo atsukdamas nugarą. 

Edas stebėjo jo judesius. Daiktas po daikto pranyko kup- 
rinėje, paskui jis staiga vėl juos išsitraukė, norėdamas dar 
kartą perkrauti, čia grūdo, čia tampė, tačiau atrodė, kad vie-- 
tos vis trūksta. Vėl pradėjęs iš naujo, pabandė dar kitaip, ap- 
link jį gulėjo gausybė daiktų, išblaškytų ant ledo, jis spaudė 
kuprinę tarp šlaunų, dėliojo, kamšė. 

Edas paskubomis pagraibė Biorjesono kuprinėje, už- 
čiuopdamas tik diržus, jokių stambesnių daiktų. Pabandė 

sugauti Granviko žvilgsnį, tačiau nesėkmingai. Reikėtų, pa- 
galvojo, pabandyti pakalbėti su Granviku, vienam, pabandy- 
ti rasti progą. 

Ne kartą teko susivaldyti ir nepaklusti impulsui pasižiū- 
rėti į plyšį. 


— Tai aš šitą pasiimu. 

Edas užsisegė Biorjesono kompasą. Niekas neatsiliepė, 
Niulundas tik atkišo apvaliąją dėžutę kilsteldamas anta- 
kius. 

Jie greitosiomis išsidalino likusias tabletes. 

Granvikas nusiavė pačiūžas, užsidėjo Biorjesono. 


Jie tylėjo. 


— O šita? 

Granvikas pakėlė Biorjesono kapsulę, pasiuntė ratu. 

— Per sunki. Neimsim. Kaip jums atrodo? 

Jie akimirką patylėjo. 

— Reikėtų sunaikinti, Tiesa? 

Žiūrėjo vienas į kitą svarstydami, tačiau niekas neprieš- 
taravo. | 


— Tai aš sutvarkau? 

Edas su Niulundu linktelėjo. Granvikas nuspaudė vir- 
šutinį gaubtą, tuo pat metu į šoną trukteldamas apsauginį 
žiedą po kapsule, po to pasuko du ratukus. Iš kapsulės pa- 
sigirdo silpnas šniokštimas, jie stovėjo tyliai klausydamiesi, 
kol garsas liovėsi. Granvikas ėmė ieškoti tinkamo plyšio kur 
nors palei uolą. 

— Kas čia... 

Jis staigiai atkišo kapsulę į priekį, atrodė — tuoj išmes iš 

rankų. Plastmasinis apvalkalas iš lėto vėrėsi, Granvikas grei- 
tosiomis paguldė kapsulę ant ledo, Edas su Niulundu priėjo 
arčiau. 

— Atsargiai. 

Stovėjo nejudėdami, stebėdami, kaip kapsulė vis labiau ir 
labiau skyla į dvi vienodo dydžio puses, į vieną iš nugarėlės 
jungiama plastmasinės siūlės. Kapsulės pusės skleidė silpną 
šviesą. Viena buvo pilna nelyg kokių mažyčių apkabų. 

— Diskeliai. 

Niulundas pirštine pabaksnojo antrają kapsulės pusę, 
Granvikas jam pašvietė. Ten gulėjo kažkas kitas. 

— Pakelk. 

Granvikas pakėlė kelis daiktus, plokčias permatomas dė- 
žutes. Rūpestingai užplombuotos, pažymėtos ilgomis skai- 
čių kombinacijomis. Viduje mirgėjo tamsūs taškeliai. 

Jie stovėjo glaudžiu ratu, klaidžiojančioj silpnoj kišeni- 
nio žibintuvėlio šviesoj atidžiai žvelgdami vienas į kitą. Edas 
apžiūrėjo dar porą rausvai apšviestų dėžučių, viduje matėsi 
smulkutės siauros juostelės. 

— Atrodo beveik kaip... žmogaus oda. 

Kurį laiką visi tylėjo, Edą apėmė neaiški nuojauta, jis 
staigiai apsigręžė, pasisukiojo į visas pues, niekur nieko ne- 
įžiūrėdamas. 

Granvikas su Niulundu nunešė kapsulę šalin, skubėda- 
mi paslėpė po išsikišusia uola kiek tolėliau, paskui grįžo prie 
Edo. Niulundas iš lėto sušnibždėjo: 

— Mes, be abejonės, ir patys tokias gabenam. Tiesa? 

Jie dar pastovėjo tylėdami. Niulundo veidas buvo neatpa- 
žįstamai pasikeitęs. 

— Tik negalvokit apie tai. Reikia paprasčiausiai išmesti iš 
galvos, kad jas vežam. 

Edas nusikeikė, įsispoksojo į ledą kiek atokiau, kuris da- 
bar atrodė dar ryškiau juodai mėlynas nei anksčiau. 


— Jau pusė dvylikos. - Niulundas paskubomis išsiėmė iš 
savo apvaliosios dėžutės mėlyną tabletę. - Tuoj užslinks de- 
besys. — Jis gėrė vandenį iš butelio. - Taip keistai... skauda. 
Išgerkit ir jūs, jei reikia. 

— Man jos nepatinka, - tarė Edas, — tos tabletės, aš be 
reikalo neimsiu. 

— Aširgi, - pritarė Granvikas, - man irgi nereikia. 


Prieš pajudant, Edas užmetė akį į tamsų ryšulį plyšyje. 


— Nežmoniškai platu. 

— Manau, kad įveiksim. 

— Jiems niekuomet į galvą nešaus, kad kas nors galėtų 
persigauti tiesiai, jie nieko tokio nesitiki, krabo - tikrai nesi- 
tiki, nė neįsivaizduoja, kad kas nors drįstų bent bandyti. 


Rangydamiesi vienas paskui kitą, užšliaužė ant mažutės 
siauros akmeninės salelės. Už dvidešimties metrų priekyje 
tamsavo atviras jūrkelio vanduo. 

Niulundas šnibždėjo taip tyliai, kad beveik nieko nesi- 
girdėjo. 

Edas žiūrėjo į tamsiai pilkus debesis, kai kur atsiskyru- 
sius nuo būrio, buvo sunku numatyti, ar arčiau priplaukę jie 
tebesilaikys viename būryje. 

Luktelėjo kokią minutę, iš salų nesigirdėjo nė garso. 

— Kaip sakyta, jei atsiskirtume, - Niulundas vėl kalbėjo 
pašnibždomis, — tai susitinkam lygiai du šimtai metrų iki 

seklumos prie Segelbergeno po trisdešimt penkių minučių. 
Arba keturiasdešimt penkių. 

Edas su Granviku pasitikrino laikrodžius. 

— Va, —- sušnibždėjo Niulundas. — Va, atplaukia di- 


džiosios. 


Properšą gumbuotu pakraščiu juosė sušalusios mūšos ban- 
gelės. Niulundas rodė į plokščią kelių metrų pločio ledo lytį, 
kuri pamažu sūpuodamasi dreifavo properša vis arčiau ir 
arčiau. Visiems kartu pavyko ją priplukdyti užkabinus pei- 
kenomis. 

Niulundas pirštu pamojo Granvikui, šis užsirito ant ledo 
lyties, kuri bematant susiūbavo, panirdama į vandenį toli- 
mesniuoju kraštu. 

— Ašantai ant tos, - Niulundas parodė į kitą lytį, linktel- 
damas Edui. - Tai kaip sakyta: Segelbergene. 

Niulundas su Granviku atsistūmė peikenomis ir nuplū- 
duriavo. Edas liko gulėti, jausdamasis stipriai sušalęs, tarsi 
viduje nežmonišku greičiu augtų erdvė, stumianti lauk visa 
kita. Akimirką pasirodė, kad nebevaldo raumenų, tą pačią 
valandėlę pasisekė peikena užkabinti lytį, dar didesnę negu 
ankstesniosios dvi, o netrukus — ir susistabdyti prie pat 
kranto. 


Gulėjo priglaudęs galvą prie ledo, girdėjo, kaip apatinė lyties 
pusė slysta vandeniu, burbsi, teliūškuoja, treška. Lytis slydo: 
lėtai, paskui dar lėčiau, kol staiga ją pagavo nešti į properšos 
vidurį. Ji nuolat daužėsi į kitus ledo luitus, kurie dar prieš 
akimirką buvo tarsi nematomi. Lazdomis ir rankomis Edas 
skynėsi sau kelią. Nesimatė nei Granviko, nei Niulundo, 
pats Edas jautėsi tarsi kažkas baltas ir didžiulis erdvėje. 

Lytis atrodė visiškai juoda, jai susvyravus, sutelkdavo dėme- 
sį į kvėpavimą, giliai traukė orą, nežinodamas, į kurią pusę 
plaukia. 

Staiga pastebėjo kitą ledo lytį šiek tiek sau už nugaros. 
Netaisyklingą slystantį šešėlį su kažkokiu iškilimu, susivokė, 
kad tai Niulundas, atrodė, kad jis juda lanku ar ratu. Neilgai 
trukus jo vėl nebebuvo galima atskirti nuo kitų ledo lyčių. 

Edas suprato, kad jį neša vis arčiau kito properšos kraš- 
to. Debesys virš galvos dar labiau suskystėjo, tačiau vis tebe- 
dengė mėnulį. Jam lazda atsargiai atstumiant porą nedidelių 
lyčių, netikėtai pasigirdo staigus pokštelėjimas. Edas priglu- 
do prie ledo, dėl to šis pakrypo, per kraštą pasipylė vanduo, 
sušlapindamas krūtinę. Jis suvaitojo drėgmei prasiskverbus 
pro drabužius. 

Danguje, virš artimiausios salos, užsidegė raketa ir be- 
veik nejudėdama pakibo ore. Edas paslėpė akis, gulėjo su- 
stingęs, tik beveik nepastebimais judesiais yrėsi peikena. Su 
kažkuo susidūrė, tačiau yrėsi tolyn, raketos šviesa lyg ir ėmė 
silpnėti, leistis. Gaudžianti ir braškanti apatinė ledo pusė, 
šlapias apsiaustas, po oda ant krūtinės pulsavo ir degino. 

Raketa užgeso, mėnulis tebebuvo už debesų. Be galo 
atsargiai persliuogė ant dar kitos lyties, o paskui, kaip jam 
pasirodė, ant tvirto ledo, nesustodamas apsiauti pačiūžų nu- 
šliaužė tolyn ir užsiglaudė už stačios salelės. 

Pastebėjęs, kad vos už keleto metrų kažkas guli, krūp- 
telėjo, jau buvo besakąs „atmerkta“, tačiau tamsoje paži- 
no Granviko akis, tuo pat metu pokštelėjo ir ūžtelėjo dar 
porą kartų, raketos užsidegė beveik tiesiai virš properšos, 
tuoj pat pasigirdo ir stiprus kulkosvaidžio kalenimas. Edas 
prigludo prie uolos kiek galėdamas labiau, žvilgtelėjo į pro- 
peršą, pasigraibė automato. Šaudė, regis, tiesiai į kiek tolė- 

liau plūduriuojančią ledo lytį ir vandens paviršių, po kiek- 
vienos papliūpos - trumpas prislopintas teškėjimas, iške- 
liantis nedidelius vandens ir ledo trupinių stulpelius, tačiau 
jam nepavyko nustatyti, iš kurios pusės nukreipta ugnis. Tą 
akimirką debesys pranyko, apnuogindami mėnulį. Raketų 
šviesa susmilko. 

Ugnis liovėsi. 

Jis mėgino skaičiuoti sekundes, tegirdėjo tik, kaip smar- 
kiai dunksi galvoje. Burnoje juto kažko aitraus ir gleivėto 
skonį, galvojo, kad bet kurią akimirką turi būti pasiruošęs 
arba atlaužti gaiduką, arba bėgti. 

Praėjo ne mažiau kaip pusantros minutės. Tebebuvo 
tylu. Mėnulis vėl pasislėpė už debesų. 


Be galo lėtai jis pakėlė skruostą nuo ledo. Atviras vandens 
ruožas buvo beveik pranykęs tamsoje, jis nebeįžiūrėjo, iš kur 
jie ką tik atsiyrė nuo kitos prasravos pusės. 

— Matai jį? 

— Ne. 

Jie gulėjo nė nekrusteldami, tik drebėjo. 

— Gal nuslydo prie krašto kiek toliau? Gal kur nors įstri- 
go tarp ledo lyčių? 

Jie palaukė dar kokią minutę. 

— Nebegalim čia ilgiau pasilikti. 

— Žinau. 

— Gal pasirodys prie Segelbergeno. 

— Gal. Nors visai gali būti, kad jis... 

Staiga jiems beveik už nugaros - garsas, Granvikas žai- 
biškai atsigręžė griebdamas automatą. 

— Atmerkta? 

Greitas šnibždesys iš tos pačios pusės kaip ir pirmasis 

garsas. Edas uždėjo delną Granvikui ant dilbio, pastebėjęs 
tamsų šešėlį ant ledo, atsiliepė: 

— Akis! 

Niulundas iš lėto šliaužė prie jų. 

— Ei, judu, - švokštė spjaudydamasis ir purtydamas gal- 
vą, — kas nors laisvai galėjo jus nušauti. Ar jūs visą laiką taip 
varnas gaudot? 


Jie pašliaužė kelis šimtus metrų beveik tiesiai į vakarus, už 
nugaros šaudymo nebesigirdėjo. Gulėjo prisiploję prie ledo, 
laukdami, kad užsitrauktų praskydę debesys, o paskui ke- 
turpėsti ropojo toliau per duobėtą pilkšvą ledą. 


— Siūlau pailsėti Segelbergene, — tarė Granvikas. - Taip, 
visvien Segelbergene. Reikia truputį pailsėti. Pavalgyti. 

Kiti jam pritarė. Vienas kitą užstodami nuo vėjo, persi- 
vilko sausais apsiaustais ir apatiniais baltiniais, apsiavė pa- 
čiūžas. Edas visas kretėjo, juto, tarsi akyse būtų ką tik at- 
sivėrusi tamsi kiaurymė, už kiaurymės be perstojo mirgėjo 
juodai baltų sūkuriuojančių ornamentų serijos, langeliai, ap- 
skritimai, linijos. 

Granvikas nedideliu atsuktuvu pasitaisė apkaustus, po 
to jie lėtai pasispirdami vėl leidosi čiuožti. Edas nepastebėjo 
jokių veiklos požymių aplink, matė tik švyturio siluetą, porą 
nedidelių namukų šalia, gal švyturio sargo būstą? 

Matomumas netrukus visai suprastėjo. Edas suvokė, kad 
čiuožia į priekį palenkęs galvą, kad pernelyg retai mirksi, 
kad jam dreba kojų raumenys. 


— Negalime ilgiau pasilikti, - Niulundas išsitraukė ran- 

ką iš po pažasties, atsisėdo ant pirštinės. - Biorjesono tiesa, 
reikia visą laiką judėti į priekį, jei norim spėt. Dabar įside- 
dam ko nors į pilvą. Paskui - į priekį, tyliai atsiduso pakreip- 
damas pačiūžų smaigalius kitu kampu. 


— Biorjesonas liko gulėti ten kažkur. 

— Velnias. 

— Ar nereikėjo ko nors sugalvoti? Kad jam nereikėtų... 

— O ką? Ką mes galėjom padaryti? 

— O, kad būtume turėję rogutes, ar šlajas. Ką nors su pa- 
važom. 


Jie iš lėto artėjo prie Segelbergeno, išžvalgė apylinkę, pa- 
skui, trumpam stabtelėję, atsargiai užsikabarojo į artimiau- 
sią salą. Nuo vėjo juos pusiau užstojo sugriuvęs lieptas. Ant 
ledo lopais gulėjo plona sniego pluta, iš kitos salos pusės šuo- 
rais pūsčiojo vėjas. 


— Aš tik vieno nesuprantu — ko jie daugiau raketų ne- 
bešaudė? — nerimo Granvikas, - mums pasisekė, sakyk ką 
nori. Ko jie daugiau nebešaudė iš kulkosvaidžio, jei jau pa- 
stebėjo mus? 

— Manvisai neatrodo keista, - atsiliepė Niulundas. - Visai 
paprasta — mūsų nepastebėjo ir todėl daugiau nebešaudė. 

Edas kelis kartus nusišluostė skystą kaip vanduo snar- 
glį. Pastebėjo, kad šis tamsios spalvos. Ornamentų akyse dar 
padaugėjo, jis susivokė, kad jau ilgokai spokso į kreivai susiū- 
tą siūlę pirštinėje. Valgis, pagalvojo, tik valgis. Gerti, valgyti, 
valgyti. 

Kaušelis drungnos daržovių sriubos keliavo per rankas. 
Granvikas padalino duonos riekes, sausainius, džiovintas 

slyvas, nežmoniškai sūraus sūrio kubelius. 

— Man atrodo, kad jie mūsų visai nepastebėjo, — tęsė 
Niulundas. — Į šaudymą niekas neatsakė, jie šaudė tikrai 
kokius penkiasdešimt šešiasdešimt metrų pro šalį ir stovė- 
jo toli nuo mūsų, kažkur ant kriaušio, tikriausiai manęs nė 
nematė. Patys žinot, kaip būna tamsoj, kai pastovi kelias va- 
landas poste ir nervai visai išsitąso, pradedi šalti, nakties vi- 
durys, pradedi šaudyt, ir ką? - šaudai į vėją, - jis vos pastebi- 
mai stabtelėjo, - galų gale šaudai į debesis. Jie mūsų nematė, 
juk nustojo šaudyrt taip pat staigiai kaip ir pradėję. 

— Otaiį kąjie tada šaudė? 

Niulundas padalino du sumuštinius, visiems po lygiai, 
išpilstė sriubos likučius. Kažkur labai toli iš sausumos pusės 
girdėjosi slopus dundėjimas. 

— Nežinau. Bet jie mūsų nepastebėjo, — atsakė Niu- 
lundas. - Aš tikrai tikrai nemanau. 

Edas sėdėjo mėgindamas įvairių veido dalių jautrumą, 
girdėjo, kaip kažkuris niūniuoja kažkokią melodiją. 

Pastebėjo, kad jie žiūri tiesiai į jį, suprato, kad pats ir niū- 
niuoja, nutilo, vengdamas jų žvilgsnio. 

— Taip velniškai skauda, - Niulundas rankomis apsika- 
bino batus. 

— Man vieną pėdą taip pat, - sumurmėjo Edas. - Jau tur- 
būt vakar truputį pašalau. O dabar... 

Jis paėmė ištiestą sumuštinio likutį, paskui kaušą, pilną 
garuojančio skysčio. 

— Nebelabai kas liko, — tarė Granvikas. 

Jie pasidalino kelis sudrėkusius sausainius. Edas juto, 
kaip pulsas tvinkčioja galvoje, matė, kad Granvikas nurijo 
mėlyną tabletę. Pats tik pasimasažavo sprandą, išsitraukė 


gliukozės pakelį. 

— Man tos piliulės nepatinka. Paimsiu šito. Kol kas. 

Įsidėjo į burną tris kvadratėlius, pakėlė kaušelį prie lūpų, 
dar pakramtė sausainio. 

— Šitie truputį..., — jis dar pačepsėjo, — galas... koks čia 
skonis? 

— Kartais kaip naudoto tampono, — pakomentavo 
Niulundas. 

— O tiksliau — aviečių kremo, — atsiliepė Granvikas. — 
Teseniojaus sulčių ir uogienių fabrikas. 

— Radas radžiu tręšia. 

— O ką sriuba? Vaistais skiesti myžalai? 

- Žiūrėkit. 

Niulundas nuleido balsą iki beveik negirdimo šnibždesio. 
Laikė ranką ties pilvu, ištiestu pirštu rodydamas į tamsų pa- 
vidalą ant mėnulio apšviesto ledo. Pavidalas iš lėto, tarsi būtų 
tik šešėlis, judėjo mėlynai pilka plokštuma jų kryptimi. 

Kokią sekundę jie sėdėjo nejudėdami, paskui bematant 
sugulė. Pavidalas ir toliau iš lėto judėjo, atrodė — eina, pa- 
skui kelias akimirkas pastovėjęs ir vėl pajudėjo. 

Jie atlaužė gaidukus, nusitaikė, Edas prisispaudė prie 
ledo stebeilydamas žmogų, dešinė ranka drebėjo. 

Dar vienas tamsus pavidalas šalia pirmojo. 

— Velnias, — sušnibždėjo Niulundas. —- Nuleist saugik- 
lius! Nešaudyt! 

Trys. Keturi. Ir dar daugiau. Šeši, septyni. 

Aštuoniese. Grupė traukė beveik tiesiai liepto link. Po. 
kelis žingsnius, nevienodais intervalais. Ginklai laisvai ka- 
bėjo ant pečių. 

Edas matė, kaip Niulundas lūpomis formuluoja žo- 
džius. 

— Pra... kei... ki... mas. 

Kita ranka iš kovinio diržo išsitraukė rankinę granatą: 

— Jų gali būti ir dar daugiau. 

Staigus vėjo gūsis, pro švilpesį pasigirdo balsai, Edui pa- 
sirodė, kad kalbos nuotrupos lyg ir pažįstamos, nors pačių 
žodžių nebuvo įmanoma kaip reikiant suprasti. Moteriškas 
balsas, vyriškas, keletas trumpų žodžių, pritarimas? Iki liep- 
to bebuvo likę apie trisdešimt metrų, automatų vamzdžiai 
aiškiai styrojo krūtinės aukštyje. Jis jau ėmė įžiūrėti kairiau- 
siai einančiojo veidą... jis ar ji? Buvo neįmanoma įžiūrėti. 

Vėją perskrodė komanda, būrelis pakeitė judėjimo kryp- 
tį, pasukdamas prie šiaurinio kyšulio. 

— Ramiai, - šnibždėjo Niulundas. - Nedarykit nieko. Jie 
dar nežino apie mus, patikėkit, jie ne todėl čia, nieko neda- 
rykit. 

Kareiviai pranyko už kyšulio. Balsai dar girdėjosi, Edas 
vis sugaudavo nuotrupas, paskirus garsus, nesuviokiamus 
žodžius. 

— Ar nereikėtų, - sušnibždėjo Edas. 

Parodė į atvirą ledą. 

— „„čiuožti? 

Niulundas papurtė galvą. 

— Ne, palauksim, gal jie dings. 

— Kąjie čia veikia? — šnibždėjo Granvikas. - Tokiu paros 
metu? Išėjo pasivaikščioti? | 

Staiga balsai pasigirdo iš viršaus, nuo salos. Edas matė, 
kaip pavidalai juda į kitą pusę, per uolas liepto link. Ne ne, 
tik ne čia! Čia nėra kur pasislėpti! 

Niulundas žaibiškai atsigulė visai prie pat Edo su 
Granviku, įsižiūrėjo jiems į akis. 

— Paklausykit! Jokių klausimų! Jie eina tiesiai čia, jei ne- 
padarysit kaip sakau, būsim lavonai per dvi minutes! — jis 

greit linktelėjo Granvikui. - Nusiimk kapsulę, duok man 
pačiūžas, jūrlapį ir mobilųjį radiją. Tuoj pat! 

— Bet... 

— Tai mūsų vienintelis šansas, daryk ką sakau! 

Granvikas užkišo ranką už apsiausto, patampė diržus, 
skubiai išsitraukė kapsulę. Niulundas padavė ją Edui, mėgi- 
nančiam stebėti aplinką. Būrelis, rodės, tariasi, iš lėto judė- 
damas palei kalną. Niulundas paėmė iš Granviko likusius 
daiktus, kažką jam rodydamas. 

— Atsiguli ir priglundi antai ten, už liepto, ir kai tik jie 
bus pakankamai arti - granatą. Tuo pat metu šaudai ir trau- 
kiesi sausuma į šiaurę. Dar granatą ir vėl traukiesi į šiaurę. 
Supratai? Į šiaurę? 

— Bet... - Granviko akys išsiplėtė. 

— Pasimatysim prie salelės už kilometro į pietvakarius, 
dvi trys minutės kelio, tikrai rasi! 

Tamsūs pavidalai dar labiau priartėjo, balsai prislopinti, 
girdėjosi tylus juokas, vienas iš jų jau beveik prie liepto. 

— Bet ką... - sušnibždėjo Edas. 

Niulundas uždėjo ranką jam ant burnos. Edas matė 
Granviko veidą, apledėję antakiai ir panosė, smulkūs še- 
šėliai ant akytų skruostų, pritariamas šnibždėjimas. Ir jis 
dingo, juodas pavidalas šalia liepto, dingo nelyg besiraitan- 
tis šešėlis. 

Niulundas surankiojo maisto likučius, tuo pat metu 
šnibždėdamas Edui į ausį: 

— O mudu, - šnibždėjo skubėdamas ir rodydamas į gūbrį 
salos pakrašty, - va tą aplenkiam — vienintelis šansas mums. 
Paskui — toliau, kiek kojos neša, — jis kapojo orą ranka, - 
tik, Edai, jokiu būdu nešaudyr, tik jokiu būdu nešaudom. Jie 
mūsų gyvenime nepamatys po sprogimo. Granatos, ugnis, 

supratai, jie sutriks. Dabar greitai, apsiauk pačiūžas. 

Edas, kažkur galvoje girdėdamas dundėjimą, ėmė iš lėto 
rangytis prie tolimesnių akmenų, už nugaros visą laiką bal- 
sai, tas pats ramus, beveik draugiškas tonas. Jis pasiekė pir- 
mąjį akmenį, nušliuožė prie kito, pasitaisė rankose Granviko 
kapsulę, juto kaip kažkas pampsta kraujagyslėse ir plaučiuo- 
se, stipriai apsvaigo galva bežiūrint į juodą ledą po savim. 
Jis ėmė šliuožti greičiau, juto, lyg nugara staiga tamsoje pa- 
sidarė didžiulė, atrodė girdi, kad už nugaros kažkas pokši, 
atlaužia gaidukus, taikosi. Ko jis ne? Jau kiek laiko praėjo, 
Granvikas ko delsia? 

Sprogo granata, Edas pašoko, už jo - garsūs riksmai, iš- 
kart po to — smarkus šaudymas. Čiuožė į priekį, atsiklau- 
pė ir slydo paskutinius metrus iki uolos, ledas stačiai kilo į 
sausumą, jis vėl parkrito, šaudymas nesiliovė, priešais matė 
be galo tęsiantis lygų tamsų ledą, sprogo dar viena grana- 
ta, jis porą kartų pasispyrė stipriai, ugnis! Ugnis visai už jo! 
Miklus šešėlis kairėje, Niulundas! Pasuko tiesiai, rankos po 
kuprine, stipriais čiūžiais į šalis, greičiau greičiau. Pačiūžų, 
vėjo švilpimas, ore kurtinančios salvės. Edas pastebėjo, kad 
čiuožia beprotišku greičiu, pamėgino vienu galvos kryptelė- 
jimu įsitikinti, kad jų nepersiokioja, vėjas tarsi smūgiuoja į 
veidą, dar vienas granatos sprogimas, jis žiūrėjo tiesiai sau 
priešais nebesigręžiodamas, kvėpavo. Kvėpuoti. Skaudėjo 
akis, ledas po kojomis nelygus, pasispirdamas kryptelėjo, 
kažkas niūktelėjo tarp šonkaulių, jau buvo beparvirstąs, bet 
išlaikė pusiausvyrą ir greitį. Vis dar smarkiai šaudo, jis ir to- 
liau spyrėsi į priekį, kažką šalia savęs pastebėjo, ir ten taip 
pat juoda kaip ir prieky. Teko užsimerkti. Trumpą atkarpą 
čiuožė užmerktom akim. Skauda! Nematau! Tik juto, kaip 
pačiūžų plienas slysta ledu, o priešinis vėjas kietai veržia vei- 

dą, kol vėl atsimerkė. Nesiliovė smarkus šaudymas už salos, 
dar vienas granatos sprogimas, pabandė dar padidinti tem- 
pą, kaitaliojo kojas tolygiu pašėlusiu ritmu, gniaužė kapsulės 
diržus, žiūrėjo prisimerkęs, toliau! Greičiau! Vis prisimerk- 
damas, nežiūrėdamas, kol neiškils būtinybė. 


Jis gulėjo ant ledo ir šnopavo, kaskart ryjant — geliantis 
skausmas gerklėje. Pažiūrėjo į mėlynai juodus debesis, ne- 
toliese pamatė Niulundą. 

Pulsas vis retėjo, pieno rūgšties šlaunyse sumažėjo. 
Šliauždamas prie Niulundo pastebėjo, kad nejaučia sėdme- 
nų ir tarpkojo. 


Niulundas gulėjo ant šono vaitodamas. Edas gana ilgai ne- 
prisivertė nieko pasakyti, tik gulėjo ir klausėsi vėjo. Ant ledo 
kraujo nesimatė. 

— Kas yra? 

Niulundas neatsiliepė. 

— Tavęs nesužeidė? — paklausė Edas. 

Tuo pat metu pastebėjo, kad Niulundas verkia. 

— Ne... nesužeidė. Kažkas kojoms. Taip skauda! 

Niulundas nurijo tabletę. Edas laukė, rinkdamas žo- 
džius, valdėsi neklausęs dar valandėlę. Ledu traukė begali- 
niai šaltas vėjas. Jis matė horizonto liniją, tačiau matomumui 
kliudė sūkuriuojantis sniegas. 

— Ir krūtinę velniškai spaudžia, - skundėsi Niulundas. 

— O salelė? 

Niulundas ir toliau inkštė, Edui teko perklausti. Jis klau- 
sė dar kelis kartus, kol galiausiai sulaukė suprantamo atsa- 
kymo. 


— Salelė? Kur ta salelė? 

— Kokia salelė? 

— Salelė, kur turim susitikti su Granviku. 
Niulundas sudejavo. 

— Ką? 

— Nėra. 

— Ką? 


r "Tos salelės... nėra. 


— Jis visvien neieškos, - tarė Niulundas. - Jis jau nebe- 
ieškos jokių salelių. 

Edas patikrino ginklus, apkabas, kapsules ir pačiūžas. 
Spjaudė sau priešais, kol iš seilių sniege susidarė tamsus taš- 
kelių ornamentas. Pajuto staigų impulsą pašokti, papras- 
čiausiai nučiuožti iš ten savais keliais, rėkti vėjyje. 

Pasižiūrėjo, kad abu automatai gulėtų arčiau jo negu 
Niulundo. 

— Neturėjom kitos išeities, — tarė Niulundas. - Jie būtų 
mus visus tris nušovę, reikėjo velniškai skubėti, man juk rei- 
kėjo pasakyti... kažką. Juk neturėjom kitos išeities? 

Edas tylėjo. | 

— Edai? Mes juk neturėjom kitos išeities? Jo būklė buvo 
prastesnė nei mudviejų, juk pats matei kaip jis čiuožė prieš 
pat galą? 

Edas spoksojo į Niulundą toliau tylėdamas. 

— Taigi — arba jis, arba mes visi trys. Ar taip būtų buvę 
protingiau anot tavęs, ką man reikėjo daryti? 


Nuo plono sniego sluoksnio ilgas Niulundo kūnas atrodė 
beveik baltas. 
— Tu juk žinai, kad aš teisus, Edai, - balsas vos girdimas. 
— Tu žinai, kadaš teisus... ir pats dabar būtum negyvas. — 

Jis valandėlę pagulėjo tylėdamas. — Jie nežino, kad mūsų 
buvo daugiau. Jie nežino, kur jis keliavo. Net nežino, kad jis 
iki ten atsigavo ant pačiūžų. 

Edas svarstė. 

— Jie, antra vertus, gali susimąstyti, — tykiai tarė Niu- 
lundas, - ką jis ten veikė, vienas Segelbergene vidury nak- 
ties. Ir nieko čia nepadarysi, teks susitaikyti su tuo, kad gal 
jie ir ieškos kitų — mūsų. Bet jie juk žalio supratimo neturi, 
kur ieškoti, ir dar šitas ūkas ar kas čia tokio, sniego migla. 
Jiems tik radaras kažką pakeverzoja, tai ką — jie tris ke- 
turis šimtus kilometrų pakrantės išžvalgys, kad du vyrus 
rastų? Pats juk supranti, Edai, jie mūsų ant ledo niekada 
neras... tai aišku kaip dieną, - jis krutino batuotas kojas. — 
Aaaaaach. Kaip skauda, tos tabletės, bet irgi negalima per 
daug iš karto... 

Jis iš lėto ištiesė ranką, rodė į tamsą priešais. Balsas dar 
labiau nusilpo. 

— Aštik sakau: ar tu ką nors matai, Edai? Ar matai, kad 
mūsų kas nors ieškotų? 


Edas atlenkė kitą jūrlapio pusę, laikydamas kompasą prie- 
šais, skaitė vietovardžius truputį į pietus nuo Segelbergeno. 
Katerė, Stura Risholmenas, Haselė, Bredhiogenas, Grion- 
šeras, Rakareno švyturys, Kokholmenas, Diunanas, Ringbiu- 
renas, Niuriodshiuvudas, Turnė, Ikskularna, Tistlebergetas, 
Merbrotetas. 

Jis keletą kartų apsidairė, pabandė kur nors netoliese 
įžiūrėti sausumą, tačiau nesėkmingai. 

— Reikia judėt iš čia, Edai, - sušnibždėjo Niulundas. — 
Kitaip, sušalsim mirtinai, man rodos, aš pats nebegalėsiu. 
Turėsi man padėti. 

Jų akys susitiko pirmą kartą po labai ilgo laiko. Edas įrė- 
mė akis į vieną tašką šalia Niulundo akių, nežinodamas, ar 
tas pastebi. 

— Kas tau dabar... - sušnibždėjo Niulundas. 

Edas gerai pagalvojo, užsimerkė. 

— Ei, padėk man, - tarė Niulundas. 

Edas pastovėjo nejudėdamas kurį laiką. 

Paskui, labai iš lėto, ištiesė Niulundui ranką, sučiupo jo 
ranką, pakėlė jį ant kojų. 

— O, perkūnas, - sušnibždėjo Niulundas, svirduliuodamas. 

Jam po smakru kabojo sušalusių seilių ir snarglių karu- 
liai. Smulkios snaigės be perstojo tirpo ant veidų. Jis labai 
atidžiai apsižiūrėjo, iš kurios Niulundo pusės atsistoti, kur 
kaba automatai, kur jo paties peilis. Niulundas kvėpavo leis- 
damas keistus garsus, kūno judesiai sulėtinti, Edas, paėmęs 
jo ranką, užsidėjo sau ant peties. 


Jie keliavo į priekį prisispaudę vienas prie kito, čiūžis po čiū- 
žio, minimaliu greičiu. Niulundo barzda, atrodė, varva nuo 
seilių, o gal vandens. Jie pračiuožė didoką daiktą, pusiau įš- 
alusį į ledą, Edui galvoje praskriejo mintis... aukštyn dug- 
nu apversta valtis? Staiga dar keletas minčių, nustebinusių jį, 
tarsi vaizduotės kūriniai, milžiniški keliaaukščiai keleiviniai 
laivai, kažkokie ypatingi laivai, metaliniai laivų karkasai, 
slystantys sausuma, per asfaltą, tiesiai per žolynus ir gėlių 
pievas, nė garso, išskyrus tylų šiugždėjimą, karkasui paleng- 
va spaudžiantis prie žemės. 


— Helanas. —- Niulundas čiuožė iš lėto, kažkaip nešva- 
riai. - Reikia kur nors susirasti priedangą. 
— Helanas, - pakartojo. 

Edas suktelėjo truputį į pietvakarius, laikrodis rodė be 
aštuoniolikos dvi. 

— Helanas — tokia sala... ten kažkokie įtvirtinimai, — 
švebeldžiavo Niulundas. - Man rodos, čia kažkur netolie- 
se. Nežinau, gal galim ten sustoti... pagalvok, reikia truputį 
užuovėjos. 

Edas vis dar negalėjo įžiūrėti žemės jokia kryptimi, jau- 
tėsi apsvaigęs ir pervargęs. Porą akimirkų palaikė ranką už- 
dėjęs ant Niulundo kuprinės, galvodamas, - man tas pats, į 
kurią pusę. 


Ilgai, tartum amžinybę, jie čiuožė ledu vis tolyn ir tolyn. Edas 
nebuvo tikras, ar jie nečiuožinėja pirmyn ir atgal toje pačioje 
teritorijoje. Blauzdų ir šlaunų raumenys atbuko, trūkčiojo. 
Ilgai čiuožė nuleista galva, nebesuprasdamas, ar jam dar šal- 
ta. Niulundo svoris ant peties vis didėjo. 

Keletas šviesių apskritimo formos dėmių ant ledo. Edas 
patikrino ledą, pasuko kitu keliu. 


Priešais dunksojo didžiulė sala. 


Jie atsargiai apsuko skardį. Edas staiga prarado pusiausvyrą 
ir jie abu krito ant ledo, Niulundas sugargaliavo. 

Edas gulėjo ramiai, sausumoje įžiūrėdamas statinių 
kontūrus, netaisyklingus fasadus ar sienojus, gal kaminus... 
Atsidavė gaisro dūmais. Galop pasigraibė žiūrono, pamatė 
keistų formų fasado fragmentą, netaisyklingas langų ir durų 
angas, stambias tamsių rąstų ar plytų sienų liekanas, siauras 
tamsias linijas, lietvamzdžius, gal gatvės žibintus? 

— Ne Helanas, - sušnibždėjo. — Bet gal visvien paban- 

dom išlipti į krantą? Viena iš galimybių. Aš žadu pasižval- 
gyti. Ar turėsi jėgų? 

Niulundas alsuodamas gulėjo šalia ir tiek. Virš galvos ir 
pro šalį plaukė kažkokia migla. Edas niekur nepastebėjo ko 
nors judant ar šviečiant griuvėsiuose. Užminuota? Postai iš- 
statyti? 

Jautė troškulį, sutrikimą. Iš lėto išsitraukė apvaliąją dė- 
žutę, su šaltu gurkšniu vandens nurijo taškuotą tabletę. 


Iš lėto rangydamiesi akmeninės prieplaukos priedangoje, jie 
iššliaužė į plokščią paplūdimį. Edas atlaužė automato gaidu- 
ką. Kol abu pasikeisdami traukė nuo jo pačiūžas, Niulundas 
garsiai vaitojo. Krante buvo visiškai tuščia ir tylu. Pasilenkę į 
priekį jie bėgo po kelis žingsnius, kol atsidūrė ant kažko pa- 
našaus į cementinį pakrantės taką, krantinę, galbūt juosia- 
mą sudegusių kioskų eilės? 


Staiga Edas atpažino vietovę. Juk čia tikrai... Negi mes jau 
taip toli nukeliavom, negi ir vasarnamiai, ir tvirtovė — negi 
viskas sudegę? Jis užmynė nuolaužas, gulinčias ant žemės, 
abu akimrksniu užsiglaudė už akmeninių pamatų likučių, 
kelioliką sekundžių išgulėjo nejudėdami. Jeigu čia kas nors 
yra, pagalvojo Edas, būtų jau išgirdę mus arba sargyba po- 
ste jau seniai būtų pastebėjusi, arba mes būtume juos pa- 
stebėję. 

Jis padėjo Niulundui, jusdamas, kad pats vos nulaiko iš- 
keltą automatą. Jie slinko pro sudegusius namus, užuosdami 
nosį graužiantį kvapą, batų padai vis užmindavo stiklo šu- 
kes, pasigirsdavo garsus treškėjimas. Niekur nesimatė jokių 
susišaudymo žymių. 

Didžiulis sklypas, namas beveik nugriuvęs ant šono, 

smailaus medinio bokšto likučiai atsirėmę į žemę. Pro pu- 
siau praviras rūsio duris padvelkė šaltas oras. 

Edas sustojo, atidžiai įsižiūrėjo į Niulundą, akimirką 
jam pasirodė, kad šis juda lyg niekur nieko. Edas pagalvojo, 
apsvarstė įvairias galimybes. 

— Ką darom? - sušnibždėjo. 

Niulundas, vos kilstelėjęs galvą, vėl ją nulenkė. 

— Man reikia kur nors truputį pagulėti... ar nėra kur už- 
uovėjos? 

— Tau blogiau? 

— Nežinau... išgėriau dar vieną, - Niulundas mostelėjo 
galva, — tabletę. 

— Kelios tau dar liko? 

— Nebežinau. 


Edas patikrino, ar durys į rūsį iš vidaus neužsuktos plieniniu 
laidu, paskui pravėrė jas plačiau, mėgindamas ką nors įžiū- 
rėti tamsoje. 

Jie ramiai pasėdėjo viduje, atsirėmę vienas į vieną sieną, 
kitas į kitą, klausydamiesi lauke ūžiančio vėjo, į plaučius 
traukdami gaisro dūmus. 

— Imk, - pasigirdo Niulundo balsas, - imk ir uždek. 

Jis pamėtėjo Edui sulamdytą maišelį. Viduje buvo ma- 
žytės kartoninės dėžutės. Jas papurčius pasigirdo labai pa- 
žįstamas garsas. 

Jiedu pašnibždomis tarėsi kokią minutę. 

— Matysis tamsoj, - Edas padėjo maišelį su dėžutėmis 
į šalį. | 

— Bet mums pirmiausia reikia šilumos, — nepasida- 
vė Niulundas, —- man taip skauda, gal galėtume susikurti 
ugnį? 

— Tu siūlai šiluminį spinduliavimą? Infraraudonieji spin- 
duliai, velnias. Per didelė rizika. Mus, be abejonės, iškart pa- 
matytų. 

— Ką tu, Edai, nesupranti? Jei dabar užmigtume... juk 
mirtinai sušaltume. Uždek vieną, antai ten, truputį giliau. 
Pažiūrėk, ar yra trauka, 

Edas delsė, jusdamas šaltį nuogu odos lopinėliu ant 
kaklo, veltui stengdamasis įžiūrėti Niulundą prie antrosios 
sienos. 

— Ką mes žinom, kas glaudžiasi visuose šituose namuose 
ir aplinkiniuose griuvėsiuose? Tu bent įsivaizduoji kur mes? 
Nors aš lyg ir atpažįstu vietas. Čia Karlsvikas. Matei pats, 
tie namai, tvirtovė, esi matęs per televizorių? 

— Ne. 

— Vien tik senos statybos namai, stiklinės verandos su 
drožiniais, o kažkas ėmė ir viską sudegino. Karlsvikas ma- 
žiausiai prieš šimtą penkiasdešimt metų statytas... Na žo- 
džiu, nemaža sala. Prieš degant laužą tokiom sąlygom, rei- 
kia atsižvelgti į daugybę dalykų. 

— Bet šitaip šalti tikrai nemažiau pavojinga. Aš vos jaučiu 
kojas...tau irgi nešilčiau negu man, aš juk girdžiu. Sprendimas 
nesusiskurti ugnies šiuo metu turi labai daug minusų. 

Edas ilgai svarstė, ką pasirinkus. Galop pasitaisė kaklas- 
karę. 


Degtukas brūkšteli per sieros juostelę ant dėžutės šono, ma- 
žytė, smarkiai akinanti šviesa, užpildo visą patalpą. Jie sė- 
dėjo įsitaisę po sveiku akmeniniu stogu. Kampe varstotas, 
virš jo — lentynos su aprūkusiomis skardinėmis ir nuo karš- 
čio persisukusiais plastmasiniais buteliais. Prie sienos buvo 
tvarkingai išrikiuoti sodininko įrankiai, atremta geltona žo- 


166 


liapjovė. Daiktus nugulusios kažkokios tamsios dulkės, ant 
grindų - kaugės plytų. 

Edas uždegė vieną degtuką. Patalpos gilumoje pamatė 
dar vienas duris, už jų - lyg ir tamsius laiptus ar koridorių, 
prie pat durų užtvertą kažkokių suvirtusių stambių daiktų. 
Viršuje pro nedidelį plyšelį tarp viso šlamšto - lyg ir krašte- 
lis dangaus. 

Supleveno liepsna. 


Edas šnirpščiodamas nosimi surankiojo medinius kotus, 
laikraščius, lentgalius, medpadžius, paėmė ir ant dviračio 
tvirtinamą krepšį pirkiniams. 

— Tačiau vienas kuris privalėsim visą laiką eiti sargybą 
prie durų, - sušnibždėjo jis. 

Niulundas kažką sumurmėjo. Slepiamosios spalvos da- 
žai buvo beveik nusilupę nuo veido, atrodė, lyg jis būtų užsi- 
dėjęs permatomą plastmasinę kaukę. 


Nuo užsidegusio krepšio pirkiniams pasklido raudonai gel- 
tona šviesa, liepsnos, traškesys. 


Ugniai įsidegant, ant grindų nuslydo laikraščio puslapis, 
Edas pakėlė jį, pats nežinodamas kam. 


Tvirkino berniuką 

Maždaug dešimties metų berniukas vakar netoli Kristine-- 
dalio pagyvenusio vyriškio automobilyje patyrė seksuali- 
nę prievartą. Berniukas laukė mamos prie Kristinėdalio 
prekybos centro. Į jį kreipėsi vyriškis iš balto automobi- 
lio. Saldainiais įsiviliojęs berniuką į mašiną, panauodo- 
jo seksualinę prievartą artimiausioje stovėjimo aikštelėje. 

Penktadienio vakarą policija vis dar nebuvo radusi vyriškio 


pėdsakų. 


Netikėtai rasti vogti daiktai 

Hagalundo policija praėjusį penktadienį įprasto transporto 
priemonių patikrinimo metu sustabdytame krovininiame 
automobilyje aptiko netikėtą radinį. Bagažinėje rasta dau- 
gybė vogtų papuošalų, elektroninų prietaisų ir kitų vertin- 
gų daiktų, labai retų monetų kolekcija. Policija radinį sieja 
su keletu pastaruoju metu įvykdytų neišaiškintų įsilaužimų 
Hagalundo rajone. 

Transporto priemonės vairuotojas teigia pasiskolinęs 
mašiną iš draugo ir apie krovinį nieko nežinojęs. Policija su- 
laikė vyriškį, kurio, drauge, su dar keletu asmenų, laukia 
teismas. 


Po mirties išgulėjo daugiau nei metus 

Maždaug šešiasdešimt penkerių metų amžiaus moteris ne- 
seniai rasta mirusi savo bute Hede. Spėjama, moteriškė jau 
buvo mirusi praėjusių metų vasarį ar net sausį. 

Tik po pakartotinų kaimynų kreipimųsi, policija nuspren- 
dėjeitiįbutą. Vidujerastagausybė neatplėštos korespondenci- 
jos, tvyrojo stiprus dvokas. Temperatūra bute buvo pasieku- 
si penkiasdešimt laipsnių. Moteris rasta gulinti ant grindų, 
degė viena dujinės viryklės kaitvietė. Policijos nuomone, 
liepsna nuolat degė nuo moteriškės mirties. Kūnas atiduo- 
tas skrodimui. Kol kas nėra pagrindo įtarti nusikaltimą. 

Hedo socialinė tarnyba nustatė, kad moteris neturi gimi- 
naičių, o jos sąskaitos buvo apmokamos autožiru. 


Edas dar kartą iš lėto perskaitė trečiąją žinutę, tada įmetė 

puslapį į ugnį. Dūmai rinkosi aukštai palei lubas, skverbda- 
miesi lauk pro vidines duris į laiptus. Jis nuolat dirsčiojo pro 
durų plyšį. 

Niulundas blaškėsi dejuodamas. Ant kulnų ir kojų pirš- 
tų matėsi gausiai kraujo ir bespalvių odos skivytų, net atviros 
gyvos mėsos plotų. Edas drebėdamas padėjo jam nusitraukti 
šlapius drabužius, mėgindamas nustatyti, ar Niulundas ne- 
apsimeta. 


— Greit trys, ką darysim? - prašneko Edas. - Kaip jau- 
tiesi? 

Niulundas jau valandėlę gulėjo užsimerkęs, atrodė labai 
išblyškęs, apatinis žandikaulis atkaręs. Edas pagirdė jį, pa- 
davė kelias duonos riekes. Vis dirsteldavo pro duris, prieš 
tai pasitikrinęs, kad nors vienas lentgalis būtų pakankamai 
giliai liepsnose. Juto, kaip šiluma plinta pečiuose, krūtinės 
ląstoje, visą kūną pradeda niežėti ir krėsti. Stipri šiluma su- 
stingusiose rankose ir kojose, augantis be galo nemalonus 
jausmas. 

Liepsnų atšvaitai šokinėjo ant Niulundo, ant kaktos už- 
sidėjusio šlapią kojinę. Edas saugojosi atsukti jam nugarą. 
Jautė, kad nori šlapintis. Pagrabaliojo tarp daiktų, persiavė 
sausomis vilnonėmis kojinėmis, sausais apatiniais marški- 
niais, pasitikrino kur jo įranga ir ginklas, kur Niulundas su- 
sidėjęs savo. 

Šalia Niulundo jis staiga pastebėjo nedidelį žalią daiktą.- 
Tai buvo medžiaginė varlės galva. 

— Tu vieno dalyko nežinai. - Niulundo balsas gergždė, 
burna buvo apėjusi žaizdomis, — ... šiąnakt tikriausiai pa- 
kils vėjas, Radas man su Biorjesonu sakė, kad iš pietvakarių 
artinasi šiltas frontas, bus čia po kokios dienos, o frontą vos 

vos lenkia... vėjas. Jis nenorėjo tavęs su Granviku be reikalo 
jaudinti, nebuvo tikslių duomenų, ar vėjas spės, bet taip gali 
atsitikti. Tokiu atveju pakaktų kelių minučių... per jas vis- 
kas spėtų dingti, išplauktų ižas. Liktum įkalintas ant ko- 
kios nors lyties, viskas pasikeičia ir mirktelti nespėjus, vien 
galybė nuolaužų... - Niulundas palingavo galvą. - Gal pa- 
bandyti čia pasilikti, aš visvien negaliu toliau čiuožti... bent 
jau ne šiąnakt. 

Šiluma privertė Edą atsistoti, judinti rankas, kojas. Juto 
stiprų skausmą, plintantį sąnariuose ir raumenyse. 

— Gal pasiliekam čia, - pakartojo Niulundas. 

Džiūdamas sušnypštė ant kažkokios skrynios pasvertas 
apsiaustas. 

— „bent iki rytojaus. Tada gal ir galėsim judėti toliau. 

Edas pasitrynė veidą, jusdamas, kad stiprėja kraujo apy- 
taka, kūnas pulsuoja ir tarsi veržiasi iš savęs. Jis nenustygo 
vietoje. 

— Mums duotas įsakymas, - prašneko trypdamas, ta- 
čiau stengdamasis kalbėti kuo tvirčiau, — šiąnakt nusigauti 
į Ėdę. 

— Žinau. 

— Mes juk negalim čia pasilikti — o kas, jei ledas sueižės? 

Ilgai laukė atsakymo, stovėjo ir trypčiojo, kone šokinėjo. 

— Man reikia, — tarė, — reikia į lauką, apsižvalgyti, nusi- 
myžti. Dar pasitarsim, nes pasilikti jų teritorijoj... nežinau... 
tuoj grįšiu. 

Užsitempė batus, pasiėmė automatą, žvilgtelėjo į lauką, 
pravėrė duris kiek galėdamas cyliau. 


Lauke atrodė daug tamsiau negu tuomet, ką tik išlipus į 
krantą, akyse pulsavo ir sūkuriavo, už uosto prieplaukos le- 

das driekėsi tarsi tamsiai pilkas plynas laukas. Pasižvalgęs 
pabėgėjo už namo kampo, priverstinai judindamas rankas, 
atsistojo į negilią pusnį, atsisagstė kelnes, srovė garavo, jis 
dairėsi per petį, pulsas buvo labai dažnas, nebebuvo šalta, 
suprato, kad nebešąla nei viena kūno dalis. 

Staiga rūsyje trumpai kažkas pokštelėjo, ėmė blaškytis, 
Edas krūptelėjo, žingsniai? Ne vieno? Pasigirdo dar kažko- 
kie garsai, gal akmenys. Krintantys, greit grindimis riedan- 
tys akmenys. Jis atlaužė gaiduką, prigludo prie sienos, stojo 
beveik visiška tyla, kiek galėdamas atsargiau jis pasižiūrėjo 
pro plyšį ties vyriais. Ant grindų tebedegė laužo likučiai. 

Niulundo nebebuvo. 

Edas spoksojo buku žvilgsniu. 

Patalpos sienos apšviestos stipriau nei jis manė sėdėda- 
mas viduje. 

— Kur tu? - sušnibždėjo. 

Niulundo automatas ir džiūti pakabinti drabužiai dingę. 
Jo paties niekur nebuvo. 

Dar kažkokie garsai iš sklypo gilumos, akmenys ar nuo- 
laužos, krintačios ant asfalto, aidas, skubūs žingsniai kietu 
pagrindu. Tolumoje - argi jau tiek spėjo nubėgti? Ne pro ši- 
tas duris pabėgo, būčiau išgirdęs. Ar jis vienas? Ar kažkas... 
iš vidaus? Ar jie keliese? 

Skubėdamas nusileido į rūsį iškėlęs automatą, bandė 
dairytis į visas puses, užtrypiant laužą į šalis pažiro įkaitę 
angliukai. Pasigriebė peikeną, savo pačiūžas, kuprines, kap-. 
sules, kelias? Dvi. Susiglobė likusius ant grindų daiktus, lū- 
kuriuodamas užsiglaudė už durų. 

Tyla, nieko daugiau, išskyrus vėją. Tamsą. 


Pabėgėjo galiuką paplūdimio taku, įsuko į kitą, nežinodamas 

į kurią pusę pasukti. Susivokė, kad turbūt daro per staigius 
judesius, pajuto, kad tikriausiai yra vienintelis puikiai mato- 
mas objektas visoje krantinėje, pastebėjo, kad nešasi daugy- 
bę įrangos, bėgdamas zigzagais pamatė medžiais apaugusią 
teritoriją už paplūdimio juostos, gal nedidelį uolėtą sklypą? 
Puolė bėgti tiesiai į tamsą, atsidūrė ant plokščios lyg stalas 
uolos, akimirksniu kilstelėjo ginklą, taikydamas į sugriautų 
gyvenamųjų namų kvartalą. 


Tyliai staigiais judesiais pakeitė ginklo kryptį, žiūrone nesi- 
matė jokių gyvybės ženklų. 

Atsipeikėjo supratęs, kad jau kokias dešimt minučių guli 
taikydamasis. 


Ant išsikišusios uolos kiek žemiau prie vandens išdėliojo visą 
įrangą į dvi krūvas, savo ir Niulundo. Tamsoje daiktus buvo 
sunku atskirti, jis nuolat dairėsi įsitempęs, jautėsi nejaukiai, 
nežinodamas, kiek daiktų liko gulėti ant rūsio grindų. Jo pei- 
kena paimta, taip pat apsiaustas, kuprinė, ginklas, kompasas. 

Pastebėjo paėmęs Niulundo pačiūžas. Sekundę padvejo- 
jęs įmetė jas į uolos plyšį. | 

Skubiai išnaršė Niulundo kuprinę. Beveik iš karto maišo 
viduryje užčiuopė didoką daiktą. Didžiulė kietos plastma- 
sės dėžė, per vidurį keistas užraktas su baltu smulkiu už- 
rašu: Įspėjimas! Pavojinga gyvybei! Pašaliniams atidaryti drau- 
džiama. Dėžė buvo palyginti lengva. Kažin - ar tai ta, kuri iš 
pradžių buvo Biorjesono kuprinėje? 

Kurį laiką dvejojo, jautėsi lyg pakvaišęs, vartė dėžę, viduj 
nieko nesigirdėjo. Pilve kažkas labai keistai lyg siurbė. Į Ėdę, 
paimti ją į Ėdę? Taip. 


Nuo Niulundo mobiliojo ryšio siųstuvo tamsoje švytė- 

saviškio. Tačiau jie netrukus vėl prikaustė jo žvilgsnį. Visai 
gali būti, pagalvojo, kad va šitie. Mes siuntėm šaukinius ir jie 
išdavė mus. Kažkas mus galėjo pastebėti, gal net visą laiką 
žinojo, kur mes? Ar gali taip būti? 

Staigiai griebė peilį, pridėjo ašmenis prie siųstuvo klavia- 
tūros, pasuko. Ištraukė baterijas nugarėlėje, sugrūdo peilio 
smaigalį į mechanizmo vidų, vieną po kito nupjaustė prili- 
tuotus laidelius, nupjovė garsiakalbį ir mikrofoną. Pakartojo 
procedūrą su antruoju siųstuvu, juodas metalines detales su- 
leido į kuprinės išorines kišenes. 

Trumpą valandėlę pasvarstęs, prisitvirtino abi kapsules 
prie kuprinės, jusdamas, kad ant pečių jau pritrintos žaizdos. 
Liko tik šitos, pabandysiu paimti abi, kol pajėgsiu — abi. 

Kiek galėdamas tyliau išslapstė Niulundo kuprinės turi- 
nį plyšiuose prie pat ledo. Matomumas palei ledo plokštumą 
smarkiai pablogėjęs, jis nebebuvo tikras, kiek tai priklauso 
nuo jo akių būklės. 

Atrodė, kad debesys lekia nenatūraliai greitai, kad pro 
juos šviečia mėnuo, kad jo paties kūnas, palyginus su debesi- 
mis, toks nežmoniškai mažas. 

Be galo atsargiai patikrinęs ledą, užlipo ant jo. Netikėtai 
užplūdo nepaprastai stiprus noras ką nors parmušti ant že- 
mės arba apversti. Ilgokai ėjo sučiaupęs lūpas, kurį laiką 
matydamas regėjimą — į šipulius išlakstantį raudoną namo 
stogą, čerpių stogą, sprogstantį, tačiau nekrintantį ant že-: 
mės, greičiau atvirkščiai — kiekviena čerpė paeiliui pakil- 
davo į orą, pakibdavo ir išnykdavo sklęsdama įkypai aukš- 
tyn. Išsprogdintas stogas išsisklaidė į visas puses nelyg būrys 
plokščių nebylių paukščių. 

Skubėdamas čiuožė į vakarus, kol netrukus susigaudė, kad 
nei šalia, nei už nugaros daugiau niekas nečiuožia. Nustebo 
dėl šio pastebėjimo, niekaip nesuvokdamas, kodėl tik dabar 
tą suprato, o ne iš karto išėjęs ant ledo. Trumpą valandėlę 
žvelgė atgal sau pro petį garsiai keikdamasis, stengdamasis 
atsikratyti smilkčiojančios minties grįžti atgal į sausumą. 

Netoliese nuo ledo ruožo, lyg ir išraižyto akivarų ar pla- 
čių kiaurymių, išmetė radijo siųstuvų likučius. 


Čiuožė dideliu greičiu, pastebėdamas, kad nebeklauso ran- 
kos ir kojos, vėl ėmė šalti viršutinė kūno dalis, kad daug blo- 
giau nei prieš kelias minutes girdi pačiūžų keliamus garsus. 
Nesuvokė, ar tikrai mato tai, kas jam atrodo, kelis šimtus 
metrų ginė šalin visas mintis apie dėžutę su tabletėmis. 
Nežinodamas kodėl, mosikavo peikena, žvilgsnis atrodė su- 
siaurėjęs tarsi apysiauris vamzdis, kojos tarsi du sunkūs di- 
džiuliai... nesisekė iki galo suformuluoti minties. Vis kar- 
tojosi žaibiškos mintys: tarsi būtų užrištom akim... staiga 
nepažįstama sala, sąsiauris... reikia tik pasitikėti, kad ledas 
sveikas... dar kitos salos, kur tas horizontas... iškyšulys, le- 
das, keli čiūžiai. O, kad galėčiau truputį pailsėti... rasti kur 
nors... užuovėją, šilumą. 

Ilgai čiuožė palyginti greitai, galva beveik tuščia, visą laiką 
įtikinėjo save, kad vis dar yra pilno proto, turi blaiviai žvelgti į 
kiekvieną naują aplinkybę, kad jokiu būdu nevalia užsimerkti. 

Tamsūs kontūrai įkypai priešais. Sala? Linktelėjęs pats 
sau, iš lėto pasuko į sausumą. Va šita. Va kur ji. Užuovėja. 


Nutykino iki uolų, nusiėmė pačiūžas ir įlindo į kažkokius 
krūmus — buvo atsidūręs lyg ir pakrantės pievoje. Pasijuto 
lyg būtų apsvaigęs nuo alkoholio, skynėsi kelią per šakas, 

šlubavo, šypsojosi pats sau, vėjas nešė silpną šleikštų puvėsių 
kvapą, paskui kone parvirto kniūbsčias ant stačios uolos. 


Apsivilko visus atsarginius drabužius, nurijo porą cukraus 
piliulių užgerdamas vandeniu, kad tik pulsas išsilygintų, per 
ilgai neužsisėdėti, ne ne, tik truputį pailsėti, kiek dabar va- 
landų, kiek pagaliau valandų? 

Rankinis laikrodis rodė tuoj po pusės penkių. Jis kurį lai- 
ką bukai žiopsojo į tamsą, paskui užsimerkė. Pailsinti akis, 
taip reikia, visą laiką žiūriu prisimerkęs... raumenys aplink 
akis, visas veidas. 

Juto, kaip galva nusviro ant krūtinės, malonus besitęsian- 
tis jausmas. 

Papurtė galvą, nė velnio! Stipriai įsikando į lūpą, pasi 
gnaibė nosį ir skruostus, vėjas trūkčiojamai švilpė daužy- 
damasis į uolas. Netrukus suskato ieškoti apvaliosios dė- 
žutės — juk reikia, dabar žalią, ne geltoną, ne geltoną, žalią 
žalią. Pasičiupinėjo kuprinėje, paskui apsiausto kišenėse. 
Pirštais užčiuopė kažką, ištraukė. 

Popierių pluoštelis. Kraujas staiga mušė į galvą, jis pa- 
braukė pirštinėta ranka per popieriaus lapus. 

— Ulafas, - sušnibždėjo pats sau, - Pedersenas. 

Pasijuto truputį žvaliau, išlankstė lapus, guvesniu žvilgs- 
niu apžiūrėjo voką. 

Pauostė, priglaudė prie veido, klausdamas savęs, kaip 
laiškas vis dar su juo. Pasišviesdamas raudona kišeninio ži- 
vintuvėlio šviesa, iš lėto atlaisvino vieną lednagį palei kaklą. 


Truputį padvejojo prieš atplėšdamas voką. 
Du perlenkti lapai, prirašyti juodu rašalu tankiomis eilu- 
tėmis, mažytis pailgas daiktelis, įsuktas į šilkinį popierių. 

Ulafai, 


Privalai viską labai atidžiai perskaityti ir imtis atsakomybės. 
Supranti mane? 

Už kambario lango, kur aš dabar esu, stovi trys sulaukėję 
vaismedžiai. Vidurinysis pats žemiausias, su stora juoda šaka, 
nusvirusia žemyn beveik palei pat sniegą. Galėčiau ja pavaikš- 
čioti, jei nebūčiau per sunki, galėčiau nueiti per visą jos ilgį iki 
sodo pašiūrių šiferiu dengtais stogais. Man už nugaros — trum- 
poka lova, knygų prigrūsta (ryškiai žalia) lentyna, toliau senoviš- 
kas rašomasis stalas su daugybe stalčių. Ant sienos mandolina su 
Juoda perpete, ir dar daug kitokių daiktų, tačiau akį patraukia 
būtent ji, mandolina, juodai lakuotas medis. (Mandolinos tikrai 
labai keistas daiktas, ypač žmogui, kuris pats neskambina jokiu 
instrumentu). 

Tikriausiai jau supratai, kur aš. Tavo mama pirmame aukš- 
te. Verda kažką ant viryklės, prakvipę visi namai. Nežinau kuo, 
tačiau kvapas skanus, stiprus, salsvas. Primena raudonuosius bu- 
rokėlius, ar panašiai. Ji leidžia man kartais pas jus pabūti, beveik 
nereikėjo jos prašyti pirmą kartą, pati mane pakvietė, kai sutikau 
ją laukiančią ketvirtos valandos autobuso, ji beveik nesikalba su 
manimi, kai ateinu, nieko neklausinėja. 

Atėjusi dažniausiai sėdžiu prie rašomojo stalo. Nesijaudink, 
nežiūrėjau į apatinį stalčių (tik vos vos). Dažniau žiūrinėju knygų 
lentyną, pasitaiko, paskaitau skyrių iš kurios nors, kur tu sakei, 
tik kad ten nieko neįmanoma suprasti! Ir vis dėlto — juk aš ne 
kokia kvailutė. Ar tu, Ulafai, manai, kad aš kvailesnė nei pasi- 
rodžiau tau iš pradžių? Ypač vieną knygą dažnai pasiimu - jos 
kažkaip negali neskaityti. 

Dabar guliu lovoje ant nugaros, tu guli šalia. Ne, nieko tokio 
panašaus nebus, visai ne. Mes tik ramiai gulim tavo lovoj, aš žiū- 

riu į lubas, tu glaudiesi veidu man prie kaklo, mums labai šilta, 
net nereikia antklodės, nežinau, kiek mes apsirengę, nesvarbu. Tu 
uždėjęs ranką man ant pilvo, tavo pirštai atsargūs, tau labai patin- 
ka glostyti man pilvą, nes jis toks švelnus. Ranka juda žemyn, bet 
ne visai, tai visiškai ne tas, pirštai tik pakutena plaukelius apačio- 
je, perbraukia kuokštelius, paskui iš lėto kyla atgal iki bambos. 

Matai, ką gavai — iš to, kas mano galva tiksliai išreiškia tai, 
ką noriu pasakyti, galiu atsiųsti tik šitokį laišką. Tikiuosi, kad pa- 
kaks, nežinau, kaip apsakyti tai, ką dabar viduje jaučiu. Nežinau, 
kaip rašomi tokie laiškai, norėjau parašyti kaip nors kitaip, negu 
paprastai tai daroma. Nežinau, kokius parinkti žodžius - pasi- 
tikėti paprastais žodžiais, paprastais sakiniais nebeįmanoma, ne- 
bent tik kartais. Man rodos, įmanoma tik tada, kai pasirenki 
kokį nors aplinkkelį, štai tada gal ir galima jais pasikliauti, tačiau 
tik tokiu atveju. Antraip viskas pasidaro kažkaip šlykštu arba ne- 
tikra arba smulkmeniška. 

Ar tu bent ką nors čia supranti? 

Būk atsargus. Atsakyk, jei galėsi. Nenuvilk. 


Tavo Dijuredė. 


Jis perskaitė laišką dar kartą — iš lėto, purtydamas galvą. 
Niekaip nesuprato, dar kelis kartus perskaitė kai kurias vie- 
tas, šifruota informacija? 

Mažytis tamsus suvyniotas daiktelis ant kelių. Dar sykį 
akimis permetė laišką, tyliai pakartodamas kai kuriuos sa- 
kinius. 

Iš lėto atvyniojo šilkinį popierių. Jautėsi keistai ramus, 
tačiau vis dėlto suglumęs. Popieriuje įvyniota gulėjo mažytė 
pailga vario, o gal kažkokio kito metalo dėžutė, viduje dar 
sluoksnis vatos. Iš vatos iškrito nedidelė stiklinė ampulė, ke- 


177 


leto centimetrų ilgio, beveik pilna tamsaus skysčio, vangiai 
tekančio vidine stiklo puse, kažkas gleivėtas ar pusiau tirš- 
tas, lyg ir juodos, o gal tamsiai raudonos spalvos. Ant mažu- 
lytės etiketės smulkus užrašas, teko prisimerkti, kad įskaity- 


tų raides: Dijuredė Vyk. 


Pamėgino sugalvoti tinkamą paaiškinimą, pasidėjo dėžutę 
ir ampulę, nusprendė, kad dabar jau galima, dabar šiek tiek 
luktelti, sunkiai suprantama, taip, tik truputį, o paskui... 

Dar labiau susigūžė, šilčiau apsigaubė pečius, kažkas 
ėmė smegti žemyn po vokais, juto ateinantį atilsį, ramybę. 
Papūtė į vatos gumulėlį, prisiglaudė skruostikauliu, plaušas 
švelnus ir šiltas, ilgai spaudė gniutulėlį prie ausų spenelių, 
akių vokų, prie smakro, net barzdos šeriai prisivėlė. 


Pagalvojo apie kažką, ko jau po akimirkos negalėjo prisi- 
minti. 

Trumpą valandėlę klausėsi į vėjo. 

Užsimerkė. Vėl smigimas žemyn. 


Vienas ar keli stambūs žmonės, būtybės? sėdintys — ant jo, mėly- 
na soja, garsiai girgždanti kuriam nors sujudėjus, jų kūnai daug 
stambesni už jo, jis lyg ir pasispardo, mėgindamas patraukti jų 
dėmesį, pasidairo po kambarį, norėdamas pamatyti, ar aplink 
nėra kito žmogaus, tačiau ne, tik mėlyna sofa, žmonės kalbasi, ar 
apsimeta, kad kalbasi? Gal sėdi ir valgo, geria kavą? Girgžt pa- 
girgžt. Suprato, kad jau laikas įkvėpti oro, pasiruošė, tačiau pa- 
stebėjo, kad krūtinės ląstoje nepakanka keleto centimetrų, jį sle- 
gia tų kitų svoris, pamėgino šūktelti, „eil. Ar kas nors išgirdo? 
Išgirdo, bet apsimetė lyg niekur nieko? Ir vėl girgžt, ir dar sykį 
girgžt, jie juokiasi puse lūpų, „nenuspaudėm, ką?“ pasiteirauja, 

jis vis dar nebuvo įkvėpęs oro, nesuprato, ar iš tikrųjų jau taip 
sunku, išgirdo save sakant: „kokie minkšti šitie mėlyni priegalviai, 
man visada patikdavo gulinėti sofose“. Ir kaip tik tą akimirką šie 
žodžiai buvo gryna teisybė, nors jis pats nesuprato, kaip taip gali 
būti, vėl girgždėjimas, labai stipriai suspaudė kojas, rankas, krūti- 
nę. Kūne žaibiškai stiprėjo jausmas, plintantis, artėjantis, staiga! 
Reikia dabar! Spėjo pagalvoti: nesuprantu, kaip žmogus gali su- 
laikyti kvėpavimą tiek... 


Staiga atsipeikėjo, pulsas mušė kaip pasiutęs. Nusikeikė, 
paskui dar kartą, negalima, šitaip negalima! Bematant ėmė 
raustis apvaliosios dėžutės, reikia išgerti žalią! Jau buvo be- 
žiūrįs apsiausto kišenėje, tačiau sustingo bekeldamas ranką. 

Šalia uolos tiesiai priešais ėjo tamsus pavidalas. Akimirką 
jam pasirodė, kad tai Granvikas. O gal Niulundas? Paskui 
prašviesėjo, ne ne! Kažkas iš kitos stovyklos. 

Pamėgino įžiūrėti, ar ateina ir dar daugau, saugojosi ne- 
sujudėti nė viena kūno dalele, nedrįsdamas išsitraukti peilio 
iš už šovininės. 

Čiurškiantis garsas, pavidalas atsitūpė vos už keleto met- 
rų nuo jo, silpnai matėsi kamufliažo piešinys ant drabužių, 
veido bruožai šešėlyje, ginklo perpetė, čiurškimas netilo. 

Pavidalas staiga pakilo iki pusės ir kažką ištarė, tarsi 
kokį trumpą paprastą žodį su pasikartojančiu balsiu — „visi ? 
„kiti? 

Edas nespėjo įsigilinti, kalba su manimi, pastebėjo mane.- 
Čiupo peikeną, viskas vyko nepaprastai greitai, pavidalas 
griebėsi ginklo. Edas dūrė tiesiai į orą, toliau vien juodas si- 
luetas priešais, dūrė dar kartą, smarkiai sutvinkčiojo galvoje 
smaigaliui kažką pervėrus, staiga aiškiai pasigirdo šliupsėji- 
mas, galvoje kažkas suvilnijo, patvino, jis suprato, kad pats 

tuoj ims rėkti, juto, kaip kareivio kūnas ėmė kretėti, pa- 
mautas ant ilgo smaigo, matė, kad pavidalas klūpo, neužim- 
ta ranka kažko grabaliodamas ant žemės, trūksmingas oro 
gaudymas, kliuksėjimas, kažkas juodas ir tviskantis liejasi ir 
teka uola. Stipriai pasmirdo, išmatos, pavidalo galva lyg ir 
nusviro į šalį, per peikeną nebeatsklinda judesiai, tik smarvė 
visur, smarvė, 

Edas suvaitojo, pamėgino ištraukti smaigalį, trūktelėjo 
smarkiau, aukštas šlapias garsas, suvokė, kad peikena pervė- 
rė anam kaklą, kad jo paties rankos šlapios, kojos virpa taip, 
kad bematant sulinks, daugiau niekur nesimatė, kad kas 
nors judėtų tamsoje už uolų sienos. Tik šitas vienas? Kaip 
dabar žinoti tiksliai, tiksliai...2 

Karštligiškai grobstė daiktus, negalėjo pats sau pasakoti, 
kas... matė, kad anas guli ant nugaros, uniforma nusidažiusi 
juodai, rankos atmestos, veido bruožai švelnūs, kraujas ant 
skruostų ir plaukų, akys atmerktos, putlios lūpos, jam pasi- 
rodė, kad tai galėtų būti moteris, nors nebuvo tikras, ranka 
prisidengė burną sulaikydamas dejonę iš pilvo, kažkokį riks- 
mą ar traukulį. | 

Leisdamasis iki ledo kelis kartus suklupo ant uolų, su- 
sitrenkė, bėgo toliau nejausdamas skausmo, - ledas. Iššoko 
ant ledo tiesiai nuo sausumos, apsiavė pačiūžas, galvoje di- 
džiuliu greičiu sūkuriavo vaizdai. Skubėdamas pasigraibė 
kišenėse, už nugaros nieko nesigirdėjo, padidino greitį, iš- 
sitraukė apvaliąją dėžutę, nurijo žalią tabletę, dar padidino 
greitį, stengėsi susikaupęs mąstyti tik apie kojų judesius, pa- 
čiūžų dėliojimą, žiūrėjo, kad būtų palinkęs į priekį būtent 
tiek, kiek reikia, kad keliai būtų sulenkti tinkamu kampu. 

Kelis kartus sustojo, spjaudė gleives, paskui vėl pasileisdavo 
didžiuliu greičiu. Atrodė, kad pučia labai stiprus palankus 
vėjas, atsigręžus vėjo gūsiai regėdavosi silpnesni nei anks- 
čiau, nors ir atbukę, raumenys dirbo tiksliai ir ritmingai su- 
sitraukinėdami. 

Čiuožė ledu, į kurį buvo įšalę gausybė smulkių ledo šu- 
kių, tekdavo jas aplenkti arba mikliai peržengti, čiuožti pla- 
čiai išskėtus kojas, kartą staigiai suktelti, kad neatsitrenk- 
tų į ledo luitą. Kažkur toli už nugaros pasigirdo smarkus 
sprogimas. Oro pajėgos? Buvo beveik įsitikinęs, kad garsas 
perskrodė orą, tačiau nesustojo, tik įsivaizdavo krabą, krabo 
atvaizdą iš labai aukštai, Giliau jų teritorijoje dabar nei kas 
kitas anksčiau, smelkiasi žaibišku greičiu, juda įkypai, grei- 
čiau, greičiau už tamsą. 


Granviko veidas, aštrus žvilgsnis ir rauplėta oda, tamsiai nu- 
teptas veidas, blizgančios akys, dingo už liepto, nuropojo pa- 
skubomis ir dingo. Bematant naujas vaizdas, užklojęs pir- 
mąjį: peikena, koks jausmas ją laikant rankoje, iš ko ji pada- 
ryta, garsas, peikena pakyla ore, paskui šliupsėjimas, jis pa- 
sistengė kuo greičiau atsikratyti vaizdinio, norėjo prisiminti 
bet ką. Milžiniški stalai su vaisių dubenimis ir šokoladinių 
saldainių dėžutėmis, atviros verandos durys, lauke vasaros 
vakaras, muzika, groja senamadiškas šokių orkestras, jis sto- 
vi kieme, traukdamas drungną orą, didokas pastatas, išsi- 
nuomotas pokylio šeimininko, charakteringas architektoni-- 
nis stilius, niekam nežinomu pavadinimu, visi vilki smokin- 
gais ir balinėmis suknelėmis, jis pats laikosi kiek nuošalyje, 
šokančios poros šmėkščioja pro langų eilę jam virš galvos, 
šokoladinis saldainis su likeriu ir uogomis, jis traiško jas lie- 
žuviu spausdamas prie gomurio. 

Susivokė kūkčiojąs, gilus trūkčiojantis gaikščiojimas iš 
krūtinės, kone springdamas sustojo įkvėpti oro. Pasitikrino 
žemėlapyje, čiuožė toliau nuleidęs galvą, mąstydamas: vis 
dar toli toli, iki mūsų fronto linijų. 


Prie apvirtusios jūrų gairės atsiklaupė, atsigėrė vandens. Kaž- 
kas glitus nutekėjo smakru ir kaklu, jis nebejautė nosies. 

Atsigulė, užsižiopsojo į debesis, tuo pat metu jį užplū- 
do žodžių virtinė, pakartojo juos, paskui dar kartą, susivo- 
kė, kad nuo to ramiau, įtaikė į tinkamą ritmą, kaskart kir- 
čiuodamas vis kitus balsius. Nežinau, kaip apsakyti, ką dabar 
viduje jaučiu. 


Teko pakovoti su ryklės raumenimis, kad išsiskirtų pakan- 
kamai seilių, skubėdamas nurijo dar vieną žalią tabletę. 
Stodamasis ant kojų vaizdavosi, kad jau čiuožia nebe vienas, 
bandė save įtikinti, kad šalia yra dar kažkas, kažkas suma- 
nus, ramus, kad jie nuo šiol į priekį čiuoš kartu. 


Ugnies liepsna pasimatė priešais už kelių šimtų metrų, iš- 
kart po to nuaidėjo sprogimas, paskui kažkur toli supoškėjo 
šūviai iš kulkosvaidžio. 

Jis tiesiog apstulbo iš netikėtumo — net nesustojo, toliau 
laikėsi ant pačiūžų, dar gerą atstumą slysdamas į priekį, du 
kartu pasitikrino, ar nesivaidena. Bematant nuo ledo aplink 
pasigirdo traškėjimas, jis tuoj pat atsitūpė, pavyko pristrab- 
dyti greitį. Dabar sustingt! Aplink save pastebėjo sprogymių 
ornamentą, plintantį karpytu ratu, ne ne! Atsigulė ant pil- 
vo, paskirstydamas svorį kiek įmanoma labiau į šalis, ryškė- 
jo vis naujos sprogymės, sudarydamos dar didesnį ratą, dar 

daugiau apskritimų, didesnių už pirmuosius, greičiau, ne ne! 
Kiek tolėliau sutvisko juodas atviras vanduo, tuo pat metu iš 
lėto sudrebėjo ledas, NE NE, ledo lytis persivertė, jis tren- 
kėsi galva ir nugrimzdo, pamėgino riktelti, rėkė po vande- 
niu, kuris veržėsi į vidų per drabužius, jį pervėrė mintis apie 
gylį po kojomis — kiek galėtų būti iki dugno? LEDNAGIAI, 
LEDNAGIAI! Kiek galėdamas greičiau spardėsi, mosikavo 
rankomis, jautė, kad tuoj tuoj sprogs — tuo pat metu pajuto, 
kad siekia dugną, atsirėmė viena pačiūža, atsistojo, kita koja 
taip pat, gal išsitiesti, galvą iš vandens, vėjas beprotiškai šal- 
tas akims ir skruostams. 

Tą pačią akimirką dangus nušvito. Kai vėl aptemo, šau- 
dymas liovėsi. Jis pasipurtė, juto, kaip nenatūraliai greitai 
plaka širdis, pabandė užšliaužti ant artimiausios ledo lyties 
krašto. 

Priešais, prie kyšulio ar pusiasalio, kažkas staiga pasisu- 
ko, nedidelis žemas laivas? Be žibintų, vien juodas siluetas. 
Jis tuoj pat susilenkė, prisivertęs vėl nuslydo į vandenį, plė- 
šiantis skausmas viduriuose ir apatinėje kūno dalyje, kol mė- 
gino įžiūrėti, koks ten laivas, šis su vos girdimai dirbančiais 
motorais lyg ir ėmė plaukti artyn. Laivas pakrypo, ant de- 
nio ėmė sukiotis plačios radarinės antenos, stambus vamz- 
dis laivagalyje, dar vienas priekyje, jis nepažino laivo tipo. 
Patruliuojantis? Ar povandeninis robotas? Kad laivas pri- 
klauso priešo stovyklai, netrukus nebebuvo jokių abejonių. 

Jį užpylė sukeltos bangos, ledo trupiniai ir smulkios iže-- 
nos lipo prie apsiausto. Jis įtempė veido raumenis, kad ne- 
pradėtų rėkti, tuo pat metu girdėdamas, kaip pupsi motorai. 
Laivas sustojo už kokių trisdešimties metrų. Jam pasirodė, 
kad jį pastebėjo, svarstė, gal išsitraukti granatą iš šovininės, 
gal pasislėpti po vandeniu — ne, tik ne dar kartą po vande- 

niu, padarysiu bet ką, kad tik nereikėtų pasinerti. Laivas vėl 
pakrypo, priplaukė dar arčiau, jis pagalvojo, kad jie, be jo- 
kios abejonės, žiūri į jį pro žiūronus, žiopso į radarų ekranus, 
tuo pat metu juto, kaip vanduo liejasi tarp kojų palei dugną, 
girdėjo siaudžiant vėją, pliuškenant vandenį, besiplakantį į 
braškantį ledo kraštą. 

Motoro garsas sustiprėjo, jis ir toliau stovėjo visiškai 
nejudėdamas, kol pasirodė, kad garsas silpsta. Nejudėjo. 
Pupsėjimas dar labiau susilpnėjo, jis be galo atsargiai kilste- 
lėjo galvą, išvysdamas juodus kontūrus. Laivas tolo, slysda- 
mas tolyn link salų prietryčiuose. 

Riktelėjo pats to visai nenorėdamas, pasijuto visiškai 
išsekęs, nežinodamas kodėl, regėjo mintyse nuotrauką iš 
oro — milžiniškas gyvenamasis rajonas, sublokuotų namų 
eilės, kotedžai, nuosavi namai. 

Susvirduliavo. Suvokė, kaip smarkiai kreta visu kūnu, 
tarsi persmaugtu sunkaus peršlapusio rūbo, pagalvojo apie 
tabletes, burnoje jusdamas kraujo ir druskos skonį, susigau- 
dė, kad galvoja: jei nebūčiau vandenyje gulėjęs... būtų tikrai 
mane pamatę, jei nebūčiau buvęs vandenyje. 


Pašliaužė galiuką ledu, nurijo dvi tabletes. Drebėdamas sau- 
sai nušluostė įrangą, riktelėjo, šlakstydamas spiritu kojų 
pirštus ir pjautines žaizdas veide, atsisėdo, persivilko sau- 
somis kelnėmis, apatiniais drabužiais, suprato, kad neturi 
atsarginio apsiausto. Be perstojo pats sau kažką murmėjo, 
jam staiga pasirodė, kad rankos pailgėjo ir dar labiau sulyso, 
galvos svoris padidėjo. Be paliovos kažką šnibždėdamas ir 
murmėdamas — tas jį ramino — išpylė vandenį iš automato 
vamzdžio. 

— Taiir nedvejok, dabar reikia čuožti, kapsulės, dėžė, tab- 
letės, kompasas, jūrlapis, šlapias jūrlapis, viskas yra. Važiuok 
jau, važiuok. 


Kokį ketvirtį valandos keliavo beveik tiesiai į pietus. Juto, 
kad viršutiniai drabužiai stingsta, apsiausto klostės treška 
ledėdamos. Vis tikrino jūrlapį ir kompasą. 

Padarysiu! Padarysiu! 


— Matai, pats moka Karlas, išmokau jachtoje... beveik 
jokių salų, kad padėtų susiorientuoti, vis tiek ne bėda, ra- 
siu, kryptis gera... Čiuošiu kol ledas pasibaigs vienintelis pla- 
nas — kol ledo nebebus. 


Priešais plytėjo ledas, iš tolo atrodęs daug nelygesnis, tačiau 
pačiūžos juo slydo be jokios trinties. Įžiūrėjęs tamsią liniją 
toli dešinėje, pamanė, kad ėmė žvairuoti. Neužšalęs vanduo? 


— Apsivilkęs burę... burė su ragais prie rankų ir apačioje 
prie kojų ir dar vėjas įkypai iš nugaros. 

Sklendė iškėlęs rankas, greitis nemažėjo, jis ilgai taip sto- 
vėdamas čiuožė, nė karto nepasispirdamas, nesijautė nei per 
lengvas, nei per sunkus. 


— Reikia persirengti, Karlai, negalima čiuožinėti šlapiais 
drabužiais! 

— Ne, nereikia, nugara šąla, bet tik nugara, iš vidaus ne, 
viduj ne, tik iš išorės. | 


Pastebėjo, kad ledas keliose vietose kitoks, patikrino, per- 
žengė užšalusią sprogymę, čiuožė toliau. 

— Niekas kitas man nerūpi, supratai? Jeigu ir mato mane 
radaruose, tai... kad tik ledas, jeigu tik ledas yra, kur privalo 
būti, kad tik ledas. Supranti, kaip reikia galvoti, Karlai? 


Keliai staiga sulinko. 

Kažkas švelniais veido bruožais, šliupčiojimas, išaštrinta 
peikena, jis pakilo, kažką paspyrė, pasirodė, kad sumakalavo 
rankomis, garsiai surėkė kelis kartus. 


„Dainaveivas', trisdešimt dviejų pėdų ilgio, septynių pėdų 
aukščio stiebas, „Evelina, papildomas rigas ir kajutė laivaga- 
lyje, nė vieno modernaus navigacinio instrumento, išimtinai 
tik senieji, truputį nudėvėtos sėdynės, tamsiai mėlynas vel- 
vetas, mahagono stalas, burės siūdintos Sačvole, penkiolika 
metų, aštuonias vasaras su ja praplaukiojo, kol pardavė, šitie 
vandenys... 

Išgirdo pokšint ir taukšint aplink visai šalia, kiek tolėliau 
išvysdamas, kaip ledas labai netikėtai ima sūpuotis aukštyn 
ir žemyn. Pastebėjo siaurą akivarą išilgai čiuožimo krypties, 
ledas, ant kurio jis stovėjo, irgi ėmė linguoti, dar toliau — dar 
vienas akivaras, ledas pralaužtas, milžiniški ledo luitai, lūžę 
lygiagrečiai jo kelionės krypčiai, ledas, iš lėto ištisais ruožais 
dreifuojantis į atvirą jūrą. 

Kai tik pasijuto pajėgus, nučiuožė prie vidinio akivaro, 
properša tiesiog akyse platėjo, po kojomis lingavo vis smar- 
kiau. Pamėgino pasiekti tvirtą kraštą peikenos smaigaliu ir 
taip prisitraukti, tačiau buvo priverstas pačiuožti palei ply- 
šį dar toliau į pietus, girdėjo, kaip pliuškena juodas vanduo 
beveik šalia pačiūžų, greičiau! Įsibėgėjo, plyšys išplatėjo, pa- 
čiuožė dar dvidešimt metrų, pasiruošė dar kartą, per pla- 
tu! Dešimt metrų, jis kryptelėjo į šalį, metėsi, šuolis tiesiai, 

juodas vanduo po juo, nusileido ant apmirusios kojos, par- 
krito, greičiau stot ir bėgt ant pačiūžų, bėrė nesuprantamus 
žodžius pats sau, vėl šuolis, naujos sprogymės, šuoliai per 
viską, kas bent kiek panėši į plyšius. 

Bėgo toliau, pustekiniais, šuoliu. 


Vėjas nesustodamas ošė į sprandą, viduje, galvoje, skambėjo 
vis stiprėjantys aukšti tonai, jis suvokė kažką dundant, nieko 
panašaus anksčiau nebuvo girdėjęs, tuo pat metu matė, kad 
su juo kartu lekia kažkokia šviesa. Oras atrodė sausesnis ir 
šaltesnis, mintys kildavo greit, jas bematant pakeisdavo ki- 
tos, margumynas vaizdų ir įspūdžių, atrodė, lyg pats keliau- 
tų į tą pusę, kuri anksčiau jokiu būdu nebūtų galėjusi būti 
kelionės tikslas. 


Ūkas ant ledo — debesis? Nelėtindamas greičio įčiuožė į jį. 

— Į priekį, į priekį. 

Aplink šalta tiršta migla, jis laikė pakėlęs ginklą, banguo- 
jantys pilkai balti didžiuliai šydai, milžiniški vatos tumulai, 
išsisklaidantys, kai tik jis prisiartina, vėjui nepralaidžios kel- 
nės ir apsiaustas tarsi suakmenėjęs sluoksnis ant kitų drabu- 
žių, viduje keista, šlapia ir šilta, žvilgsnis ir rėgėjimo aštrumas 
sutelkti į vieną tašką, kuris, atrodo, visą laiką miglos centre, 
staiga pačiūžos vandenyje, plonas vandens sluoksnis ant ledo, 


pakilo čiurkšlėmis iki blauzdų, dingo, vėl lygus sausas ledas. - 


Vėl pasirodė, kad girdi šaudymą, paskui smarkus sprogimas, 
arti, kaip arti? Atsigulė už galvos susidėjęs rankas, girdėjo, 
kaip ledu atšvilpia gausybė ledo šukių, milžiniškas brūkščio- 
jantis choras, tokia daugybė ir taip garsiai, pralėkė pro šalį, 


187 


viskas juda kiaurai per jį, pajuto lyg jį būtų pervėrusi serija 
aštrių spindulių, lekiančių tolyn kitoje kūno pusėje, ilgai gu- 
lėjo, mėgindamas susivokti, tikrindamas vieną kūno dalį po 
kitos. Nepastebėjo jokių žaizdų. 


Priešais, už nugaros ir virš galvos vis dar tiršta tamsa, nepa- 
vyko įžiūrėti, kur žvaigždės, mėnulio šviesa, debesys, vėjas, 
šaltis, kur ledas. Kažkas stipriai mirguliavo akyse - už akių 
obuolių ar iš išorės? 

Silpnai suvokė, kad reikėtų atsipeikėti, pažvalėti, kad 
privalo. 


Sudavė pats sau per veidą, suprasdamas, kad jaučiasi labai 
prastai. 


Nusistatė kompasą, pasižiūrėjo į laikrodį. 
— Antai ten sala, ar ten sala? Be penkiolikos aštuonios, 
po aštuonių penkiolika, po septynių? 


— Dabar visur, aplink, jų turi būti visur, kiekvienoj saloj, 
apsupa, rodo pirštu, jis vienas vidury čiuožia, o jie stengiasi 
pataikyti į jį. O va čia pažiūrėkit, jūs gulintieji, pasižiūrė- 
kit į ledą, pažiūrėkit į grindis, kur aš guliu, tas greitis, vėjas 
įkypai iš nugaros — oi, čia tai visai per plauką, kietai nukri- 
to tiesiai kakta į grindis. Smarkiausias smūgis galva, pažiro 
žiežirbos, bet va šitas, šitas piruetas, kiek už jį taškų, prakei- 
kimas, ne koja, o kaladė, gerai, o šitas tada, tokio niekas čia 
nemoka padaryti, ką gal ne, o šitas va ką pasakysit? Ką? KĄ? 
Kiek taškų, koks AUKŠČIAUSIAS balas? 


Gulėjo nejudėdamas ir ilgą laiką vien alsavo, juto, kaip smar- 
kiai pulsuoja kojose, siūbčioja galvoje. Girdėjo tolumoje nau- 


188 


jus sprogimus, vaizdavosi milžiniškus siūruojančius me- 
džius, ledo paviršius nelyg šlaitas, žvyro ar smėlio sklypeliai 
žalioje žolėje. Debesys virš galvos atrodė tamsiai violetiniai 
ir tuo pat metu pilki, pagalvojo, kad kiekviena refleksija ar 
išvada, ateinanti į galvą dabar turėtų būti... kad jis yra pri- 
verstas viską nuodugniai apgalvoti... iki kol reikės padaryti 
kažką lemiamo, kad jis dabar... nuodugniai... 

Negalėjo užbaigti minties, gulėjo rydamas kažką pana- 
šaus į seiles ar kraują, ar abiejų mišinį. 


— Arnečia kažkur...? Triukšmingai šnibždėdamas, graibė- 
si žiūrono diržo. — Karlai, tu juk esi čia buvęs daugybę kartų. 
Ar neatpažįsti šitų vietų, šitų salų, salos antai ten, jūrkelio... 
kažkokio skerskelio per sąsiaurį čia netoliese, ką? Sąsiauris, 
kuris atrodo neįmanomas... iš atstumo, tačiau jis pakanka- 
mai gilus, kai prisiartini ir įsidrąsini plaukti, Sporės sąsiau- 
rio? Turėtų būti čia kažkur, tokiu atveju nereikia išklysti iš 
archipelago, už šitų salų, tu čia dažnai plaukiodavai, ar ne? 


Jūrlapis prišalo prie plastmasinio dėklo. Jis ir toliau kalbėjo- 
si pats su savimi, griežtai, tyliai, ragindamas, juokaudamas, 
erzindamas, bardamas, kiek galėdamas atidžiau žvalgyda- 
masis po apylinkes, delnais pridengęs užsidegė raudonai 
šviečiantį kišeninį žibintuvėlį, išžvalgė teritoriją jūrlapyje į 
pietus, surado Sporę, kiek labiau į pietvakarius — Ėdę, pasi- 
žiūrėjo į laikrodį, pastebėjo, kad kraujuoja lūpos. 


Ilgai bandė pagal nedidelį išsikišusį salos ruožą, netrukus į 


šiaurę nuo tos vietos, kur pats dabar buvo, įvertinti padėtį, 
kol suprato, kad beprasmiška. 

Danguje virš sausumos pasimatė lyg ir šviesos gaisas. 
— Zvalgykis į visas puses! 


Klūpėjo kokią pusę minutės, atrodė, kad svyruoja, paskui 
be galo lėtai pakilo, ėmė stumtis į priekį, nežmoniškai skau- 
dėjo kojų riešus. Jis pakeitė kryptį. 

— Žalio supratimo neturiu! Supratimo neturiu, kur atsi- 
dūrei! Bet varyk toliau, toliau, niekas anksčiau taip toli nėra 
buvęs, - šnibždėjo, - niekas! 

Slopus poškėjimas, tolumoje garsūs sprogimai. 

— TE-TE-TE-TE-TE-TE-TE-TE! 

— Čiuožk toliau, va ten... iš ten toliau... 

Pastebėjo, kad kalba garsiai, tuo pat metu orą perskrodė 
dar viena papliūpa, jis parkrito, pajutęs burnoje kažko labai 
nemalonaus skonį. Vaizdas liejosi, tarsi į akis būtų patekę 
drumzlino skysčio, jis bandė nustatyti, ar šūviai iš šiaurės, ar 
iš pietų. Čia mes šaudom? Jie? 


Saudymas tęsėsi, ugnis nukreipta į priešingą nuo jo pusę, jis 
iš lėto ėmė nujausti tirštesnę tamsą — mažesnės ar didesnės 
salos kiek piečiau kontūrus. 


— Nežioplinėk su kompasu, su automatu, neprilėk per 
greit... . 

Ropodamas nenuleido akių nuo artimiausio metro ledo 
įtikinėdamas save ritmiškai mirkčioti, kapsulė po pilvu tarsi 
plūduras. 


Buvo priverstas aplenkti kažką, panėšinčio į dvi milžiniškas 
skyles lede, pastebėjo, kad prie horizonto sausumoje ryškėja 
silnas rožinis tviskesys. 

Pusiaugula prie įgaubtos stačios uolos, kiek galėdamas nuo- 
dugniau išžvalgė salelę. 

Žiūrono stiklas apgaravo tarp lęšių. Išsitraukęs iš už dir- 
žo čiupinėjo rankinę granatą. Įtikinėjo pats save, dar ir dar 
kartą: 

— Susikaupk dabar, reikia, Karlai... 


Šaudymas buvo girdėti iš mažiausiai ketverių įtvirtinimų, jis 
negalėjo tiksliai nustatyti šaudymo krypties ar kas į ką šau- 
do, nevienodais laiko tarpais per kokio šimto penkiasdešim- 
ties metrų atstumą nuo salelės pasipildavo kulkų kruša. 


Iš tamsos kilo vis stambesni kontūrai. Ant tamsios aukštu- 
mos pailgoje saloje visai priešais jis pastebėjo kažką stambų 
ir striuką ryškėjant dangaus fone. Tai galėjo būti didelė jūrų 
gairė. Žemas bokštas? Ar jūrų gairė? Ant viršūnės pritvir- 
tinta lyg ir kažkokia metalinė kryžmė. Pasidėjo atsivertęs 
žemėlapį sau prie pat veido. Smiliumi perbraukė per Ėdę, 
ant šiaurinės dalies kažkokia atžyma, šalia raidės JG. 

— Jūrų gairė, jūrų gairė, jūrų gairė. 

Žiūrėjo tiesiai į viršūnėje styrantį daiktą, išsitraukė kom- 
pasą, nenulaikomą žiūroną teko atremti į uolą, skubėdamas 
palygino kalno siluetą su jūrų gairės atvaizdu jūrlapio kam- 
putyje. 

Ant abiejų po kryžmę. 

Palygino visus aplinkinius kontūrus su jūrlapiu, kelis- 
kartus perskaitė salų pavadinimus. Vieni iš įtvirtinimų at- 
rodė įrengti prie kranto ant aukštumos, po pat išsikišusia 
gaire. Jis atidžiai apžiūrėjo ledą tarp salelės ir didesniosios 
salos, danguje virš sausumos vis stiprėjo šviesa. 

— Kiek valandų? 

— Be aštuonių aštuonios. 
— Pabandyt? Į Edę? 
— Pabandyt. Nusigaut tenai! 


Iš kuprinės atsargiai ištraukė didžiąją plastmasinę dėžę. 
Atsargiai! Pavojinga gyvybei! Pašaliniams atidaryti draudžia- 
ma. Stengėsi nejudinti spynos, tik atsargiai papurtė dėžę. 
Prikišęs nosį prie užrakto plyšio pajuto labai silpną kvapą. 

Pasvarstė. 

— Parašyta taip... gal tik tam, kad... ne? 

Išsitraukė iš diržo peilį. 


Sėdėjo stipriai atsilošęs, spoksodamas į peilio geležtę. 

Beveik visą veidą dengė plonas šerkšnas, plaukai susivėlę 
ir sudrėkę, lūpos atrodė šviesiai mėlynos, jis smarkiai maigė 
ausų galiukus, kaišiojo pirštus į burną. 

Antakiai ir blakstienos sudarė mažytes ledo kristalų 
puokšteles, rainelės — tarsi pulsuotų žaliai ir tamsiai pilkai, 
akių baltymais vingiavo gausybė išsiplėtusių kraujagyslių, 
vyzdžiai didžiuliai, juodi. Juto neaiškią, gilią nuostabą, ne- 
suprasdamas, ką mato priešais. | 


Dar kelias sekundes paspoksojo į plastmasinės dėžės 
dangtį. Padvejojo. 

Paskui atsargiai įpjovė ploną plastmasę. Iš pradžių nie- 
ko nesimatė, jis pasišvietė žibintuvėliu. Įžiūrėjo mažytes dė- 
žutes, gal kokias aštuonias ar dešimt. Permatomos dėžutės, 
pilnos...? 

Pasižiūrėjo prisikišęs. Kažkas nedidelio, suvynioto į vatą 
ar vataliną, minkštam baltam kokone mažos kvadratinės 
plokštelės iš... stiklo? Pro įpjovą sklido silpnas dezinfekcinių 


192 


priemonių kvapas, ant dėžučių jis pastebėjo tą patį tekstą, 
užrašytą ant ryškiai geltono lipduko. 

Atsargiai! Pavojinga gyvybei! Pavojus užsikrėsti! Tik medi- 
cinos personalui! Pašaliniams draudžiama pažeisti plombą! 
Atsargiai! Pavojinga gyvybei! Pavojus užsikrėsti! Tik medicinos 
personalui! Pašaliniams draudžiama pažeisti plombą! 

Paspoksojo į tekstą, padėjo dėžę į šalį, pats nesuprasda- 
mas kodėl, staiga pajuto baimę, atsitraukė kelis metrus. 

— Velnias, velnias... 

Pašliaužė dar kelis metrus toliau, stengdamasis galvoti, 
kiek galima blaiviau. 

— Čia ta, kur Biorjesonas nešėsi, Niulundas perėmė... 
Ne mano, ne mano darbas. Iš Rado gavau kapsulę. Tik 
kapsulę, tokia operacija, ne dėžę, neimsiu jokios dėžės, ne- 
rizikuot... 


Sėdėjo prie užšalusio vandens klano kiek aukščiau ant sa- 
lelės. Vengė žiūrėti į dėžę. Juto, tarsi krūtinę būtų užėmęs 
kažkas didžiulis, vartytųsi, kiltų, plistų, augtų ir greitėtų. 
Smegenyse registruodamas, kokiu greičiu šviesa stiprėja 
danguje, pajuto savo širdį, pagalvojo: daugių daugiausia dvi- 
dešimt minučių. 

— Paskui saulė virš horizonto. O ta dėžė... - šnibždėjo. — 
Karlai, žinai ką! Dink tu iš čia! 


Dar viena salvė, beveik prie salelės? Jis tūptelėjo, suprasda- 
mas, kad be reikalo. Atsargiai pasvėrė abi kapsules, pabandė 
įvertinti, kiek galės panešti, kiek jos atsikištų nuo nugaros, 
jei paimtų abi. 

Saloje pūte smarkus vėjas, daužydamasis po plyšius. Jis 
gulėjo kretėdamas prisiplojęs prie kalno, gurindamas vieną 

po kitos suledėjusio apsiausto klostes, matė mėnulį ir debe- 
sis daug aiškiau negu visą naktį, suprato, kad verkia, jautėsi 
sutrikęs, užkluptas, nepasiruošęs. 


Kokią minutę gulėjo prie pat ledo, žvalgydamasis pro žiūro- 
ną. Susišaudymas netilo, bet salvės girdėjosi vis rečiau. 

Rūpestingai paslėpė kuprinę ir vieną kapsulę po aštriais 
akmenimis, paskui išvertė apsiaustą baltąja puse į viršų. Spal- 
va kiek tamsesnė nei ledo. Ir daug šviesesnė nei dangaus. 


Pietryčiuose, tarp dviejų didokų salų, ledas pradėjo įgauti 
ryškią ugnies raudonumo spalvą. Jis pabandymui pajudino 
automato saugiklį, pasikeitė apkabą, patikrino, kad ranke- 
nėlė nebūtų pažeista ar sulenkta. 

Pasekė sekundinę rodyklę ant ciferblato, palaukė lygiai 
minutę. | 

Be galo atsargiai prisitvirtino pačiūžas, atsigulė kniūbsčias. 

Pašliaužė kelis metrus, pasiremdamas rankomis, au- 
tomatą ir peikeną stumdamas priešais, žvilgsnį įsmeigęs į 
kranto juostą įkypai priešais... gairė, gairė. Įvertino atstu- 
mą, — nuo septynių šimtų iki tūkstančio metrų. 

— Neskubėt, išlaikyt vienodą tempą, kiek įmanoma lėčiau. 

Šaudymas pasmarkėjo, jis nesugebėjo nustatyti, ar iš ki- 
tos pusės į jį atsako. 

— Į tą pusę antai, tik ramiai, vienodais yriais, jau per toli 
nuo tos anos salelės, grįžti nebegalima... 

Ledas slopiai brazdėjo, ištęstai trindamasis ir dundėda- 
mas, triukšmas plito tolyn su savotiška jėga, paskui jį — ai- 
das. Jis prisidėjo ausį, — keli balsai? Tonai labai žemi, neiš- 
dainuojami. 

— Ramiai ramiai, toliau, dar kokias dvidešimt minučių, 
paskui viskas, vien ledas... 

Staiga kulkosvaidis, šūviai, pusračiu aplink jį papoškėję 
į ledą, smulkūs trupinto ledo purslai pakilo sulig vėjo gū- 
siu, kas dabar, kas? Kokią sekundę negalvojo nieko, supra- 
to, kad šypsosi, tuo pat metu pašoko ant kojų, nežinodamas 
kodėl, iš už diržo išsitraukė granatą, greičiau! Jau buvo įsi- 
bėgėjęs, pasiruošė nuplėšti žiedą, ritmingai judindamas ran- 
kas, nebegirdėjo šūvių, o gal girdėjo? Koja smarkiai krypte- 
lėjo, bato šonas atsitrenkė į ledą, pasuko labiau... į krantą? 
Šmėkštelėjo sala, jis pajuto, kaip smarkiai daužosi širdis, gir- 
dėjo, kaip šaudo, įsitikino, kad apšaudo jį, greitas ir labai aš- 
trus judesys rankos riešu, numetė granatą, ši žaibiškai čiūž- 
telėjo ledu, o žiedas? Kvailys! Pasijuto be galo apsunkęs, lyg 
būtų pasikeitęs savo kūną į kieno kito. 

— Šitokiu greičiu... šitokiu greičiu, dabar pagalvok apie 
techniką, dabar aš greičiau nei kada gyvenime, reikia, kad 
tik ledas iki pat ten, kad tik išlaikytų, reikia... 

Jam pasirodė, kad kažkas viduje įtrūko, tačiau ir toliau 
didino greitį, jusdamas, kad kažkas perlūžo, gabalėlis mate- 
rijos su milžiniška jėga atsiplėšė nuo didesnės masės, milži- 
niškas nepermaldaujamas judesys, jam atrodė, kad parkris, 
kad kuri nors kūno dalis perlinks ar atitrūks, jis tebestovė- 
jo ant pačiūžų, stebėdamasis tuo: vis dar tebečiuožė, nuste- 
bęs... aiškiai matė salą, pabandė pristabdyti, paslydo, parkri- 
to, pačiuožė pilvu, jautė stiprų skausmą keliuose. 


Kažkas pulsavo iš ryklės, jautė šiltą, aitrų skystį atkylant iš 
gilumos pro lūpas, perštėjo nosies ertmę ir skruostus. 


Iš lėto prišliaužė arčiau salos, gumburiuotas tamsus ledas, 

neturėjo jėgų galvoti, jautėsi lyg būtų vien iš raumenų, kaulų 
ir kraujo, nežmoniškas skausmas viename klube, pasižiūrė- 
jo, ar nesužeistas, žaizdų nesimatė. 
Truputį pailsėjo prie stambių akmenų krūsnies, keista 
kūno padėtis, jį persmelkė silpna abejonė, šūviai? 
Nebežinojo tiksliai, ar į jį šaudė. 


Susišaudymas tebevyko, jis nematė liepsnos pliūpčiojimų, 
buvo pasukęs galvą taip, kad bent viena ausis nebūtų vėjyje. 
Nuo akmenuotų ruožų giliau ant kranto kartas nuo karto 
pasigirsdavo pavieniai garsai, lyg akmuo staiga atsitrenkdavo 
į akmenį. Pulsas pamažu rimo, atsargiai jis išsitraukė žiūro- 
ną iš apsiausto kišenės. 

Toli danguje aušra dar labiau paryškėjo. Palei krantą ir 
akmenuotąjį ruožą priešais krito keletas šešėlių, aukštos 
uolos... užmaskuota ugnies pozicija? Lūpos ir žandikauliai 
be perstojo krutėjo įkvepiant, kaskart suskausdavo. Taip... 
kontūrai, neryškūs... pozicija, šmėkštelėjo šalmas ir dingo. 
Ar iš ten šaudo? 

— Čia Ėdė? — sušnibždėjo pats sau. — Turi būti Ėdė. 

Du kartus pasižiūrėjo į laikrodį, prašliaužė pro uolą, šio- 
je įtvirtinimo pusėje tesimatė vien smulkūs juodi siluetai. 

— Dešimt brūkšnys vakarai sala supratau priimu! 

Staiga balsas pasigirdo. Edas pastovėjo suakmenėjęs, 
kelias sekundes palūkuriavo, paskui išdrįso pasukti galvą. 
Uolos plyšyje vos keletą metrų nuo vandens įžiūrėjo kulkos- 
vaidžio vamzdį, nukreiptą į jūrą, šalia tarp akmenų - beveik 
visiškai juodą lopą. Atrodė, kad kareivis guli ant pilvo, lyg ir 
abiem rankom apkabinęs ginklą. 

— Taip supratau. Ryšio pabaiga. 


Vyriškis vėl patogiai atsigulė. Edui vaidenosi, tarsi jis būtų 


196 


žvairas, niekaip nesisekė nustatyti vaizdo gylio, jis įtraukė į 
burną visą viršutinę lūpą, spausdamas viršutinius dantis prie 
vidinės lūpų pusės, negrabiai siekė diržo po apsiaustu, peilis 
peilis. Kareivis staiga pasuko galvą, velnias. Kur peilis? Edas 
susvirduliavo, vienu mostu iš futliaro po smakru išsitraukė 
lednagius ir griuvo tiesiai ant kareivio, jusdamas suledėjusius 
savo drabužius, sukietėjusį viršutinį sluoksnį. Tvirtai suėmė 
kareivį už kaklo, atlaužė jam galvą, smarkiai prispausdamas 
lednagio smaigalį prie Adomo obuolio. 

— Slaptažodis „Atvira ! 

Vyriškis šniokštavo, Edas užuodė prakaituotų plaukų 
kvapą, po savimi juto kietai įsitermpusius raumenis, paste- 
bėjo, kaip nemaloniai suūžė rankose ir kojose, negalėjo nu- 
stoti drebėti, tarsi odos sluoksniais kas leistų kiek per stiprią 
elektros srovę, tuo pat metu juto nuostabą, - koks jis stiprus 
palyginus su antruoju, staigiai spustelėjo lednagio smaigalį 
tiesiai į tašką, kur turi būti kaklo arterija, siaura kraujo sro- 
velė ištryško iš viršutinio odos sluoksnio, jis vėl karštligiškai 
sušnibždėjo: 

— Slaptažodis „Atvira ! 

Kareivis sugargaliavo kažką nesuvokiamo, Edas dar 
labiau sugniaužė jam kaklą, smarkiai sužaibavo akimis. 
Pastebėjęs, kad kareivis negali prasižioti, akimirką atleido 
spaudimą. 

— „ akis. — bematant suvaitojo kareivis, — „Akis“! 
„AKIS“! | 

Edas tebelaikė jam už gerklės. 


Juto kaip jo paties galva iš lėto nusviro į šoną, kad lednagiai 
išslydo iš rankų, kad nuo pečių nučiuožė kapsulė, kad iš ran- 
kų ir kojų raumenų tarsi kas būtų išleidęs orą, girdėjo, kaip 

kareivis kažką toliau kalbėjo, ištardamas daugybę sakinių. 
Kad žodžius buvo galima suprasti, tačiau girdėjo juos tarsi 
per tirštą miglą. 


Dar keli balsai šalia, suimančios keliančios rankos, neįžiūri- 
mos, jie kalbėjo, jis gulėjo ant nugaros, neštuvai, stebeilijo į 
žvaigždes, nublyškusios, kur mėnulis, įtraukti oro, nebešal- 
ta, kur mėnulis, ne... nieko, prie sniego šalta, o gal ir ne, atei- 
ti, dar daugiau rankų kėlė nešė nesugraibė išmetė išlaikė. 


IV 


EDAS TRUMPAM prabudo. Paguldytas siauroje lovoje, ant ko- 
jų užmestas pledas. Kambarys nedidelis, pro keletą nedide- 
lių angų lubose krito pilka sutemų šviesa. 

Galvoje smarkiai kalė. Prispaudęs skruostą prie peties 
vėl užmigo. | 


Prieš atsimerkdamas keletą kartų pasižiūrėjo pro blaks- 
tienas. Šviesa lubose dingusi. Iš kitos patalpos, jam nema- 
tomos, sklido menka šviesa, tarsi nuo apšvietimo lempų. 
Pagraibė ranka po šalia lovos stovinčio vežimėlio padėklus, 
jo laikrodžio nebuvo. 

Kambarys didesnis, nei atrodė iš pradžių. Be jo dar trys 
lovos. Visos tuščios. 

Ilgai kamabaryje gulėjo apžiūrinėdamas daiktus. Iš lėto 
šnibždėdamas, įvardydamas tai, ką mato. 


Spoksojo į netaisyklingas lubas, mėgindamas prisiminti. 

Iš lėto ėmė tyrinėti savo kūną. Sėsdamasis sudejavo iš 
skausmo. 


Iš gretimo kambario pasigirdo keletas silpnų garsų. Neju- 
dėdamas klausėsi. Garsai sklido nevienodais tarpais. Atrodė 
lyg koks šnypštimas ar švelnus smūgiavimas. 

Ilgai gnaibė įvairias odos vietas dešinės pėdos priekyje. 
Oda nestangri, mėlynai balta, kai kuriose vietose bespalvė. 
Beveik visai nejautri. 

Pirmuosius garsus užgožė kažkoks kitas garsas. Jis ne- 
sėkmingai pabandė nustatyti, ar tai balsai, ar kažkas kita. 

Iš lėto leisdamas kojas palei lovos kraštą, suko apatinę 
kūno dalį tol, kol pavyko palengva padėti pėdas ant grindų. 
Kluptelėjo, visą svorį teko perkelti ant kairės kojos. 

Dėvėjo žydrą, labai laisvą pižamą. 


Šlubuodamas judėjo palei sieną, apsuko kampą ir sustojo. 

Tai, į ką jis žiūrėjo, atrodė, sudarė keletas vienas ant kito 
sudėtų vaizdų. Niekaip nesuvokė, kas tai. 

Po kurio laiko susigaudė, kad žiūri pro armatūrinio stik- 
lo langą, atspindintį dar bent du didelius langus. Tarp lan- 
gų — dvejos stiklinės durys bei maždaug šešių kvadratinių 
metrų erdvė. Tarpais lango stiklo tinklelis suplodavo per- 
spektyvą daug labiau, nei tikrovėje. Kitą valandėlę atstumas 
ir gylis vėl išryškėdavo. 

Antroje stiklo pusėje ilgas, baltai dažytas koridorius, iš: 
pažiūros besibaigiantis kairėje, dešinėje besitęsiantis iki be- 
galybės. | 

Maždaug už dešimties metrų nuo jo stovėjo berniukas 
ir mergaitė. Jie mėtė į sieną raudoną putplasčio kamuolį. 
Tamsiais, paprastai pasiūtais drabužiais. Berniukas atrodė 

maždaug aštuonerių, mergaitė kiek jaunesnė, Abu tamsiap- 
laukiai, Jie buvo nusisukę į kitą pusę. 

Edas uždėjo ranką ant vidinių durų rankenos. Vaikai 
tebestovėjo, mergaitė kakta laikė kamuolį prispaudusi prie 
vienų durų, berniukas nusijuokdamas kažką pasakė. Edas 
nuspaudė rankeną, ši aiškiai sugirgždėjo. 

Vaikai bematant pakėlė akis. Žvilgsniai atviri, kažkuris 
kažką riktelėjo, Edas nespėjo pastebėti, kuris. 

Jie nubėgo ir dingo koridoriaus gale. Edas smarkiau trūk- 
telėjo duris. Šios buvo užrakintos. 


Koridoriumi skubėdamas artinosi vyriškis. Juodi plaukai, 
tamsūs bruožai, ploni gelsvi drabužiai. Edas tebestovėjo prie 
lango stiklo. Vyriškis atrakino ir atidarė išorines stiklines 
duris, uždarė jas paskui save, likdamas stovėti viduriniame 
kambarėlyje. 

— Tai jau atsibudote? 

Edas stebeilijo į vyriškį. 

— Ilgokai miegojote, - tęsė vyras. — Iš pradžių jaudino- 
mės dėl jūsų, tyrimų rezultatai labai prasti, paskui būklė sta- 
bilizavosi, gavot daug skysčių. Kaip jaučiatės? 

Balsas per stiklą puikiai girdimas, bet kiek iškreiptas ir 
prislopintas. Edas nežinojo, ką atsakyti. 

— Ar gerai jaučiatės? 

Edas linktelėjo. 

— Aš čia salugytojas, atsiminsit, — tarė vyriškis. — 
Gydytoja šiuo metu, deja, užimta. Tikrai gerai jaučiatės? Jei 
norėsit, atsigerkit vandens tualete. 

Edas žiopsojo į tinklo piešinį lange, kartu akimis sekda- 
mas vyriškio žvilgsnį. 

— Kur aš? 

Balsas gergždžiantis, plonas. Vyriškis grįžtelėjęs pasi- 
žiūrėjo į koridoriaus galą. 

— Karo ligoninėje. Čia tik du skyriai. Mes negiliai požemyje. 

— Ėdėje? 

Vyriškis įsistebeilijo į Edui nematomą sieną. 

— Šįvakar per vėlu kalbėtis. Gydytoja turės laiko tik rytoj 
anksti rytą. O jūs geriau iki tol pamėginkit pailsėti. Ji atsa- 
kys į visus klausimus. 

Edas atsirėmė į duris, žvarbdamas pasitrynė žastikau- 
lius, pamėgino įvertinti stiklo storį. 

— Kasjjie tokie? — paklausė Edas. - Tie vaikai? 

Vyriškis lyg ir keiktelėjo. 

— Mano. Jų čia, aišku, neturėtų būti. Bet šitie požemiai 
vienintelė visiškai saugi vieta. Be to, šiame skyriuje dabar 
nėra pacientų. Išskyrus jus. Bet aš jiems pasakysiu. 

Edas pastebėjo, kad smakras nevalingai nusviro ant krū- 
tinės, kad veržia ir gelia šlaunis. 

— Eikit dabar ir gulkitės, — tarė vyriškis. — Ji ateis rytoj. 
Gydytoja. 

— Kodėl čia užrakinta? 

Vyriškis papurtė galvą. 

— Pamiegokit dabar. Rytoj viską išsiaiškinsit. 

Edas lūkuriavo. Vyriškis daugiau nesirengė nieko sakyti. 
Edas žengė keletą žingsnių į savo kambario gilumą. Kai jis 
atsigręžė, vyriškis tebestovėjo lange. Edas atsistojo už tua- 
leto pertvaros, palaukė. Netrukus tarėsi išgirdęs vyriškio 
žingsnius koridoriuje. 

Dar ilgai stovėjo žiūrėdamas į savo kojas. 

Tualete buvo įtaisyta kriauklė ir klozetas, veidrodžio ne- 
buvo. Atsukęs šalto vandens kraną atsigėrė. Vanduo atsida- 
vė chloru. 

Pastebėjo, kad ties vienos rankos vidiniu alkūnės linkiu 
priklijuotas nedidelis kompresas, kairėje rankoje ant išsišo- 
vusios gyslos mėlyna dėmė. 


Ilgai tupėjo, delnus prispaudęs prie veido. 


Apžiūrinėjo daiktus, bandė įspėti jų svorį, dairėsi pro lan- 
gelius. 

Guldamasis apie nieką negalvojo, tik užsitraukė antklo- 
dę. Kaip beatsigultų, niekaip negalėjo rasti padėties, kad ne- 
spaustų bent kurios skaudamos vietos. 


Lubų aukštis didesnis, nei jam buvo pasirodę praėjusį vaka- 
rą. Pro keturis stoglangius krito stipri dienos šviesa. Sienos 
pilkos. 

Jautėsi išsekęs ir labai ištroškęs. Skaudėjo galvą. Paste- 
bėjo, kad pižama kairėje pažastyje per siūlę prairusi. Vir- 
šutinis paklodės galas smarkiai susigarankščiavęs, suniūktas 
kaip skuduras prie lovos krašto. Iš akių kampučių išsikrapš- 
tė smulkias gelsvai balkšvas traiškanas. 

Baltai apsirengusi mažaūgė moteris prie lovugalio. 

— Kaip šiandien savijauta? 

Veidas pailgas, akys nedidelės, kone juodi plaukai. Kūnas 
neapibrėžtų formų. Marškinių kišenėje kažkas subarškėjo, 
lyg ir raktų ryšulėlis. 

Jis atsakė ne iš karto, iš pradžių pamėgino susivokti, ką 
jaučia. 

— Noriu gerti. 

— Tuoj gausit pusryčius. 

Ji kažką užsirašė savo popieriuose. 

— Išmiegojot daugiau kaip parą, iš visko sprendžiant, pa- 
lyginti lengvai išsisukot, mes dėl jūsų labai nerimavom jums 
tik atvykus, bet... taigi. Šiandien reikės dar atlikti kai ku- 
riuos tyrimus. Šone gan gili žaizda. 

Edas pastebėjo siaurą tvarstį kiek žemėliau pižaminių 
kelnių juosmens. Nustebo, kad nebuvo atkreipęs dėmesio 
anksčiau. 

— Ar galit atsisėsti? 

Edas už nugaros užsikišo pagalvę. 

— Ir štai dar kas... 

Jiatitraukė pledą, apnuogindamajjo dešinę pėdą. Atsargiai 
pamasažavo, pažnaibė, pakėlė į jį klausiamą žvilgsnį. 

— Nelabai jaučiu. 

— O čia? 

Ji lietė pirštą po piršto, klausinėjo, jis atsakydavo. 

— Jums rimta trauma, — tarė dar kažką užsirašinėdama 
sąsiuvinyje. - Reikia pakentėti, gal net kelis mėnesius, tada 
pamatysim. Reikia šiek tiek palaukti, kol bus aišku. Po to- 
kio nušalimo būtina neskubėti, pastebėti, kaip veikia kraujo 
apytaka, tik tada galima rasti, tinkamiausią sprendimą. 

Ji vėl iš lėto padėjo jo koją ant čiužinio, ieškodama jo 
akių. 

— Suprantat, ką noriu pasakyti? 

— Nežinau. 

— Klausimas štai koks. Ar visus paliksim. Tačiau nežiū- 
rint to, - ji paleido pirštus, — ar aš teisingai supratau, kad jūs: 
vis dėlto jaučiatės daugmaž nieko? 

Jis nežinojo, ką atsakyti. 

— Neatrodot labai stiprus, — tarė ji, — bet greit pasijusit 
geriau, jums reikia išsiilsėti. 

— Kodėl jūs rakinat duris? 

— Greit susitiksit su tokiais žmonėmis. Jų ir galėsit pa- 
klausti, 

Edas staigiai palinko į priekį visa viršutine kūno dalimi, 
prakalbo iš reto. 

— Bet man reikėtų žinoti dabar. Ir dar - kur mano daik- 
tai, kur tai, ką turėjau su savimi atvykdamas? 

Stabtelėjo, pajutęs, kad lyg pasakė kažką netinkamo. 
Gydytoja užėjo už tualeto pertvaros, pasigirdo, lyg plautų- 
si rankas. 

— Jūsų daiktai? Kokie daiktai, - jūsų drabužiai? 

Ji grįžo prie lovos, atrodė, nesuprasdama, ko jis nori, 

— Tikriausiai jus pirmiausia išprausė po dušu, manęs 
tuo metu šalia nebuvo, jums tikriausiai nuvilko drabužius, 
o drabužiai tikriausiai yra čia kažkur. Nes jūs turit omeny 
drabužius, tiesa? 

— Neatsimenu, kad būčiau duše. 

— Neatsimenat? 

Edas primygo čiužinį dešine koja, pabrūžavo pirmyn ir 
atgal. | 

— Kodėl jūs rakinat duris? 

Balsas nuskambėjo plonai, beveik trapiai. Net pats nu- 
stebo. 

— Jiems jau pranešta, jie norėtų susitikti kaip galėdami 
greičiau, jums nebereikės čia ilgai gulėti, nieko nežinant. Ir 
pusryčius atneš bet kurią minutę. - Ji pasuko prie durų. — 
Pasimatysim vėliau. Tiesa, dar gausit naujus drabužius. 

Edas išgirdo atidaromas duris, paskui - užrakinamas. 

Atsigulė ant pilvo, kaire koja paspardė čiužinį, abiem 
rankom išdaužė pagalvę. Daužė nesustodamas, kiek galėda- 
mas tyliau, daužė ir daužė, kol vėl išgirdo raktą spynoje. 

Pirma jie perėjo trumpą koridorių, paskui slaugytojas paly- 
dėjo į liftą, nusileidę du aukštus, išėjo į platų šaltą tunelį. 
Edas bandė eiti nešlubuodamas, skaudėjo blauzdas ir šlau- 
nis, pastebėjo, kad kiti eina nenatūraliai lėtai. Slaugytojas 
atrakino dvejas duris. 

— Čia baigiasi ligoninė. 

Toliau žingsniavo jau kitu tuneliu, - betoninės sienos 
arba ilgos eilės tvirtų metalinių durų, prie lubų vienodu at- 
stumu pritvirtintos nedidelės stebėjimo kameros. 

Sutiko keletą žmonių, dėvinčių arba slaugytojų drabu- 
žius, arba uniformas. 

Edas įkalbinėjo save nežiūrėti jiems į veidus. 


Rytą jam atnešė aliumininį padėklą su duonos riekelėmis ir 
lėkšte į pienišką panašios sriubos. Vienu metu jis pastebėjo, 
kad valgo labai greitai. 

Slaugytojas padavė šliures, žydrus marškinius, porą pla- 
čių medvilninių kelnių ir kažkokį chalatą. 

— Kai tik pavalgysit, susitiksit su vyriausiuoju vadu. Ir 
dar keliais žmonėmis iš vadovybės. 

Slaugytojas pasiteiravo, ar jis nenorėtų važiuoti vežimėliu. 

— Yra galiukas kelio. 

Edas atsisakė. 

— Tai gal su ramentais? 

— Pats galiu nueiti. 

Kai slaugytojas išleido Edą pro duris, juos pasitiko du 
ginkluoti kariai. | 

— Palydės mus, — paaiškino salugytojas. 


Praėjo pravertas metalines duris tunelio sienoje, viduje Edas 
lyg ir pastebėjo didžiulę patalpą, prigrūstą elektroninės įran- 
gos ir mašinų. 

- Ar mes Ėdėje? — pasiklausė. 

atsilikusius per keletą metrų, jie atrodė labai jauni. 
— Netoliese, - galiausiai pratarė slaugytojas. 
— Katai reiškia? 
— Paprasčiausiai tą ir reiškia, kad mes netoliese. 
— Bijai atsakyt kaip žmogus? 
Slaugytojas pasikasė veidą. 


Jie pasiekė trijų tunelių sankryžą. Nė vieno jų pabaigos ne- 
simatė. Edas staiga užklupo save besvarstantį, kaip greitai 
galėtų pabėgti, jei atsirastų kur pasislėpti. 

Tyliai pats save keikė. 


Jie paėjėjo dešiniuoju tuneliu. Netrukus priėjo plačias šar- 
vuotas duris su nedideliu užrašu V VCBS. 

— Asmens dokumentus, - ištarė balsas, slaugytojas prie 
elektroninės akies pridėjo plastikinę kortelę. 

Edas ilsino dešinę koją, kilstelėjęs ją nuo grindų, paste- 
bėjo, kad jį visą išmušė prakaitas, kad mėšlungis sutraukė 
raumenis išorinėje blauzdikaulio pusėje. 

Keletas ginkluotų kareivių, ileidę per storąsias šarvuotas 
duris, juos skubiai apieškojo. Po to kažkokiu pereinamuoju 
kambariu nuvedė į didoką betoninę salę, iš kurios buvo ga- 
lima patekti į trumpą koridorių. Už stiklinės sienos matėsi 
dar didesnė patalpa, kur prie ekranų susikaupę sėdėjo apie 
penkiolika žmonių. 

Edas, pats nežinodamas kodėl, jautėsi suglumęs. Ant 
trumposios salės sienos kabėjo didžiulė vėliava, po ja kara- 
liškosios šeimos portretas. Slaugytojas pasižiūrėjo į laikrodį, 
pirštu durdamas į atviras duris sienoje. 


206 


— Eikite štai ten. Jie jau laukia. 

Edas susivokė, kad galvoja: tamsus, lygus vandens pavir- 
šius. Po to dar viena mintis: be galo būdingas garsas - glam- 
žomo popieriaus lapo. Po sekundės dar viena: kirvio ašme- 
nys ar peilio geležtė, be jokio pasipriešinimo perpjaunanti 
riešo sausgyslę. 


Kambaryje stovėjo keletas kariškių, kažką audringai aptari- 
nėdami priešais prietaisų skydą sienoje. Kažkas nematomas 
uždarė duris iš anos pusės. Edui parodė eiti prie tolimiausio 
stalo. Eidamas pro šalį jis į nieką nežiūrėjo. 

Stalo gale termosas, keletas dugnu į viršų apverstų popie- 
rinių puodelių. Kitoje pusėje beveik visiškai žilas vyriškis. 
Palyginti aukštas, stamboko sudėjimo. Uniforma su keletu 
auksinių žvaigždučių. Edas jas suskaičiavęs nustatė generolo 
leitenanto laipsnį. 

Jų žvilgsniai susitiko, Edas pasiruošė ypatingai pozai, 
bet staiga atsipalaidavo, pats pasijuto apstulbęs, nuvijo atkly- 
dusią mintį, neišsitiesdamas įsižiūrėjo į grindis. 

Vyriškis iš lėto ištiesė ranką, nusišypsojo. Tamsūs ratilai 
po akimis, viena veido pusė kiek siauresnė už kitą. Atrodė 
įsitempęs. 

— Karlas Edas? Prašom sėstis. 

Edas liko stovėti, pastebėjo, kad kvėpuoja sekliai ir trūks- 
mingai. Nusprendė neatsakinėti, atsargiai atsisėdo, pasigir- 
do lipnus klestelėjimas ant odinės sėdynės. Vyriškis kitoje. 
stalo pusėje nenuleido nuo jo akių. 

— Turiu garbės pasveikinti, — balsas bespalvis, žodžius 
tarė tarsi abejingai, - mano pavardė Nurdgrenas. Taip susi- 
klosčius aplinkybėms bazei vadovauju aš. 


Edas pastebėjo, kad patalpoje nėra langų. 

— Krašto apsaugos vadovybės vardu turiu garbės pasvei- 
kinti ir padėkoti už tai, ką padarėte, ateityje tai gali būti la- 
bai vertingas indėlis. 

Jis paliepė kiek tolėliau stovintiems kariškiams kalbėtis 
tyliau, paskui pakėlęs antakius įsižiūrėjo į Edą. 

— Manau, pats suprantate, jog įvairiai būsite paskatin- 
tas. Paaukštinimu, lengvatomis, ir panašiai, — balsas ir to- 
liau skambėjo be išraiškos, — jus netrukus atleis, bus proga 
pasiilsėti. Tik žinoma, ne čia, - vyriškis probrėkšmais šyp- 
telėjo, - mes kalno vidury, maždaug septyniasdešimt met- 
rų po žeme. Tai tam tikra bazinė stotis, kokį kilometrą į pie- 
tus nuo Ėdės. Ši stotis vadinama labai įvairiai. Nuo senų lai- 
kų tai buvo Sensė, bet dabar to jau niekas nebeprisimena. 


Edas juto, kad vyriškis ieško jo akių. 

— Jūs... gal blogai jaučiatės? 

Edas pailsino akis žiūrėdamas į savo kojas. Kvėpavo gar- 
siau, nei kariškis. Prie kariškio prisiartino kapitonas, atsi- 
prašęs perdavė popieriaus lapą. 

Prie stalo stojo tyla. Edas laukė. 

Pasigirdo perverčiamas lapas. 

— Suprantu, kad jums reikia dar labiau pailsėti, bet... 
Beje, ar nenorėtumėte puodelio kavos, matot, reikia nedel- 
siant pasikalbėti apie kai kuriuos dalykus, be to... 

Vyriškis atsuko termosą, ėmė pilti kavą į puodelį. 

— Ne, ačiū. Kavos nereikia. 

Suklusęs pasižiūrėjo į Edą. 

— Tikrai? Tai kaip reta gera kava, pasakysiu jums. 

Edas linktelėjo. 

— Aš niekada negeriu kavos. Nemėgstu. 

Prie jų artinosi senyva moteris, vilkinti sijoną ir paprastą 

švarką nuo kostiumėlio be jokių karinių atpažinimo ženklų. 

— A, gerai, — vyriškis jai linktelėjo, — ateikit ateikit, sėskitės. 

Ji ištiesė ranką, žvilgsnis skvarbus, Edas pasisveikino 
kaip reikiant nesuimdamas jos rankos. 

— Mano sekretorė... Kaip sakiau, - tęsė vyriškis, — mes 
suprantame, kad pastarosios paros pareikalavo iš jūsų dau- 
gybės jėgų. Tačiau visvien norėtume užduoti keletą klausi- 
mų dėl poros smulkmenų, ir panašiai. Mums nedelsiant rei- 
kia išsiaiškinti keletą dalykų. Iš pradžių nemanėme, kad taip 
greit atsigausite, be to... 

Edas staiga pajuto, kad kambaryje jo kūnas pasunkėjo 
keletą kartų, kad veidas labai išblyškęs, o gal ir sutinęs. 

— Mus, pavyzdžiui domintų... - vyriškis staiga nutilo, — 
pats juk suprantate? Tai labai svarbu. 

Jo žvilgsnis atrodė nutolęs, balsas prislopintas, tembras 
pasikeitęs. Moteriškė skrebendama rašėsi į sąsiuvinį. Edas 
abejojo į kurio pusę žiūrėti. Vyriškis susidėjo rankas, aki- 
mirką padvejojo. 

— Mes, - tarė jis, - pradžiai... Bet gal eikime tiesiai prie 
reikalo. Mus domina... kapsulės. Jūs iki čia atgabenote vieną. 
Kur pasidėjo kitos? 

Edas prisimerkė, pabandė įsivaizduoti, lyg siena būtų la- 
bai atitolusi nuo stalo. Alsavo sunkiai, kūne kažkas vangiai 
judėjo, pasirodė, lyg sėdėtų ant kėdės, esančios šalia tos, ant 
kurios dabar sėdi, atrodė, lyg jo pastebėjimai būtų mechani- 
niai. Stalviršis. Uniforminės sagos, migdantis įspūdis, sąs- - 
tingis. Lūkuriuojantys veidai. Popieriaus lakštai, kavos puo- 
deliai. Blizgantis termoso dangtelis. Tušinukai pailgame 
metaliniame inde. Skylamušis. 

Nežinojo, kiek laiko praėjo nuo to, kai nuskambėjo klau- 
simas. 

Vyriškis pravėrė burną, tarsi norėdamas kažką pasakyti, 
bet taip pat staiga susičiaupė, įsižiūrėdamas į Edą. 

— Kur dingo kitos kapsulės? 

Edas sėdėjo nekrutėdamas, nutolusiu žvilgsniu po pu- 
siau nuleistais vokais. Pastebėjo, kad kambaryje uždegtos 
aštuonios lempos. Dvi sugedusios. Kiek galėdamas tyliau ir 
lėčiau brūžavo šliure per grindis. 

— Edai? — vyriškis pasikasė po pat nosies galiuku. - Ar 
girdit? 

Edas susikaupęs pasižiūrėjo į jį, paskui į moteriškę. Be 
galo lėtai užsidėjo vieną koją ant kitos. Nuleidęs ranką pasi- 
kasė dešinės kojos riešą. Luktelėjo. Neatsakysiu, nesulauk- 
sit. Trūktelėjo pečiais, papurtė galvą. 

— Ką tai reikštų? — iš lėto jau kiek garsiau paklausė vy- 
riškis. 

Vengdamas jo žvilgsnio Edas įsispoksojo į uždarytas 
duris. 

— Gerai, sakykim taip tada, - kada paskutinį kartą jas 
matėte? 

Edas nunarino galvą, tardamas sau: neatsakinėsiu. 

Moteriškė pasilenkė ir vyriškiui kažką sušnibždėjo. 

— Karlai, — tarė šypsodamasi, - mums labai svarbios vi- 
sos kapsulės iki vienos, be to... 

— Nieko apie tai nežinau, -— pertraukė ją Edas. 

Jį pasitiko ilga tyla. Jie įdėmiai žvelgė į jį. 

— Be to, mano pavardė Edas, - ir pridėjo, - o ne Karlas. 
Vyriškis staiga pakilo. 

— Mesjūsų klausiam. Įsakau jums atsakyti. 


Balsas netikėtai valdingas. Žmonės kitame kambario 
gale pakėlė į juos akis. Edas sukando dantis, nurijo seiles, 

netrukus buvo priverstas nusukti akis. 

Vyriškis iš savo vietos kitoje stalo pusėje akimirką žvelgė 
į stalo paviršių, paskui į savo dokumentus, paskui vėl į jį. 

— Ar jūs tikrai visiškai suprantate visą padėties rimtumą? 

Edas neatsiliepė. 

— Ir karinės, ir savo padėties rimtumą? 

Edas valandėlę patylėjo. 

— Ar nematote, — tarė po kurio laiko, kiek galėdamas lė- 
čiau. Atsargiai suėmė pižamos švarko medžiagą ties pilvu. 

— Civilis, — jis paleido audeklą, - civilio drabužiais. 

Prispaudė alkūnes prie klubų, jusdamas, kaip smarkiai 
daužosi širdis, tarsi smūgiuodama galvoje ir sprande. Vyras 
ir moteris tylėdami sėdėjo ir rašė į sąsiuvinį, paskubomis 
perdavinėdami rašiklį vienas kitam. 

— Jei nebūtų tokios skubos, su malonumu leistume jums 
dar kokią dieną pailsėti, — vyriškis vėl pakilo, kažką nusi- 
braukė nuo uniformuotos krūtinės, — tačiau jums reikėtų 
kai ką turėti omenyje, — jis susidėjo rankas ant krūtinės, — 
yra dar ir kiti, kuriuos jau apklausėme. Yra kitų, kurie jau 
viską papasakojo. 

Edas apžiūrinėjo moters veidą. Šyptelėjusi ji gurkštelėjo 
iš savo kavos puodelio. 

— Dar vienas žmogus iš „Juodojo krabo“ komandos pa- 
siekė operacijos tikslą. 

Edas sėdėjo tiesus, žvilgsnis lakstė nuo vieno prie kito, 
jautėsi labai sušalęs. Vyriškis pasisuko šonu į jį, tiriamai- 
žvelgdamas sunkiai perprantama veido išraiška. 

— Jums įdomu, kas. Juk aš matau, - jis atsargiai skėstelėjo 
rankomis, - ką gi, jo pavardė... Niulundas. 

Edas įtempė lūpas, iš visų jėgų spitrydamas čia į moterį, 
čia į vyrą. 

— Peteris Niulundas. Viršyla. 

Vyriškis atsistojo plačiau pražergdamas kojas. 

- Šiaip ar taip, su juo jau pakalbėta. Jūsų žiniai, mes jau 
žinom. Beveik viską. 

Vyriškis ištuštino savo puodelį, įmetė jį į kartoninę dėžę 
prie sienos. 

— Jus tai, berods, sutrikdė, — jis atrodė susidomėjęs, — 
kad Niulundas taip pat išgyveno? 

Edas nepajėgė prisiversti atsakyti. 

— Mus juk domina ne tik kapsulės, - atsikrenkštė vyriš- 
kis, — o ir tai, kaip taip galėjo atsitikti, pavyzdžiui... jei sutik- 
tumėte savo versiją... kad jūs su Niulundu išsiskyrėte? 

Edas girdėjo, kaip moteriškė skubėdama užsirašinėja. 
Maudė kažkokį raumenį ar kaulą tarpkojyje, jis persibraukė 
ranka smakrą, užčiuopė kelias žaizdeles, šiurkščius šerius. 
Mintyse nusikeikė, pasipurtė. 

Tylėdamas prasėdėjo, kiek pats sugebėjo spręsti, ilgai 
vien žiopsodamas į tuščią kėdę. 

— Aš, - pradėjo, jo balsas privertė juos pakelti akis, pakeis- 
ti veido išraišką, — aš norėčiau susitikti su viršyla Niulundu. 

Vyriškis pasitaisė marškinių rankogalius, įkvėpė smar- 
kiai traukdamas orą pro šnerves. 

— Tai, deja, neįmanoma, - kostelėjo, - Niulundas labai 
nukentėjęs, kaip tik dabar operuojamas. Jį rado su šautinė- 
mis žaizdomis, mūsų duomenimis, gerklėje. Pakliuvo į kaž- 
kokį kryžminį susišaudymą tuoj į šiaurę už Ėdės, liko gulėti 
pašautas, paskui jį rado. 

— Man pasirodė, — tarė Edas, pasverdamas kiekvieną 
žodį, - man pasirodė, kad jūs sakėte, jog jau kalbėjotės su 
juo. 


— Taip. 

Keletą sekundžių Edas žvelgė vyriškiui į akis. 
— Jums tikrai pavyko pasikalbėti? - pasitikslino, - juk jis 
su šautinėmis žaizdomis gerklėje? 


— Na ką jūs, - atsiliepė vyriškis po trumpos pauzės, — 
jūs ne taip supratote. Niulundas spėjo atsakyti į kai kuriuos 
klausimus. Raštu. Jis užrašė atsakymus. Be to, jį apklausiau 
ne aš. Vienaip ar kitaip, jo būklė gana prasta. 

— Norėčiau su juo pasimatyti. 

— Turint galvoje jo būklę, tai, be abejonės, neįmanoma. 
Šiuo metu. 

— Tada norėčiau jį bent pamatyti. 

— Kaip jau sakiau: jis šią minutę guli ant operacinio stalo. 

Edas pajuto, kaip pamažu stiprėja galvos skausmas, kil- 
damas į pakaušį, tuo pat metu - neviltis krūtinės gilumoje. 
Iš pradžių mėgino susikaupti ir šaltai apmąstyti padėtį, bet 
negalėjo apsispręsti, ką būtų protingiausia sakyti. 

— Niulundas jokiu būdu negalėjo iki čia atsigauti. Jis ne- 
begalėjo čiuožti, jo kojos buvo visiškai sužalotos. Jis jautėsi 
labai blogai, be to, nebeturėjo pačiūžų. 

Edo balsas ūmus, išraiškingas. Vyriškis numetė kažką ant 
stalo, grandinėlę su mažyte metaline plokštele viename gale. 
Edas nė nekrustelėjo. Vyriškis luktelėjo, paskui staigiu jude- 
siu prisitraukė plokštelę. Pirmiausia perskaitė asmens kodą. 

— „„„ Niulundas, Peteris Matsas. Dalbro m. Asmeniška. 
Saugoti. Savavališkai negraviruoti kraujo grupės“. 

Vėl padėjo plokštelę ant stalo, visai prie pat Edo. Edas 
užsimerkė. | 


— Aš... norėčiau susisiekti su pulkininku leitenantu 


Radu, - tarė Edas. 

— Su Radu susisiekti neįmanoma. 

Edas kilstelėjo antakius. 

— Šiuo metu visiškai nėra radijo ryšio. Šiąnakt juos Te- 
seniojuj atakavo. 

Edas žvelgė sau priešais tuščiu žvilgsniu. 


— Niulundas, be kita ko, teigia, - tarė vyriškis, — išgelbėjęs 
jums gyvybę kažkokioj vietoj pavadinimu... Segelbergenas. 
Ką į tai pasakysite? 

Klausimas atskriejo žaibiškai, Edas pasimuistė, vyriškis 
tęsė: 

— Dar pasakojo, kad seržantas Biorjesonas buvo benu- 
kraujuojąs ir dėl to nurijo geltoną tabletę, kad jūs visi drauge 
jį palaidojote tarpeklyje. Ar šie duomenys atitinka tikrovę? 
Jis sakė, kad judu slėpėtės nuo šalčio žemėje iškastame rūsy- 
je... Karlsvike. Tai tiesa? 

Edas nežinojo, ką atsakyti, regėjo atvirą ledą, daugybę 
tamsių pavidalų, ilgomis gretomis čiuožiančių ledo laukais, 
visus iki vieno parvirstančius nuo milžiniškos rankos mosto, 
ledu slystančius, šaukiančius balsu, slystančius tolyn ir tolyn, 
daug toliau už protu suvokiamos ribos. | 

Iš lėto tarė: 

— Ar tai tikrai turi kokios nors reikšmės? Ką aš pasakysiu? 

Vyriškis linktelėjo. Moteriškė taip pat. 

— Tai labai svarbu. 

— Pasakokit, — paragino vyriškis. 

— Tokiu atveju norėčiau, kad ir jūs man kai ką paaiškin- 
tumėte. Aš pats turiu kai ko paklausti... — stabtelėjo, paste- 
bėjęs, koks kimus jo balsas. 

— Tai suprantama, — tarė moteriškė, — tik vėliau. Mes 
jums atsakysime vėliau. Jūs pirmas. 

Paskui pridėjo: 


— Pirmiausia Edas atsakys į mūsų klausimus. 
— Aprarsim tik būtiniausius dalykus, - tarė vyriškis. 


Klausinėjo sparčiai, žerdamas klausimus vieną po kito, di- 
džiuma jų buvo detalūs, susiję su maršrutu, Granviku ir 
Biorjesonu, kapsulėmis. Žvelgdamas į grindis Edas paprašė 
stiklinės vandens. Moteriškė pasišalino. Grįžo nešina dviem 
pilnais buteliais. 

— Kada mano eilė? — pasiteiravo Edas. 

— Vėliau. 

Apklausa tęsėsi. Edas atsakinėjo mėgindamas išsiversti 
su kuo mažiau žodžių. Tik tiksliai į patį klausimą, jokių nu- 
krypimų, kiek galima objektyviau. Stengėsi nė kiek nedelsti, 
spauste išspausti atsakymus, kad tik greičiau jais atsikraty- 
tų, kone prašydamas klausti toliau, kad tik nereikėtų sustoti 
ar per ilgai užsibūti prie vieno kurio punkto. Kad tik nepa- 
klaustų ko nors apie ilgaplaukį žmogų, jokių klausimų apie 
tai, ar nepanaudojau peikenos prieš žmogų ilgais plaukais. 
Įsitempė, stengdamasis užmiršti visas nebūtinas detales, 
atsakinėjo dar nebaigus klausimo, pastebėdamas, kad sun- 
ku atskirti kai kuriuos įvykius vienus nuo kitų. Retkarčiais 
jo paprašydavo ką nors parodyti išskleistame jūrlapyje. 
Netrukus pasijuto lyg būtų atsidūręs ant nuožulnaus pa- 
viršiaus, lyg kūnas riedėtų žemyn didžiuliu greičiu, kad žo- 
džiai, kuriuos jis taria, - tai nedidelės medinės ar metalinės 
kulkos, kurių gausybė rieda žemyn kartu su juo, tik nepaly- 
ginamai greičiau. 

Jam pasirodė, kad jo klausinėja jau beveik visą valandą. 

Staiga pajuto norą suduoti sau labai stipriai, per rankas, ko- 
jas, veidą. 


Oras patalpoje pasidarė troškus. Kol vyriškis tikrino mote- 
riškės užrašus, ilgam įsivyravo tyla. 

— Arjau manoeilė? — pasiteiravo Edas, — nes aš, beje, irgi 
norėčiau kai ką sužinoti apie kapsules. 

— Kaipjjau sakyta: prie jūsų klausimų dar prieisime, — at- 
sakė moteriškė, — tik vėliau. 

— Čia įdomus punktas, — vyriškis kažką pasibraukė, — 
štai jūs sakote, kad nakčiai bėgant ėmėte vis labiau nepasiti- 
kėti Niulundu. Ar greičiau ėmėte jo bijoti. Juk mes teisingai 
supratome? Ėmėte bijoti? 

Trumpai padvejojęs Edas atsakė teigiamai. 

- Čia tikrai kai kas įdomu, - vyriškis atsisuko į moterį, — 
o būtent: Niulundas sakė lygiai tą patį. Apie jus. 


— Gali būti, kad su jumis vėliau dar kartą norėsime pasi- 
kalbėti, dabar panašu, kad jums reikia pailsėti. Bet dar vie- 
nas dalykas, - vyriškis atsikrenkštė, — ta plastmasinė dėžė, 
kurią minėjote. Vadinasi, išsigandote jos? - jis pasitikslino, — 
ir jos taip pat? 

Edas jautėsi labai pavargęs ir sušalęs. 

— Tiksliai nežinau, kodėl, bet taip,... išsigandau. Nedrįsau 
kuo nors rizikuoti, buvau gavęs įsakymą... 

Girdėjo savo paties tykų balsą, kliūvantį liežuvį. Mote- 
riškė užsirašinėjo, vyriškis, klausydamasis, kol Edas pabaigs 
savo pasakojimą, kelis kartus nusišluostė burną. 

— Ar jūs tikras, kad nepažeidėte plombos? 

— Taip. 


— Visiškai tikras? 

— Taip. 

Vyriškis kažką pritariamai sumurmėjo. 

— Ketiname pasiųsti žmones paimti tos dėžės, ji gali būti 
labai svarbi. Kur tiksliai Svensholmene ją paslėpėt? 

Edas pateikė detales. | 

— O netoliese nuo dėžės, vadinasi, ir... viena trūkstamų 
kapsulių? 

— Taip, po akmenimis. 

Vyriškis pakilo, Moteriškė šyptelėjo, tarsi tūpreldama. 

— Kaip jau sakyta, - tarė vyriškis, - jus netrukus atleis. 

Durys atsivėrė, iš didžiosios salės plūstelėjo vėsus gūsis. 
Edas tebesėdėjo ant kėdės, spoksodamas į juos. Jie atsistojo, 
parodydami, kad laukia. 

— O mano klausimai? - nepasidavė Edas. 

Vyriškis susižvalgė su moteriške. 

— Bus ir tam laikas, - moteriškė šypsojosi, - tačiau dabar 
jums metas pailsėti. 

Edas jautėsi pailsęs. 

— Jūs man pažadėjote. 

Pakilo svyruodamas, moteriškė žengė artyn, prilaikyda- 
ma jį, vyriškis pasitraukė į kitą patalpos galą. 

— Duodu žodį, kad gausite atsakymą. Tik ne dabar. 

Iš lauko jo pasitikti atėjo slaugytojas, nešinas pora pilkų 
ramentų. Jam pasirodė, kad jis daug jaunesnis už kitus, kad 
balsas, jei pravertų burną, nuskambėtų kaip vaiko. Pasitrynė 
akis, saugodamasis nepakelti galvos, - kad kas nepamatytų. 
jo akių. 


Iš pradžių rėmėsi vienu ramentu, tačiau sulyg kiekvienu 
žingsniu augo įsitikinimas, kad tuoj tuoj pargrius, todėl pa- 

prašė antrojo, netrukus, - kad slaugytojas jį paremtų. 

Tunelis atrodė dar šaltesnis, nei ateinant, beveik nejun- 
tamas priešinis vėjas košė kiaurai per drabužius, jis paban- 
dė užsimerkti, tačiau susvyravęs žengė žingsnį į šalį, kad 
neapvirstų. Jie praėjo sieninį laikrodį, kurio jis prieš tai ne- 
buvo pastebėjęs, rodantį vos po vienuolikos. Sukando dan- 
tis, kad neišsprūstų aukštas garsas, keiksmai. Skrandžiu 
kartas nuo karto pereidavo lyg traukulys, jis šluostėsi te- 
kantį iš akių skystį, jautė, kad kūnas karščiuoja, kad jis pats 
visas perkaręs, kad neįstengtų pasakyti nė žodžio, jei kas 
kreiptųsi. 


Važiavo kitu liftu, nei eidami į susitikimą. Grįžo į pirmąjį 
koridorių. Ten smarkiai atsidavė dezinfekcinėmis priemo- 
nėmis. Iš patalpos koridoriaus gale atsklido balsai, kuriuos 
tildė kažkas iš personalo. Kareiviai dingo. Atrakinęs duris 
slaugytojas įleido Edą į palatą, padėjo atsigulti. 

— Jie nieko man nepasakė. Net neleido paklausti. 

— Dabar pailsėkit. Paskui pavalgysit pietus, - slaugytojas 
palinko virš jo susirūpinusiu veidu, — persitempsit, jei taip iš 
karto. 


Jis patvarkė patalynės užvalkalus, atsuko į vietą spintelę. 
Edas bandė dar pagalvoti, pasirodė, kad šmėstelėjo kažko- 
kia mintis. Jis atmetė akimirkos dvejonę. 

— Klausykit, - Edas kaupė orą, įsitikindamas, kad slau- 
gytojas žiūri į jį, - toks dalykas... man įdomus. Ar nepažįs- 
tat čia paciento, pavarde Niulundas? Labai norėčiau su juo 
pasimatyti. 

— Ne, - slaugytojas lėtai purtė galvą, — nesu girdėjęs apie 
jokį Niulundą. 

— Tikrai? 
Slaugytojas atsidusdamas patvirtino. 
— Miegokit. Jums tikrai reikia pamiegoti. 


Edas pagulėjo užsimerkęs, kol durys užsidarė, galvoje tvink- 
čiojo, netrukus ėmė kvėpuoti kiek lėčiau. Jautėsi sušilęs ir 
kartu sušalęs, susivokė, kad tuoj užmigs, kartu klausėsi 
įtempęs ausis. 

Duris uždarius nebesklido jokie garsai. 

Bandė skaičiuoti sekundes, susikaupti buvo sunku, atro- 
dė, kad suskaičiavo per trisdešimt. Spynoje daugiau nebesi- 
girdėjo besisukančio rakto. 

Matė didžiulį raudonai geltoną, į viršų kylantį sūkurį. 


Pabudo krūptelėjęs. Burna išdžiūvusi, jis papurtė pečius, at- 
sikrenkštė, iš ryklės neiškosėdamas gleivių. 

Lovugalyje stovėjo maža mergaitė. Ji keletą žingsnių atsi- 
traukė atatupsta, jis tuoj pat ją pažino. 

— Ar tau tikrai čia galima vaikščioti? - paklausė jos keis- 
tai kimiu balsu. 

Ji suraukšlėjo lūpas, purtydama galvą. Plaukai supinti ir 
susegti viršugalvyje. 

— Koks tavo vardas, — pasiteiravo. 

— Karlas. Ar tu sakei kam nors, kad eini čia? 

— Mano vardas Linda. Mano tėvai čia dirba. 

— Žinau. Bet ar jie žino, kad tu čia? 

Ji gūžtelėjo pečiais, atsistojo ant metalinio lovugalio 
rėmo. | 

— Tu tas kareivis, kur čiuožė per jūrą, ane? 

Ji tabalavo rankomis persisvėrusi per lovugalį. Pasitaisęs 
patalus jis atsargiai atsisėdo. 

— Jaaazau, koks narsuolis, —- nutęsė ji, —- ane? Jaaazau, 
koks narsuolis! 

Jis nežinojo, ką sakyti, nebuvo visai tikras, ar tonas iro- 
niškas. 

— Tu baisiai atrodai, — pareiškė ji, — dėl tų žaizdų ant veido. 

Edas neatsiliepė. 

— Edvardui ant kojų žaizdos, nes pargriuvo ant laiptų, 
taip mama sakė. 

— Edvardas - tavo brolis? 

Ji linktelėjo. 

— Linda! Ką tu čia veiki? 

Atėjusi gydytoja dar kažką šūktelėjo mergaitei, ši bema- 
tant nušoko nuo lovugalio ir nubėgo prie durų. 

— Atia! Atia, pabaisa! 

Edas nespėjo atsakyti, durys vėl užsidarė, gydytoja pra- 
nyko, balsai nuslopo kažkur koridoriaus gilumoje. 


Durys netrukus ir vėl prasivėrė, gydytoja stovėjo prie lovos 
keista veido išraiška. 

— Kaip jaučiatės? 

— Gerokai išvargęs. 

Ji apsižvalgė tiesdama jam ranką. 

— Vėliau dar paimsim kai kuriuos mėginius. 

Tarp savo ir jos delno jis pajuto pailgą daiktą. Jos veidas 
nepasikeitė, ji tik linktelėjo į lubas ir sieną. Jis padvejojo, ji 
skubiai pridėjo smilių prie lūpų, parodė į ausis. 

— Ber kad temperatūros turėtumėt, nejaučiat? Krūtinėj 
kokių nors skausmų - irgi ne? 

Edas papurtė galvą, apgniaužė daiktą ranka, pasijuto su- 
glumęs. Ji pakartojo gestą smiliumi, jis atidžiai ją nužiūrinė- 
jo, tarėsi suprantąs. 

— O pėda? - pasiteiravo. 

— Pats nežinau. 

Ji palingavo galvą, pasisuko į duris. 

— Man metas. Užeisim po valandėlės tų tyrimų. 


Jis gulėjo sugniaužęs ranką, jautėsi labai nesaugiai, patyrinė- 
jo artimiausią sieną, paskui lovą, galiausiai lubas. Niekur ne- 
simatė jokių nelygumų. Iš lėto pasivertė ant pilvo, atgniaužė 
delną. 

Daiktų pasirodė besama dviejų, beveik vienodo dydžio. 
Vienas jų — nedidelis stiklinis vamzdelis, pilnas tamsaus 
kraujo. Antras — trumpas pieštukas smarkiai uždrožtu ga- 
liuku. 

Jį pervėrė staigi mintis. Tikrina mane? Kažkas kitas pa- 
prašė perduoti daiktus? Kad patikrintų mano reakciją? 

Įsispoksojo į lubas, žvilgsniui slenkant pro šviesą įlei- 
džiančias angas, pastebėjo kažką keisto. 


Prasivėrus durims jis akimirksniu paslėpė menzūrėlę ir pieš- 
tuką po čiužiniu. 

Slaugytojas, netardamas nė žodžio, pakeitė padėklą. Gili 
lėkštė su makaronais ir pieno spalvos padažu, šalia dvi plast- 
masinės stiklinaitės su bespalviu skysčiu. 

Edas ėmėsi valgyti dar slaugytojui neišėjus. 

Durys liko neužrakintos. 


Pavalgęs išsitraukė menzūrėlę, užrašas ant mažytės etiketės 
beveik nusitrynęs. 


jure Vy 

Išorinė stiklo pusė apkibusi kažkokiomis purvinai rudomis 
apnašomis. Patrynė ją į paklodę. Kraujui tekant stiklinėmis 
sienelėmis susidarydavo tarsi tanki šešėlių mozaika. Jis kai- 
taliojo rankos judesius, ilgai, sakytum, abejodamas, gulėjo 
ir žiūrėjo į ornamentus, stebėdamasis, kad nesibjauri skys- 
čiu, bandė išgauti ant stiklo dar kitokius piešinius, jam vai- 
denosi tiršti akvareliniai dažai, kosminiai vaizdiniai, dujų 
debesys. 

Bandė prisiminti jos parašytus sakinius. Ir vis dėlto aš ne 
kokia kvailutė... Už lango, kur aš dabar esu, stovi trys sulaukėję 
medžiai... Matai, ką gavai — iš to, kas mano galva... 

Pasidavė, suprato, kad akys užsimerkė. Jau beveik mie- 
godamas. 


Pilkasis vilkas išbėga iš savo aptvaro, dar ir dar kartą, išbėgantis 
vilkas, dingstantis. Ir vėl: vilkas, paliekantis aptvarą. 


Pabudo nuo neaiškaus garso, sklindančio iš patalpos už sie- 
nos. Pasijuto sukaitęs, akis kamavo silpnas niežulys, kuriuo 
nebeapsikęsdamas galų gale atsisėdo. | 

Vėl stebeilijo į skystį stikliniame vamzdelyje. 

Durys atsidarė, jis pasitaisė pagalves, pasigirdo kažkoks 
čežėjimas po paklode. Nespėjo pasižiūrėti, net pagalvoti, tik 
greitosiomis pačiupinėjo ranka. Popierius po paklode? 

Uždengė tą vietą pagalve, pats nesuprasdamas kam, tada 
išsitiesė, įsižiūrėjo priešais. 

Gydytoja ir slaugytojas įstūmė į vidų metalinį vežimėlį, 
apkrautą įvairiais pakeliais ir kažkokiais laikikliais. 

— Metas tyrimams, — tarė gydytoja. 

Jie atkišo Edui atverstą sąsiuvinį. 

Niekam nerodykite to, ką gavote. Gal mes ir per daug atsar- 

gūs, gal čia nesiklausoma. Bet nenorėtume niekuo rizikuoti, — nei 
jūsų, nei savo daliai. 

Edas perskaitė dar kartą, matė, kaip anuodu skubiai su- 
sižvalgė. Pasijuto labai nesaugus, karštligiškai pergalvojo 
visokiausias versijas. Ar man... atsakyti? Tačiau... jeigu čia 
koks nors patikrinimas? 

— Kaip jaučiatės? — paklausė slaugytojas, paduodamas 
šratinuką. 

Edas luktelėjo prieš atsakydamas, dvejodamas žvelgė į 
rašiklį. 

Antra vertus, argi dabar svarbu, pagalvojo, jeigu ir atsa- 
kysiu. Nuvijo mintį, nusikeikė... neturiu jėgų, ir apskritai, — 
kiek ilgai aš dar ištversiu šitaip? 

— Gal pasiraitotumėt rankovę, — gydytoja vyniojo jam 
ant rankos kraujo spaudimo matavimo aparatą. 

Užveržė, akimirką svaiginantis jausmas petyje, jis pasi- 
juto blogai, paskui jausmas aprimo. Atsidusęs paėmė rašiklį, 
palietė juo popierių, 

Ar daugiau nieko nebuvo? Laiško? 

— Šimtas dvidešimt du ir septyniasdešimt du, — tarė gy- 
dytoja, atleisdama suveržtą vietą, ir papurtė galvą, - norma- 
lu. Dar patikrinsim druskas. 

Metalinės dėžutės? 

Gydytoja paėmė jo dešinę ranką, dviem pirštais sudavė 
keletą kartų per gyslą alkūnės linkyje, patrynė drėgnu vatos 
gniužulėliu. Užsukusi adatą ant plastmasinio rezervuaro, 
smaigaliu pradūrė odą. Edas susikaupęs stebėjo, kaip vamzde- 
lis pilnėja kraujo. Ji paėmė dar vieną švirkštą, pakartojo pro- 
cedūrą, užsuko abu švirkštus dangteliu ir sudėjo į laikiklį. 

Daugio nieko, išskyrus tai, ką jau gavote, aš patikrinau visas 
kišenes. Pagal viską turėjo drabužius sudeginti. 

Po kelių sekundžių abejonių Edas ištraukė stiklinę men- 
zūrėlę iš po čiužinio. Parodė į kraują. 

Aš dar apie vieną dalyką pagalvojau. Kraujas ampulėje pra- 
buvo gana ilgai. Kodėl jis nesustingsta? 

— Atsakymai bus jau po valandos, - tarė slaugytojas, — 
bec ir taip matyti, kad jūs neblogai taisotės. Kaip sakyta: pir- 
mosiomis dienomis reikia gerai išsiilsėti. 

Prieš supilant kraują ampules specialiai paruošia, prideda 
įvairių medžiagų. Viena, man rodos, vadinasi citratas. 

Gydytoja užklijavo alkūnės linkį pleistru. 

— Tai ką — ir baigta. 

Jeigu dar kas nors, tai sakykite, parašė slaugytojas, išplėšęs 
jų prirašytą puslapį ir atsargiai sulankstęs. Jie pasirengė eiti, 
pamąstęs Edas čiupo rašiklį: 

Palaukit. Norėjau paklausti. 

Padvejojo, žiūrėdamas į pledą, rydamas seiles... koks da- 
bar skirtumas, jei ir paklausiu? 

Vėl kilstelėjo ampulę. 

Štai. Norėčiau 

Trumpam stabtelėjo. 

pasiųsti. Vienam žmogui. 

— Matau, kad net visus pietus suvalgėt, — slaugytojas 
pėmė padėklą, — tai gerai. 

— Tiesa, susivalgė. 

Ar galit man padėti? Dar patikslino: Išsiųsti? 

Jie žvelgė į jį klausiama mina. 

— O kaip kojų pirštai, tarp kirko? — pasiteiravo gydytoja. 

Kam jums reikia? 

Edas pakėlė akis. 

— Nežinau, - atsiliepė, - lyg ir nejaučiu jokio skirtumo... 

Man čia vienas žmogus perdavė, jis pamąstė, norėdamas, 

kad dar kitam perduočiau. Man truputį sąžinė graužia, kad pas 
mane liko. 

Slaugytojas gestais pasitarė su gydytoja, jie kurį laiką gin- 
čijosi be žodžių, kai kurios jų minos buvo nesuprantamos. 

Mes negalim niekuo rizikuoti, parašė gydytoja, nežiūrėda- 
ma į Edą, mus gali iškratyti išeinant iš bazės. Niekuo negalėsime 
jums padėti. 

— .. gal didysis pirštas truputį ir jautresnis, - tęsė Edas, — 
nors aš tiksliai nežinau. 

Taip nusižengtume visoms taisyklėms. 

Edas linktelėjo, akimirką jusdamas didelį nusivylimą, 
bet nutylėjo. Gydytoja skėstelėjo rankomis, slaugytojas su- 
rankiojo daiktus nuo vežimėlio. 

— Manau, kad dabar reikėtų pailsėti, - tarė Edas. 

Dar delsė gultis. 

— Mėginukai keliauja iškart į laboratoriją, — tarė slaugy- 
tojas. 

Jie išėjo, tarp savęs stumdami vežimėlį. 


Edas ilgokai sėdėjo pusiaugula, nenorėdamas gultis. Netru- 
kus šalia durų žingsniai nutilo. 

Atsargiai ranka perbraukė per paklodę, po pagalve, 
stengdamasis nesukelti jokių aiškių garsų. Taip, kažkas yra. 
Įkišo antrąją ranką po čiužiniu, kilstelėjo paklodę ir be galo 
atsargiai ištraukė kažką trapaus, suniurkyto. Mažulytis po- 
pieriaus lapelis su trimis eilutėmis smulkių spausdintinių 
raidžių: 

EIK KORIDORIUMI Į KAIRĘ. PAČIAME GALĖ YRA 
DVEJOS DURYS. ĮEIK PRO DEŠINIĄSIAS. ŠIĄNAKT 01.00 
VALANDĄ. 

LAPELĮ SUNAIKINK. 

Jis įsispoksojo sau priešais, perskaitęs lapelį keletą kartų, su- 
sigriebė, kad kandžioja ploną odos sluoksnį palei dešinio- 
sios rankos nagus. Pamėgino mąstyti blaiviai, jautėsi kaip 
pamišėlis, prikaustė žvilgsnį prie kampe stovinčių ramentų, 
smulkiais judesiais sutrynė popierių tarp pirštų, netrukus 
lapelis virto plonais plaušuotais skivytais. 


Sėdėjo ant lovos krašto, susidėjęs rankas į skreitą. Sunku 
užbaigti mintis, jos nuolat trūkinėja, nes jas stumia vis kitos, 
visiškai priešingos refleksijos, abiem delnais stipriai spaudė 
smilkinius, vis bandydamas surasti kokį aiškų sprendimą, 
bet nesėkmingai. 


Šlubuodamas nusigavo iki lango į koridorių. Iš personalo 
nieko nesimatė, Vieliniais kvadratėliais pertrauktame stikle 
matė savo atvaizdą, kiaurai išvedžiotą linijų ir mažyčių juo- 
dų langelių. Patikrino pirmąsias duris. Neužrakintos. Kiek 
pastovėjo pereinamajame kambarėlyje tarp durų, pats pa- 
manė, — lyg ko lauktų, tačiau negalėjo suprasti ko, tik stovėjo 
žvalgydamasis į abi puses. Koridoriaus galo kairėje nesimatė. 

Staiga pajuto, kad bijo tikrinti, ar antrosios durys irgi at- 
rakintos, nors žinojo, kad jos atviros; mėšlungis kojoje pri- 
vertė atsitūpti, jis spaudė rankas prie kelių, beveik netekda- 
mas pusiausvyros. Kiek patupėjo keista ir nepatogia poza 
atsirėmęs į sieną. 

Kiek galėdamas greičiau grįžo į lovą, atsigulė ant pilvo, 
pasitikrino, kad pledas visiškai uždengtų viršutinę kūno 
dalį, kojas, galvą, juto, lyg nuo krūtinės ir lūpų luptųsi kaž- 
kas sunkaus ir permatomo, - be jokios abejonės, iš jo pylėsi 
kažkokia masė, banga po bangos, tviskančių klosčių nėrinys 
sudarė ritmą, ploną audeklą, milžiniškus vandens kiekius. 

Lubose užtemo. Jis gulėjo klausydamasis garsų iš korido- 
riaus. Kažkur kojose dilgčiojo kažkas nepažįstamo, pamasa- 
žavo jas, mėgindamas lėtai kvėpuoti. Pylė prakaitas, jis su- 
vokė, kad išmiegojo kelias valandas. 

Prieš vėl užmigdamas pamąstė, kaip čia taip, kad ir vėl 
jaučiasi miegūstas? 


Ranka, uždėta ant peties, jis krūptelėjo. Ant staliuko su ra- 
tukais padėtas padėklas su dviem džiūvėsiais ir lėkšte balto 
skysčio. 

— Jūsų tyrimai geri, - gydytoja ištiesė nedidelį popieriaus 
lapelį, - beveik viskas normos ribose. 

Atrodė be galo išvargusi, jam pasivaideno — sunkiai at- 
pažįstama. 

Aš persigalvojau. Galiu pamėginti jums padėti išsiųsti tą laišką. 

Jį apėmė staigus įtarimas, nežinodamas kaip reaguoti, 
lūkuriavo. 

— Beje, — ji ištiesė ryšulį, įsuktą į laikraštinį popierių. 

Atrodė, kad viduje kažkas minkšto. 


— Nuo generolo leitenanto, — perskaitė ji iš sulankstyto 
popieriaus lapo, - „kad Edas turėtų ir dar ką nors pamai- 
nai, čia jo parašyta... 

Edas ėmė vynioti paketą. 

— „o ne tik pižamą.. 

Karo lauko uniforma. Ant antpečių — vyresniojo seržan- 
to žvaigždutės. Kilstelėjęs palaidinę pastebėjo, kad kišenėse 
yra keletas smulkių daiktų. 

— Generolas leitenantas taip pat perdavė, kad iš čia ga- 
lėsite išvykti rytoj anksti ryte. Beveik mėnesio atleidimas, 
paliekate Sensę kartu su keletu kitų asmenų, toliau vyksite 

atskiru transportu į pietus, į vieną mums priklausančią teri- 
toriją prie Imeno ežero... Dalhemą. Rašo, kad ten kaip rei- 
kiant pailsėsite, bus pakankamai toli iki artimiausių fronto 
linijų... 
Ji žvelgė į jį beveik nieko nesakančia veido išraiška. 
— Dalhemas, manau, gerai. Aš ten kažkada lankiau kursus. 
Jiedu žiūrėjo vienas kitam į akis, Edui pasirodė, — ilgokai. 
- Jau rytoj? 


Ar turite mėgintuvėlį? parašė ji. 

Jis padavė ampulę. 

Ar turite voką ir visa kita? 

Atnešiu rytoj. 

Edas prisiminė vieną dalyką. 

Toks klausimas dar, lėtai užrašė, Gali pasirodyti labai kvaila. 
Bet aš apie tai galvojau. Ar motinos ir vaisiaus kraujas tas pats? 

Ji perėmė sąsiuvinį. 

Turite omenyje, kai vaikas motinos pilve? 

Jis linktelėjo. | 

Ne, kraujotakos sistemos skirtingos, gali būti net ne ta pati 
kraujo grupė. | 

Edas supratingai numykė, apsikamšydamas pledu, drau- 
ge apžiūrinėdamas milinę. Ji pasiruošė eiti. 

— Beje... - paskubomis tarė Edas. 

Susitvardė. Ji stabtelėjo, žvelgė nekantraudama. Jis nu- 
taisė tinkamą balsą: 

— „gal žinote, kiek valandų? 

— Tuoj pusė devynių. 


Uniformos kišenėse rado asmens dokumentus, savo metali- 
nę tapatybės plokštelę ir paprastą rankinį laikrodį. Šis rodė 

be penkių tris. Edas kruopščiai nustatė laiką, sulankstė uni- 
formą ir paguldė ant grindų, paėmė lėkštę, pradėjo valgyti. 


Pasiėmęs sąsiuvinį ir pieštuką, skubėdamas pradėjo rašyti. 


Dijurede, 

Atleisk, bet negalėjau susivaldyti neatplėšęs laiško. Ulafo ne- 
radau, apgailestauju, kad man nepasisekė ir kad pamečiau laiš- 
ką. Aš vis tiek nelabai ką supratau iš to, ką perskaičiau, gal kada 
vėliau suprasiu, jei tik prisiminsiu, kas ten buvo parašyta. Tikrai 
nežinau, kodėl tiek apie tave galvojau, buvo malonu su tavimi su- 
sipažinti, o be to... pats nežinau. 

Pamaniau, kad reikėtų grąžinti tau šitai, tikiuosi, bus nesudu- 
žę, kai gausi. Dėl tavęs būčiau norėjęs ką nors daugiau padaryti. 


Nusikeikė, pasvarstė, — gal perrašius laišką, tačiau mintį 
nuvijo. 


Prisižiūrėk. 


Linkėjimai 
Karlas Edas 


Užmigti buvo sunku, nors ir jautėsi pavargęs daug labiau, nei 
pirma. Krūtinėje plito kažkas nenustygstančio, galvoje spie- 
čiumi sukose mintys, pakaitomis pereidamos čia į spalvotus 
vaizdus, čia staiga į knibždančius puntualistinius paveikslus.. 
Retkarčiais suvokdavo, kaip trūkčioja įvariuose odos vietose 
nugaroje ir kojose, girdėjo rankinio laikrodžio tiksėjimą, ke- 
letą kartų pasikasė sprandą, nusibraukė lipnių šašų trupi- 
nius nuo pečių. 

Prieš pat užmigdamas pajuto, kad kūnas pakyla nuo pa- 

klodės keletą milimetrų. Tai privertė nusišypsoti, dėl to jį 
apėmė slogutis. 


Miegojo jautriai, sapnai buvo besiblaškantys, neramūs, vis 
grįždavo kelios tos pačios scenos: didžiulė žmonių minia, 
keistai judanti parkais ir miestais, jam atrodė, kad jis bėga 
keturpėsčias, kažkokios skaudžiai daužančios arba apie ran- 
kos susivejančios paklodės. 

Pabudo išpiltas prakaito, trūkdamas kvapo, nusimetė 
pledą, nusivilko pižamą. 

Sraiga prisiminė, išsitraukė laikrodį. Be trupučio pusė 
vienuolikos. 


Ilgokai prasėdėjo, stengdamasis neužmigti. Po to sulenkęs 
kojas per kelius, atsigulė ant nugaros, kaskart, kai kojos nu- 
slysdavo į šoną, pabusdavo ir vėl jas sulenkdavo. 

Vis pasitikrindavo laikrodį. 


Širdis plakė itin tankiai, suprato, kad buvo užmigęs, griebė 
laikrodį. Rodė be dvylikos pirmą. 


Jis stovėjo kažkokioje erdvėje tarp dvejų durų ir žvelgė į kori- 
dorių. Šis glūdėjo prietemoje, toli, dešiniajame jo gale, švie- 
tė žalios lempos su užrašu IŠĖJIMAS. Nesimatė nė vieno 
žmogaus. 

Kojine apsuko ramento galą, kiek įstengdamas atsargiau 
nuspaudė išorinių durų rankeną. Beveik nė garso. Kažkoks 
tylus burzgimas tolimoje patalpoje, o šiaip visiška tyla. 
Užmetė akį į sieninį laikrodį. Šis rodė be dviejų pirmą. 

Be garso nusigavo į koridoriaus galą, sustojo priešais dvejes 
duris. Ant dešiniųjų užrašas Dienos kambarys. Apačioje pro 
ilgą plyšį nesimatė jokios šviesos. 

Pasitikrino, kad koridorius būtų tuščias, paskui pridėjo 
ausį prie durų. Viduje buvo visiškai tylu. Akimirką padve- 
jojo, paskui uždėjo neužimtą ranką ant durų rankenos, nu- 
spaudė. Rankena nepasidavė. Paspaudė stipriau, paskui dar 
kartą. 

Suprato, kad užrakintos. Pasisukiojo, vėl pasižvalgė po 
koridorių, jusdamas, kaip kyla pulsas. Laikrodis rodė minu- 
tę po pirmos. Negalėdamas apsispręsti, paskubomis svarstė 
įvairius variantus. 

Jau norėdamas sukti į savo palatą, kilstelėjo ramentą. 

Už durų pasigirdo be galo tylus, duslus garsas. Įsispoksojo 
į rankeną. Praslinko keletas tylos sekundžių. Po to staigus 
taukštelėjimas, iš lėto pasisukant spynos užraktui. 


Jis tebestovėjo nejudėdamas, nenuleisdamas akių nuo durų, 
tikėdamasis, kad jos atsidarys iš vidaus. Galiausiai dar kartą 
nuspaudė rankeną. Durys darėsi itin lėtai, be jokio garso. Už 
jų —- visiška tamsa, pabandė ką nors įžiūrėti, viena koja dre- 
bėjo, teko tvirčiau atsiremti į ramentą. 

Po kurio laiko iš vieno taško apačioje pakilo silpna rusva 
šviesa. Akys ėmė apsiprasti, kambaryje pastebėjo krėslus ir 
porą nedidelių žemų staliukų, po kurio laiko, - kad ant so- 
fos palei sieną kažkas sėdi. Veidas skendėjo šešėlyje. 

Oru atskriejo kažkoks daiktas, Edas nespėjo sureaguoti, 
daiktas švelniai nutūpė jam ant peties. Frotinis rankšluos- 
tis. Skuboti keisti judesiai - žmogaus ant sofos, rodančio į 
durų plyšį palei grindis. Edas užkamšė rankšluosčiu tarpą 
tarp durų apačios ir grindų, paskui iš lėto prisiartino prie so- 

fos, kišeninio žibintuvėlio šviesa paryškėjo, veidas pasisuko į 
šoną, šešėliai sukrito kitu kampu. 

Edas spoksojo į išblyškusį, lygiai nuskustą veidą, aiškiai 
jusdamas kūnu kažką nemalonaus, tuo nė kiek nesistebėda- 
mas, — jis puikiai atpažino bruožus. Darėsi vis nejaukiau. 
Niulundas. Po smakru didžiulis tvarstis. Apsivilkęs nakti- 
niais marškiniais ir kelnėmis, žvilgsnis, atrodė, ilsisi kažkur 
šalia stalo, paskui staiga įsirėmė į Edą. Oda ant skruostų 
plona ir gruoblėta, tarsi perdžiūvusi. Edas atsisėdo į priešais 
pastatytą fotelį. 

Niulundas susidėjo rankas ant kelių, paskui prisidėjo 
smilių prie lūpų. Tylus šnibždesys: 

— Kalbėtis negalima. Per ilgai čia užsibūti — taip pat. 

Ir vėl atsilošė į sofą. 

— Tu juk klausei dėl manęs? 


Jie kokią pusę minutės pasėdėjo tylėdami. Edas apgalvo- 
jo įvairias formuluotes, jautėsi sutrikęs ir netikras, visą lai- 
ką klausėsi garsų iš išorės. Niulundas kvėpavo vos girdimai 
šnopuodamas. Akys aštrios, tamsios. Lėtai palinkęs į priekį 
vėl pašnibždomis paragino: 

— Tu juk klausei dėl manęs! 

Edas spoksojo į tamsą, rankas sukryžiavęs ant juosmens. 


Įtraukė oro. 
— Tiesa. Klausiau. Kaip tu? 
Niulundas delsė. 
— Šiaip sau. Peršovė. 
— Girdėjau, kad tave operavo. 
Niulundas linktelėjo atsidusdamas. 
— Gerai pavyko? 

Trūktelėjimas pečiais. Paskui linktelėjimas. Veido išraiš- 
ka klausiama, Niulundas žiopčiojo žodžius. 

- Otu? 

Edas irgi linktelėjo, mosteldamas į koją. Niulundas pa- 
keitė kūno padėtį. 

— Laiko turim nedaug. 

Trumpa pauzė. 

— O lapelis lovoj? 

— Aš guliu palatoj aukštu žemiau. Šįryt važiavau liftu, 
pamačiau tave gulintį. Po pietų nusėlinau gaisrininko laip- 
tais ir pakišau lapelį po paklode, tu miegojai. 


— Kaip jau sakiau. Laiko turim nedaug. Einam prie rei- 
kalo? 

Edas galiausiai nebeįstengė tramdytis, mintyse keikda- 
masis iš lėto sušnibždėjo: 

— Kaip aš supratau... 

Trumpam stabtelėjo. 

— Girdėjau iš Nurdgreno, kad tu buvai... 

Jų akys susitiko. 

— „kad tu įtarei mane. Kad manęs išsigandai? 

Niulundas luktelėjo kelias sekundes. 

— Tai aišku. 

Edas pasiraivė fotelyje, žvelgdamas tai į grindis, tai į pieš- 
tuką. 

Vėl stojo tyla. 


— Padarysim taip, - sušnibždėjo Niulundas, — tu pasa- 
kok. Paskui aš pasakosiu. Jei man išeis. 

Edas delsė, bandė mąstyti blaiviai, niekaip negalėda- 
mas atsikratyti durstančių abejonių. Niulundas keletą kartų 

bakstelėjo į savo rankinį laikrodį. Edas sukaupė seiles bur- 
nos gilumoje, nurijo. 

— Suprantama, nieko neslepiam, - pridėjo Niulundas. 

Edas stebeilijo sau priešais, jautėsi apkvaitęs, ištroškęs. 
Po kurio laiko jo smakras nusviro. 

— Gerai. Sutinku. 

— Kas pradės? 

Žvelgė vienas į kitą, lyg ir šypsodamiesi puse lūpų, kol 
staiga nuleido akis. Edas sekundei užsimerkė, jam pasirodė, 
kad ima darytis šalta. 

— Galiu tik pasakyti, kad tau nebuvo kuo manęs įtari- 
nėti. 

— Tu negavai jokio ypatingo nurodymo iš Rado? 

Šnibždėjimas sklido tankiais intervalais. Edas atidžiai 
tyrinėjo Niulundo miną. 

— Ne. Kodėl tu taip manei? 

— Aišku, kad maniau. Biorjesonas irgi. 

Edas nusipurtė, pasirodė - lyg koks sūkurys krūtinėj. 

— Ginčas dėl pačiūžų, - tęsė Niulundas, — pas tiekimo 
viršininką. Geriau ir nesugalvosi. Radui puikiausia dingstis 
pasikviesti tave pokalbiui prie keturių akių. Ir laiko turėjot 
pakankamai. Tada ir įsitikinom. Gražiai susitvarkėt. 

Edas jautė silpną skausmą galvoje, sklindantį žemyn į 
sprandą. 

— Tu klysti. Aš ne... 

Koridoriaus gale pasigirdo kažkoks triukšmas, vaikiškas 
šaukiantis ir inkščiantis balsas, jie klausėsi nuščiuvę. Dar 
vienas balsas. Kreipėsi į vaiką, po to pokalbis pamažu nu- 
tolo. 

Edas iš lėto įtraukė oro, iškvėpė pro nosį. 


— Ko dingai? Tada iš Karlsviko? 

Niulundas lyg ir susimąstė. 

— Tu jau žinai. Man labai aiškiai pasirodė, kad tu mane 
nušausi. 

Edas persibraukė ranka per pakaušį. 

— Kaip atsigavai iki Ėdės? | 

Niulundas luktelėjo, paskui pravėrė burną. 

— Per Helaną. Žinojau, kad netoli nuo Karlsviko, perbė- 
gau per visą salą, buvau spėjęs paimti jūrlapį, paėjau galiuką 
pėsčias per ledą iki Helano. Ten buvo visko, ko tik man rei- 
kia. Tablečių kiek tik nori. Pačiūžų. Niekam tikusių. 


Niulundas pasičiupinėjo tvarstį, pakeitė kūno padėtį, Edas 
pastebėjo tamsius sofos apmušalų ornamentus. 

— Tai tau visai nebuvo taip blogai, kaip atrodė? Tada 
rūsy? 

Niulundas neatsiliepė, girdėjosi tik kažkoks šnarpšti- 
mas — lyg jis vienu metu mėgintų ir nusišypsoti, ir iškvėpti 
orą. 

— Kaip čia taip, kad tu žinojai apie Helaną, o aš ne? - su- 
šnibždėjo Edas. 

— Radas sakė. 

— Radas. Jo su malonumu šio bei to paklausinėčiau. 

Niulundas sausai kostelėjo. 

— Nieko nebus, gali nebesvajot. Nei jo, nei Teseniojaus 
nebėr, viskas, matyt, šiąnakt sunaikinta. 

Niulundo veido išraiška neatrodė dirbtinė. 

— Nujaučiau, visi kažką nujautė, reikėjo iš ten kaip nors 
išsikapstyti, kol kas nors neįvyko, būtinai reikėjo rasti kokį 
būdą. O dabar še tau, Radas... nebegyvas. Nebėra beveik jo- 
kių abejonių. 

Jis atrodė, šypsosi, paskui bematant šypsena užgeso. 

— Argi netaip visada ir būna? Man taip yra pasitaikę dau- 
gybę kartų. Kad tas, kieno gali paklausti, tas žmogus — ne- 
begyvas. Kai pagaliau supranti, ko reikia klausti, tada žmo- 
gus jau nebegyvas. 


Niulundas parodė į savo rankinį laikrodį. 

— Greit be penkių pusė. Galim čia dar pasėdėti ne ilgiau 
kaip kokias dvidešimt penkias minutes. Budintis slaugyto- 
jas kartas nuo karto apeina palatas, jei pastebės, kad neguliu 
savo lovoj... 

Niulundas linktelėjo rimtu veidu. 

— O kapsulės? - sušnibždėjo Edas, — ar tu iš pat pradžių 
žinojai, kas jose? 

Niulundas skėstelėjo rankomis. 

— Rimtai sakau, — ne. Niekas nežinojo. Tikrai nema- 
niau, kad tai. 


— Dar vienas dalykas. Kas ten per dėžė? 

Niulundas atsiduso. | 

— Žinojau, kad tu prie jos prieisi, - jis akimirką užsikir- 
to, — ji Biorjesono. | 

— Ojjis ją iš Rado gavo? 

Niulundas atsakė ne iš karto. 

— Turiu tau kai ką pasakyti. Daug apie tai galvojau, bū- 
damas ant ledo. 

Jis nutilo lyg ir per pusę žodžio, paskui kalbėjo toliau. 

— Ta dėžė. Nurdgreno sekretorė buvo pas mane šiandien. 
Sakė, kad rado ją Svensholmene. Aš taip suprantu, kad tu ją 
palikai, aš pats tik labai apytikriai žinojau, kas joje buvo, bet 
irgi jos bijojau. Jie, šiaip ar taip, rado trečiąją kapsulę, o pa- 
skui ir dėžę. Nors... 

Jis luktelėjo. 

— „ dėžė buvo tuščia. Kapsulė visai sveika, ji man taip 
sakė, o dėžė tuščia, dangtis perlaužtas. Turinys išimtas. 

Edas pasižiūrėjo į ramentą, paskui į savo kojų kontūrus 
mėlynose pižamos kelnių klešnėse. Jautėsi labai sušalęs, tuo 
pat metu apimtas kažkokio ryžto, tik pats nežinojo, kur jį 
nukreipti. 

— Kas Biorjesonui įdavė tą dėžę? 

Niulundas, trumpai pasičiaupęs, atsikrenkštė. 


— Klausyk, aš daug galvojau po to, kai atsidūriau čia, - jo 
šnibždesys pavirto į karštligišką, niršų šnypštimą, — ir ledu 
čiuoždamas apie tai visą laiką galvojau, kad vienintelis bū- 
das, absoliučiai vienintelis būdas išsilaikyti iki pat Ėdės — tai 
įsikalbėti sau, kad čiuoži ne vienas. O kadangi buvau vienas, 
tai galvojau apie visus kitus, kurie galbūt irgi čiuožia ledu 
vykdyti operacijų, galbūt ne tokių kaip „Krabas“, bet vis vien, 
kad tokių kaip aš yra daugiau, irgi atsidūrusių beveik tokioj 
pačioj situacijoj. Ir ne tik kareivių, bet ir šiaip paprastų žmo- 
nių. Galvojau vis daugiau ir daugiau apie tai, kiek iš jų iš tik- 
rųjų žino, kad jie irgi dirba. 

Jis vos vos stabtelėjo. 

— Ber kas davė Biorjesonui tą dėžę? Ir kodėl tu ją palikai? 


Niulundas sučiaupė lūpas. 

— Negalėsiu visko tau pasakyti. Tačiau tarkim taip: vie-- 
nas žmogus Teseniojuj Biorjesoną pasamdė nugabenti ją su 
savimi į Ėdę. Ne Radas. Biorjesonas man sakė. Mums paža- 
dėjo labai daug už tai, ne pinigų, kitko. Reikėjo dėžę perduo- 
ti čia, Edėje, kažkokiam vadui, pusiau dideliam viršininkui, 
pavardės mums nepasakė, žinojom tik, kad kažkam, kas ne- 

trukus pats būtų su mumis susisiekęs. 

Edas pasijuto nurimęs, bet drauge ir apstulbęs. 

— Išdavystė? 

Niulundas persibraukė per plaukus. 

— Gyvenime nebūčiau pagalvojęs, Edai, kad tu toks nai- 
vus. Iš rimtųjų naivus. Iki šiol maniau, kad vaidini. 

Edas tylėjo. Labai aiškiai girdėjosi abiejų alsavimas. 

— Nespėjau pagriebti kuprinės. Norėdamas turėti bent 
vienintelį šansą, buvau priverstas bėgti, o jėgų užteko tiktai 
kapsulei. Pamaniau, iš pradžių tai juk buvo tik Biorjesono 
uždavinys, ne mano reikalas jį atlikti iki galo, o antra vertus, 
nespėjau visko gerai apgalvoti, — jis nurijo seiles, apsišluostė 
veidą, — ar tu dar iki šiol nesupratai, Edai? Kad beveik visi 
dirba. Kad beveik visi yra, kaip tu kad pavadinai, išdavikai? 

Edas nežinojo, į kurią pusę sukti akis, kovojo su stipriu 
impulsu atsistoti, bet girdėjo Niulundą pasakojant toliau. 

— Didžioji dauguma, suprantama, absoliučiai nenujau- 
čia, kad dirba. Ir tai svarbu pažymėti. Tačiau vis vien. Beveik 
visi tikriausiai bendradarbiauja su priešu, bent jau man toks 
įspūdis, matyt, niekas jau tiksliai nebežino, kas yra kas, tai 
pasidarė neišvengiama, — jie bendradarbiauja su mumis, o 
mes su jais, ir taip visą laiką. Tu tikriausiai irgi esi prisidėjęs. 
„Juodasis krabas',.. 

Edas pabandė įsiterpti, bet nesėkmingai. 

— „. iš kur tu žinai, kas toks tas Nurdgrenas? Iš kur tu 
žinai, kad tikrai perdavei kapsulę reikiamiems žmonėms? — 
Niulundas vėl tildydamas jį mostelėjo ranka, — palauk, aš 
daug galvojau, aš viską gerai apgalvojau, todėl paklausyk da- 
bar, nes čia sunku paaiškinti. Tikriausiai tu, kaip ir aš, buvai 
įsitikinęs, kad kur nors turi būti bent vienas žmogus, vis dėl 
to... - Niulundas padelsė sekundę, - turintis kažkokį ben- 

drą supratimą apie viską, na pati aukščiausioji vadovybė, na 
kažkas panašaus? Tačiau aš kuo toliau, tuo labiau esu tik- 
ras, kad vieno žmogaus žinojimo negana, toli gražu. Kaip 
čia vaizdžiau pasakius, turi būti dar kažkas už visų ribų, kaž- 
kas, nepavaldus nei armijos hierarchijai, nei valstybės sau- 
gumo struktūroms, nei karinėms organizacijoms, nei kam 
kitam. O tai ir yra didžiausia problema, jos pasekmės daug 
didesnės, nei tu gali įsivaizduoti, nes tokie dalykai vyksta ab- 
soliučiai visur. Bet visi apsimeta lyg niekur nieko. Bent jau 
visi mano sutikti, niekas nė žodžiu neužsimena. O aš gal- 
vodamas apie tai jaučiu, kad visada žiūriu ne į tą pusę, už- 
uot klausęs savęs, kuris iš vadų turi daugiau informacijos už 
kitą, ir panašiai, turėčiau žvilgsnį kreipti visai kitur. Tik kad 
man kažkaip lyg ir neišeina, nes esu visiškai neįgudęs, nes 
anksčiau net nesuvokiau tokios galimybės, jaučiuosi visiškai 
bejėgis, nes esu absoliučiai nepratęs. Ir dar, ilgiau neištveriu 
to jausmo, šis karas gali dar vykti ir vykti. Dar ilgai nenusi- 
mato jokių lemtingų persilaužimų, ir aš tiesiog nebepakeliu 
tos minties, tokiomis sąlygomis nebegaliu daugiau gyventi. 

Edas sėdėjo nejudėdamas, kruopščiai apgalvodamas kiek- 
vieną galimybę, kaip sudėlioti sakinį. 

— Man rodos, aš nelabai ką suprantu iš to, ką tu man sakai. 

- Žinau. Aš tikrai nereikalauju, kad iš karto suprastum, 
pats ilgai apie tai galvojau. Šito nepaaiškinsi kaip nors racio- 
naliai — nei dviem žodžiais, nei remiantis krūva ataskaitų, 
ar panašiai, nes tai nė kiek nesusiję su protiniais sugebėji- - 
mais, jei kada nors tai suprasi, tai įvyks ne paprastai, žaibiš- 
kai, aštriai, o... Suprastum, jei papasakočiau tau ilgą istoriją. 
Kažkieno gyvenimo istoriją. O gal ir savo paties. Jeigu klau- 
sytumeis labai dėmesingai, bet visvien reikėtų labai ilgos is- 
torijos, kol viskas stotų į savo vietas. O gal ir to nepakaktų. 

Niulundas pakilo. 

— Reikia skubėti. Tiesa, tik dar vienas dalykas — na, si- 
muliavimas. Aš, tiesą sakant, gerai tą sugebu. Iš tikrųjų da- 
bar guliu savo lovoje aukštu žemiau. Nes aš, supranti, nega- 
liu stovėti, jau nekalbant apie vaikščiojimą. Be to, nebegaliu 
kalbėti. Jų įsitikinimu. To dėka išsiprašiau perkeliamas, - jis 
parodė į raištį, - mane rytoj siunčia į D 12, ten persodins į 
kitą lėktuvą, nuskraidins į Adensbergą, į tikrą ligoninę rim- 
tiems tyrimams. O man tik to ir reikia, — jis beveik nepaste- 
bimai šyptelėjo buku bejausmiu veidu, — nujauti, ką aš mė- 
ginsiu padaryti? 

Edas sukluso, nes iš patalpos kažkur viršuje pasigirdo 
keistas brūkštelėjimas. Garsas dingo taip pat netikėtai, kaip 
ir pasigirdęs. 

— Ne, Bet... aš irgi rytoj išvažiuoju, į kažkokį reabilitaci- 
jos centrą, Dalhemą. 

Niulundas susidomėjęs pakėlė galvą. 

— Aš daugiau nebesileisiu, aš atsisakau. Esu ir anksčiau 
buvęs D 12, žinau ten viską, jau gavau uniformą, tad būsiu 
nepastebimas, niekas juk nesitiki, kad sunkiai sužeistas ka- 
reivis staiga pakiltų nuo neštuvų ir įsimaišytų į uniformuo- 
tą minią, aš juk prisimenu, kokia ten tvarka. Žadu perimti 
kokią mašiną arba pavogti, pavažiuoti į pietus, ši šalies dalis 
jau nebe tokia saugi, kurį laiką pasislapstysiu, pažįstų keletą 
žmonių Vikstoje, paskui nusigausiu iki pajūrio dar piečiau, 
susirasiu kokį valties savininką arba pavogsiu valtį ir išplauk- 
siu tiesiai per jūrų sieną. 

Niulundas žvelgė į jį aštriai, bet beveik draugiškai. 

— Vikstoje? Juk iki ten labai toli, jei neapsirinku? 

Niulundas atšovė: 

— Aš puikiai žinau, kas per vieta tas tavo Dalhemas. 

Pabūsi ten kurį laiką, paskui netrukus vėl naujos operacijos. 
Pagalvok apie „Juodajį krabą, ką mus privertė atlikti. Reikia 
iš čia ištrūkti, rimtai sakau. Negali įžiūrėti svarbiausio, juk 
kol stovi pačiam epicentre, negali pakreipti žvilgsnio, kiek 
reikiant, argi nesupranti, kad net negali suvokti, jog tai, kas 
svarbiausia, išvis egzistuoja, kol nepasistengi nuo to atsiplėš- 
ti. Kai čiuoži, na žinai, tamsoje reikia žiūrėti į tašką šalia no- 
rimo įžiūrėti daikto, nes kitaip jo nepastebėsi, man atrodo, 
kad dienos šviesoje lygiai tas pats, tik tiek, kad niekas tau to 
nepasako, o reikia išdrįsti pasižiūrėti visai ne ten ir vis dėlto 
tikėti, kad elgiesi teisingai, reikia iš tikrųjų išdrįsti pasitikė- 
ti, - Niulundas akimirkai nutilo, — o kas, jeigu ir tu pasi- 
prašytum perkeliamas į Adensbergą? Pasakyk, kad koja pa- 
blogėjo, sugalvok ką nors, kad staiga pasijutai silpnesnis, bet 
ką, kad turi pasirodyti specialistams. Pakalbėk su gydytoja 
šiąnakt ar ryt iš pat ryto. Būtų daug lengviau, jei būtume 
dviese, tikrai turėtume pranašumą, laikydamiesi draugėje, — 
Niulundas šnibždėjo taip tyliai, kad beveik nieko nesigirdė- 
jo, — važiuojam ryt su manimį D 122 

Edas palingavo galvą, jo žvilgsnis šokinėjo. 

— Nežinau... man reikia pailsėti, o ten būtų proga, bent jau 
jie taip sakė, Dalhemas man vis tiek atrodo nebloga vieta. 

— Na, argi tu nesupranti, pats karas tęsis toliau, pagalvok, 
kaip galėjo baigtis Teseniojuj, juk mudu labai lengvai galėjo 
nušauti — ir tai saviškiai. Iš viso šito reikia ištrūkti, rimtai 
sakau, reikia bent pabandyti. 

— Bet, - Edas dvejojo, nežinodamas, kaip tiksliau pasa- 
kyti, — ... juk nei tu, nei aš neišmanom karinės padėties, gal- 
būt viskas netrukus baigsis? 

— Nesibaigs! Kaip tu gali taip manyti. Jokiu būdu nesi- 
baigs, — priešingai, tik tęsis ir tęsis. 

Edas pasvarstė. 

— Bet aš dabar tokios prastos būklės, ta koja, gal mane 
išvis atleis. Juk po to, ką mes įvykdėm, ir tu, ir aš turėtume 
išvengti tokių užduočių ateity? 

— Ne apie tai kalba, svarbiausia ištrūkti iš šito konteksto, 
aš tą galiausiai supratau vienas atsidūręs ant ledo, pabandyti 
ištrūkti iš čia yra vienintelė galimybė išgyventi. 

Niulundas atsiduso, užgesino žibintuvėlį. 

— Reikia eiti. O tu dabar žinosi, kokie reikalai. Aš eisiu 
pirmas. 

Edas pakilo, lyg dar norėdamas kažko paklausti, bet pats 
nežinodamas ko. Niulundas nuspaudė rankeną, pasižvalgė 
ir žengė į koridorių, žalia lempos šviesa nuo sienos sekundei 
keistu atspalviu nudažė jo veidą ir plaukus, nesidairydamas 
skubiai dingo pro kairiąsias duris. 

Edas žvelgė išilgai koridoriaus, regis, daug siauresnio, 
negu šviesoje. Įžiūrėjo savo palatos duris, šios atrodė nejti- 
kėtinai toli. 


Trumpam užsuko į tualetą, po to vėl atsigulė į lovą, pledo 
neužsitraukė. Žvelgė į lovugalį, kasydamasis ir vartydama- 
sis. Kaskart jam įkvepiant, krūtinėje kažkas suduodavo ne- 
ritmišką smūgį. 

Savo nuostabai pajuto, kad tuoj užmigs. 


Edas stovėjo koridoriuje, žiūrėdamas į rankinį laikrodį. 
Rodė be penkių devynias. Jis drebėjo, iš personalo nieko ne- 
simatė, girdėjosi tik, kaip gydytoja ir slaugytojas atokioje pa- 
talpoje kalbasi. 


Jis patogiau suėmė ramentą, pasižiūrėjo į milinę, pasver- 

tą ant laisvosios rankos, į dešiniąją koją, apsuktą keliomis 
storomis vilnonėmis kojinėmis. 


Slaugytojas pažadino jį, padavė pusryčius, švarius apatinius, 
batus, viršutinius drabužius ir žalią medžiaginį krepšį. Edas 
lėtai apsirengė ilgomis apatinėmis kelnėmis, marškinėliais 
ir tinkliniais marškiniais. Pasiskolinęs kišeninį veidrodėlį ir 
skustuvą ilgai stovėjo prie prausyklės. Laikė veidrodį kuo ar- 
čiau burnos ir smakro, vengdamas pamatyti visą veidą, kar- 
tas nuo karto tekdavo ypač sutelkti dėmesį, kad vis dėlto ne- 
pasižiūrėtų į save. 

— Užeisim tavęs paimti, — pasakė slaugytojas išeida- 
mas, — būk pasiruošęs apie devintą. 

Edas rengėsi toliau. Kūno viršutinė dalis jam pasirodė la- 
bai liesa, bet raumeninga. 


Prieš išeidamas pasėdėjo ant lovos krašto, atidžiai žvalgyda- 
masis po kambarį. 


Berniukas ir mergaitė pasirodė tolimiausiame koridoriaus 
gale, skubriai ėjo artyn, jis sąmoningai akimis žiūrėjo į tašką 
jiems virš galvų. 

— Mes dabar važiuosim namo į savo sniego tvirtovę, — 
tarė berniukas. 

— Arjis irgi su mumis važiuos? - paklausė mergaitė, - aš 
nenoriu sėdėti šalia, aš nenoriu sėdėti šalia. 

Edas neatsakė, tik žiūrėjo į gydytoją ir slaugytoją, lėtai 
besiartinančius su kelioniniais krepšiais rankose. | 

— Tai va. Mes ką tik atidirbom dviejų savaičių pamai- 
ną, — tarė gydytoja, - pagaliau prasideda laisvadieniai. 

Atsidarė lifto durys, vaikai ėmė šūkauti, gydytoja papra- 
šė juos nusiraminti. Įsigrūdęs į liftą Edas pajuto, lyg viskas 
vyktų ne su juo arba ne realybėje. Negalėjo pats sau to pa- 
aiškinti. 

— Važiuosim iki pat apačios, juk taip, mama? - paklausė 
mergaitė. 

Edas atsargiai nuspaudė žemutinį mygtuką. Ant jo buvo 
parašyta 8. 


Jie išėjo į platų aukštą tunelį. Dvokė išmetamosiomis dujomis. 
Ant sienų kabojo plonos, bet stiprios lempos, skleidžiančios 
švelnią oranžinę šviesą, juodai dažytos gruoblėtos sienos, to- 
lumoje švietė įjungti kelių automobilių galiniai žibintai. Edo 
iškvepiamas oras sūkuriavo ir sklaidėsi pagautas skersvėjo. 

— Pirmiausia pavažiuosim gerą gabalą iki Stavudeno, — 
prašneko slaugytojas, - keleiviniam transportui nebeleidžia 
vykti iki pat Ėdės, per daug rizikinga. 

Kiek tolėliau stovėjo palyginti didelis, žaliai dažytas mik- 
roautobusas įjungtu motoru. Edui teko pasistengti, kad ne- 
atsiliktų. Uniformuotas vairuotojas atidarė šonines dureles, 
Edas ištiesė ramentą ir savo medžiaginį krepšį, drauge at- 
kreipdamas dėmesį į tai, kad autobuso gale ant į lovą pana- 
šaus įrenginio kažkas guli. 

— Tiesa, — tarė gydytoja, — antai turbūt jūsų pažįstamas. 
Kokia jo pavardė? Niulundas. Jis prastai jaučiasi. Deja, da- 
bar geriau nekalbėkit su juo. 

Edas linktelėjo Niulundui, šis gulėjo lyg ir užsimerkęs. 

Vaikai įsitaisė mašinoje, Edui teko vieta už vairuotojo, 
šalia vaikų. Kai Edas pasuko galvą, jį sutiko draugiški, pro- 
brėkšmais šypsantys gydytojos ir slaugytojo veidai. Niulundą 
visiškai užstojo ilga galinė sėdynė. 

Buvo ankšta, vaikai kalbėjosi ir triukšmavo. 

— Aš senas namas, - dainavo mergaitė, — aš esu mažas 
namelis su mėlynom sienom, žaliom geltonom violetinėm 
grindim... 

Edas stengėsi nuo lango neatitraukti akių. Vairuotojas 
važiavo palyginti greit, tunelis atrodė visiškai tiesus ir be ga- 
lo ilgas. Spėjo pamanyti, kad jie jau bus nuvažiavę maždaug 
penkis kilometrus. Berniukas užsikraustė jam ant kelių. 

— Edvardai, atsargiai, - sudraudė slaugytojas. 

— Ei, tu! Sena kinka! - šūktelėjo berniukas. 

Edas nežinojo, kaip reaguoti. 

— Aš norėčiau turėti savo karštą šaltinį, kur galėčiau su- 
sikišti kojas. Vien tik mano vieno karštas šaltinis, — ot būtų 
gerai! 

Edas ir toliau sėdėjo nejudėdamas, netardamas nė žodžio. 

— Kas čia toks? 

Berniukas rodė visai šalia Edo uniforminio švarko atla- 
po. Edas kilstelėjo atvartą, pastebėjo kažką mažytį, tamsų, 
išsiuvinėtą medžiagoje. 

— Atrodo kaip... - pradėjo berniukas. 

Edas atidžiai apžiūrėjo juodus dygsnius, susiūtus labai 
tankiai. Pasidarė bloga. Nebuvo jokios abejonės. Ovalus 
kūnas, aštuonios kojos, dvi išskėstos stambios dygliuotos 
žnyplės. 

— krabas. 

Edas paleido atvartą, užsimerkė, jusdamas berniuko svo-' 
rį ant kelių, nežinodamas, į kurią pusę nusukti žvilgsnį, ne- 
norėjo rizikuoti susitikti kieno nors akių. | 

Kelias vis labiau kilo į kalną. Mergaitė vėl pradėjo dai- 
nuoti, netrukus jai pritarė ir berniukas, melodija ta pati, žo- 
džiai visiškai skirtingi: 


245 


— Girdėjau apie vieną vyrą, kuris negalėjo nestovėti ir ne- 
žiūrėti į žvaigždes... 

— Jos gelsvos kasos vieną dieną pražils ir susivels, nors 
šiandien ji gražiausia visame mieste... 


Pavažiavo dar gerą valandėlę, mergaitė ėmė zirzti, gydytoja mė- 
gino ją nuraminti, angoje toli priekyje pasimatė dienos šviesa. 
Edas pasižiūrėjo į laikrodį. Jie važiavo beveik dvylika minučių. 

Vairuotojas sustabdė mašiną išsyk išvažiavęs iš tunelio. 
Apsisuko ir išvairavo į gan didelę, šviežiai sulygintą aikštelę 
šalia tunelio žiočių. Edą apakino saulės šviesa, durys atsida- 
rė, ir jis iš lėto raišuodamas nusileido mašinos laipteliais, už- 
matė, kad Niulundą iškėlė ir paguldė ant neštuvų, aptūlotą 
keletu pledų. 

Tik spėjus iškraustyti bagažinę, vairuotojas apsuko ma- 
šiną ir įvažiavo atgal į tunelį. 


Edas kluptelėjo, jautėsi nepasiruošęs išeiti į gryną orą, į tokią 
vietą, tik stovėjo ir spoksojo. 

Jie buvo beveik pačioje mažytės plokštikalnės viršūnėje. 
Beveik į visas puses staigiai leidosi milžiniškos plikos uolos, 
vietomis padengtos plonu sniegu. Už jų plytėjo neaprėpiami 
jūros plotai, kažkur toli - beveik neįžiūrimas horizontas. Jis 
iškėlė ranką, prisidengė akis, oras buvo šaltas, atsidavė drus- 
ka ir kažkuo aitriu. Kiek atokiau susispietę stovėjo penketas 
ar šešetas kareivių. Atrodė, kad jie nesikalba, tik stovi, batų 
galais spardydami žemę. 

Jis jautėsi keistai, svaigo galva, buvo sunku patikėti, kad 
matomumas toks geras. Pačiame tolimiausiame taške šiau- 
rėje, toli toli virš sausumos, matėsi kažkas panašaus į dūmų 
stulpą. 

Jis priėjo išvadą, kad jie ant kokio nors aukšto pusiasalio. 
Kairėje vingiavo platus privažiuojamasis kelias, kitoje tune- 
lio angos pusėje stambūs patrankų vamdžiai ir eile išrikiuo- 
tos karinės transporto priemonės. Jis pašnairavo į Niulundą, 
nejudantį po apklotais. 


Gydytoja paėjėjo galiuką iki artimiausio gūbrio, pastovėjo 
žiūrėdama į laikrodį. Prisiartino prie Edo. 

— Paskubėkit, — tarė ištraukdama voką su oro pagalvėlių 
pamušalu ir rašiklį. Juodi plaukai plaikstėsi vėjyje, - rašykit 
adresą, aš pasistengsiu, kad pasiektų adresatą. 

Nurijęs seiles Edas užrašė ant voko: 


Dijuredei Vyk 
Dagos valgyklos darbuotojai 


(geltonas pastatas priešais traukinių stotį) 


Nežinojo, ką dar reikėtų parašyti, ištiesė voką ir sulankstytą 

— Ačiū, - tarė. 

Jo paties balsas jam pasirodė neatpažįstamas. 

— Mes važiuosim antai tuo, — ji rodė į žaliai dažytą leng- 
vąjį automobilį, atvažiuojantį keliu. Ji žvalgėsi į dangų rytų 
pusėje, ten nieko nesimatė, - jums teks truputį palaukti, jie 
irgi tuoj bus čia. 

Slaugytojas kalbėjo su vaikais, žaidžiančiais visai šalia, 
uolos plyšyje. 

— Ką ten veiksit? — paklausė gydytoja, norėdama užpil- 
dyti tylą, - dabar juk turėsit tiek laisvo laiko. 

Jis žiūrėjo į ją, - ji pasakė kažką, ko jis nesuprato, nebe- 
galėjo susikaupti, žvilgsnį kaustė jūra. 

Parodė į savo krepšį, į sąsiuvinį, kyšantį iš užtrauktuku 
ne iki galo užsegtos kišenės. 

— Nežinau, aš... pabandysiu gal rašyti, — tarė, — laišką... 
tėvams, nes reikia... 

Nutilęs įsižiūrėjo kažkur už jos veido, žemyn į jūrą. 

— Ledas, - tarė. 

Jautėsi užkluptas, nors dėl to nė kiek nenustebo. 

Įžiūrėjo besisūpuojančias pavienes lytis, sukiojamas ban- 
gų mūšos, 

Žengė kelis žingsnius, ji kažką ištarė jam už nugaros, jį vi- 
duj perliejo keista didžiulė banga, bandė tvardytis, pastebėjo, 
kad be perstojo ryja seiles, vengdamas galvoti. Atsistojo taip, 
kad niekas negalėtų jo matyti iš priekio, turėjo pasilenkti, 
kad į galvą patektų pakankamai kraujo. Stovėjo stebei- 
lydamas, žvilgsniu naršydamas vis tolesnius plotus už salų. 

Niekur jūroje nebuvo ištisinio ledo. Buvo sunku susitai- 
kyti su tuo, ką mato. 

— Viso geriausio, — išgirdo sau už nugaros. Suvokė, kad 
slaugytojas su vaikais mojuoja, kad pats kažką jiems sako 
atsisveikindamas, tada, kiek galėdamas greičiau, nuėjo prie 
užšalusio vandens klano kalno pusėje, paspardė bato nosimi, 
dar paspardė, atskėlė mažutį ledo gabalėlį. Porą akimirkų 
stebėjo, kaip šeima lipa į mašiną, įjungiamas motoras ir ma- 
šina pasileidžia keliu. 

Įdėmiai žvelgdamas į jūrą,paskui į ledo nuolaužą, jautėsi 
tarsi žiūrovas, atrodė, tarsi laikas slinktų lėčiau, nei įprasta, 
aukštai ore už nugaros pasigirdo silpnas besisukančių spar- 
nų pyškėjimas, jis nė galvos nepasuko, tik dar labiau įsitrau- 
kęs apžiūrinėjo pailgą ledo gabalėlį, nežinodamas kodėl nu- 
simovė pirštinę, smarkiai prispaudė ledokšnį prie odos, ledas 
buvo nežmoniškai šaltas. Ilgai taip laikė. Skaudėjo, prisiver- 

tė nenumesti leduko šalin, malūnsparnis artėjo. Netrukus — 
nežmoniškai garsus griaudėjimas, sūkuriuojantis sniegas ir 
dulkės sukilo į orą malūnsparniui leidžiantis ant apvalios 
plokščios asfaltuotos aikštelės kiek tolėliau. 

Jis atsigręžė, matė, kaip atsidarė šoninės durys, ant išo- 
rinės sienos didžiulis raudonas kryžius, du vyrai susilenkę 
protekiniais artinosi prie kareivių. Tolumoje ant kelio buvo 
matyti, kaip miško ruože pradingo žaliasis automobilis. Tuo 
pat metu jis pastebėjo, kad toli danguje ėmė didėti dar vienas 
tamsus taškas. Atsitiesė skubėdamas, spyruokliuojančiais 
nelygiais žingsniais priėjo prie būrelio beveik tuo pat metu, 
kaip ir sanitarai. Ant žemės stovėjo Niulundo neštuvai, vie- 
ną apklotą buvo nežymiai atklojęs vėjo šuoras. 

— Kam čiaį D 12? - šūktelėjo sanitarai, - į D 12 - kas? 

Edas juto, kaip krūtinėje ima teliūškuoti ir siurbti kažkas 
didžiulio ir tamsaus, susiėmė už šono, kad neprarastų pu- 
siausvyros. Niulundas iš lėto kilstelėjo ranką. 

— Aha, jūs. Kas dar, — šūktelėjo vienas sanitarų, - į D 122 

Edas pastebėjo, kad ėmė tekėti tarp pirštų, lašas po lašo, 
pirštų galiukais juto, kad ledokšnis iš vienos pusės itin aš- 
trus. Kareiviai purtė galvas. 

— Daugiau niekas į D 122 

Sanitarams keliant neštuvus, Edo akys nenoromis nu- 
krypo į Niulundo veidą. Sunku buvo įžiūrėti, ar Niulundas 
atsimerkęs, Edas šaukė, būdamas tikras, kad nieko per 
griaudimą nesigirdi, riktelėjo dar ir dar kartą, žvelgdamas 
į jūros tolius po uolomis, jeigu bėgčiau bėgčiau visą kelią iki 
apačios, tiesiog mesčiausi žemyn, jeigu tik pavyktų pakan- 
kamai greitai, jeigu aš... 

Neštuvus įkėlė į malūnsparnį, sanitarai sulipo į vidų, šo- 
ninės durys tebebuvo atviros, karininkas šūktelėjo: 

— Daugiau niekas, vadinasi, į D 122 

Edas pabandė išsitiesti, užsimerkė, jautė, kaip muša 
kraujas smilkiniuose, juto skeletą, raumenis, galvą, sunkumą 
visur. 

Durys užsitrenkė, Edas rankoje laikė kepurę, nekreipda- 
mas dėmesio į skersvėjį, siūbčiojantį į veidą, matė malūns- 
parnį akimirksniu atsiplėšiantį nuo aikštelės apie dešimt 
metrų, kryptelintį ir sukantį, girdėjo nežmonišką triukšmą. 

Šnibždėjo pats sau. 

— Viso geriausio. 

Pats neišgirdo, laikė prisidengęs vieną ausį, ištarė dar kar- 
tą, jam formuojant gerklėje žodžius, galvoje sklido kažkoks 
ošimas, kitą kartą, pagalvojo, reikės būti ryžtingesniam, 
kitą. Pasitaikys geresnė proga. Žvilgsniu pasekė malūnspar- 
nį, mėgindamas įsivaizduoti, kaip iš viršaus atrodo jūra, lai- 
kė žvilgsnį, kiek tik buvo įmanoma, kol horizonte besimatė 
vien juodas taškas. Pastebėjo, kad beturi tik vieną pirštinę, 
kad pirštai visiškai sugrubę, kad visi dešimt keistai tirpsta, 
stebeilijo į raudoną odą tarp nykščio ir kitų pirštų. 

Antrasis malūnsparnis jau buvo prie pat, kiek pakilęs 
virš plokštikalnės, trumpam sustingo ore ir iš lėto nusilei- 
do ant pavažų. Smarkiai plakė motoras ir sparnai, korpusas 
dažytas tamsiomis slepiamosiomis spalvomis, didesnis, nei 
pirmasis, ant uodegos ir prie sparnų ašies — nedideli ryškiai 
oranžiniai lopai. Iššoko karininkas, pribėgo prie jų, pro su- 
apvalintą kabinos lango stiklą piloto nesimatė. 

— Artaijūs į Dalhemą? Dalhemą? 

Edas žvelgė į žemę, vengdamas kitų akių. Į jį kreipėsi, 
jis atsakė teigiamai, šlūbčiodamas atvirų šoninių durų link, 
bandė kaip nors paslėpti ramentą už nugaros, žinodamas, 
kad visvien matosi, kaip jis šlubuoja. Įlipęs į vidų ir atsisė- 

dęs ant sėdynės šalia kitų keleivių, suprato, kad rankoje laiko 
baltą voką, kad kiti irgi laiko tokius pačius, kad kažkas kalba 
pro motoro gausmą, suvokė pavienius žodžius, „įsakymas“, 
karininkas gestikuliavo, „nauji įsakymai , vienas kareivis at- 
plėšė savo voką, kiti pasekė jo pavyzdžiu. 

Nepajėgė reaguoti, tik stipriai spaudė kūną kuo giliau į 
sėdynę, vydamas šalin mintis, juto, kaip pirštai mėšlungiš- 
kai gniaužia voką, malūnsparnis atsargiai pakilo nuo žemės. 
Jis skubiai pakėlė akis į viršų, pažvelgė pro šoninį langą. Oru 
virš jų žaibiškai skriejo nedideli, permatomi sniego debesė- 
liai, kol visai pranyko pačioje padangėje. 

Vien vėjas ir debesys, pagalvojo. Daugiau nieko. Sniegas, 


debesys. Ledas, vėjas. 

